
„Dacă mi s-ar cere să sintetizez în câteva rânduri pro¬ 
blemele dezbătute în această carte, aş refuza să o fac, pen¬ 
tru că nu pot să aduc prejudicii prin simplificare obiectua- 
lităţii acestui tip de gândire, strădaniei acestuia de a se an¬ 
gaja ontologic. Ar trebui să neglijez fondul factual al jude¬ 
căţilor turnate în tiparele religiozităţii, să sfidez paralelis¬ 
mul logico-gramatical, funcţiile constitutivă şi comunica¬ 
tivă afirmate de limbaj. Referenţialul acestui limbaj, astăzi 
total discordant şi desuet, îşi raportează denotările la ade¬ 
vărurile sale şi nu la cele durabile ale epistemologiei. 

Lectura acestei cărţi prilejuieşte cititorului o redescope¬ 
rire a fondului românesc de credinţe din perspectiva onto- 
fanică de semnificare; nivelul mitic cu temeiul său numi- 
nos, nivelul lingvistic cu angajamentul său ontic, nivelul 
semiotic în temeiul denotaţiilor flexibile, toate acestea cu 
convergenţă în asumpţia comunitară de tip ex ego, pe crite¬ 
riul autorităţii de vârstă. 


ISBN 973-691-038-5 



Cu cât o religie este mai primitivă, 
cu atât ocupă în chip material 
un loc mai mare în viaţa unui 
popor. 


(Henri Bergson) 



ARGUMENT 


Cu un caracter empiric evident, credinţele corespund 
pretutindeni unui fideism comun tuturor popoarelor în a 
căror istorie spirituală mitul a impus cunoaşterea contem¬ 
plativă (doxa, după Platon). 

Ele au un rol prescriptiv, iar semnele lor au denotaţii pe 
care interpretantul le leagă în chip pragmatic de reiterarea 
ciclică sau ocazională a ritului, odată cu comunitatea sau 
individual. 

A vedea fondul de credinţe doar din această perspectivă 
ar însemna să rămânem la nivelul unei descrieri etnogra¬ 
fice, cu relevanţele ei indiscutabile. 

Numai atât însă ar fi insuficient pentru înţelegerea, fie 
doar şi pentru spaţiul spiritual românesc, a determinărilor 
complexe, funcţionale pe mai multe niveluri de semnifi¬ 
care. De aceea cartea de faţă este simultan o sinteză şi un 
proiect. 

O abordare din perspectiva ontofanică a credinţelor în 
conexiunile lor tipologice obligă la considerarea individu¬ 
lui şi a grupului său social în funcţie de trebuinţe şi răspun¬ 
suri, de confirmare şi reprezentare, de reflectare şi comuni¬ 
care, de religiozitate şi de conformare. Lipsa argumentelor 
materiale ale incipienţelor însă ne-a impus în mare parte 

recursul la constantele psihologice ale cunoaşterii şi comu¬ 
nicării. 

Raportul dinamic dintre extensiune şi intensiune ne de¬ 
termină să structurăm demersul nostru pornind de la con¬ 
siderentul că, în constituirea grupului social, comunicarea 
a fost o condiţie esenţială. Temeiurile psihologice ale aces¬ 
teia au permis afirmarea capacităţilor de semnificare şi 
asumpţie. însă semnificarea se diversifică odată cu gândi¬ 
rea şi limbajul. 

Cauzalitatea cerută de reflectare a condus de la început 
la conexiuni mitice de tipul solicitare - răspuns - confir¬ 
mare în interiorul numinosului instalat pentru început în 
reprezentări. Aici, semnificaţia s-a înnobilat şi s-a con¬ 
sfinţit. 

Abia după aceste considerente am angajat, pe materialul 
oferit de Artur Gorovei, parcurgerea credinţelor româneşti 
în structurile semnificării lor mitice. 

Simultan, am văzut din unghiul pozitivist-analitic siste¬ 
mul de semnificare, argumentarea şi deictica persuasivă a 
semnelor în vitalitatea credinţelor. 

Universul cunoaşterii în lumea primitivă se sprijină pe 
elemente specifice, iar reprezentările nu ies din anumite 
tipare. Tocmai în această idee am avut în vedere constan¬ 
tele reprezentărilor de acest tip, regăsite cu fidelitate în 
credinţe şi am urmărit să dezvăluim ciclicităţile, identită¬ 
ţile şi diferenţierile in funcţie de prilejul care a instituit 
credinţa şi o reiterează în funcţie de un scop cu justificare 
rituală sau magică. 

Categoric că nu am reuşit să epuizăm ceea ce, de altfel, 
nici nu se poate epuiza în acest câmp cultural, însă am in¬ 
sistat asupra unor relaţii de o frecvenţă remarcabilă, prile¬ 
juite din afară sau provocate de omul primitiv spre a testa 

sau a atrage forţe magice benefice cum ar fi, de pildă, 
mana. 

Nu puteau trece neobservate riturile de gratulare prin 
instituirea sărbătorii, riturile de purificare sau de ispăşire 
cu practicile magice aferente, consacrate în timp. 

Apoi nu întâmplător vorbim despre un univers spiritual 
al credinţelor având în vedere complexitatea acestora şi 
trimiterile lor la dihotomia viaţă/moarte, la elementele 
cosmice în percepţie cosmogonică, la credinţele şi previzi¬ 
unile meteorologice, similitudini şi opoziţii de semne în 
predicţii, până la credinţele despre om, despre îndeletnici¬ 
rile sale, despre gospodărie, despre sănătate, alimente şi, 
nu în ultimul rând, despre valorile codului etic tradiţional. 

Judecând lucrurile acestea din perspectiva mai multor 
niveluri de semnificare şi potenţare semiotică, precum şi 
din sensul sistemului funcţional adecvat unui tip de gân¬ 
dire tradiţional, cu argumente specifice şi mijloace deictice 
şi persuasive proprii, avem imaginea unei lumi necon¬ 
venţionale, cu defulări ale culturii sale minore în alomor- 
fisme şi izomorfisme pe care cultura majoră, ca să folosim 
termenii lui Blaga, nu numai că nu le poate anula, dar le 
preia ca atare, într-un fel sau altul, pretutindeni. 



Cap. I 

Considerente psihologice ale comunicării 


Imaginaţi-vă cumplita dramă epistemică a primitivului 
la auzul primului trăsnet! Cu siguranţă că, dacă nu atunci 
se năştea primul mit, mai apărea încă unul şi tot atunci se 
accentua nevoia de comunicare. 

Antropologii, istoricii religiilor, dar şi alte categorii de 
cercetători au convenit, din câte cunoaştem, că startul spre 
civilizaţie şi cultură l-a dat uimirea universală, pasiune 
simplă şi primitivă a sufletului, alături de iubire, ură, do¬ 
rinţă, bucurie şi tristeţe, după Descartes 1 2 . 

Şi dacă uimirea este reacţie individuală, vor fi trecut 
multe secole până la pasul următor, cel al constituirii mul¬ 
ţimilor (clanuri, triburi etc.). Acestea, deşi sunt inferioare 
din punct de vedere intelectual individului izolat, după 
cum observa Gustave Le Bon , propuneau totuşi un alt 
mod de reflectare a lumii. „Lucrul cel mai izbitor la o mul¬ 
ţime psihologică e următorul: oricare ar fi indivizii ce o 
alcătuiesc, oricât de asemănătoare sau diferite pot fi modu¬ 
rile lor de viaţă, ocupaţiile lor sau inteligenţa lor, simplul 


1 Descartes, Rene: Pasiunile sufletului, Ed. Ştiinţifică şi Enciclopedică, 
Bucureşti, 1984, pg.93. 

2 Le Bon,Gustave ;Psihologia mulţimilor, Ed. Anima, Bucureşti, 1990, 
Pg-17- 

fapt câ ei s-au transformat în mulţime îi înzestrează cu un 
fel de suflet colectiv”, menţiona psihologul francez la sfâr¬ 
şitul secolului al XlX-lea 1 2 . 

O condiţie esenţiala a constituirii acestor mulţimi era 
existenţa unui scop care să unească indivizii izolaţi. Iar 
după cum vom constata în continuare, „crearea de legende, 
care circulă aşa de uşor în mulţimi, nu este doar rezultatul 
unei totale credulităţi, ci şi al deformaţiilor uluitoare pe 
care le suferă evenimentele în imaginaţia indivizilor adu¬ 
naţi laolaltă (...) Mulţimea gândeşte în imagini, iar imagi¬ 
nea evocată evocă la rândul ei o altă serie de imagini, fără 
nici o legătură cu cea dintâi” , decât una epică, de comu¬ 
nicare, am adăuga noi. Sintalitatea grupului se manifesta 
predilect în decizii, în capacitatea de a se mobiliza pe un 
obiectiv comunitar, ea reflectând doar capacităţile, fără a le 
putea şi determina. 

O primă legătură exista deja de acum între cuvinte şi 
lucruri. 

„Percepţiile, intuiţiile şi conceptele s-au întrepătruns cu 
termenii şi formele limbii”, remarcă Emst Cassirer 3 . 
Potrivit însă logicii generale, de la opinie la credinţă şi mai 
apoi la ştiinţă, trecerea a mai consumat alte secole de dra¬ 
mă ontică. Primitivului îi era mai la îndemână formularea 
opiniilor, indiferent de modul lor de prezentare, o etapă 
nouă a evoluţiei sale constituind-o judecăţile problemati¬ 
zate. Asertotica presupusă de credinţă va succeda curând 
opiniilor prin instituirea mitului, iar apodictica ştiinţelor se 
va structura mult mai târziu. Civilizaţia tribală, aproape 


1 Le Bon, Gustave: op. cit., pg. 14. 

2 Idem, pg. 21. 

3 Cassirer, Emst: Eseu despre om, Ed. Humanitas, Bucureşti, 1994, 
Pg-187. 

simultan, a trebuit să răspundă îndoielilor, dar a trebuit să 
le şi rezolve 1 , deşi problemele fundamentale de îndoială 
păreau minore faţă de cele ale rezolvării. 

Omul devenea însă conştient, îşi putea potoli zbuciumul 
dat de îndoială şi instituia treptat reguli de acţiune tocmai 
pentru a opera cu convingeri. Această situaţie s-a impus 
începând din limbajul gesturilor şi a rămas în esenţă nemo¬ 
dificată până după apariţia limbajului articulat. „In acest 
sens, universalitatea gesturilor se înrudea cu ideea univer¬ 
salităţii imaginilor” 2 3 , prezentate de Kirker drept iconi. De 
aici şi confuzia că scrierea hieroglifă nu s-ar datora zoro- 
astrismului, ci lui Ham, fiul lui Noe. Giambattista Vico, la 
rândul lui, considera aceasta scriere ca fiind prima formă 
a limbajului. Şi nu ne miră că şi limba păsărilor putea să 
intereseze un studiu ca acela al lui Cyrano de Bergerac 
(Empires du Soleil). 

Deja se operează de acum în două domenii diferite: 
unul al existenţei, cu sfera în lumea fizică, de unde veneau 
semnalele, şi un al doilea, domeniul designaţiei, aparţină¬ 
tor lumii umane a semnificaţiilor, în contextul în care, 
după cum crede Cassirer , explicaţia solicită termeni ai 
existenţei, adică considerând simultan adevărul în raport 
cu realitatea. Să nu uităm nici că Darwin şi discipolii săi 
simplificau lucrurile găsind o cale directă de la interjecţie 
la vorbire. Jespersen, însă, sublinia în special funcţia de 
semnal a limbajului (vezi Progress in language , Londra, 
1894) şi se preocupa mai serios de tranziţia de la strigăt la 


1 Kant, Immanuel: Logica generală , Ed. Trei, Bucureşti, 1996, pg.141. 

2 Eco, Umberto: în căutarea limbii perfecte , Ed. Polirom, Iaşi, 2002, 
Pg- 129. 

3 Cassirer, Emst: op.cit., pg. 158. 

vorbire. Nu intrăm însă în detaliile preocupărilor din acest 
domeniu, deşi o astfel de abordare nu ar fi de prisos într-un 
studiu de specialitate, a cărui lipsă s-a resimţit destul de 
mult la noi. 

De altfel, observaţii de acest gen s-au făcut pretutindeni. 
Jean Claude Abric constata, într-o carte tradusă recent şi la 
noi 1 , precaritatea studiilor consacrate comunicării interin- 
dividuale faţă de cele dedicate comunicării persuasive, 
percepţiei sociale etc. El semnala, lucru valabil şi în situa¬ 
ţia comunicării primitive, raportul dintre atitudini şi acţiu¬ 
ne şi preciza că „atitudinea este o cauză a comportamente¬ 
lor” 2 , însă una ascunsă, dacă nu chiar inconştientă, prin 
care se deosebeşte de opinie ca „manifestare explicită a 
unei atitudini” 3 . 

In concepţia lui Abric, atitudinea se distinge în primul 
rând prin funcţia ei cognitivă, mai apoi prin cea energetică 
sau tonică prin care se determină intensitatea motivaţiei şi 
abia mai apoi prin funcţia reglatoare, care se referă la 
omogenitatea şi coerenţa opiniilor unui individ. 

Suntem deci, odată cu opinia, în contextul ideilor, unde 
cuvântul, deja instalat, vine să le exprime, pentru că se 
poate spune că el s-a umplut cu conţinut şi a devenit con¬ 
cept, adică predicaţie, şi este în stare să instituie limbajul 
ca mod al gândirii. „Limbajul şi gândirea, conchide Mircea 
Florian 4 , nu sunt identice, nici paralele - ceea ce e altă 
formă de a identifica în adâncime, într-un chip misterios, 

1 Abric, Jean Claude: Psihologia comunicării. Teorii şi metode, Ed. 
Polirom, Iaşi, 2002. 

2 Idem, pg. 36. 

3 Ibidem. 

4 Florian, Mircea: Logică şi epistemologie, Ed. Antet, Bucureşti, 1996, 

pg. 126. 

tot ce la suprafaţă e deosebit. în realitate, gândire şi limbaj 
sunt eterogene în esenţa lor şi totodată solidare în fapt.” 

între cele două, raportul reciproc de determinare este 
incontestabil: „vorbirea fără gândire nu este încă limbaj, 
iar gândirea fără vorbire nu este încă gândire” 1 2 3 , notează şi 
Henri Wald, care insistă totodată asupra funcţiei constitu¬ 
tive şi a celei comunicative a limbajului, prima incluzând 
aspecte apreciative şi constatative, iar cealaltă implicând 
aspecte informaţionale şi emoţionale. 

Calităţile gândirii, particularităţile ei, variate de la o 
persoană la alta, de la o cultură la alta, de la o epocă la alta, 
se regăsesc într-un fel sau altul în calităţile limbajului prin 
care se exprimă. „Claritatea şi obscuritatea se aplică la 
gânduri”, spune George Lăzăroiu , pornind de la observa¬ 
ţiile lui Frege despre concepte şi despre raportul propozi¬ 
ţiilor cu adevărul, în funcţie de care ele pot fi şi false. 

O observaţie a lui Sebeok , demnă de reţinut pentru de¬ 
mersul nostru, se referă la nume, considerat ca semn sau 
clasă exterioară a designatul său. Şi, potrivit afirmaţiilor 
lui Saussure, dar şi celor ale altor semioticieni la care vom 
face referire într-un alt capitol (pg. 69), în nume se regă¬ 
sesc indici inclusiv de natură etnologică (antroponime, 
cognomene, toponime, hipocoristice etc.), aspecte fonetice 
constitutive ale numelui, capabile să direcţioneze după in¬ 
dicii designaţi vi perceperea acestuia în conformitate sub¬ 
sidiară. Se ştie de fapt din silogistica lui Aristotel că limba 


1 Wald, Henri: Gramatical şi infralogic , în „Probleme de lingvistică 
generală”, Ed. Academiei R.S.R.,voi.VI, Bucureşti, 1967, pg. 17. 

2 Lăzăroiu, George: Aspecte ale fdosofiei limbajului, Ed. Institutului 
Humanus, Bucureşti, 2001, pg. 81. 

3 Sebeok, Thomas A.: Semnele. O introducere în semiotică, Ed. Huma- 
nitas, Bucureşti, 2002, pg. 83. 

este capabilă, la rândul ei, să sugereze formele gândirii pe 
care o exprimă, ca, mai târziu, Berkeley să poată face 
observaţia conform căreia abstract poate fi doar cuvântul, 
nu şi ideea căreia îi pune nume. 

Ulterior însă s-a demonstrat situaţia de paralelism logi- 
co-gramatical, fiindcă „oriunde e gândire, e şi vorbire şi in¬ 
vers”, spune Mircea Florian 1 , iar neînţelegerile sunt tot¬ 
deauna probleme ale limbajului, nu ale ideilor, atâta timp 
cât gândirea care produce ideea e un fenomen spiritual, iar 
reproducerea ei prin limbaj e o chestiune mai degrabă fi¬ 
ziologică. Aici, filosoful român insistă în analiza relaţiei 
logico-gramaticale, pentru care găseşte trei situaţii: 

a) identitate de natură sau de esenţă a limbajului cu 
gândirea, 

b) cu toată deosebirea dintre cei doi termeni, se poate 
admite o identitate de profunzime a lor şi 

c) dualismul de esenţă, eterogenitatea de natură din¬ 
tre gândire şi limbaj, cu posibilitatea influenţei 
reciproce. 2 3 

La concluzii similare a ajuns şi Husserl, pe care îl 
citează G. Lăzăroiu , el fiind interesat „să înţeleagă cum 
operează gândirea în mod efectiv pentru a ajunge la esenţă, 
la intuiţia esenţei”, după care conştiinţa apare ca o evi¬ 
denţă capabilă să umple vidul unei intenţii de cunoaştere: 
„Prin evidenţă, obiectul este prezent în conştiinţă ( gegen - 
wartig), prin gândire el fiind, iniţial, numai intenţionat (in- 


1 Florian, M.: op. cit., pg. 124. 

2 Idem, pg. 116. 

3 Lăzăroiu, G.: op. cit., pg. 47. 

tendiert)"\ lucru cunoscut de altfel, fiindcă Husserl lega, 
în chip logic, intenţionalitatea de semnificaţie. 

Hegel afirmă ideea celor trei poziţii ale gândului faţă de 
obiectivitate, respectiv metafizica, empirismul şi filosofia 
critică, precum şi cunoaşterea nemijlocită. Metafizica pre¬ 
supune că, în general, „cunoaşterea Absolutului se poate 
realiza atribuindu-i acestuia predicate” 1 2 3 şi exemplifică cu 
fiinţa de fapt, cum ar fi în propoziţia: „Dumnezeu fiinţea¬ 
ză în fapt”. Finitate sau infinitate? 

Primitivul însă îşi punea probleme într-un alt registru şi 
orizontul lui de cunoaştere se limita, în logica lui Kant , la 
aprecierea şi determinarea a ceea ce omului îi este permis 
şi trebuie, pentru că se limita la a rezolva şi mai apoi a cu¬ 
noaşte. Contradicţiile şi lucrurile care nu se conformau 
l-au îndemnat la cunoaştere şi se satisfăcea astfel primul 
principiu formal al adevărului: contradicţia şi identitatea, 
apoi se ajungea, schematic, la principiul raţiunii suficien¬ 
te şi la cel al terţului exclus, bazat pe necesitatea logică a 
unei cunoştinţe, contrar principiului judecăţilor apodictice. 
Kant formulase, de altfel, într-o sentinţă un mare adevăr: 
„Când se demonstrează absurditatea nu mai este vorba de 
oameni absurzi, ci de persoane inteligente” 4 , adică putem 
admite că, de fiecare dată când primitivul constata o ab¬ 
surditate, făcea un demers intelectiv, un act empiric de 
cunoaştere, nu de epistemologie. 

Asumpţia experienţei celorlalţi se făcea în interiorul 
grupului, în viaţa comunitară. în paralel, grupurile îşi asu- 


1 Lăzăroiu, G.: op. cit., pg. 47. 

2 Hegel, Georg Wilhelm Friedrich: Enciclopedia ştiinţelor filosofice. 
Logica, Ed. Humanitas, Bucureşti, 1995, pg. 82. 

3 Kant, Immanuel: Logica generală, Ed. Trei, Bucureşti, 1996, pg. 109. 

4 Kant, Immanuel: op.cit., pg. 113. 

mă de la indivizii care le compun nivelurile de interpretare, 
respectiv nivelul obiect şi nivelul subiect, aşa cum au fost 
ele clasificate de Jung 1 . Şi amintim că el înţelegea prin 
nivel obiect raportarea explicaţiilor unei fantezii la persoa¬ 
ne obiectiv existente, iar prin nivel subiect, raportarea la 
determinaţii exclusive ale psihicului propriu. 

Se poate deci aprecia că acum se prefigurează distincţia 
între obiectualitate şi semnificaţia care se referă la ea în 
limbaj, o remarcă esenţială în această chestiune aparţinân- 
du-i lui Husserl, care reţinea în contul semnificaţiei şi de¬ 
terminările obiectualităţii semnificate (în limba română 
mai evidente în cognomene, la care ne vom opri într-un 
capitol următor: 3.4.). în aceeaşi idee îl citează şi Mircea 
Florian pe Cassirer, care spune că „spiritul creează un nu¬ 
măr determinat de forme ce unifică şi tot el creează un nu¬ 
măr nedeterminat de conţinuturi sensibile ce aşteaptă unifi¬ 
carea” 2 3 . 

în comunicare însă, funcţia limbajului spaţializează sau 
materializează, ceea ce înseamnă totodată o înstrăinare im¬ 
plicită de realitatea desemnată, în raport cu care este, în 
termenii lui Bergson, doar o devenire de calităţi. Şi dacă e 
adevărat că „antecedentul nu e limbajul, ci gândirea sau 
ideea, aceasta pentru simplul motiv că toată valoarea hm- 
bajului stă în gândire” , înseamnă că totuşi, în strădania 
gândirii de a reflecta adevărul (obiectualitatea) şi cea a 
limbajului de a exprima (copiind într-un cod al semnifi¬ 
cărilor) ideea, se vede o îndepărtare de esenţă, dar şi o 
apropiere de un scop strict legat de comunicare. Şi atunci 

1 Jung, C.G.: Puterea sufletului. Descrierea tipurilor psihologice, Ed. 
Anima, Bucureşti, 1994, pg. 182. 

2 Florian, M.: op. cit., pg. 122. 

3 Idem: pg. 125. 

trebuie să acceptăm că ideea reprezintă, înainte de sociali¬ 
zarea ei prin limbaj, o finalizare psihică a unor elaborări 
superioare. 

Kant măsura perfecţiunea unei cunoştinţe raportând-o la 
gradul ei de generalitate, la distincţie, relaţie şi modalitate, 
în care găsim atât relaţia cu obiectul cunoaşterii, cât şi pe 
cea cu subiectul. „In orice cunoştinţă trebuie să distingem 
materia, adică obiectul, şi forma, adică modul în care cu¬ 
noaştem obiectul” 1 2 , exemplifică apoi cu situaţia în care un 
sălbatic vede o casă. El va reuşi cel mult să şi-o reprezinte, 
pentru că nu are noţiunea, în timp ce un cunoscător are şi 
noţiunea de locuinţă. 

De aici se pot identifica, după Kant, nu mai puţin de 
cinci grade ale cunoaşterii: 

1) posibilitatea de a se reprezenta ceva, 

2) reprezentarea conştientă sau perceperea, 

3) a şti ceva sau a reprezenta ceva în comparaţie cu 
altceva ( cognoscere ), 

4) a şti ceva în chip conştient, adică a cunoaşte ( nos - 
cere), şi face observaţia că animalele ştiu obiectele 
fără a le cunoaşte însă, şi 

5) a înţelege ceva ( intellegere ) sau a concepe pe calea 

2 

intelectului cu mijlocirea noţiunilor. 

La modul general, deşi primitivul a tatonat între ele, se 
poate spune că nu pe fiecare din cele cinci trepte de cu¬ 
noaştere se poate reţine năzuinţa spre adevăr, ci numai pe 
cele care fac posibilă diferenţierea. Năzuinţa spre adevăr 
„este ceea ce ne îndeamnă totdeauna să pătrundem de la 


1 Kant, Immanuel: op. cit., pg. 89. 

2 Idem: pg. 121. 

sens la semnificaţie” 1 2 , în semnificaţia propoziţiilor putând 
să identificăm valoarea de adevăr a acestora. Credinţele ne 
plasează undeva în incipienţele cunoaşterii ( cognoscere). 

Pentru aceasta Frege, citat de G. Lăzăroiu într-o lucrare 
la care am mai făcut trimiteri, îşi exprimă opţiunea distinc¬ 
ţiei obiect-concept cu care o substituie pe aceea impusă de 
logica tradiţională, subiect-predicat. La Hegel, după cum 
am mai spus, adevărul propoziţiilor implică o mărime in¬ 
tensivă, gradul, şi una calitativă, măsura. Fiinţa care s-a 
desăvârşit este măsură a unităţii de calitate şi cantitate , 
aprecia filosoful german. 

Propoziţiile sunt definite mai târziu de Wittgenstein ca 
modele ale realităţii trăite şi gândite de noi, în care se 
implică semne lingvistice lipsite de sens. Credinţele sunt, 
sub acest aspect, propoziţii. De remarcat însă şi la 
Wittgenstein consecvenţa fără nici o îndoială în ideea po¬ 
trivit căreia „corespondenţa dintre limbaj şi gândire este şi 
trebuie să fie totală” 3 . Este evident că referirea se face în 
legătură atât cu gradul, cât şi cu măsura, aşa cum vom avea 
prilejul să constatăm că sub aspectele comunicării, deci şi 
sub cele ale limbajului, lucrurile se diferenţiază în raport 
cu particularităţile de cod, cu structurile şi funcţiile comu¬ 
nicării, cu nivelurile lingvistice etc., dincolo de intuiţia ne¬ 
mijlocită, care, după Schleiermacher 4 , nu poate fi comuni¬ 
cată. Observaţiile filosofilor, ale filologilor şi ale antropo¬ 
logilor s-au arătat atrase (vezi Freud, Vorba de spirit ) de 
sincronizările şi desincronizările care apar în relaţia spirit 


1 Lăzăroiu, G.: op. cit., pg. 40. 

2 Hegel, G.W.F.: op. cit., pg. 196. 

3 Lăzăroiu, G.: op. cit., pg. 79. 

4 Schleiermacher, Friedrich Daniel Emst: Hermeneutica, Ed. Polirom, 
Iaşi, 2001, pg. 122. 

al gândirii / spirit al cuvintelor, când este posibilă o trădare 
a acestora din urmă, fie pe criteriile condensării de măsură 
sau grad între semnificat şi semnificant, fie în urma pluri- 
semantismului şi chiar a deschiderilor spre calambururi, cu 
folosirea aceluiaşi material. Tzvetan Todorov se opreşte şi 
el asupra acestor probleme cu o atenţie specială 1 . 

Cu raportări la psihologia copilului, Piaget reţinea din 
acest punct de vedere că semioza curge dinspre simbol 
spre semn, judecând după abundenţa simbolurilor în jocu¬ 
rile de copii, cum de altfel o va face în detaliu, mai târziu, 
Johan Huizinga (a se vedea repertoriul jocurilor de copii şi 
particularităţile limbajului lor în folclorul popoarelor). Co¬ 
pilăria umanităţii, deci, este construită pe simboluri şi e 
dependentă de ele. Acesta este de fapt spiritul în care gân¬ 
deşte Tzvetan Todorov când identifică, pe criteriul prezen¬ 
ţei referentului în semn, o ordine ce culminează în registrul 
limbaj abstract (actual) / limbaj figurat. Acestuia i-a prece¬ 
dat registrul limbaj figurat / onomatopee, primul fiind cel 
al onomatopeei şi al gesturilor 2 , reţinute în diacronia lim¬ 
bajului ca etape mari de evoluţie. Pe de o parte separat, pe 
de alta împreună, aici se regăsesc aspecte esenţiale de 
epistemologie, de psihologie şi de limbaj (cu funcţia lui de 
comunicare). 

Mai întâi, deducţiile au putut oferi primitivului inferenţa 
rezultatului pornind de la concreteţea cazurilor, apoi induc¬ 
ţiile făceau un pas în faţă prin aceea că făceau posibilă in¬ 
ferenţa regulii plecând de la un caz şi un rezultat (a se ve¬ 
dea schematismul proverbului), ca în cele din urmă mijloa- 


1 Todorov, Tzvetan: Teorii ale simbolurilor , Ed. Univers, Bucureşti, 
1993. 

2 Idem: pg. 317. 

cele logice să acceadă la abducţie, ca inferenţă a unui caz 
dintr-o regulă şi un rezultat, după cum sintetizează într-un 
tratat de semiotică şi Umberto Eco 1 . 

în toate acestea operează într-o anumită măsură analo¬ 
gia, „un fel de înrudire misterioasă între lucruri şi imagini 
sau chiar între lucruri şi lucruri” 2 3 . în ce ne interesează însă, 
vom reţine judecăţile factuale, în urma cărora (este şi cazul 
credinţelor) entităţile semiotice primesc ceva mai mult de¬ 
cât le poate da codul, în timp ce mijloacele logice au faci¬ 
litat apariţia noţiunilor, cu delimitări de sferă şi de conţi¬ 
nut, mai întâi nesigure şi în permanentă decantare în am¬ 
bele planuri (al sferei şi al conţinutului), ca după aceea 
limba să definitiveze lucrurile pe termen lung, păstrând to¬ 
tuşi deschiderea spre înnoiri în planul totalităţii atributelor 
(conţinut) sau al totalităţii speciilor (sfera) noţiunii în sine. 
Şi dacă lexical limba nu se poate sincroniza prompt cu 
orice adăugire în sferă sau în conţinut, cuvântul şi-a extins 
sensul, nu însă la infinit. 

E de reţinut că judecăţile, prin notele de conţinut, dez¬ 
voltă predicatele în sens universal, în timp ce, după Ion 
Petrovici , speciile cuprinse în sfera noţiunii rămân predi¬ 
cate ale judecăţilor particulare. Notele din conţinutul con¬ 
ceptelor, constitutive prin ele însele, pot deveni predicate 
ale unor judecăţi apodictice, în timp ce speciile sferei ră¬ 
mân doar predicate în judecăţile asertotice. Şi Petrovici 
ilustrează prin aceea că toate animalele trebuie să aibă 
libertate de mişcare, dar nu şi că unele animale trebuie să 
fie păsări. El precizează că „sfera unei noţiuni nu poate să 


1 Eco, Umberto: Tratat de semiotică generală, Ed. Ştiinţifică şi Enci¬ 
clopedică, Bucureşti, 1982, pg. 178. 

2 Idem: pg. 263. 

3 Petrovici, Ion: Teoria noţiunilor, Ed. Polirom, Iaşi, 1998, pg. 101. 

fie sporită de la sine, decât în mod fantastic” 1 2 , adăugirile 
de acest gen, extrem de bogate în folclor, fiind supuse se¬ 
lecţiei în timp şi probităţii noţiunii. în clasificarea auto¬ 
rului, noţiunile lasă să se vadă însăşi evoluţia lor, începând 
din copilăria umanităţii. Concrete şi abstracte, individuale 
şi generale, simple şi complexe, noţiunile cunosc acumu¬ 
lări în notele conţinutului şi în speciile sferei, instituiri şi 
consacrări de operanţă. Un caz interesant pare să fi fost 
acela al noţiunilor colective, prin care Petrovici înţelege 
colecţii de obiecte indiferent cât de slab şi cât de puţin 
omogene, ca de pildă pădure, societate, armată etc. Zicala 
românească a nu vedea pădurea din cauza copacilor vine să 
ne scutească de orice alte explicaţii. Greu de crezut că 
primitivul va fi stabilit noţiunea de pădure înaintea aceleia 
de copac, pe cea de societate înaintea aceleia de individ 
sau pe cea de oaste înaintea aceleia de ostaş, cu toate că 
limba (prin derivări) vrea să ne convingă de o ordine in¬ 
versă. Dacă ne întoarcem la concluziile lui Gustave Le 
Bon, trebuie să acceptăm că elaborările de răspuns nu 
aparţin mulţimilor, ci indivizilor care au reuşit totodată 
individuaţii apte să afirme nu colectivitatea, ci particularul 
în temeiurile constituţionale ale individului, după cum 
confirmă şi Jung. Cu toate acestea, comunităţile primitive 
îşi construiau de regulă fluxurile informative în doi timpi, 
dând un rol covârşitor liderului. 

Ele erau în exclusivitate de tip interacţional şi mizau pe 
funcţia de cooperare a comunicării. Funcţiile expresivă şi 
apelativă se năşteau vizavi de raportarea la interesele emi¬ 
ţătorului şi, respectiv, ale receptorului. Funcţia reprezenta- 


1 Petrovici, 1.: op. cit., pg. 102. 

2 Jung, Cari Gustave: op. cit., pg. 176. 


22 



tivităţii priveşte raportul comunicării cu mesajul acesteia şi 
este una implicită. Funcţia emotivă se realizează doar în 
raport cu starea internă a emiţătorului autor al mesajului şi 
se referă în cele din urmă la competenţele lui lingvistice, 
fatice, persuasive şi la contagiozitatea sensibilităţii. Func¬ 
ţia conativă mizează preponderent pe virtuţile retorice ale 
comunicării. Acestora li se mai adaugă, complementar, 
funcţia referenţială şi funcţia poetică, prima cu trimitere la 
potenţialul determinativ al comunicării, iar cealaltă cu cen¬ 
trare predilectă pe virtuţile estetice ale mesajului. 

O detaliere atentă a acestora ne-o oferă un studiu de 
specialitate semnat de trei autori (Iulia Chiorean, Maria şi 
Radu Manoliu) în 2001 \ iar noi nu le mai reluăm aici. Ori¬ 
cum, trebuie să menţionăm că, odată cu comunicarea, lu¬ 
crurile se intersectează cu valoarea, din moment ce ele pot 
fi abordate în termenii practici ai utilului extrinsec şi in¬ 
trinsec. Judecata valorilor permite o clasificare a acestora 
în funcţie de criterii elaborate îndelung de la filosofia 
greacă până în prezent (valabilitatea valorilor, calitatea şi 
subiectul lor, motivele care le determină, obiectul valori¬ 
lor, facultatea psihică din care decurg şi sfera lor de apli¬ 
care). Astfel, se identifică: valori relative şi absolute, su¬ 
biective şi obiective; pozitive şi negative, proprii şi efecte; 
autopatice, heteropatice şi ergopatice; accidentale, tranzi¬ 
torii şi ale persoanei; economice, etice, juridice, politice 
etc.; sensibile, sentimentale şi cognitive şi, respectiv, va- 
lori individuale, sociale sau elementare şi ideale. Valorile 


1 Manoliu, Maria; Chiorean, Iulia; Manoliu, Radu: Comunicarea. 
Puncte de vedere. Cultură şi comunicare , Ed. Universul, Bucureşti, 
2001 . 

2 Andrei, Petre: Filosofia valorii, ed. a IlI-a, Ed. Polirom, Iaşi, 1997, 
pg. 47. 

limbii, ale comunicării, deci şi cele ale reprezentărilor pro¬ 
movate de credinţe, sunt incluse aici întrucât cuvintele, aşa 
cum am mai arătat, sunt corespondentele lexicale, de răs¬ 
puns, ale unor experienţe îndelungate a căror valabilitate în 
timp au consemnat-o ca atare. în folosirea lor (sincronie şi 
diacronie) gândirea are deja o sarcină pe jumătate solu¬ 
ţionată din start, comunicarea implicând atât paradigmati¬ 
cul cât şi sintagmaticul, inclusiv ca structuri deictice subsi¬ 
diare şi sistemice. De aceea se poate aprecia că „fiecare 
popor este în general mulţumit de limba pe care a pri¬ 
mit-o” 1 , aşa cum susţine în celebrul său Curs unul dintre 
semioticienii de marcă ai secolului al XX-lea, Ferdinand 
de Saussure. 

Limbile naturale, în evoluţia lor (postbabelică), au con¬ 
sacrat în plan semantic mijloace de răspuns situaţiilor noi 
pe care le propune sub aspect social comunicarea, pe nive¬ 
lurile ei funcţionale (semiotic, stilistic, poetic, ontologic, 
axiologic etc.). 

Linearitatea, caracteristică determinantă a mecanismu¬ 
lui limbii, potrivit lui Iorgu Iordan şi lui Vladimir Robu 2 , 
este definită ca desfăşurare în timp a semnificantului, în¬ 
tindere măsurabilă unidimensional a acestuia; o linie. Ast¬ 
fel, semnul lingvistic, unitatea primordială a comunicării 
articulate, se defineşte ca entitate psihică cu o citire dublă: 
semnificantul şi semnificatul. 

Linearitatea şi arbitrarul alcătuiesc al doilea principiu 
general al acestei entităţi, după cel al semnului lingvistic, 
teză de altfel enunţată de Saussure. 


1 Saussure, Ferdinand de: Curs de lingvistică generală , Ed. Polirom, 
Iaşi, 1998, pg. 91. 

2 Iordan, Iorgu; Robu, Vladimir: Limba română contemporană , Ed. 
Didactică şi Pedagogică, Bucureşti, 1978, pg. 45. 

Comunicarea articulată îşi realizează obiectivele mesa¬ 
jului linear, în temeiul semnului lingvistic şi prin sinteza 
ostensibilului din semnificant şi semnificat, prima conven¬ 
ţie apodictică cu care mediază opoziţia dintre diferenţele 
de grad şi cele de natură, adică între descriptivul şi pre¬ 
scriptivul semnului. Aşa se explică de ce „ponderea trăsă¬ 
turilor unui mesaj este diferită, între elementele sale sta- 
bilindu-se o anumită ierarhie; astfel unele joacă un rol cen¬ 
tral în înţelegerea actului de comunicare sau în interpre¬ 
tarea acestuia”, după cum spune Jean-Claude Abric 1 . Şi tot 
aşa, ordinea cuvintelor este capabilă să joace un rol hotărâ¬ 
tor în atribuirea semnificaţiei. 

Topica poate să satisfacă nevoile preferenţialităţii şi se 
accentuează prin opoziţie cu scopul de a valoriza ceva în 
detrimentul a altceva. „Când substantivul este plasat înain¬ 
tea unei serii de adjective, este favorizată memorarea în¬ 
tregii liste, privilegiate fiind adjectivele cele mai apropiate 
de substantiv, mai exact primele elemente ale mesajului”, 
adaugă Abric 2 . Virtuţile limbii Ş'-au remarcat şi s-au desă¬ 
vârşit în comunicare. Fiecare prilej de comunicare a antre¬ 
nat o proiectare a unui mesaj şi a garanţiilor de corectă re¬ 
ceptare, codului cerându-i-se să poată semnifica nu numai 
prin forţa lexemelor, ci şi prin capacităţile combinative, 
prin paradigmatic şi sintagmatic, prin denotativ şi cono- 
tativ şi, de ce nu, şi prin mijloace extralingvistice însoţi¬ 
toare, de persuasiune (mimică, gesturi, intonaţie etc.). 

Mijloacele lexicale s-au dovedit a fi primele supuse 
unor solicitări impuse de comunicare (primordialitatea cu¬ 
vântului ca unitate lexicală faţă de paradigma lui şi faţă de 
relaţiile sintactice este evidentă). 

1 Abric, Jean Claude: op. cit., pg. 26. 

2 Idem: pg. 28. 

în ce ne interesează, vom ilustra în capitolele următoare 
că, pe lângă aceste lucruri incontestabile, stilistica orali¬ 
tăţii, funcţiile narării, mijloacele ostensiunii, ale deicticii 
înlesnesc altfel abducţiile, inducţiile şi deducţiile fără a ieşi 
din limitele matriciale, dar avansând spre o hermeneutică 
originală, cu valori remarcabile pe toate nivelurile de sem¬ 
nificare. 

„Sunt astfel de luat în seamă următoarele niveluri, ob¬ 
serva Al. Boboc, cu referire la Mioriţa 1 : semiotic (aducerea 
textului în ansamblul de semne), stilistic (textul prin figu¬ 
rile de stil), poetic (textul ca lume mitică), ontologic (pune 
lumea din text ca lume, formă a instituirii valorice), axio¬ 
logic (aducerea valoricului ca valoare valabilă, intersubiec- 
tiv-intertextual)”, adică facilitând decodificarea textului 
sub toate aceste unghiuri, dincolo de care nu se mai aş¬ 
teaptă nimic de la comunicare, cel puţin deocamdată, dacă 
nu şi pe termen lung. 

Căutările au mers până la limbile postadamice, după o 
clasificare sui-generis, reuşind, din câte se pare, să-şi asi¬ 
gure criteriile ştiinţifice, apoi să avanseze ideea că limba 
originară este mai mult o valoare arheologică, în timp ce 
indo-europeana rămâne un domeniu al referenţialitaţii. In 
acest spirit, Umberto Eco identifica limbile onirice (în care 
se exprimă cei în stare de transă, alienaţii), limbile roma¬ 
neşti şi poetice (în general fictive şi cu finalităţi satirice), 
limbile de bricolaj (care se nasc la confluenţa dintre civili¬ 
zaţii), limbile vehiculare (limbi naturale în arii multilingve 
cu predominanţa jargonului) şi limbile formale (cu o arie 


1 Boboc, Alexandru: Hermeneutică şi ontologie, Ed. Didactică şi Peda¬ 
gogică, Bucureşti, 1999, pg. 93. 

restrânsă de folosinţă, specializate, cum ar fi de pildă de 
logică, matematică, chimie etc.) 1 2 . 

Limbile naturale, la care facem referire, sunt omniefa- 
bile, adică „sunt în stare să dea seama de întreaga noastră 
experienţă fizică şi mentală şi, prin urmare, să poată ex¬ 
prima senzaţii, percepţii, abstracţii, până la întrebarea de 
ce există” , cu alte cuvinte sunt capabile să garanteze co¬ 
municarea fără a stânjeni cu cuvântul cuprinderea gândului 
şi, reciproc, să declanşeze gândul prin cuvânt. în această 
idee, George Lăzăroiu propune termenul de angajament 
ontologic al limbajului. El satisface reflectarea raportului 
semnificaţie-adevăr, teoretizat de Camap. 

Limbajul presupune din start angajament ontic din mo¬ 
ment ce el a fost creat în conformitate cu o nevoie ontică şi 
ca răspuns la aceasta. 

Obiectualitatea gândirii este însăşi raţiunea ei de a fi; 
fără a avea implicaţii raportabile la adevăr, de tipul reflec¬ 
tării, analizei sau evaluării în scopul convieţuirii în natură 
şi cu aceasta, omul nu ar fi performat gândirea, iar limbajul 
ar fi rămas necunoscut până în momentul când probabil o 
altă raţiune i-ar fi reclamat apariţia, fiindcă mai devreme 
sau mai târziu alte necesităţi l-ar fi impus. însă nevoia 
convieţuirii în grupuri care se confruntau cu probleme 
epistemice de orice ordin propuse de viaţa cotidiană a dus 
la comunicare. 

Pe acest considerent au putut fi formulate şi trăsăturile 
specifice limbajelor naturale (independenţa de stimuli, ab- 


1 Eco, Umberto: în căutarea limbii perfecte, Ed. Polirom, Iaşi, 2002, 

pg. 10. 

2 Idem: pg. 25. 

stractizarea, arbitrareitatea, învăţarea, independenţa de me¬ 
diu, caracterul sistematic, puterea) 1 2 3 . 

Devitt şi Sterelny îşi pun întrebarea în ce limbaj se gân¬ 
deşte şi descoperă similitudini între limbajul gândirii per¬ 
sonale şi limbajul public al exprimării gândirii, lăsând po¬ 
sibilitatea de a se înţelege că aceste limbaje sunt identice. 
Criticile ar fi fost iminente şi îndreptăţite, motiv pentru 
care autorii nu lasă soluţia sub incidenţa ambiguităţilor şi 
avansează teza unui limbaj universal, Mentalese, ce pare 
înnăscut. In acest limbaj se gândeşte, iar traducerea se face 

automat în limba maternă şi din aceasta în limba comuni- 

2 

cării, dacă cele două nu sunt una şi aceeaşi. 

Din această perspectivă, gândul apare ca atitudine pre¬ 
poziţională, pentru că, şi neexprimat, el există, tot aşa cum 
există judecăţi fără noţiuni (cele rămase simple percepţii 
intuitive ale legăturilor dintre lucruri individuale în relaţie 
spaţio-temporală). 

Şi dacă avem în vedere că, fără a se mai putea retrage, 
„omul trăieşte într-o lume semnificantă, pe care cultura o 
dezvăluie la modul asimilărilor şi dirijării după intenţiona¬ 
lităţi şi finalităţi concrete” 4 , ne este uşor să remarcăm efec¬ 
tul de halo, ca rezonanţă simbolică pe care o implică cu¬ 
vintele pentru actorii comunicării, şirul asociaţiilor intra- 
personale produse în timpul comunicării, unele dintre ele 
putând bloca însăşi comunicarea, observă Abric în lucrarea 
la care am făcut referire mai sus. 


1 Devitt, Michael; Sterelny, Kim: Limbaj şi realitate. O introducere în 
fîlosofia limbajului, Ed. Polirom, Iaşi, 2000, pg. 27. 

2 Idem: pg. 142. 

3 Petrovici, Ion: op. cit., pg. 67. 

4 Comănici, Germina: Cercul vieţii, Ed. Paideea, Bucureşti, 2001, 

pg.28. 

O explicaţie o dă Schleiermacher când insistă asupra 
genezei erorii de interpretare. Aceasta implică o dublă de¬ 
terminare, fie din planul înţelegerii (din vina autorului, 
care se abate de la regulile uzului curent al limbii), fie ne¬ 
mijlocit (vina fiind a interpretării) 1 2 . S-ar putea spune, dar, 
că numai discursul interior este scutit de erori, el fiind 
devenirea însăşi a gândirii. Hermeneutica tocmai pe aceste 
motive se arată a fi în strânsă legătură cu arta de a gândi şi 
este deci disciplină filosofică, deşi este aproape şi de reto¬ 
rică şi, în consecinţă, învecinată cu ştiinţele limbii, cu sti¬ 
listica şi poetica. Comunicarea, ansamblul proceselor prin 
care un mesaj trece dintr-un loc în altul (după Shannon), 
înseamnă pentru Abric schimbul de informaţii şi de sem¬ 
nificaţii între oameni aflaţi într-o situaţie socială de inte¬ 
racţiune. Relaţia de feedback apare când emiţătorul face 
codarea mesajului, recurge la un canal către un receptor şi 
îi facilitează decodarea. 

Abric precizează, nu însă cu caracter facultativ, caracte¬ 
risticile situaţiei de comunicare ce vizează exprimarea ce¬ 
luilalt: non-evaluare, non-interpretare, non-consiliere, non- 
chestionare sistematică (întrebări deschise), comprehensiu- 
ne-reformulare . Aceste condiţii garantează atitudinea de 
ascultare. Ar mai fi o condiţie exterioara, cea a nondirec- 
tivităţii, care înseamnă acceptarea necondiţionată, cu neu¬ 
tralitatea binevoitoare a celuilalt. Aspectele acestea sunt 
deosebit de relevante în credinţe, reprezentări ale unor 
adevăruri formulate fără noţiuni, destinate unui tip special 
de comunicare, după cum vom vedea. 


1 Schleiermacher, F.D.E.: Hermeneutica, Ed. Polirom, Iaşi, 2001, 
pg.47. 

2 Abric, J. CI.: op. cit., pg. 50. 

Actul comunicării optime, conchide Abric, presupune 
să asculţi, să observi, să analizezi, să controlezi şi să te ex¬ 
primi. Autorul atrage atenţia asupra unei alte garanţii a 
feedback-ului, cea care îl protejează pe celălalt de a se 
simţi judecat, analizat sau interpretat şi chiar condus (ma¬ 
nipulat). El trebuie să se simtă pur şi simplu ascultat (im¬ 
plicit respectat), condiţie esenţială a comunicării. Scotomi- 
zarea, prin aplicarea de filtre selective, nu facilitează decât 
trecerea informaţiilor convenabile, neutralizate deja, chiar 
dacă se neagă autoritatea sursei, dintr-un motiv sau altul. 

Locutorul, colocutorul şi colocuţia trebuie să rămână 
termenii pozitivi ai apropierii, nu ai evitării, o importanţă 
colaterală având şi suportul tehnic al comunicării, de care 
nu ne ocupăm aici. Relaţiile din interiorul acestui triunghi 
(locutor - colocutor - colocuţie) răspund în cele din urmă 
sarcinilor comunicării (intrapersonale, interpersonale şi pu¬ 
blice) care, conform teoriilor comunicării (acţională, inter- 
acţională şi tranzacţională), au avut dintru început funcţii 
de informare, de interpretare, instructiv-culturalizatoare, de 
legătură şi de divertisment. Ele au rămas aceleaşi de sute 
de ani, deşi s-au diversificat formulele de exprimare în 
strânsă legătură cu nivelul cultural, cu nevoile personale şi 
de grup şi cu mijloacele de comunicare, tot mai perfor¬ 
mante şi mai ingenioase. Menţionăm încă de la început că 
facem cu onestitate numeroase trimiteri bibliografice de 
fiecare dată când considerăm că unele idei din cercetarea 
acestui domeniu întreprinsă în timp o impun ca atare. 



Cap. II 

A 

Intre natură şi cultură, semiotica 


Studiile de semiotică au statuat ideea că semioza, ca ni¬ 
vel de semnificare, a apărut în comunicare şi în strânsă le¬ 
gătură cu aceasta. Graţie semiozei, spune Umberto Eco, 
„indivizii empirici comunică, iar procesele de comunicare 
devin posibile datorită sistemelor de semnificare” 1 2 . 

Şi ca să rămânem la acelaşi autor, în viziunea lui, şi nu 
este singurul care afirmă această idee, după cum vom ve¬ 
dea în continuare, semiotica se consacră studierii procese¬ 
lor culturale doar ca procese de comunicare. 

în principiu, adaugă Eco, „semiotica este disciplina care 
studiază tot ceea ce poate fi folosit pentru a minţi” . Aser¬ 
ţiunea are în vedere criteriul după care tot ce nu este bun 
la a minţi nu este bun nici la a spune adevărul. Şi dacă de¬ 
spre semioză se poate spune că a început chiar acum 3,5 
milioane de ani, în copilăria umanităţii, semiotica a pre¬ 
ocupat în chip special odată cu Aristotel şi cunoaşte con¬ 
tribuţii sporadice până la Sfântul Augustin. Termenul de 
semiotică a fost însă consacrat de John Locke în 1690, 
anul în care publica două lucrări (An Essay Conceming 


1 Eco, Umberto: Tratat de semiotică generală, Ed. Ştiinţifică şi Enci¬ 
clopedică, Bucureşti, 1982, pg. 383. 

2 Idem, pg. 18. 

Human Understanding şi Two Treatises of Guvernment, 
respectiv Eseul şi Tratatele) ce aveau să-l confirme. 

Semiotica se vede chemată să definească prin categorii 
specifice subiectul semiozei, lucru posibil, după Eco, pen¬ 
tru că acesta se comportă ca un sistem de sisteme de sem¬ 
nificare etern nedesăvârşit, sisteme care se regăsesc unele 
în altele. 

Şi, dacă nu ar reuşi articulări semantico-simbolice, se¬ 
miotica nu şi-ar merita dreptul la existenţă 1 2 3 , decide 
Todorov. 

Această raţiune de a fi a semioticii este subliniată, prin¬ 
tre alţii, şi de Thomas A. Sebeok într-o lucrare apărută şi la 
noi, în traducerea lui Sorin Mărculescu , la care vom face 
mai multe trimiteri, având în vedere incidenţele acesteia cu 
subiectul cercetării noastre. 

In Tratatul de semiotica generală, Umberto Eco face o 
observaţie esenţială referitoare la codurile conotative pe 
care le presupune semiotica. Ea va fi conotativă „dacă pla¬ 
nul ei de expresie este constituit dintr-o altă semiotică. Cu 
alte cuvinte avem un cod conotativ când planul expresiei 
este un alt cod” şi se exemplifică cu expresia ce denotă 
pericol. 

Eco găseşte această legătură ca parazitară din moment 
ce conotaţia se realizează pe seama unui cod „precedent”. 
Aceasta ar însemna o legătură cauză-efect, sau una de con- 
secutivitate, nu de simultaneitate, cum de altfel stau lucru¬ 
rile în realitate. 


1 Todorov, Tzvetan: Teorii ale simbolului, Ed. Univers, Bucureşti, 
1983, pg. 79. 

2 Sebeok, Thomas A.: Semnele. O introducere în semiotică, Ed. Huma- 
nitas, Bucureşti, 2002. 

3 Eco, Umb.: op. cit., pg. 74. 

Lipsa de stabilitate a conotaţiei faţă de legătura mult 
mu stabilă care se realizează în denotaţie poate aduce însă 
ui discuţie caracterul aleatoriu al conotaţiei, care apare şi 
ve manifestă doar în comunicare, altfel intenţionalitatea 
poate să rămână doar atât. 

O delimitare netă între denotaţie şi conotaţie, un regim 
de determinare riguroasă între ele sunt greu de stabilit şi nu 
ne rămâne decât să admitem, dimpreună cu Daniel 
Bougnoux, că „trăim mai puţin în mijlocul lucrurilor şi mai 
mult în mijlocul unei păduri de simboluri” 1 , aşa încât auto¬ 
rului i se pare mai plauzibil că descindem din semn, decât 
din maimuţă. Preţul pe care cunoaşterea a trebuit să-l achi¬ 
te pentru a ajuta la naşterea semioticii a fost în exclusivi¬ 
tate unul epistemic, determinat de existenţa sine qua non a 
limbii. 

De aici s-a desprins prima problemă a semioticii, mai 
întâi empiric dacă nu ontologic, şi anume aceea de a şti 
care este locul semnului lingvistic în cadrul general al 
semnelor, problemă pusă mai tranşant de Todorov 2 , după 
ce ea a preocupat îndelung. 

De pildă, Sebeok îl citează pe Metz (1974), dar şi pe 
Roman Jakobson (tot 1974), ca să nu-i mai amintim şi pe 
alţii, preocupaţi să elucideze o cauză de primordialitate 
care nu satisface doar un orgoliu al cercetătorului şi o tar¬ 
divă repunere în drepturi, ci nevoia de a aprofunda o inter¬ 
acţiune atât de productivă. 

Potrivit lui Metz, lingvistica ar fi doar o ramură a se¬ 
mioticii, deşi, în fond, semiotica subzistă preponderent cu 
obiect şi pe suport lingvistic. 

1 Bougnoux, Daniel: Introducere în ştiinţele comunicării, Ed. Polirom, 
Iaşi, 2000, pg. 39. 

2 Todorov, Tzvetan: op. cit., pg. 77. 

Replicile însă nu au întârziat să precizeze că semiotica 
nu a fost creată de lingvistică, cu toată contribuţia lui 
Saussure prin Cursul său de lingvistică generală, ci cel mai 
probabil pornind de la medicină 1 , în ciuda forţării notei în 
problema sursei şi a resursei. Galen avea doar în parte 
dreptate, deşi credea ferm în concluziile sale. Roman 
Jakobson înclina şi el să creadă că din cele două ştiinţe 
despre om, semiotica şi lingvistica, ultima ar avea o sferă 
mai redusă (există şi semne extralingvistice), ceea ce nu 
înseamnă şi un rol mai puţin important. O mai mare şi 
evidentă legătură se poate face între semiotică şi logică, 
mai ales în filosofia lui Peirce. El ajunge să citească între 
cele două chiar o identitate care permite substituirea: „Lo¬ 
gica, în sensul ei general, după cum cred că am izbutit să 
arăt, nu este decât un alt nume pentru semiotică, doctrină 
cvasinecesară sau formală a semnelor” 2 3 . Peirce este cât se 
poate de riguros cu termenii: sens general, doctrina forma¬ 
lă a semnelor... E adevărat că semiotica se întâlneşte cu 
logica în funcţiune (nu şi în funcţii), dar rămân obiectiv 
separate sau cel mult în contiguitate. Comunicarea este 
însă registrul congruenţelor de interes comun. 

Bougnoux, un teoretician redutabil al comunicării, sus¬ 
ţine că „în fiecare domeniu astfel decupat în cultură, oame¬ 
nii schimbă între ei semne, conform unor coduri care sunt, 
probabil, limbaje. Această extindere, botezată semiologie, 
vine în întâmpinarea ştiinţelor informaţiei şi comunicării, 
concepute ca fiind studiul schimbului, producerii şi vehi- 
culării semnelor în general în sânul unei culturi” . De aici 


1 Sebeok, Th. A.: op. cit., pg. 162. 

2 Peirce, Charles S.: Semnificaţie şi acţiune, Ed. Humanitas, Bucureşti, 
1990, pg. 268. 

3 Bougnoux, D.: op. cit., pg. 39. 

reţinem în primul rând ideea producerii, schimbului şi ve¬ 
hiculării semnelor, adică tocmai termenii minimali ai co¬ 
municării, ca schimb de valori culturale, în sens larg. Şi tot 
de aici Sebeok identifică nu mai puţin de şase factori che¬ 
ie: „mesajele şi codul, sursa şi destinaţia, codul şi contex¬ 
tul [care] alcătuiesc, separat şi împreună, bogatul domeniu 
al cercetărilor semiotice” 1 Semioticianul admite că semio- 
za este un fenomen care apare în instinctul organismelor 
vii, capacitatea acestora de a produce semne presupunând 
deci ca suficient instinctul, elaborarea semnelor realizân- 
du-se de la acest nivel (pg. 12, C.de Bergerac: Empires du 
Soleil). Semioza, spune Sebeok, ar fi „acea capacitate in¬ 
stinctivă a tuturor organismelor vii de a produce şi înţelege 
semne (s.n.)” 2 . Şi este firesc: un semn care rămâne neîn¬ 
ţeles se pierde ca inutil. Precizarea pe care o face autorul în 
legătură cu capacitatea de a înţelege semnele, atribuită or¬ 
ganismelor vii, nu rezumă lumea acestora doar la om. Cea¬ 
laltă precizare care vizează totalitatea acestor organisme, 
pe care de altfel am subliniat-o, este una inclusivă. Credem 
că este vorba de o inconsecvenţă a lui Sebeok, fiindcă cita¬ 
tul anterior (2) şi celelalte la care am făcut trimiteri (vezi 
nota lui Peirce privitoare la identitatea semioticii cu logica) 
ne îndreptăţesc să credem în fond în apartenenţa semiozei 
în chip exclusiv la specia umană. E adevărat că se poate 
afirma cu uşurinţă că şi alte specii sunt susceptibile de a-şi 
modela existenţa, de a comunica mesaje în cadrul speciei 
şi de a modela informaţia venită din lumea exterioară prin 
semne de tip semnal, însă dincolo de speculaţie nimic nu 
infirmă, dar nici nu confirmă alte sisteme semiotice. Incon- 


1 Sebeok, Thomas A.: op. cit., pg. 52. 
' Idem, pg. 19. 

secvenţa rămâne chiar şi împotriva unei determinări potri¬ 
vit căreia „semioza presupune o relaţie triadică ireductibilă 
între un semn, obiectul şi interpretul său” 1 , relaţie constru¬ 
ită la om exclusiv pe procese logice, nespecifice altor 
fiinţe. 

Mai interesant pentru explorări semiotice, deşi mai de 
suprafaţă, ni se pare orizontul pe care ni-1 propune 
Bourgnoux atunci când îşi exprimă nedumerirea în legă¬ 
tură cu hotarul dintre lucruri şi semne, trasat de biosferă 
pentru a se detaşa de semiosferă. Se pare că suntem într-o 
situaţie de mulţimi intersectate, cu elemente care aparţin 
fiecăreia dintre ele şi ambelor laolaltă. 

„Ne întrebăm unde se termină lucrurile şi unde încep 
semnele, unde se află exact graniţa dintre biosferă şi se¬ 
miosferă, dintre natură şi cultură. Deoarece orice încercare 
de a trasa această frontieră pune probleme, un mod elegant 
de a răspunde constă în a susţine că pentru noi totul este 
semiotică” 2 . De altfel aceasta este şi poziţia lui Peirce, cel 
care avea să reuşească mai mult decât însuşi Saussure în 
semiotică. 


2.1. Câteva repere în semiologie. 

Teoria semnelor, semiologia, în mod tradiţional se di- 
recţionează pe trei laturi fundamentale: sintaxa, semantica 
şi pragmatica, ceea ce în sens general înseamnă studiul sis¬ 
temelor structurate ale comunicării. Filosofia, de la 
Aristotel şi până astăzi, a tratat semiotica mai întâi în chip 


1 Sebeok: op. cit. pg. 47. 

2 Bourgnoux, D.: op. cit., pg. 42. 

global, ca mai apoi studiile să fie direcţionate din tot mai 
multe unghiuri, fapt ce relevă complexitatea problemelor. 

Dacă la Aristotel observaţia semiotică porneşte din mo¬ 
dul diferit de a defini metafora, mai întâi ca sens impropriu 
al cuvântului şi mai apoi ca expresie improprie pentru a 
evoca un sens, chiar dacă nu se reuşea detaşarea de planul 
lingvistic, se întrezărea problema al cărei răspuns nu se 
putea formula decât în plan semiotic, simbolurile fiind de 
fapt ispita semiologică situată la graniţa dinspre lingvis¬ 
tică. 

Pasul următor se făcea spre semiotică prin observarea 
celor două componente care rezidă în aceea că, impli- 
când-o, avem de-a face cu discursul al cărui scop e centrat 
pe cunoaştere (nu pe arta poetică sau pe speculaţie), res¬ 
pectiv componenta al cărei obiect e construit din semne de 
specii diferite, cum ar fi de pildă cuvintele. Aceste două 
condiţii i se par. lui Todorov a fi pentru prima dată pe de¬ 
plin întrunite la Sfântul Augustin, însă nu el a inventat se¬ 
miotica, ba chiar, dimpotrivă, „n-a inventat aproape nimic 
şi n-a făcut decât să combine idei şi noţiuni venite din ori¬ 
zonturi diferite” 1 . Se ştie că el a fost un teoretician al creş¬ 
tinismului (354-430), principiul său fiind credo ut intel- 
ligam (cred ca să pot înţelege), urmărit îndeaproape atât în 
Confesiunile (400), cât mai ales în Cetatea lui Dumnezeu 
(412-427). 

Sfântul Augustin, remarcă Todorov, „nu are ambiţii de 
semiotician”, însă observă aspecte de domeniul semioticii 
atât cât să enunţe o teorie a semnului conformă cu obiecti¬ 
vul său. De altfel şi modul cum clasifică el semnele este 
unul adecvat lucrărilor de esenţă religioasă. 


1 Todorov, Tzvetan: op. cit., pg. 26. 


37 



Sărim peste secole de filos*fie, fiindcă nu ne propunem 
o istorie a semioticii, şi ajungem la John Locke (1632- 
1704), al cărui Eseu {An Essay Concerning Human Under- 
standing, 1690) aprofundează cu adevărat probleme ce ţin 
de semiotică, cel puţin în cărţile a IlI-a şi a IV-a, în care se 
ocupă de limbă sub acest aspect şi, respectiv, îşi expune 
ideile. Lui i se atribuie utilizarea termenului de semiotică 
pentru prima dată în istoria filosofiei. 

Un alt nume ce se reţine în strânsă legătură cu semiotica 
este acela al lui Edmund Gustav Albert Husserl (1859- 
1938), filosof german format prin matematică, profesor la 
Halle şi Goettingen. El se încumetă să transforme fenome¬ 
nologia în ştiinţă pură, critică psihologismul şi naturalis¬ 
mul (vezi Logische Untersuchungen, 1900-1901), dar îşi 
centrează observaţiile şi ideile pe latura conştiinţei şi a 
determinărilor ei, aprehensiunea prin simţuri neputând să 
substituie experienţa. El îşi propune reconstrucţia rolului 
pe care îl are în chip firesc semiotica în logică. Pentru el 
conceptul de semn se referă doar relaţional la desemnat, 
raportul dintre semn şi desemnat fiind esenţial în definirea 
semnului ca atare. 

Contemporan cu el, Gottlob Frege (1848-1925), înteme¬ 
ietorul unanim recunoscut al logicii matematice modeme 
şi al filosofiei moderne a limbajului, subliniază nevoia tra¬ 
ducerii demonstraţiilor într-un limbaj formal cu vocabular 
specific, cu o sintagmatică proprie. în acest scop, el sus¬ 
ţine nevoia inventării construcţiei cu cuantor şi variabilă 
pentru formalizarea expresiilor generalităţii în limbile na¬ 
turale, idei sintetizate mai târziu de Strawson. Acesta diso¬ 
ciază în teorii ale sensului şi teorii în care noţiunea centrală 
se stabileşte pe condiţia de adevăr, ca în semiotica formală 
a lui Wittgenstein ( Tractatus logico-philosophicus ), a lui 

Chomsky sau Tarski, discipoli în timp ai lui Frege. „Ra¬ 
portarea la Saussure şi la lingvistică, ştiinţa-pilot în anii 
50-60, a servit drept garanţie ştiinţifică şi a transformat se¬ 
miologia structurală într-o disciplină fructuoasă şi atrăgă¬ 
toare”, remarca Bougnoux 1 cu trimitere la Roland Barthes 
(Essais de semiologie, 1964) care răsturna ordinea propusă 
de Saussure. Cours de linguistique generale (1915) mar¬ 
chează în primul rând în lingvistică un moment de refe¬ 
rinţă cu care Ferdinand de Saussure avea să deschidă o 
nouă perspectivă şi în semiotică. După Saussure lucrurile 
devin mai tranşante. Semiotica se interesează mai puţin de 
limbă ca sistem, ci în special ca proces de comunicare. 
Semnul slujeşte cu predilecţie comunicării, iar continenţa 
semantică o argumentează cu prisosinţă. După Saussure, 
abordarea semnului în totalitatea sa înseamnă inclusiv un 
lucru pozitiv în ordinea sa. Şi atunci, pe fondul legăturilor 
fonetice cu cele psihice, cu tot atâtea decupaje în masa 
gândirii, se instituie un sistem de valori. Semnificatul şi 
semnificantul, judecate separat, sunt diferenţiale şi nega¬ 
tive, dar combinarea lor este pozitivă pentru că răspunde în 
primul rând scopurilor comunicării. De aceea limba nu 
poate exista în afara mediului social, fiind înainte de toate 
un fenomen semiologic. Semnul, inclusiv cel lingvistic, 
presupune semnificantul, adică imaginea sa sonoră, şi sem¬ 
nificatul, adică conceptul, după cum se poate vedea în par¬ 
tea întâi a lucrării. Saussure îşi precizează termenii (semn, 
semnificat, semnificant), după care stabileşte cele două 
principii (arbitrarul semnului şi caracterul linear al sem- 
nificantului) cu care operează. E drept că autorul riscă 
apropieri între semn şi simbol pe care doar urmaşii lui 


1 Bougnoux, Daniel: op. cit., pg. 41. 

aveau să le elucideze şi să le evite. „Ne-am servit de cu¬ 
vântul simbol pentru a desemna semnul lingvistic, sau 
exact ceea ce numim semnificant. Acest termen prezintă 
neajunsuri - sesizează Saussure - tocmai din pricina pri¬ 
mului principiu. Simbolul are caracteristica de a nu fi nici¬ 
odată cu totul arbitrar; el nu e vid; între semnificant şi 
semnificat există un rudiment de legătură naturală” 1 , spre 
deosebire de numele vide (vezi pg. 68). 

în legătură cu cel de-al doilea principiu, Saussure sus¬ 
ţine că semnificantul se desfăşoară numai în timp, fiind de 
natură auditivă, adică este măsurabil într-o singură dimen¬ 
siune, linearitatea, după cum vom vedea la alţi semioticieni 
care au reţinut de la Saussure că semnificanţii acustici nu 
dispun decât de linia timpului şi că se prezintă ca un lanţ, 
unul după celălalt. 

Imutabilitate şi mutabilitate, continuitate, factori de al¬ 
terare ai raportului semnificat/semnificant, limba ca limbaj 
fără vorbire, limba viabilă, nu vie etc. sunt tot atâtea dis¬ 
tincţii pe care autorul Cursului le deschide ca teme pentru 
semioticienii care i-au urmat. De pildă, contribuţia lui 
Peirce, pe care Max Fisch (citat de Sebeok) îl considera 
„cel mai original şi mai multilateral intelect pe care l-au 
produs până acum Americile 2 [...], abia cu noţiunea sa de 
index devine inedit şi totodată productiv, iar în privinţa 
simbolului ar fi original, dar neproductiv”, mai observa 
Sebeok. 

Fisch însă porneşte de la cele trei moduri de semnificare 
propuse de Peirce (indice - semn iconic - simbol), unde 
indicele este un semn smuls din lucru. într-o situaţie oare- 


1 Saussure, Ferdinand de: Curs de lingvistică generală , Ed. Polirom, 
Iaşi, 1998, pg. 87. 

2 Sebeok, Thomas: op. cit., pg. 109. 

cum identică ar fi şi simptomul, în timp ce semnul iconic 
(imaginea în general) este o primă tentativă de desprindere 
de copilăria semnelor (aici operează analogia). 

Bougnoux îl citează pe Peirce şi în legătură cu semnul 
simbolic, structurat pe excludere (negativitate secretă).Iar 
„tripartiţia prin care lizibilul a redus vizibilul la o singură 
dimensiune, cronologică sau logică, este orientată în mod 
clar către abstractizarea crescândă: de la indicele tridimen¬ 
sional, sau lucrul printre lucruri, la ordinea simbolică line¬ 
ară, trecând prin semnele iconice, în general bidimensio¬ 
nale” 1 . Grafic, Bougnoux reprezintă aceasta printr-un tri¬ 
unghi cu vârful în sus, la baza căruia se situează ordinea 
indicilor (cea mai apropiată de lucruri în materialitatea 
lor), apoi ordinea iconică şi în vârful triunghiului figurând 
ordinea simbolică. 


2.2. Semnele se delimitează prin cuprindere 

Se poate spune că definiţiile nu au ajuns să delimiteze 
noţiunea de semn de aceea a simbolului. Nici orientările 
ideationale şi nici cele comportamentale , preconizate de 
Umberto Eco în Tratatul de semiotica generală, nu au 
putut depăşi unele dificultăţi. Practica lingvistică are forţă 
argumentativă când se aduc în discuţie uzul şi limbajul ca¬ 
pabile să distingă semnele naturale de cele convenţionale, 
în ideea că limba este depozitarul culturii, obiect şi mijloc 
al acesteia. Tendinţa de a acredita semnele convenţionale 
drept simboluri nu satisface toate accepţiunile pe care ter¬ 
menul le-a câştigat în uzul lingvistic. Insuficienţa vine din 


1 Bourgoux, Daniel: op. cit., pg. 47. 

direcţia sensului larg al simbolului în paralel cu accepţi¬ 
unea de marcă fără semnificaţie a limbajului formal, după 
cum tind să soluţioneze problema dicţionarele 1 . Peirce, de 
pildă, consideră semnul ca stând pentru ceva diferit de el. 
Todorov conchide însă că, ,.dacă i se dă cuvântului semn 
un sens generic în care să fie înglobat şi cel de simbol 
(care din clipa aceea îl specifică), se poate spune că stu¬ 
diile referitoare la simbol ţin de teoria generală a semnelor, 
sau semiotică” 2 , studiul său urmând să se înscrie din 
această perspectivă în istoria semioticii. 

Până şi succesul de care s-a bucurat interpretarea lim¬ 
bajelor formale după teoria modelelor, forţând egalitatea 
între semnificaţie şi condiţia de adevăr, s-a situat împotriva 
complexităţii gramaticale pe care o implică semnificaţia 
propoziţiei, redusă la reguli. Iată de ce ideea că un lucru 
care nu poate fi util la a minţi nu poate fi folosit nici la a 
spune adevărul, după cum s-a remarcat. Mircea Florian 
deosebeşte două feluri de semne: cel indicativ, exempli¬ 
ficat cu fumul care indică focul, şi cel intelectiv, cuvântul. 

Peirce trimite, la rândul lui, la capacitatea semnului de a 
fi complex, de a cuprinde în clase diferite iconi, indecşi şi 
simboluri, iar Sebeok preia ideea lui Peirce şi clasifică 
semnele în şase specii: semnalul, simptomul, iconul, inde¬ 
xul, simbolul şi numele, pe care le vom aborda separat. 

Mai apoi, Todorov defineşte semnul ca a fi ceva de din¬ 
colo de impresia pe care lucrul însuşi o comunică simţu¬ 
rilor noastre. Astfel, el clasifică semnele după modelul de 
transmitere, după origine şi folosinţă, după statutul social, 


1 Flew, Antony: Dicţionar de fdosofie fi logică. Ed. Humanitas, 
Bucureşti, 1996, pg. 307. 

2 Todorov, Tzv.: op. cit., pg. 21. 

după natura raportului simbolic şi după natura desemna¬ 
tului (semn sau lucru). O altă perspectivă o aduc definiţiile 
structurale 1 în lumina cărora apar tipuri de asociaţii ine¬ 
rente în fapt sau virtuale pentru arhitectura semnului în¬ 
suşi. 

Dacă Peirce avea dreptate, fără comentarii, să vadă în 
semn obiecte perceptibile, imaginabile sau neimaginabile, 
lingviştii nu s-au îndepărtat prea mult de domeniul lor şi au 
admis şi ei cu argumentele sintagmaticului ideea că orice 
gând este un semn capabil să determine un altul într-o în¬ 
lănţuire comunicabilă de semne. 

Din acest unghi, Andree Martinet apreciază după vor¬ 
birea obişnuită că semnul este consacrat doar semnifican- 
tului. Ea introduce pentru metalimbajul lingvistic mone- 
mul, unitate „cu doua feţe”, minimală, capabilă să intre 
într-o succesiune de semne. Codul ar fi în acest caz o orga¬ 
nizare permisivă exprimării mesajului. Martinet substituie 
raportul limbă/vorbire celui d.intre cod şi mesaj şi nu ob¬ 
servă nici o incompatibilitate. Dihotomiile de acest gen îl 
ispitesc şi pe Peirce chiar şi în problema semnelor, structu- 
rabile pe trei astfel de direcţii: 

1) după cum semnul în sine este o simplă calitate, un 
existent real sau o lege ( qualisemn, sinsemn sau legisemn ); 

2) după cum relaţia semnului cu obiectul său constă în 
a avea o anumită însuşire în el însuşi, sau într-o relaţie 
existenţială cu acel obiect sau în relaţia sa cu un inter- 
pretant (icon, indice, sau simbol); 

3) după cum interpretantul îl prezintă ca un semn de 
posibilitate, ca unul de fapt sau ca unul de raţiune. 


1 Sebeok, Th.: op. rit. 

Şi aceasta fiindcă semnul se găseşte într-o relaţie con¬ 
junctă şi cu lucrul denotat, şi cu intelectul (apropiere 
riscată de Saussure; supra, pg. 36). Iconul 1 2 , după Peirce, 
este şi el un semn, care însă îşi pierde caracterul semni- 
ficant dacă obiectul său nu ar exista. Simbolul, în schimb 
[iată că nu se mai riscă confuzia cu semnul, a cărui gene¬ 
ralitate s-a demonstrat], este şi el tot un semn, dar care se 
referă la obiectul pe care-1 denotă în temeiul unei legi, de 
regulă prin asociere de idei generale cu trimiterea interpre¬ 
tării spre şi de la obiectul respectiv. 

Diversificarea semnelor ne apare mult mai clară la 
Sebeok , în lumina bifacialităţii acestora: semne zero; ocu¬ 
rent/tip; denotaţie/designaţie, de unde rezultă nu mai puţin 
de şase specii de semne, pe care le reluăm: 

Semnalul este tipul de semn în stare să declanşeze o 
reacţie de răspuns din partea unui receptor (ex: Start! Este 
un semnal când se rosteşte imperativ şi are ca scop, de 
pildă, declanşarea unei competiţii). El este accesibil nu nu¬ 
mai omului, ci şi altor fiinţe (vezi trimiterea lui Sebeok la 
capacitatea tuturor organismelor vii de a produce şi înţe¬ 
lege semne; supra, pg. 35) Simptomul este şi el un semn, 
caracterizat însă prin non-arbitrar, iar semnificatul lui are o 
legătură naturală cu semnificantul. Se întâlneşte, ca să ofe¬ 
rim un exemplu la îndemâna oricui, în situaţia examenului 
clinic al unui pacient. Acesta oferă medicului simptomul 
(semnificantul) în numele semnificatului. Chiar şi mimat, 
simptomul are menirea de a trimite la semnificatul său. 
Simptomele, ca orice semne, pot să intre în lanţuri sintag¬ 
matice sau în sisteme paradigmatice. 


1 Peirce, Charles S.: op. cit., pg. 276. 

2 Sebeok, Thomas A.: Semnele: O introducere în semiotică, Ed. Hu- 
manitas, Bucureşti, 2002. 

Un alt semn care păstrează încă o strânsă legătură cu 
realitatea semnificată, iconul, ar fi o subclasă a asemănă¬ 
rilor, împreună cu diagramele, metaforele şi imaginile, 
pusă de Aristotel în seama mimesisului. Peirce le adăugă 
iconilor indicii şi simbolurile într-o recunoscută triadă se¬ 
miotică. Contiguitatea, înţeleasă ca juxtapunere la similari¬ 
tatea implicată de icon, a dus la indexicalitate şi Sebeok o 
ilustrează cu Steaua Polară, percepută ca index al Polului 
Nord, deşi planeta în cauză nu are nici o legătură cu extre¬ 
ma nordică a Terrei. 

O altă legătură convenţională posibilă de data aceasta 
între semnificant şi denotare, cu o clasă intenţională pentru 
designatul său, este simbolul. Asupra lui vom reveni având 
în vedere scopul cestei lucrări, semioza în credinţele popu¬ 
lare româneşti şi deictica semnului în condiţiile diacroniei 
şi ale izomorfismelor şi alomorfismelor culturii populare. 

Semnul care are o clasă extensională pentru designatul 
său este, după Sebeok, nimic mai mult decât nume ] . Cele 
şase specii de semne enumerate aici (semnalul, simptomul, 
iconul, indexul, simbolul şi numele), după ce vor fi obser¬ 
vate la nivelul lingvistic de semnificare, precum şi la cel 
mitic, vor putea fi urmărite în toată virtutea lor semiotică 
pe care o oferă cultura populară, fie şi prin cadrul destul de 
limitat al credinţelor. 

Simbolul este poate unul dintre cele mai reprezentative 
semne care funcţionează ca substitut semnificant pentru 
altceva. Se ştie că indigenii dayak cultivau un sistem de 
drept instituit în exclusivitate pe morală. Norma se pre¬ 
zenta ca o conduită şi, de pildă, considerau o ofensă dacă 
nu o declaraţie belicoasă adresată gazdei refuzul de a lua 


1 Sebeok, Thomas A.: op. cit., pg. 83. 

parte la masa la a cărei pregătire fie şi întâmplător se 
asista. 

Neglijenţa de a invita, ca şi refuzul de a participa, era 
semn clar al ofensei. în consecinţă, ar fi urmat prezentarea 
armei de vânătoare, simbolul bărbăţiei belicoase, provo¬ 
care inevitabilă care, pentru un anumit tip de cultură, a 
menţinut cutuma ca funcţională. 

Pentru Jung, conceptul de simbol era strict diferit de 
„conceptul simplu” de semn. 1 2 Şi exemplul lui trimite la un 
vechi obicei practicat la vânzarea unui teren, când cumpă¬ 
rătorul primea o bucată din acel teren până la perfectarea 
tranzacţiei, ca simbol, zice Jung, care nu cunoştea tipologia 
largă a semnelor. 

Ce adaugă el însă şi poate fi reţinut este că simbolul viu 
nu poate să apară într-un spirit obtuz, nedezvoltat, fiindcă 
astfel de spirite acuză o suficienţă capabilă să se hrănească 
cu simboluri deja existente, depozitate în tradiţie. 

O altă precizare a lui Jung referitoare la simbol, aşa 
cum îl percepe el, vizează acel conţinut capabil să apropie 
grupuri mari de oameni şi are efect asupra acestora. „Sim¬ 
bolul este viu numai atât timp cât poartă în sine o semni- 
ficaţie” , spune el adăugând viabilităţii simbolului condi¬ 
ţia atitudinii simbolice cu care se percepe acesta, dar nu ca 
semn simplu, ci ceva mai mult. Definiţiile actuale ale sim¬ 
bolului îl prezintă însă ca un semn asociat în mod conven¬ 
ţional obiectului, însă trebuie considerate şi condiţiile ariei 
culturale în care este perceput ca atare şi în afara cărora 
şi-ar pierde acest caracter semiotic. O accentuare valabilă 


1 Jung, Cari Gustav: Puterea sufletului. Antologie (II), Ed. Anima, 
Bucureşti, 1994, pg. 195. 

2 Jung, Cari Gustav; op. cit., pg. 196. 

în termenii limbii române o reuşeşte Mircea Florian când 
identifică simbolul cu un semn figurativ pentru un lucru, 
fără a cădea sub simţuri în virtutea analogiilor cu stimula¬ 
rea directă a imaginaţiei. Cu alte cuvinte, simbolul este un 
semn elevat, imperceptibil pe calea simţurilor: nu auzim, 
nu vedem, nu pipăim şi nu mirosim simboluri. 

Semnele operează nu la nivelul primului sistem de sem¬ 
nalizare, ci la nivelul celui de-al doilea şi numai în condi¬ 
ţiile unor capacităţi (sensibilităţi) de a le citi. De aici con¬ 
ştientizarea selectivă şi interpretarea diferenţiată. Şi tot de 
aici constatarea lui Cassirer că, în timp ce cunoaşterea sim¬ 
bolică avansează, realitatea fizică se retrage 1 , iar omul reu¬ 
şeşte să iasă din statutul de animal raţional şi să treacă în- 
tr-unul superior, acela de animal symbolicum. Astfel, sun¬ 
tem îndreptăţiţi să punem în domenii de semnificare dife¬ 
rite semnalele şi simbolurile: primele au un grad de elabo¬ 
rare minimal, pe când celelalte dispun de o elevaţie spe¬ 
cială, după cum am văzut. 

Biologi de talia lui Uexkull au afirmat fără rezerve că 
omul, deşi este o existenţă monadică, cu calităţile şi imper¬ 
fecţiunile ei, demonstrează de la un exemplar la altul sensi¬ 
bilităţi şi capacităţi diferite, cu cauze în ereditar, în educa¬ 
ţie şi instrucţie, în funcţie de care percepe diferit (nu fun¬ 
damental) şi acţionează în consecinţă. 

Printre factorii capabili să determine transformări în 
viaţa omului, unul este sistemul simbolic cu care ontic a 
fost înzestrat şi prin care s-a deosebit de animale, înzes¬ 
trate doar cu sistemul receptor şi cu cel efector. Formele 
vieţii culturale sunt în exclusivitate forme simbolice (poe¬ 
zia s-ar putea defini astfel ca doar una din formele de me- 


1 Cassirer, Emst: op. cit., pg. 43. 

morie simbolică) 1 . în simbolismul lingvistic, primordial 
faţă de orice alt simbol nelingvistic, simbolismul fonetic a 
fost în măsură să impună simbolismul grafic, fiindcă şi aici 
realismul simbolului s-a regăsit mai mult în semnificaţie, 
dar s-a reflectat şi în semnificant, fiindcă se constată o anu¬ 
mită fidelitate a semnificaţiei faţă de esenţa lucrurilor, iar 
semnificantul lingvistic (vezi asonanţele, aliteraţiile) a se¬ 
condat cu mijloacele sale această fidelitate. Chiar şi „sim¬ 
bolul mimează realul nu pentru a-1 copia, ci pentru a-1 face 
să însemne altceva decât el însuşi”, s-a remarcat 2 3 . 

Una dintre chemările la care trebuie să răspundă sim¬ 
bolul este aceea de a reprezenta o absenţă, individualizând 
generalitatea unei idei şi sensibilizând un înţeles cu o cu¬ 
prindere nouă. Predominanţa imaginii asupra scrierii (regă¬ 
sită şi în criza de identitate a cărţii, provocată din afară de 
televiziune, de pildă) şi asupra vorbirii prejudiciază spiritul 
critic, adaugă Henri Wald 4 , slăbeşte creativitatea (fotogra¬ 
fia nu este pictură), standardizează atitudinile şi creşte ast¬ 
fel entropia socială. Semnificantul este singurul care per¬ 
mite gândirii să se mişte între conotaţie şi denotaţie şi de 
aceea pierderile fiziologice pe această relaţie sunt drama¬ 
tice. 

Afazia relevă cum bolnavii cad, după cum s-a remarcat, 
în simbolismul fonetic, străbătând înapoi ca persoană ceea 
ce umanitatea a acumulat, epistemic vorbind, pe tot par¬ 
cursul devenirii sale. în astfel de situaţii memoria însăşi, 
procesele sale, se tulbură şi nici imaginile (iconicitatea) nu 


1 Idem, pg. 80. 

2 Wald, Henri; Dialectica simbolului , în „Semantică şi semiotică”, Ed. 
Ştiinţifică şi Enciclopedică, Bucureşti, 1981, pg. 21. 

3 Idem, pg. 22. 

4 Idem, pg. 29. 

pot decât cel mult să realizeze o vagă recunoaştere care 
poate declanşa uimirea, curiozitatea de la începutul cu¬ 
noaşterii. 

Iconul, după cum am mai spus, se constituie pe ase¬ 
mănarea cu obiectul său şi îl face semnificant chiar şi când 
acesta nu există neapărat în plan material. Iconicitatea însă 
„constituie un principiu central al organizării şi modelării 
semiotice în toate formele de viaţă” 1 , spune Sebeok, ţinând 
seama că producerea de semne (semiotica, în fond) este 
până la urmă o strategie fundamentală de supravieţuire 
pentru toate formele de viaţă. Chiar şi fetişismul, despre 
care vom mai aminti în altă parte (pg. 115), este un micro¬ 
cosm pentru consumatorii de simboluri. 

Iconul, pentru Todorov, se arată a fi mai degrabă o 
sinecdocă, nu o metaforă, dacă ne gândim la modul în care 
semnifică, lucru pe care Peirce îl contrazice prin identifica¬ 
rea subclaselor contiguităţii sale (imagini, diagrame şi me¬ 
tafore) prin care se include în cele trei mari clase de sem¬ 
ne: asemănări, indici şi simboluri. 

La rândul lui, indicele, sau indexul, este clasa de semne 
care şi-ar pierde caracterul semiotic dacă obiectul lui ar 
dispărea, însă şi-ar păstra valoarea ca semn independent de 
interpret. Pronumele personale, de pildă, sunt cuvinte inde- 
xicale care se însoţesc cu referenţi ai temporalităţii, ca de 
pildă în flexiunea verbală care include referenţi temporali. 
Peirce îl defineşte ca un semn cu trimitere la obiectul de¬ 
notat în virtutea faptului de a fi realmente afectat de acel 
obiect. Cu alte cuvinte, apar ocurenţii semici în intervalul 
dintre indicarea cu degetul arătător, de pildă, până la folo¬ 
sirea referenţilor de timp sau spaţiu: aici, acolo, acum etc. 


1 Sebeok, Thomas A.: op. cit., pg. 12. 

Intr-un cuvânt, indexul este „o secunditate de grad origi¬ 
nar” 1 . 

Simptomul, frecvent întâlnit în scrierile lui Galen, ar fi 
una din principalele şase ramuri ale medicinei şi este în 
stare să figureze în egală măsură în sistemele paradigma¬ 
tice, dar şi în lanţurile sintagmatice. In mod clar, după cum 
vom vedea, haruspicaţia, ghicitul, visele sunt indexuri ca 
şi mirosurile florilor, însă în anumite situaţii pot fi înte¬ 
meiate pe simptom, comportamentul indexical regăsindu- 
se şi la animale, ocurentele semice putând constitui simp- 
tome dacă interpretantul le percepe ca atare(sunt medici 
neurologi care văd visul ca un simptom în diagnoza unor 
afecţiuni). Nu trebuie să se înţeleagă de aici că apar con¬ 
taminări între clasele semiotice, contiguitatea acestora este 
ostensibilă, fără subtilităţi interpretative, ca în literatură, 
de pildă. 

Retorica îşi realizează şi ea contiguităţile cu mijloace 
indexicale. Tropul metonimiei, de pildă, se construieşte pe 
modelul înlocuirii unei entităţi cu unul din indexurile sale. 

Poetica este bogată în iconicitate, iar epica abundă în 
indexicalitate, motiv pentru care, pe acelaşi material, ling¬ 
viştii şi filosofii s-au arătat interesaţi de expresiile indexi¬ 
cale, angajându-se în definitiv în căutarea unei limbi idea¬ 
le. Pentru mulţi lingvişti indexul este esenţial inclusiv pen¬ 
tru determinarea unor caracteristici privitoare la grupul 
lingvistic şi apartenenţa la acesta a vorbitorului. 


2.3. Paradigmatic, semantic, sintagmatic 

Semiotica, din perspectiva comunicării, este preocu¬ 
pată, desigur, cu studiul semnelor sub trei aspecte esenţi- 


1 Sebeok, T: op. cit , pg. 95. 

ale: aspectul paradigmatic (relaţia semn-om), aspectul se¬ 
mantic (semn-semnificat) şi sintagmatic (relaţiile dintre 
semne). Aceste aspecte nu se pot ierarhiza, fiindcă între 
ele, după cum s-a constatat, nu poate exista o relaţie de su¬ 
bordonare, ci una de reciprocitate, capabilă să menţină 
condiţia reflectării semnificante în raportul triplu semnifi- 
cat-semnificant-sintagmatic. Orice prejudiciere a uneia 
din componente afectează tot raportul, iar comunicarea nu 
se poate realiza pentru că nu se înscrie în convenţiile gra¬ 
maticale. 

Semnele nu pot exista decât în relaţie paradigmatică, 
pentru ca alegerea unuia să excludă alegerea altuia. în lim¬ 
bajele naturale se observă paradigme gramaticale ca de 
exemplu cele ale verbelor sau cele ale substantivelor, cu 
categoriile lor în temeiul cărora pot să reprezinte seturi de 
semnificanţi, membri ai aceloraşi categorii de definire, 
unde fiecare este semnificativ diferit 1 . Mai departe, semni¬ 
ficarea sintagmatică, valorificabilă în comunicare în chip 
general, dar şi la nivelul tropologic, se diversifică urmând 
unor intenţii diferite. De exemplu, subiectul-noţiune sin¬ 
tactică, subiectul-categorie narativă se includ în subiectul 
enunţului, respectiv, în subiectul enunţării. Simple judecăţi 
factuale sau de atribuire unei entităţi semiotice a ceea ce 
codul nu i-a putut atribui, hipercodificările întâlnite acolo 
unde codul conferă semnificaţii unor expresii minimale , 
tropii ca echivalente vizuale ale figurilor de cugetare rele¬ 
vă că limbajul în sens general este prin însăşi natura şi 
esenţa lui metaforic. „Incapabil să descrie lucrurile în mod 
direct, el merge la moduri indirecte de descriere”, constată 

1 Manoliu, M.; Manoliu, R.; Chiorean, I.: op. cit., pg. 71. 

1 Eco, Umberto: Tratat de semiotică generală, Ed. Ştiinţifică şi Enci¬ 
clopedică, Bucureşti, 1982, pg. 182. 

Sebeok 1 . De aici, deschiderea textului faţă de posibilităţile 
de comutare. „Schimbând un cuvânt, toate celelalte îşi vor 
pierde funcţia contextuală” 2 3 , de unde concluzia că textul 
posedă, la scară redusă, e drept, toate caracteristicile unei 
limbi, cu relaţiile ei de reciprocitate, cu intenţiile semiotice 
ce duc la impresia de a-semioză, ca şi cum un meci ar fi 
jucat simultan de mai multe echipe, fiecare după regulile 
altui joc, exemplifică Eco. 

în mod curent, la abordarea complexă a unui text tre¬ 
buie să se ţină seama de dimensiunea semiotică a acestuia 
prin aducerea textului în ansamblul semnelor, de cea stilis¬ 
tică aducând textul în lumea figurilor de stil, de dimensiu¬ 
nea poetică (după caz) aducându-1 în universul său mitic, 
de cea ontică, judecându-i lumea ca lume instituită valoric, 
şi de cea axiologică, după sistemul de valori valabile, in- 
tersubiectiv-intertextual . 

Curiozitatea cercetătorilor faţă de valorile arheologiei a 
fost pusă în faţa unei serioase provocări când era desco¬ 
perită scrierea hieroglifă. Tentaţia de a vedea în fiecare 
semn un simbol hieratic a rămas până astăzi în picioare, 
decretând că fiecare semn conduce către un conţinut ocult, 
plurivoc şi misterios, care scapă deci interpretării exacte. 

Fiecare interpretare are logica sa şi coexistenţa acestor 
interpretări se justifică prin aceea că toate valorifică ace¬ 
leaşi indicii în temeiul a ceva care nu contravine cu alt¬ 
ceva. S-a crezut, de pildă, şi ipoteza rămâne încă valabilă, 
că semnele în cauză sunt elementele unui alfabet iniţiatic, 
avându-se în vedere grija egiptenilor de a feri de curiozita- 


1 Sebeok, Th.A.: op. cit., pg. 154. 

2 Eco, Umberto: op. cit., pg. 343. 

3 Boboc, AI: op. cit., pg. 93. 

tea vulgului acele lucruri care trebuiau să rămână enigma¬ 
tice. Astfel se argumentează cu reprezentarea vârstei pe 
Valea Nilului, realizată cu semne ce reprezintă Soarele şi 
Luna. Vulturul este simultan simbol pentru mana, semn al 
vederii, al sfârşitului lumii, cunoaşterii viitorului, anului, 
cerului, milosteniei. 

Prin ce anume erau toate acestea legate de un element 
comun care să le faciliteze memorarea e greu de spus, dacă 
nu cumva în cauză este chiar o structură logică depăşită 
sau pierdută definitiv. La fel se poate spune şi când este 
vorba despre reprezentarea ideii de tată printr-un scarabeu, 
în timp ce dragostea de tată se reprezintă printr-o barză. în 
plus, lipsesc elementele unui deixis personal, ale deixisului 
social, ale deixisului locului, timpului şi al discursului care 
ar fi dezlegat misterul, aşa cum, de exemplu, în jurul sem¬ 
nelor zodiacale se fac interpretări încă de actualitate, asu¬ 
pra cărora s-ar putea insista sub aspectul lor iconic. 

Schematic, nivelurile de semnificare şi potenţare a cu¬ 
vântului în comunicare s-ar putea reprezenta, cu citire în 
sensul acelor de ceasornic sau din perspectivă unidirecţio¬ 
nală, astfel: 



SEMNIFICARE ŞI COMUNICARE 



SEMANTIC 


Denotativ 

Conotativ 

Sferă 

Conţinut 


Conativ 



Sens principal 
Sens secundar 
Sens propriu 



Sens figurat 


Semnal 


Index 


Nume 


Simbol 







Cap. III 

Semnificarea lingvistică primară 


3.1. Gândire-limbaj 

Răspunsurile date privitor la limbile originare în virtu¬ 
tea tezei monogenetiste sunt categoric influenţate de aceas¬ 
ta şi sunt în contradicţie cu existenţa simultană a mai mul¬ 
tor rase şi a mai multor civilizaţii puternice. 

Oricare ar fi însă acest răspuns, ni se pare mai impor¬ 
tant, cel puţin pentru acest prilej, să constatăm că, dincolo 
de o astfel de primordialitate, în toate limbile naturale co¬ 
municarea a afirmat în paralel două niveluri de semnifi¬ 
care: cel lingvistic şi cel semiotic. 

Nivelul lingvistic are, la rândul lui, funcţii semantice, 
ale denotării şi conotării, care nu se suprapun peste cele 
proprii şi figurate ale cuvintelor. Prin conotativ se trece în 
alt nivel de semnificare. De asemenea, reţinem remarca lui 
Ivan Evseev, care găseşte că „o bună parte a semnelor uti¬ 
lizate într-o cultură pot fi supuse unei triple citiri sau lecţi- 
uni: 1. lecţiunii denotative sau referenţiale; 2. lecţiunii me¬ 
taforice; 3. lecţiunii simbolice” 1 . Această afirmaţie ne con¬ 
duce deja spre un răspuns anticipabil, privitor la o altă pri¬ 
mordialitate: cea dintre semiotică şi lingvistică. 


1 Evseev, Ivan: Cuvânt, simbol, mit, Ed. Facla, Timişoara, 1983, pg. 15. 

Sebeok 1 2 vedea această relaţie ca una de tip mutual, cu 
deschidere fie spre o anume ierarhie, fie spre egalitarism. 
Semiotica nu trebuie plasată însă deasupra limbajului, ci ca 
esenţă funcţională a acestuia, „facultate de a crea semne 
(facultas signatix)“, capacitate de a formula (după Benno 
Erdmon, la care face trimitere Mircea Florian, potrivit că¬ 
ruia o limbă este „o variaţie pe marea temă a limbajului"). 

Limbajul, cu regulile sale, cu diacronia sa, nu se înscrie 
neapărat în sensul logicii. „De aceea - spune Mircea 
Florian - concludem: menirea limbajului nu e să tulbure 
fără încetare structurile logice, deci ce nu vădeşte, diabolic, 
o tendinţă duşmănoasă gândirii exprimate de el, deoarece 
există totuşi o logică ascunsă în limbaj, dar menirea lui nu 
e nici să fie interpretul credincios al acestor structuri. Gân¬ 
direa nu este fericită nici cu limbajul, nici fără el“. Cu alte 
cuvinte, gândirea îşi urmează regulile sale, în general cu¬ 
noscute, însă nu poate să-i impună acelaşi lucru şi limba¬ 
jului, care îşi urmează şi el regulile sale, adesea imprevi¬ 
zibile. 

Dacă gândirea e logică, limbajul are uneori alunecările 
sale. Pentru împăcarea acestora nu pot face mai nimic nici 
semioticienii, nici lingviştii, ci numai comunicarea sin¬ 
gură. 

Herodot, părintele istoriei, remarcase şi el, într-o inter¬ 
pretare anatomo-fonetică destul de contestabilă azi prin ca¬ 
pacitatea poliglotică a oamenilor, că, de pildă, unele lucruri 
ar fi creaţie a naturii oamenilor, care, în funcţie de se¬ 
minţii, au produs fonetic unind starea sufletească cu per¬ 
cepţia particulară. 


1 Sebeok: op. cit., pg. 162. 

2 Florian, M.: op. cit., pg. 127. 

Observaţia se înscrie, după cum se poate constata, în 
spiritul tezelor care au afirmat originea cuvântului în in¬ 
terjecţie. 

Pentru lingvişti, eventualele nearmonizări ele limbajului 
cu gândirea nu prezintă interes pentru că nu creează efecte 
lingvistice şi de aceea s-a afirmat că vorbirea este „însuşi 
corpul gândirii, nu numai veşmântul ei” 1 , iar în ce priveşte 
gândirea, limbajul are simultan o funcţie de comunicare şi 
una de constituire. Aceasta din urmă înseamnă atât aspec¬ 
tul ei constatativ, cât şi cel apreciativ, iar funcţia comuni¬ 
cativă se achită atât de sarcinile informaţionale, cât şi de 
cele emoţionale. 

Se acceptă totuşi că, în forma sa, gândul este lingvistic 
şi atunci se admite că gândirea însăşi este obligată să îm¬ 
brace tiparele limbii pe care o vorbim. Aceasta pentru că, 
reamintim: „vorbirea fără gândire nu este încă limbaj, iar 
gândirea fără vorbire nu este încă gândire” 2 . 

Vocabularul oricărei limbi, prin trăsăturile sale, nu se 
îndepărtează de modul de gândire al poporului care l-a cre¬ 
at şi aceasta numai pentru că „e mult mai dificil să născo¬ 
cim concepte decât să le folosim pe cele deja disponibile, 
iar limba nu poate pune la dispoziţie multe concepte” 3 . 

Din acest punct de vedere, nu fără trimiteri la deschi¬ 
derile predilecte ale culturii germane, se poate spune că 
limba lui Hegel şi Goethe este mult mai bogată în concepte 
decât limba română, de pildă, care, în schimb, a diversifi¬ 
cat pe cât posibil mijloacele de îmbogăţire a vocabularului, 


1 Wald, H.: Gramatical şi infralogic..., pg. 17. 

2 Ibidem. 

3 Devitt, Michael; Sterenly, Kim: Limbaj şi realitate. O introducere în 
fîlosofia limbajului, Ed. Polirom, Iaşi, 2000, pg. 206. 

de la extinderi de sens până la schimbarea valorii gramati¬ 
cale, ceea ce de puţine ori se arată productiv în planul con¬ 
ceptelor (a se vedea remarcile lui Constantin Noica în 
această idee: şinele!sinea, a fi/fire/fiinţă, rostlrostire etc.) 1 2 . 
Cu toate aceste observaţii, în cele două limbi, ca de altfel 
în toate limbile naturale (fiecare popor este mulţumit de 
limba pe care a primit-o, spuneam) se caută un echilibru în 
raportul dintre semnificant şi semnificat, despre care am 
vorbit într-un capitol anterior, raport care nu se află, după 
H.Wald, între subiectul şi predicatul judecăţii, ci între pro¬ 
poziţia ca atare şi judecata la a cărei formulare a luat parte. 

în această idee, Quine venea cu teoria cuantificării în ce 
priveşte formularea şi stabilirea aspectelor denotării, în to¬ 
tală contradicţie cu Russell, care asociase expresiile ce de- 
notează cu termeni ai cuantificării. Quine stabilea de aici 
ca principiu ontologic că „a fi înseamnă a fi valoare a unei 
variabile” , nominalismul lui Quine postându-se pe alte 
poziţii decât Kotabinski în concretismul lui privitor la nu¬ 
mele comune. 

Russell, menţionează G. Lăzăroiu, susţine că un cuvânt 
nume propriu are ca referinţă un lucru, altfel referinţa lui 
este un concept. De aici concluzia că, ontologic, orice cu¬ 
vânt este un nume pentru un obiect, iar orice semn este un 
nume a ceva. 

Fondatorul atomismului logic, Russell, l-a atras şi pe 
Wittgenstein, al cărui profesor a fost la Cambridge. El sus¬ 
ţine că obiectul este perceput doar ca obiect simplu, însă 
este diferit de imaginea identităţii lui în numele pe care îl 


1 Noica, Constantin: Cuvânt împreună despre rostirea românească , 
Ed. Eminescu, Bucureşti, 1987. 

2 Lăzăroiu, G: op. cit., pg. 97. 

are. Obiectul este deci corelatul unui act de identificare, 
fără a fi însă identic cu el însuşi. Simultan se afirmau la 
Viena pozitivismului logic şi la Londra filosofia lingvis¬ 
tică, în glorie între anii 1945-1960. 

Membrii cercului de la Viena, cu ideea lor ştiinţifică 
despre lume, opusă metafizicii, susţineau că gândirea poate 
produce conştiinţă cu propriile surse, în timp ce nicio me¬ 
tafizică nu se poate crea exclusiv în sfera gândirii. 

Cercul de la Viena, reprezentat strălucit de Ramsey şi 
Camap, este contrabalansat de Wittgenstein, a cărui contri¬ 
buţie se remarcă atât pentru pozitivismul logic, cât şi pen¬ 
tru filosofia lingvistică (a se vedea pentru mai multe detalii 
lucrarea lui G. Lăzăroiu, citată de noi, dar şi Tractatus 
logico-philosophicus, Caietul albastru). 

Filosofia lingvistică se orientează în special spre analiza 
limbajului obişnuit. Adică are în obiectiv acel limbaj co¬ 
mun, fără virtuţi literare, fără a fi supus în chip riguros 
normelor. Cu alte cuvinte, acel limbaj al comunicării coti¬ 
diene. 

Filosofia limbajului comun constituie de fapt ramura 
neformală a şcolii anglo-saxone; neopozitivismul sau em¬ 
pirismul logic reprezintă ramura formală a şcolii analitice, 
interesată de studiul limbajelor formale, de tip logico-ma- 
tematic. 

Saussure insistase la timpul său şi asupra raportului 
dintre semnificat şi semnificant, supus unor factori de alte¬ 
rare. Unul dintre factori este timpul. Şi, în chip deductiv, 
Saussure susţine că timpul, din moment ce alterează toate 
lucrurile, nu ar fi nici un motiv să nu admitem că supune şi 
limba aceloraşi legi universale. Timpul asigură continuita¬ 
tea limbii, dar totodată are şi efectul de a afecta semnele, 
ceea ce el numeşte imutabilitatea, respectiv mutabilitatea 

semnului 1 . Din perspectiva filosofiei limbajului comun, 
circularitatea explicativă despre care vorbeau Devitt şi 
Sterelny 2 stă la baza competenţelor lingvistice ce asigură 
acoperirea gândului cu cuvinte în timpul comunicării sau 
al formulării ideilor. Prin circularitate explicativă trebuie 
să înţelegem patru niveluri de determinare (explicare): 

a) semnificaţiile propoziţiilor mentale sunt determinate 
(explicate) de conţinuturile gândurilor, 

b) conţinuturile gândurilor preiau semnificaţiile vorbito¬ 
rului, 

c) semnificaţiile vorbitorului sunt determinate de sem¬ 
nificaţiile convenţionale, 

d) propoziţiile mentale determină semnificaţiile conven¬ 
ţionale. 

Simultan, aceiaşi autori văd în competenţa lingvistică 
atât capacitatea de a reproduce, cât şi de a înţelege cuvin¬ 
tele limbajului (adică o competenţă lexicală), dar şi capaci¬ 
tatea de a armoniza în propoziţii unităţile lexicale, ceea ce 
înseamnă competenţă sintactică, vorbitorul putând deci 
opera în scopuri comunicaţionale un limbaj dat, fără a ju¬ 
deca totodată limbajul în sine. 


3.2. Nivelul enunţ 

Comunicarea experienţei umane (senzoriale, intuitive 
etc.), a gândurilor şi reprezentărilor înalt elaborate nu ar fi 
posibilă în afara limbajului. Şi dacă se vorbeşte destul de 
mult despre limbajul interuman, se înţelege că există şi un 
limbaj intrauman, greu de explorat, dar ale cărui reguli 

1 Saussure, F.: op. cit., pg. 93. 

2 Devitt, M.; Sterelny, K.: op. cit.,pg. 151. 

sunt în mare parte personalizate, însă nu în contradicţie 
gravă cu cele ale limbajului interuman. 

Convenţiile sunt de fapt contracte statuate între două 
părţi (individ şi colectivitate) care se leagă în temeiul o- 
biectului contractual. Un individ poate fi repudiat de colec¬ 
tivitatea căreia îi aparţine, însă contractul de limbaj înce¬ 
tează doar în momentul când comunicarea nu mai este po¬ 
sibilă. Logica ne determină să admitem că limbajul interior 
curge în temeiul aceluiaşi contract chiar dacă fluidizarea 
ideilor (gândurilor) nu presupune numai cuvinte, ci şi ima¬ 
gini. Aşa se explică de fapt apariţia sau remanenţa în gând 
a unor produse ale imaginaţiei, a unor ficţiuni, lipsite de 
nume, dar care cer de la limbaj un răspuns. Indiferent însă 
de imaterialitatea ei şi de forma în care curge, cunoaşterea 
nu poate ocoli cei doi termeni: subiect cunoscător şi obiect 
cunoscut. Mircea Vulcănescu, într-o simplitate savantă re¬ 
zuma totul la faptul că „nu este nici o cunoştinţă, care să 
nu fie cunoştinţă a cuiva despre ceva" 1 . 

Dificultatea contactului nemijlocit cu acest limbaj intra- 
personal atât cât să-i releve structurile, regularităţile şi nor¬ 
mele care decurg din acestea ne permite accesul doar până 
la nivelul formulării de enunţuri. 

Contactul cu bolnavii psihic care acuză simptomele afe- 
miei, aprehensiunii, dislaliei, dislexiei etc., specifice unor 
cazuri grave de obnubilare, prin pasul înapoi de la limita 
inferioară a normalităţii, ne-a prilejuit constatarea predis¬ 
poziţiilor către unele dereglări, cel mai adesea ireversibile, 
ce pot ajunge până la compromiterea întregii activităţi 
psihice specifice omului, ultimele care ar fi să cadă fiind 


1 Vulcănescu, Mircea: Logos şi Eros, Ed. Paideia, Bucureşti, 1991, 
Pg-22. 

succesiv cele care coboară spre trebuinţele primare (de sa¬ 
tisfacere a funcţiilor biologice). Dar aceste cazuri, cu toate 
că relevă în prăbuşirea individului afectat paşii pe care i-a 
făcut în sens invers umanitatea în milenii de evoluţie, ele 
ne îndreptăţesc să credem că limbajul interior (structural şi 
funcţional) precedă limbajul interuman, al cărui convenţio¬ 
nalism obligă la respectare structurilor şi funcţiilor cerute 
de comunicare. De aceea enunţurile şi în cele din urmă 
enunţarea îşi lasă subiectele deschise citirii în conformitate 
cu aceste reguli. Judecăţile factuale, despre care vorbea 
Umberto Eco 1 2 3 , după o suficientă experienţă de limbaj, fac 
posibilă citirea în entităţi semantice mai mult decât codul 
le-ar fi dat şansa, însă sunt şi situaţii opuse, în care codul 
investeşte expresii minimale cu şanse de semnificare peste 
aşteptări, ceea ce numim hipercodificare. 

Moshe Idei, unul dintre cabaliştii cei mai documentaţi , 
se arată atras în această idee de ceea ce spunea un gnostic 
mărunt, citat de Hippolytus, că fiul omului, din perspectivă 
cabalistică, este o monadă, apexul unei iota, şi în acelaşi 
timp o decadă. O figură antropomorfică se formează din- 
tr-o decadă. „Acea mică particulă a literei iota (grafem 
simplu în greacă, prezent şi în limba română cu sensul de 
câtime sau de unitate minimală, în expresii ca, de pildă, nu 
ştie o iotă franţuzeşte, n.n.), cu multe chipuri şi nenumăraţi 
ochi şi o sumedenie de nume, iar această particulă este o 

•3 

imagine a acelui om invizibil perfect” - apexul unei iota 
este aidoma omului invizibil perfect. Omul invizibil al 
gnosticilor, din câte se ştie, era socotit o decadă. 


1 Eco, Umberto: Tratat de semiotică generală, pg. 202. 

2 Idei, Moshe: Cabala, noi perspective, Ed. Nemira, Bucureşti, 2000. 

3 Idei, Moshe: op. cit., pg. 165. 

Vom insista asupra aspectelor de acest gen într-un ca¬ 
pitol următor, odată cu explorarea credinţelor populare ro¬ 
mâneşti în care simbolurile, de pildă, suferă schimbări de 
cod şi urmează o matrice deviaţională specifică judecăţilor 
metasemiotice, nu matricilor retorice ale codului. 

Aici, deja se poate vorbi despre un nivel pragmatic al 
propoziţiilor, cu probleme ce ţin de caracterul indexical al 
acestora. Suntem, după cum apreciază Lăzăroiu 1 , în faţa 
unor cazuri de dat lingvistic în condiţiile în care vorbitorii 
utilizează în împrejurări concrete acelaşi sistem de semne. 

Deci, judecând după Frege, valoarea logică a propozi¬ 
ţiei se mută după semnificaţia acesteia. La Frege, „sensul 
este ideea asupra obiectului, încorporată într-un nume; 
sensul numelui este ceea ce comunică numele în legătură 
cu semnificaţia (designatul, obiectul numit)“ 2 . 

La Thomas de Aquino 3 , enunţul constă în capacitatea 
predicaţiei de a se desăvârşi prin acţiunea intelectului, îm¬ 
binând şi separând unitatea între două componente, dintre 
care unul este afirmat despre celălalt. 

La rândul lui, codul, definit ca organizare care permite 
redactarea sau formularea mesajului, sistem binar saussu- 
rian de semnificat şi semnificant, pentru Andree Martinet 4 
se defineşte simplificat „organizare care permite redactarea 
mesajului' 1 , dar organizare normativă, semantică şi funcţio¬ 
nală, dinamică pe axa temporalităţii (în diacronie, dar şi în 
sincronie). De aici şi cele două tendinţe exclusiviste ale 


1 Lăzăroiu, G.: op. cit., pg. 89. 

1 Idem, pg. 37. 

' Aquino, Thomas de: Despre fiind şi esenţă , Ed. Polirom, Iaşi, 1998, 
pg. 67. 

' j Martinet, Andree; Elemente de lingvistică generală, Ed. Ştiinţifică, 
Bucureşti, 1970, pg. 45. 

lingvisticii: cea ştiinţifică şi cea prescriptivă. Chiar şi dife¬ 
renţierile dintre limbi se menţin în aceste limite, cu toate că 
fiecare limbă are o organizare proprie a datelor experienţei. 

De aceea spune Martinet că a învăţa o altă limbă nu în¬ 
seamnă a face traducerea seacă a cuvintelor punând noi eti¬ 
chete peste obiecte deja cunoscute. 

Totul ar fi insuficient fără a învăţa să analizezi obiectul 
comunicării după reguli şi structuri noi. 

Lingviştii au avansat, mai mult decât atât, ideea postu¬ 
latului de sens (Em. Vasiliu numeşte postulat de sens ver¬ 
be de tipul a gândi, cu subiect numai substantiv, cu marca 
semantică fiinţă umană, ce se pot exprima în postulat că tot 
ce gândeşte este fiinţă umană). 

în funcţie de contrazicerea acestuia, propoziţiile pot fi 
incorecte sau corecte 1 2 , iar propoziţiile derivabile în termeni 
semiotici, care sunt consecinţe logice ale postulatelor de 
sens, sunt propoziţii analitice. 


3.3. Simbolul lingvistic 

Se înţelege în general prin simbol un mod de a mima 
realul şi nicidecum de a-1 reproduce, ca să reamintim ce 
spunea H. Wald . Pentru o anumită conjunctură, simbolul 
trebuie să însemne altceva decât realitatea la care se referă, 
iar realismul acestuia nu se referă la semnificant, ci la sem¬ 
nificaţie. 

Un accent special cade în cazul simbolului pe confirma¬ 
rea unei anumite semnificaţii în realitatea imediată ca ur- 

1 Vasiliu, Em.: Postulat de sens, în „Semantică şi semiotică", Ed. 
Ştiinţifică şi Enciclopedică, Bucureşti, 1981, pg. 10. 

2 Wald, H.: Dialectica simbolului, pg. 21. 

mare a unei legături subiective între semn şi semnificaţia 
acestuia primită de la interpretant. De obicei, această inter¬ 
pretare se face numai în condiţiile manifestării unei situaţii 
care trimite la o legătură de tip simbol cu semnul. 

De pildă, într-un vis în care subiectului îi cade un dinte 
acesta este neapărat un semn fatal. însă în acelaşi vis pot să 
apară mai multe semne cu simbolizare nefavorabilă, dar in¬ 
terpretarea se face după criteriul preeminenţei, cu impli¬ 
carea gradului, şi al prevalenţei, cu implicarea persistenţei, 
ambele într-o evaluare sumativă şi de precădere. 

Henri Wald identifică în lucrarea la care am făcut refe¬ 
rire mai multe tipuri de simboluri, după cod: simboluri ver¬ 
bale, simboluri gestuale, fonetice, grafice, auditive şi vizu¬ 
ale, or, primordial, dacă nu şi covârşitor, rămâne simbolul 
lingvistic. Cu alte cuvinte, o clasificare se poate face după 
acest criteriu în: simboluri lingvistice şi nonlingvistice. 

Delimitarea este totuşi una discutabilă, dacă ţinem sea¬ 
ma că simbolul gestual poate trimite la un obiect, la un fapt 
care şi sub aspect lexical este în stare să simbolizeze singur 
acelaşi sens. Gestul doar sugerează cuvântul şi acesta adu¬ 
ce cu sine sensul indicat de gest. 

S-a vorbit mult despre simbolismul grafic ca a fi deter¬ 
minat de simbolismul fonetic. Semnele acestei determinări 
au dispărut în majoritate: fonemul v poate avea o legătură 
mai directă în aliteraţii cu efectul sonor al vijeliei, de pildă 
(vvvââjjj!), unde grafemul v face cel mult o trimitere dis¬ 
cretă la acesta. 

S-a afirmat că „esenţa semnificaţiei unui simbol lingvis¬ 
tic constă în faptul că reprezintă ceva. De exemplu, esenţa 
semnificaţiei numelui Reagan constă în faptul că reprezintă 

un binecunoscut fost preşedinte al Statelor Unite” 1 2 . Repre¬ 
zentarea, în exemplul dat, s-a făcut pe criteriul preeminen¬ 
ţei şi nu al prevalenţei, în discuţie intrând gradul şi nu 
extensiunea, după care s-a făcut adjudecarea întregii sfere 
în jurul a ceva sau al cuiva. 

Dacă în percepţie internaţională Reagan înseamnă nu¬ 
mai un fost preşedinte al S.U.A., în America el înseamnă o 
persoană care a eclipsat cu individualitatea ei toate indivi¬ 
dualităţile mulţimii Reagan. Simbolul lingvistic Reagan nu 
trimite la oricare membru al mulţimii, ci doar la cel care a 
fost preşedinte. 

Semnul lingvistic presupune o motivare a sa. Aceasta, 
constată Paula Miclău , este fie una absolută, când se 
referă la categoria cuvintelor care, prin învelişul lor sonor, 
reproduc trăsături distinctive pentru conţinutul reprezentat 
(de pildă onomâtopeele purtătoare de simbolism fonetic), 
fie o motivare relativă, în cazul semnelor care nu pot fi ex¬ 
plicate decât prin alte semne (cuvinte compuse, derivate 
etc.). 

Scrierile pictografice, la rândul lor, au relevat un alt 
raport motivaţional: vorbirea, cu motivaţia ei fonetică, a 
fost urmată îndeaproape de scriere, cu motivaţia ei iconică. 
Relaţia fonem-grafem are deci în astfel de cazuri şi o le¬ 
gătură semantică cu care închide o relaţie de interdetermi- 
nare. 

Cercetătorii civilizaţilor antice vin, pe de altă parte, cu 
concluzii care nu totdeauna sunt de acord cu ce a spus 
filosofia limbajului. Misterele lumii antice, încă insuficient 


1 Devitt, M.; Sterlny, K.: op. cit., pg. 39. 

2 Miclău, Paula: Semnul lingvistic, în „Introducere în lingvistică", Ed. 
Ştiinţifică, Bucureşti, 1972, pg. 47. 

dezlegate, ar putea să mai aibă un cuvânt de spus. Intere¬ 
santă ni se pare constatarea lui Franşois Lenormant, cerce¬ 
tătorul documentelor aramaice, care la 1838 releva că, da¬ 
torită originii lui egiptene, alfabetul semit, asemenea celui 
fenician, nu cunoştea grafeme pentru redarea vocalelor. 

Originile acestui fapt sunt însă puse pe seama înrâuri¬ 
rilor scrierii cunoscute paleosinaitice, cunoscută din in¬ 
scripţiile cioplite în stânci. înrâurirea se va păstra pentru 
scrierile accadiene şi asiriene relevată de numele de per¬ 
soane sau de toponimice. După modelul scrierii cuneifor¬ 
me, aramaica începe şi ea tot de la dreapta la stânga, însă 
desparte cuvintele între ele cu o mică liniuţă aplecată la 
dreapta. Perfecţionată, această limbă este folosită de iudei 
din secolul al III-lea î.Hr. Din câte se pare, aramaica este 
cea mai veche limbă păstrată documentar, după cum susţin 
cei mai mulţi cercetători. 

Descifrarea caracterelor scrierii hittite hieroglifice a fost 
destul de dificilă, aşa încât şi astăzi mai sunt ideograme cu 
un sens încă misterios pentru cercetători, cel mai preocupat 
dovedindu-se a fi fost orientalistul ceh Bedrich Hrozni, că¬ 
ruia Societatea Germană de Studii Orientale îi încredinţa 
înainte de 1915 conducerea unei echipe de cercetători pe 
temele scrierilor hittite. 

Ulterior, cehul Bedrich Hrozni avea să întocmească 
chiar o gramatică a limbii hittite. El descoperea o clasă de 
hieroglife hittite construite cu elemente antropomorfe: 
multe dintre ele se scriau cu părţi ale corpului omenesc 
(mâini, cap, picioare) aranjate în chipuri diferite, ceea ce 
conducea spre o interpretare iniţială înşelătoare. Interpre¬ 
tările corecte aveau însă să înceapă abia după ce profesorul 
II.T. Bossert a descifrat numele regelui Azitawandas. 

Mayaşii Americii precolumbiene erau singurii de pe 
continentul lor care creaseră un sistem propriu de scriere, 
iar hieroglifele lor erau, de asemenea, ideograme. Caracte¬ 
rele acestei scrieri atestă că mayaşii aveau substantive, ad¬ 
jective, verbe, dar şi prefixe şi sufixe, însă, din aceste 
scrieri, până în prezent s-au putut înţelege fără tăgadă doar 
vreo 270 de glife, printre care nu se găseşte nici un nume 
de persoană sau de localitate, după cum arată cele trei texte 
autentice care s-au păstrat. 

Rămâne oricum neîndoielnică concluzia lui Saussure 
după care „limba nu există în afara faptului social, pentru 
că ea este un fenomen semiologic" 1 , sistemul ei de semne 
fiind creat de oameni în scopul comunicării, prin care de 
altfel se constituiau în societate. Ea permite individului so¬ 
cial să înţeleagă şi să se facă înţeles, iar în funcţie de gra¬ 
dul de maturizare socială, limba a putut elabora noi con¬ 
venţii statornicite atât în denotativ, cât şi în conotativ (de¬ 
notaţia antrenează atât aspecte culturale, istorice, logice, 
sociologice, cât şi psihologice, prin aceea că implică ne¬ 
voia denominaţiei în raport cu insul însuşi, cu societatea şi 
cu obiectele, iar co-notaţia înseamnă restrângerea sau ex¬ 
tinderea sensului cuvântului în funcţie de con-text, capaci- 
tându-1 implicit cu o anumită forţă de co-semnificare prin 
rezonanţe emoţionale). 

Simbolurile sunt şi ele o astfel de dovadă, cu atât mai 
mult cu cât nu sunt niciodată arbitrare şi nu sunt vide, iar 
legătura dintre semnificant şi semnificat continuă să se 
menţină în virtutea unor legături rudimentare, dar naturale. 

Simbolul Justiţiei, balanţa, n-ar putea fi înlocuit, de pil¬ 
dă, cu un car roman de luptă, spune Saussure. 


1 Saussure: op. cit., pg. 95. 

în urmă cu aproape un sfert de veac (1983), se tipărea la 
Timişoara cartea lui Ivan Evseev intitulată Cuvânt, simbol, 
mit, într-un regim al cenzurii draconice. Autorul, cu o 
lectură bine ordonată şi actualizată, aborda observaţii pe 
care nu mulţi şi le-ar fi îngăduit în domenii în care însuşi 
Mircea Eliade era puţin cunoscut la noi, iar Saussure nu 
fusese încă tradus, ca să nu mai amintim şi de alţii. 

Evseev atrage atenţia asupra unor transferuri intersim- 
bolice, asupra unor contaminări capabile să schimbe for¬ 
ma, cum este cazul substituirilor de divinităţi, petrecute în 
timp. Simbolul instituie o endosemie bine conturată şi cre¬ 
dem, văzând de pildă oniromanţia, consacrată de cunos¬ 
cutele cărţi de vise, că simbolurile sunt destinate interpre¬ 
tării, fiindcă, în raport de conjunctură, aceleaşi lucruri sau 
întâmplări pot semnifica fapte nu de puţine ori contrarii. 
Este, desigur, interesant de observat ce anume determină 
interpretarea diferită. Pe de altă parte, lucrurile sau întâm¬ 
plările respective au zone de interferenţă semiotică cu alte 
simboluri. 

Evseev vorbeşte în situaţii de acest gen despre categoria 
simbolurilor totalizatoare, definite prin aşa-zise operaţii de 
echivalare a părţii cu întregul sau a finitului cu infinitul 
admiţând coexistenţa contrariilor 1 . Astfel, simbolul reuşeş¬ 
te să intercondiţioneze forma cu sensul sau/şi semnificaţia 
cu semnificantul. 

Autorul afirmă că „lucrurile simbolice sunt mai puţin 
apte pentru a fi descrise, sistematizate şi catalogate 1 ' 2 pe 
considerentul că simbolul, putem spune, se manifestă în 


] Evseev, Ivan: Cuvânt, simbol, mit 


ţ>g-139. 

- Idem, pg. 22. 


Ed. Fada, Timişoara, 1983, 

comunicare dincolo de valoarea semantică uzuală a semnu¬ 
lui lingvistic în raport cu o anume experienţă a interpretan- 
tului, dacă nu chiar cu un cod simbolic. 

Astfel, Evseev constată trei niveluri principale ale sem¬ 
nificaţiei ( denotativ , metaforic şi simbolic), între care gra¬ 
niţele nu sunt impenetrabile. De aici tendinţa simbolului de 
a cuprinde „ilimitatul, insondabilul şi nedeterminatul” 1 , iar 
alegoria nu poate fi confundată cu simbolul pentru că nu 
poate depăşi limitele ilustrativului, ale imaginii. 

Evseev sintetizează, fie şi în ciuda eterogenităţii aparen¬ 
te a criteriilor, următoarele particularităţi ale simbolului: 

a) maximă deschidere informaţională (un număr infinit 
de sensuri eliberate de obsesia ambiguităţii), de unde capa¬ 
citatea de a crea transsimboluri, 

b) îşi păstrează polivalenţa şi ambiguitatea semantică în 
orice context, 

c) este marcat de reprezentativitate, 

d) se identifică cu obiectul simbolizat, fiind în fond un 
semn, 

e) vizează laturile fundamentale ale existenţei, 

f) este semn marcat axiologic şi orientat spre lumea 
obiectelor, 

g) se defineşte ca activ-paradigmatic, 

h) are o puternică încărcătură afectivă, 

i) are determinare antropologică fiindcă se referă la om 
şi la universul său, 

j) este ambivalent că anulează antinomiile şi transcende 
contradicţiile, 

k) este un semn unificator şi totalizator, aspirând să pro¬ 
pună un micromodel al lumii. 


1 Evseev, Ivan: op. cit., pg. 28. 

De asemenea, Evseev stabileşte pentru simboluri patru 
factori de structurare: 

1) factorul ontologic (semnificatul şi semnificantul fac 
parte din acelaşi acelaşi univers), 

2) factorul gnoseologic (rezidă în particularităţile gân¬ 
dirii), 

3) factorul structural (sintagmaticul şi paradigmaticul se 
determină reciproc), 

4) factorul cultural (atribuie simbolul unui stadiu cultu¬ 
ral istoriceşte determinat) 1 . 

Şi se mai observă că simbolul nu există izolat, ci în re¬ 
laţie paradigmatică cu semnificaţiile altor simboluri cu 
care intră în incidenţă interpretativă, aşa cum am mai pre¬ 
cizat. Iar ca să concluzionăm pe această idee şi în antici¬ 
parea altor aspecte care ne interesează, amintim o observa¬ 
ţie a lui Henri Wald, după care în simbolul lingvistic gân¬ 
direa se derulează de la conotaţie la denotaţie, pe când în 
semnificantul simbolului artistic gândirea face drumul in¬ 
vers, adică de la denotaţie spre conotaţie. 


3.4. Despre semnificare şi semnificaţie 

La un moment dat îl citam pe Emst Cassirer, care spu¬ 
nea că „percepţiile, intuiţiile şi conceptele noastre s-au în¬ 
trepătruns cu termenii şi formele limbii noastre materne. 
Sunt necesare eforturi mari pentru a slobozi legătura dintre 
cuvinte şi lucruri” . Această legătură este un automatism 
consacrat de comunicare prin care s-au şablonizat asocieri 
lexicale admise de limbaje, iar vorbitorul nu mai face ana- 


1 Evseev, Iv.: op. cit., pg. 52. 

1 Cassirer, Emst: op. cit., pg. 187. 

lize semantice de fiecare dată (cu care nici nu este obliga¬ 
toriu să fie deprins), tocmai în virtutea acestei legături pe 
care o conştientizează atunci când învaţă o limbă nouă în 
care descoperă legături noi, diferite de cele ale limbii sale 
materne. Aşa se explică de ce şi în limbajul unor oameni 
instruiţi se mai aud, când învaţă o limbă nouă, legături ciu¬ 
date pentru cei care deja o stăpânesc bine (anacolut, asin- 
deton, brahilogii, perifraze, polisindeton, sinalepse, sole- 
cisme etc.). 

Limba populară, în interiorul căreia se relevă pregnant 
astfel de legături, se axează cu predilecţie pe noţiunea de 
semnificaţie. Termenul, în întrebuinţarea lui obişnuită, este 
pentru Devitt şi Sterelny vag, dacă nu chiar ambiguu, 
pentru că uneori nu mai are legături cu limbajul 1 . Acest 
limbaj, potrivit teoriilor descripţiei promovate de Gottlob 
Frege şi Bertrand Russell, a consacrat ideea că sensul unui 
nume, de pildă, este dat de o descripţie definită, asociată cu 
numele, chiar sensul numelui este puternic direcţionat de 
sensul acestei descripţii. Şi se poate ilustra cu asocierea 
numelui lui Cicero de demascarea lui Catilina, teoria rela¬ 
tivităţii de numele lui Einstein, cel al lui Coşbuc cu acela 
de poet al ţărănimii etc., până la intrarea în domeniul tro¬ 
pilor. însă lucrurile se pot nuanţa dacă investigăm cogno- 
minaţia românească, pe ale cărei argumente ajungem la 
concluzii inclusiv de etologie tradiţională. Lumea satului 
românesc încă mai păstrează în identificarea persoanelor 
formulări de genul Petre al Vladii, pentru urmaşul unei 
femei (Vlada) care şi-a reprezentat prin personalitate fami¬ 
lia în ciuda existenţei soţului ei sau a avut copii din flori. 
Apoi se pot reţine patronimele sau cognomenele Găinaru, 


1 Devitt, M.; Sterelny, K: op. cit., pg. 39. 

Purcaru, Găulea, Degeratu etc. precum şi cele 
(A)hergheliţei, (A)jităriţei, (A)Mariei, atât de frecvente în 
Moldova, sau Belibou, Cămaşălungă, înjugăurs etc. Alt¬ 
ceva se întâmplă cu nume ca Marinică, Marinescu, 
Marinoiu, Marineaţă, într-o vizibilă deplasare de la dimi¬ 
nutival la augmentativ, după cum se poate citi într-un dic¬ 
ţionar consacrat de Iorgu Iordan numelor de persoane. 

Fenomenul acesta este destul de larg răspândit până şi 
la suedezi (Stewenson, Jackson, unde -son înseamnă fiul 
lui), dar şi în alte limbi. 

Specialiştii în semantică au putut stabili, plecând de la 
astfel de exemple, că numele propune trei situaţii specifice: 
prima ar fi aceea după care semnificaţia lui nu e alta decât 
cea de a se referi la purtătorul lui; o a doua se mărgineşte 
la a vedea în semnificaţia cuvântului ceva mai mult decât 
rolul lui referenţial; iar cea de-a treia vine să îmbogăţească 
ontologia şi mai puţin teoria 1 . 

Alta este însă situaţia numelor vide, altceva decât sim¬ 
bolul fără sens (simboluri vide nu există). Numele vide au 
şi ele la bază o reţea cauzală. Dar viditatea vine ca urmare 
a faptului că reţeaua nu este corect centrată pe un obiect. în 
cazul persoanelor, referinţa numelui este fixată prin botez. 
Cognomenul, ca şi sinonimia, arată clar că nominaţia este 
act dinamic, iar limba este creativă. 

Şi aşa cum am văzut, numele, în context cultural, mai 
ales cele proprii, se relevă ca semne convenţionale, capa¬ 
bile să se transforme în semne cu rezonanţă simbolică, 
după cum observă şi Evseev 2 . Aceeaşi sugestie o face şi 
Tzvetan Todorov când vede că în alegorie sensul este 


1 Devitt, M.; Sterelny, K.: op. cit., pg. 53. 

2 Evseev, Ivan: op. cit., pg. 26. 

încheiat, şi într-un anume fel, mort, pe când în simbol este 
viu şi activ. 

Exerciţiul limbajului a subliniat că relaţia semn (expre¬ 
sie) - sens - semnificaţie este în principiu monovalentă. 
Un anumit semn exprimă o semnificaţie anume într-un 
sens determinat, preciza A. Church, citat de G. Lăzăroiu 
în lucrarea pe care am mai amintit-o 1 . în virtutea acestui 
lucru, numele denotă şi el semnificativ în sensul său de ex¬ 
tensiune denominativă asupra lucrurilor denumite după 
modelul relaţiei: 

semn > sens > semnificaţie. 

Promotor remarcabil al holismului epistemologic şi al 
celui semantic, Quine stabilea că sinonimitatea (identitatea 
semnificaţiei) şi significanţa (sediul semnificaţiei) sunt 
concepte fundamentale în teoria semnificaţiei. Totodată, 
adevărul, denotarea (concordanţa), denumirea şi extensi¬ 
unea rămân concepte fundamentale ale referinţei. Quine 
este cel care pentru prima oară nota deosebirea fundamen¬ 
tală dintre gramatică şi lexic, prima unificând, iar cel de-al 
doilea diferenţiind. 

Cadrul consacrat distincţiilor de diferenţiere analitic- 
sintetic, abordat de semiotica lingvistică, operează cu con¬ 
cepte ale ambiguităţii, vaguităţii şi sinonimiei, adoptate în 
egală măsură şi în filosofia limbajului, pentru că, de pildă, 
Frege şi Russell au considerat problemele filosofice dept 
probleme de limbă cu relevanţă filosofică. 

Frege insistă pe diferenţele dintre conotativ şi denotativ, 
însă cea care trebuie să prevaleze rămâne valoarea de ade¬ 
văr, consemnează Făzăroiu. El afirmă totodată proprietatea 
numelor, în special a celor proprii, de a rămâne indepen- 


1 Lăzăroiu, G.: op. cit., pg. 108. 

dente de context, însă semnificaţia lor se exprimă doar în 
propoziţii. Semnificantul numelui, ca orice semnificant de 
altfel, are după Saussure o desfăşurare în timp, de unde 
împrumută caracteristicile şi este o linie, aşa cum sunt toţi 
semnificanţii acustici. 

Legarea semnificantului de semnificat, aşa cum am mai 
spus-o, este arbitrară. Această trăsătură este dată de natura 
arbitrară a semnului. 

Un alt domeniu, semantica, instituită ca disciplină ling¬ 
vistică de francezul Marcel Breal la 1897, odată cu publi¬ 
carea studiului său Essai de semantique, s-a definit ca 
ştiinţă a semnificaţiilor. O încercare similară reuşise la noi 
încă cu paisprezece ani mai devreme (1873) Lazăr 
Şăineanu, cu un studiu intitulat Câteva specimene de eti¬ 
mologie poporană română, limba poporană, oarecum alt¬ 
ceva decât limba populară (controversă a vremii), dovedin- 
du-se a fi un câmp de investigaţie de mare autenticitate. 
Din această cauză, într-un capitol special (cap.V) vom in¬ 
vestiga în acelaşi câmp de autenticitate credinţele populare 
sub aspectul producerii de semne şi al deicticii acestora, 
dar înaintea acestei abordări am găsit ca necesară obser¬ 
varea din diferite unghiuri a nivelurilor de semnificare (se¬ 
miotic, lingvistic, mitic) în complexitatea lor. 

Sintagmatica, spre deosebire de semantică, ne reţine 
atenţia şi vom avea în vedere particularităţile semnelor în 
sintagme, deictica acestora în raporturile stabilite in prae- 
sentia cu obiectul dat. 

Paradigmatic, se pot releva in absentia raporturi capa¬ 
bile să se transforme in praesentia în raporturi sintagma¬ 
tice. Pe de altă parte, în morfologia semnului lingvistic 
vom putea identifica sensul în semanteme minimale, în mo- 
neme, aşa cum le numeşte Andree Martinet, care încearcă 

să demonstreze că nu numai monemul-radical este şi 
semantem, în timp ce morfemele ar fi lipsite de sens (de 
exemplu umbl-, din cuvântul umblă, semnifică o dată sin¬ 
gur şi o dată cu -ă, într-o ocurenţă a aceleiaşi paradigme). 

De aici se poate merge mai departe, având deja temeiul 
pe care „în natură, genul, specia şi diferenţa corespund în 
mod proporţional materiei, formei şi compusului, dacă nu 
sunt identice cu acestea; căci nici genul nu este materie, 
fiind dedus din materie drept ceva care semnifică întregul, 
şi nici diferenţa nu este formă, ci este dedusă din formă, 
drept ceva care semnifică întregul”, după cum spunea 
Thomas de Aquino 1 2 . 

3,5, Nivelul lexical 

Parafrazându-1 puţin pe Johan Huizinga, care în studiul 
la care ne-am mai referit spunea că în mod categoric „cui- 
tura nu începe ca joc şi nici din joc, ci în joc” , am putea 
spune că limba nu începe nici ca, nici din, ci în comuni¬ 
care, folosind şi noi aceleaşi cosemanteme (cu trimitere la 
capacitatea de a semnifica), un caz interesant sub aspect 
lexico-semantic pe care îl vom ilustra cu acest prilej. 

Lingvistica, pentru situaţia morfologică a acestor cu¬ 
vinte, a consacrat termenul de sincategramaticalitate (în 
descriere morfologică), înţelegând prin el acele cuvinte 
care nu pot fi termeni, luate singure, pentru că sunt lipsite 
de sferă şi conţinut, dar care în vecinătatea altor termeni 
intră în alcătuirea unor propoziţii categorice. Şi să exem- 

1 Aquino, Thomas de: op. cit., pg. 51. 

2 Huizinga, Johan: Homo ludens, Ed. Humanitas, Bucureşti, 2002, 
pg-133. 

plificăm: jurnaliştii vorbesc despre informaţii în sau/şi de 
interes public sprijinindu-se pe valoarea de cosemantem a 
prepoziţiilor, respectiv şi a conjuncţiilor. Cel mai convin¬ 
gător caz este cel al prepoziţiilor care, pe lângă efectul 
recţiunii cazuale, din punct de vedere semantic, fiind lip¬ 
site de sens, joacă un important rol cosemantic: substan¬ 
tivul credinţă, cu o semantică bine determinată de dicţio¬ 
nare, precedat succesiv de în şi cu, ne pune în faţa a două 
ocurente ale aceleiaşi paradigme. 

Referitor la această problemă, Sebeok observa că, „dacă 
o pagină dintr-o carte are pe ea 250 de cuvinte, acestea 
reprezintă numărul de ocurenţi lexicali, în timp ce numărul 
de cuvinte diferite de pe o pagină reprezintă numărul de 
tipuri lexicale diferite” 1 . 

Pe de altă parte, Evseev, care vede în limbă „o oglindă 
în care se întâlnesc chipurile tuturor vârstelor culturale ale 
omenirii(...), purtătoare ale unor idei şi imagini mitico- 
religioase sau folclorice ancestrale” 2 , găseşte în structura 
unui cuvânt atât un nivel denotativ-relaţional, cât şi unul 
conotativ (cu reverberaţie emoţională), structurat fiecare în 
parte pe semnificaţii uzuale şi semnificaţii speciale, apro¬ 
ximativ pe aceleaşi distincţii făcute de semantică pentru 
sensurile principale şi secundare ale cuvintelor. 

In cele ce urmează, vom încerca să reactualizăm parti¬ 
cularităţile lexicale româneşti, în interesul prerogativelor 
tematice ale semiozei şi deicticii semnelor pe un anumit 
segment al limbii (limba poporană, despre care scria 
Şăineanu), în care s-au exprimat credinţele tradiţionale. 


1 Sebeok, T.: op. cit., pg. 62. 

2 Evseev, Ivan: op. cit., pg. 19: 

Se înţelege prin vocabular (lexic) inventarul de cuvinte 
cu care a operat şi operează un idiom, pentru că din limbă 
fac parte şi acele cuvinte care din diferite motive au ieşit 
din uzul curent (arhaismele) şi cele recent intrate în limbă 
(neologismele), dar care încă nu au derivate şi probează 
o mai slabă forţă conotativă. Regulile şi nevoile didactice 
au stabilit, după frecvenţa în vorbirea curentă, un aşa-zis 
fond principal de cuvinte şi o masă a vocabularului, nu¬ 
meric superioară celei dintâi. In aceasta din urmă se depo¬ 
zitează arhaismele, termenii ştiinţifici, pe aici pătrund în uz 
neologismele. 

Dimitrie Macrea,fără a fi singurul care a fost atras de o 
astfel de problemă, a încercat o statistică pe structura eti¬ 
mologică a. Dicţionarului limbii române modeme din 1958 
şi constata că în numărul de aproape 50.000 de cuvinte 
notate, clasificate în 76 de grupe, doar 14 categorii de¬ 
păşesc 1 %, ele definind de fapt structura vocabularului ro¬ 
mânesc (20% sunt cuvinte moştenite, 14% împrumuturi 
din limbile slave, 38,42% reprezintă împrumuturile din 
franceză, turceşti 3,62%, ungureşti 2,17%, germane 
1,77%, italiene 1,72%, din medio- şi neogreacă 2,37%, de 
origine necunoscută 5,58% etc.) 1 . 

Cum însă problemele teoretice ale vocabularului sunt 
numeroase, vom rămâne doar în contextul celor care vi¬ 
zează semnificarea. în funcţie de mom ritul consemnării 
unor credinţe, de nivelul de instrucţie al celui care formu¬ 
lează informaţia şi de lexicul cu care operează, se întâlnesc 
cazuri de arhaisme semantice (ex.: rost-gură, a tăbărî-a 
instala tabăra etc.) a căror considerare corectă obligă la 


1 Macrea, Dimitrie: Lingvistică şi cultură, Ed. Didactică şi Pedagogică, 
Bucureşti, 1978, pg. 55. 

reconversii diacronice, parcurgând obligatoriu drumul 
înapoi pentru a redescoperi, prin imersiuni semantice, 
valori pe care doar istoria limbii le mai are în vedere. Nu 
lipsesc arhaismele morfologice, în special cele manifestate 
în desinenţele de plural (ex.: gradine, inime, ruinuri faţă de 
formele actuale grădini, inimi, ruine), vizibile nu numai la 
substantive, ci şi la verbe (ex.: văz um, şez um, plânswm, 
cum consemnează cronicile, faţă de am văzut, am stat, am 
plâns). 

Regionalismele, de asemenea, pot veni cu aspecte lo¬ 
cale particulare: fonetice (farină, gioc, deşte pentru făină, 
ioc, degete etc.). lexicale (păpuşoi, malai, cucuruz pentru 
porumb , porodici pentru roşii , zadie pentru fustă etc.), dar 
şi morfologice (a văzutără pentru a văzut) şi sintactice. O 
remarcă totuşi se impune: regionalismele nu aduc nimic 
nou din punct de vedere semiotic faţă de formele lexicale 
literare. Coloratura lor e o problemă de stil, însă structural 
aduc argumente ale modalităţii de a prinde şi acoperi sen¬ 
suri dinamice. 

Am amintit mai înainte despre mijloacele de îmbogăţire 
a vocabularului, oarecum diferite pe familii de limbi: ro¬ 
manice, slave, anglo-saxone etc. Ca idiom, limba română a 
moştenit structuri morfosintactice latineşti, însă în plan 
paradigmatic şi sintagmatic au intervenit şi influenţe slave, 
aspecte vizibile şi în cazul celorlalte familii de limbi. Peste 
modificările survenite în substratul limbii române, în con¬ 
textul etnogenetic specific, s-au adăugat cele de adstrat, 
care au dat un alt curs evoluţiei generale a limbii ca sistem. 

Esenţa latină a limbii noastre, în vecinătate cu elemen- 
tul slav, a contrapus, ca mod de regenerare, mijloace in¬ 
terne diversificate: derivare, compunere, schimbarea valo¬ 
rii gramaticale şi chiar preferinţa pentru o anume filieră în 

abordarea împrumuturilor (filiera franceză). Nevoile rege¬ 
nerării explică de ce identificăm derivarea de cuvinte în 
ambele sensuri: progresiv şi regresiv (progresiv prin pre¬ 
fixare şi sufixare, regresiv prin eliminarea unor părţi ale 
cuvântului cu obţinerea unui sens înrudit). De o producti¬ 
vitate specială se bucură substituirile şi eliminările de afixe 
(dezveli-înveli, avânta-avânt etc.). 

Compunerea, frecvent întâlnită în limbajul popular, s-a 
arătat şi ea cât se poate de productivă. 

Contopirile sau sudurile (răuvoitor, Câmpulung etc.) 
sunt urmări ale unor îndelungate funcţionări pe modelul 
legăturilor automatizate (nici unul-niciunul; tot o dată-toto- 
dată etc., cazuri de omofonie soluţionate în scris pe raţiuni 
morfologice). Compunerile prin abreviere, mult mai re¬ 
cente în limbă (Romarta, Asiromul, Taromul etc.), nu se 
regăsesc în lexicul limbajului popular autentic. Acesta nu 
vădeşte o preocupare specială nici pentru norma lingvis¬ 
tică, nici pentru inovaţia lexicală şi se limitează mai mult 
la comunicarea suficientă. 

Un vorbitor de limbă română din Oaş este la fel de 
român ca şi acela din Muntenia sau din Basarabia prin 
limba pe care o vorbeşte, numai că în comunicare directă 
ei sunt nevoiţi să recurgă la limba literară sau la soluţii 
extralingvistice, conştientizând că în lipsa unei comunicări 
continue limbajul popular a evoluat dialectal, însă fără 
opoziţii idiomatice. Pretutindeni însă au operat echiva¬ 
lările, fie şi fără ca vorbitorii să aibă noţiunea de clasă 
morfologică (de fapt metalimbajul nu este o problemă a 
limbii, ci a ştiinţei despre limbă). Aşa vom întâlni în limba 
populară substantivizări prin articulare (urâtul, răul, bi¬ 
nele), adjectivări (păcălit, prostit, smintit etc.), adverbiali- 
zări (ştie şi mai bine, spune deschis, ca să nu mai amintim 

de a spune verde în fată ş.a.). Mijloacele externe au fost 
accesibile căii cărturăreşti (tehnicii, ştiinţei), dar aceasta nu 
înseamnă nicidecum că limba populară le-a respins. Conta¬ 
minările, conculturaţia au fost situaţii obiective în care 
poporul a preluat termeni pe care nu i-a avut. 

Cele mai productive s-au arătat pentru limba română în 
aspectul ei popular sufixele, clasificate în general după cri¬ 
teriul morfologic (cuvântul derivat are valoare morfolo¬ 
gică), dar şi după criteriul lexico-gramatical (valoarea de 
gen a cuvântului rezultat), după cel semantic şi după rela¬ 
ţiile semantice dintre derivate. Astfel, limba populară re¬ 
levă: 

a) sufixe productive morfologic, cu derivare de: 

- substantive (-tor, -ar, -inţă, -iş: zburător, blidar, 
putinţă, urdiniş), 

- adjective (-iu, -esc, -os, -al, -ar, -at, -bil, -at, -tor: 
vişiniu, boieresc, găunos, anual, solar, spurcat, arabil, pes¬ 
triţat, supărător), 

- verbe (-a, -i, -ui, -ăi, -ăni: a lucra, zori, dărui, 
behăi, trăncăni), 

- adverbe (-eşte, -iş, -âş: mocăneşte, pieziş, chiorâş), 

- pronume (-ică, -uţă: mătălică, mătăluţă), 

- interjecţii (-ică: aolică/sau d’aolică); 

b) lexico-gramatical, în special în: 

- sufixele moţionale (-oi, -an, -easă, -că, -oaică: 
răţoi, gâscan, florăreasă, ţigancă, turcoaică), 

- diminutivale (-aş, -el, -uţ, -uleţ, -uc, -ior, -uş, -iţă, 
-ică, -icică, -icel: băieţaş, băieţel, grăsuţ, drăguleţ, sătuc, 
căuş, fetiţă, floricică, firicel), 

- augmentative (-andru, -oi, -an, -oaie: copilandru, 
băieţoi, băietan, căsoaie); 

c) criteriul semantic cu clase de sufixare productive în: 

- diminutivare, augmentare (vezi mai sus), 

- nume de agent (-ar, -easă, -giu: păcurar, isprăvni- 
ceasă, sacagiu), 

- colective (-ime, -arie, -et, -işte: mulţime, zidărie, 
bănet, rarişte), 

- abstracte (-eală, -ătate, -are, -ere, -ire: răceală, 
bunătate, suflare, mărire), 

- ale originii (-ean, -esc: ardelean, boieresc), 

- ale însuşirilor (-ar, -os, -tor, -nic: popular, lăudăros, 
linguşitor, cucernic) etc. 

d) iar după criteriul relaţiilor semantice dintre derivate, 
sufixele s-au clasificat după cum pot să se regăsească în 
sinonime, omonime, antonime şi cuvinte polisemantice. 

Exemplele cu care am ilustrat, după cum se poate ve¬ 
dea, aparţin limbii populare şi atestă cât de productivă a 
fost sufixarea pe terenul limbii române. 

Prefixele, chiar dacă mai puţin, s-au arătat şi ele a fi 
productive, remarcabil în patru direcţii principale: în sen¬ 
sul originii, în plan semantic, morfologic şi al relaţiilor se¬ 
mantice. Prefixele originii, frecvente în limba populară, 
sunt reprezentate mai ales de des-, dez- şi stră- (desprimă- 
vărare, dezmoştenire, strămoşesc etc.). Prefixul împrumu¬ 
tat răs-, răz-, întâlnit în răsfăţ, răzbate, aduce cu el o inten¬ 
sificare a sensului radicalului. Ex.a răzbate, comparativ cu 
a străbate, se diferenţiază prin prefix: a răzbate = a ajunge, 
a se strecura printre obstacole; a străbate = a se deplasa 
drum lung, a ajunge undeva. Până la voi am străbătut (nu 
am răzbătut ) pădurea. 

Substantivele negative par a fi cele mai vechi derivări 
cu prefixe în limba română: nedreptate, nebun, netot etc. 

Nu lipsesc din limba populară nici prefixele verbale, 
destul de productive la un moment dat, cum ar fi de pildă 
râs- (a gîndi şi a rasgândi, altceva decât a răzgândi). 
Primul derivat, răsgândi, înseamnă a gândi de mai multe 
ori la ceva, pe când a răzgândi înseamnă a gândi altfel, a 
lua o decizie contrară, a contramanda o înţelegere. 

De remarcat că limbajul popular nu recurge la elemente 
de derivare savantă (prefixoide, sufixoide) nu pentru că 
le-ar respinge din principii xenofobe, ci pentru că preferă 
sensurile bătătorite, dar sigure şi pentru că nu urmăreşte 
subtilităţi semantice decât cu mijloace sigure şi respinge 
extravaganţele stilistice. Limbajul popular, remarca şi 
George Călinescu în Estetica basrrtului (1965), este în ge¬ 
neral sobru şi de puţine ori face descripţie. în ce priveşte 
semantica populară, mult mai conservatoare decât în cazul 
limbii culte, cunoaşte şi ea valorile sensului lexical (care 
ţin de natura lexicală a cuvântului şi de apartenenţa lui la o 
clasă gramaticală sprecifică), ale sensului fundamental, ge¬ 
neral, secundar, particular, propriu, figurat, impropriu, 
concret, abstract, învechit, rar, neutru, depreciativ (peio¬ 
rativ). 

Acad. Ion Coteanu clasifică sensurile cuvintelor după 
calitatea lor generală în trei grupe mari: denominative (de- 
notative, apelative sau cognitive), care iau naştere ca act al 
denotaţiei, al denumirii obiectelor; conotative (afective sau 
expresive), prezentate sub două aspecte uşor de recunoscut 
de la prima vedere, mai ales în context, dar care nu pot 
însoţi obligatoriu sensurile denotative; relaţionale (redate 
cu ajutorul conjuncţiilor sau al prepoziţiilor în contexte 
determinate, cu valoare de cosemanteme <cu trimitere la 
situaţia semantică> sau sincategramaticalisme <cu trimi¬ 
tere la situaţia morfologică a lor>). Am mai observa că 

sensurile, aşa cum sunt notate de dicţionare şi de docu¬ 
mentele de limbă, prilejuiesc rememorarea în diacronie a 
unor deveniri semantice care nu se explică doar lingvistic. 

Conciziunea, simplitatea, exactitatea, proprietatea ca¬ 
racterizează zicerea populară românească chiar şi în pro¬ 
verbe, în poezia lirică şi în naraţiunile fantastice ale bas¬ 
melor, dându-le acea notă de sinceritate incontestabilă în 
numele căreia se poate minţi frumos, cu un scop pozitiv şi 
evident, ca în cazul snoavelor şi chiar al basmelor. , 

Dacă comparăm texte folclorice autentice adnotate în 
secolul al XX-lea cu texte ale primilor noştri culegători de 
folclor din secolul al XlX-lea, se pot observa în plan se¬ 
mantic o serie de mutaţii în toate categoriile de sens care 
ne îndreptăţesc să credem că şi în limba populară se poate 
vorbi de o anumită dinamică semantică, fie ea şi cu un ritm 
mai lent decât în limba cultă. 

Constatăm şi aici lărgiri de sens (ex.: masă = piesă de 
mobilier, mâncare, hrană, ospăţ, moment al servitului me¬ 
sei, dar mai puţin mulţime, greutate) , restrângeri de sens 
(ex.: prostimea şi-a pierdut sensul de sărăcime), degradări 
de sens (ex.: ticăloşie şi-a pierdut sensul de sărăcire în fa¬ 
voarea celui de nemernicie ), polarizări de sens, înnobilări 
de sens etc. 

Şi în limba populară ni se prilejuieşte constatarea mono- 
semantismului, polisemantismului, omonimiei, antonimiei, 
paronimiei, sinonimiei (limitate la coloratură, la nuanţări 
subtile), ca argumente aie unei fecunde elaborări lexicale. 


3.6. Gramaticalitatea semnificării 

Putem spune, asemenea lui Michael Devitt şi lui Kim 
Sterelny, că în sensul acestei lucrări mai puţin ne intere- 

sează cât reuşeşte vorbitorul să se apropie de standardele 
limbii, ci mai degrabă ne interesează modul cum o noţiune 
sau alta se aplică idiolectului în care aceasta se exprimă, 
fie şi cu riscul de a se abate de la standardele acceptate. 

Cu alte cuvinte, în cele ce urmează, gramaticalitatea ne 
va reţine atenţia mai ales în chip descriptiv, nicidecum nor¬ 
mativ. Descriptivismul, varietate a structuralismului ameri¬ 
can cu tendinţe mecaniciste de a interpreta limbile din 
punct de vedere fiziologic şi formal, a fost promovat, din 
câte se ştie, de Franz Boas şi a fost dus la performanţă de 
Leonard Bloomfield. 

Chomsky, creatorul generatorismului transformaţional, 
prin acea Gramatică de la Port Royal (1660), preocupat să 
elucideze problemele gramaticalităţii, punea de fapt bazele 
gramaticii generative. Se căuta o gramatică de la care se 
aştepta să ofere un corpus explicit de reguli apte să gene¬ 
reze în exclusivitate toate propoziţiile posibile din morfe- 
mele limbajului. 

Pentru teoreticienii gramaticii generative (un alt termen 
uzitat propune lingvistica generativă), aceasta se integrea¬ 
ză psihologiei, fiindcă o gramatică nu ar trebui să fie o de¬ 
scriere structurală a propoziţiilor. Se aşteaptă de la aceste 
gramatici un model de apreciere a competenţelor lingvis¬ 
tice de care dispune vorbitorul, adică se poate interpreta 
realitatea mentală care generează comportamentul lingvis¬ 
tic al vorbitorului. 

O astfel de gramatică, în chip curent, vizează intuiţia şi 
creativitatea vorbitorului care au „drept sarcină elementară 
să formuleze explicit regulile după care sunt produse toate 
frazele corecte gramatical dintr-o limbă, excluzându-le ex¬ 
plicit pe cele negramaticale” 1 . 


1 Lăzăroiu, G.: op. cit., pg. 153. 

Chomsky urmăreşte folosirea creatoare a limbii şi pro¬ 
filează un model al competenţei lingvistice a vorbitorului, 
această gramatică născându-se pe fondul unei filosofii a 
ştiinţei, dominate clar de pozitivismul logic. Potrivit aces¬ 
tor gramatici, se dispune de un număr limitat de norme şi 
unităţi puse la dispoziţia vorbitorului ca să formuleze pro¬ 
poziţii pe care ascultătorul să le poată înţelege conform 
aceleiaşi norme şi unităţi. 

Limba, în situaţia în care nu ar avea o gramatică, ceea 
ce ar lipsi-o de sens, ar trebui să inventeze o hermeneutică 
specială, altfel nu am fi în faţa unei limbi sistemice (idiom) 
şi nici măcar în prezenţa unei tentative de idiolect. O gra¬ 
matică este deci codul de arbitraj care nu anulează creati¬ 
vitatea lingvistică, ci o coordonează. In funcţie de această 
coordonare se poate aprecia câtă competenţă lingvistică 
gestionează sau câtă incompetenţă arbitrează. Abia dincolo 
de aceasta se poate vorbi despre gramaticile narative, care 
se referă la structurile povestirii, şi despre gramaticile tex¬ 
tuale, sisteme de reguli privitoare la părţi mari din discurs, 
aflate la limita retoricii. 

Saussure, citat de Cassirer 1 , apreciază că studiul limba¬ 
jului nu face obiectul unei singure ştiinţe, ci este disputat 
de două ştiinţe. Ele ar trebui să distingă între cele două 
axe: a simultaneităţii ( sincronică ) şi a succesiunii ( diacro¬ 
nică ). 

După Saussure, gramatica se conturează pe prima axă 
pentru că lingvistica sincronică se ocupă de constanţa ra¬ 
porturilor, de stabilitatea lor, în timp ce lingvistica diacro¬ 
nică se ocupă de evoluţia în timp a fenomenelor de limbă, 
de variabilitatea acestora faţă de sensul dezvoltării. 


1 Cassirer, Emst: op. cit., pg. 172. 

„Faptele sincronice - spune Saussure 1 2 oricare ar fi 
ele, prezintă o oarecare regularitate, dar nu au un caracter 
imperativ; faptele diacronice, dimpotrivă, se impun limbii, 
dar nu au nimic general". Şi ceva mai departe adaugă: 
„fapte diacronice sunt (...) nenumăratele cazuri în care 
alterarea semnificantului duce la alterarea ideii" , modifi¬ 
cări remarcate în planul larg lexical şi în cel semantic, în 
special. Regularităţile limbajului popular ţin de sincro¬ 
nismul limbii, atât ca fapte de cultură cât şi ca fapte de in¬ 
tegrare rituală, iar cele cu referire la degradarea ori conso¬ 
lidarea semantică, prin unităţi determinate din afară ale 
semnificantului, ţin de deictica semnului ca atare, în con¬ 
textul credinţelor sau alomorfele lor. 


3.7. Stilistica - semnificare lingvistică secundară 

Se poate spune că semnificarea primară a limbajului, 
funcţie iniţială în numele căreia a apărut, după cum arătam 
în primul capitol, se manifestă în comunicarea interumană 
care nu comportă subtilităţi, abilităţi şi intenţii speciale. 

Regulile comunicării, funcţiile ei, particularităţile lim¬ 
bajului în comunicare sunt diferite de cele ale comunicării 
estetice, varietate elaborată a comunicării sociale curente. 
Astfel, admitem că această varietate cu un număr restrâns 
de colocutori adoptă reguli speciale ale colocuţiei şi cultivă 
valori în aria conotaţiei, depăşind prin intensitate deno¬ 
taţia. în virtutea acestor aspecte, putem spune că stilistica 
este sintaxa unei semnificări lingvistice secundare (sub as¬ 
pectul ei de distilat al celei dintâi semnificări). Şi limbajul 

1 Saussure, F. de: op. cit., pg. 109. 

2 Idem, pg. 133. 

popular cunoaşte aceste două arii de semnificare: semni¬ 
ficarea primară, din vorbirea cotidiană, precum şi semnifi¬ 
carea secundară, aşa cum se poate vedea în poezia popu¬ 
lară şi, în general, în folclor. Autor al unei cărţi de mult 
celebre, Jespersen ( Progress in language, Londra, 1894) a 
analizat calităţile limbajului din fazele sale incipiente până 
în vremea sa, fără să fi ajuns să cunoască confirmările pe 
care i le-a adus evoluţia acestuia în' epoca media cu in¬ 
strumentele sale electronice de comunicare. Cu toate aces¬ 
tea, Jespersen avea deja toate datele care să-i permită să 
vadă că exprimarea gândirii tinde spre pozitivismul me¬ 
canic. Omul primitiv era constrâns de cu totul alţi factori 
să folosească un limbaj preponderent figurat. Cu alte cu¬ 
vinte, s-ar putea spune că timpul metaforei este trecutul, 
observaţie împărtăşită şi de Tzvetan Todorov inclusiv pe 
temeiul opiniilor lui Cailliet ( Symbolism et Ames primi- 
tives ), care remarca în limbajul actual obsesia sinonimiei, 
spre deosebire de limbajele primitive (deci şi cele popu¬ 
lare) care sunt mai atrase de valorile omonimiei şi ale poli¬ 
semiei, în general. Mergând mai departe, am putea spune 
că după o vârstă fecundă a extensiei, a urmat o alta, a in- 
tensiei limbajului, după care e greu de anticipat ce surprize 
ne rezervă progresele electronicii. Aşadar, preocupările 
pentru stil erau şi ele accentuate în interpretările filosofilor, 
literaţilor şi chiar ale matematicienilor. De pildă, opiniile 
acestora în vremea lui Aristotel erau combătute de Sextus 
Epicuricus ( împotriva matematicienilor ), reţinând pentru 
limbaj, asemena stoicilor, trei lucruri indisolubil legate 
între ele: semnificatul, semnificantul şi obiectul. Aristotel 
nu se putea decide pentru una sau alta din definiţiile meta¬ 
forei pe care el însuşi le propunea: sens impropriu al unui 
cuvânt sau expresie improprie pentru a evoca un sens. 

Filosoful ezita în a amplasa câmpul metaforei în aria sen¬ 
sului sau în planul expresiei. Adică nu putea decide dacă 
metafora este o figură de cugetare sau una de construcţie. 
Neîndoielnic era însă pentru el că aceasta rămâne o cate¬ 
gorie pur lingvistică. 

Goodman, citat de Lăzăroiu 1 , vede în metaforă mai mult 
decât o figură de stil, poate chiar un principiu de transfer al 
proprietăţilor. Metafora ar putea fi caracterizată prin aceea 
că impune o schimbare nu de domeniu pur şi simplu, ci de 
regn. Mai simplu, credem că metafora este o problemă de 
traducere sau de citire a unui semn într-un registru nou, 
într-un cod susceptibil al posibilităţilor extralingvistice (de 
aici secundarismul lui). 

Or, la acest nivel secundar de semnificare, cum l-am 
apreciat, căile prin care se reabzează deplasările şi subtili¬ 
tăţile de sens sunt cât se poate de variate, performanţa 
aparţinând totuşi tropilor (alegorie, antonomasă, catahreză, 
hiperbolă, litotă, metaforă, metonimie, sinecdocă). 
Schleiermacher, de pildă, în paralel cu alegoria, ca trop, pe 
care o definim ca înşiruire de metafore, comparaţii, perso¬ 
nificări pentru a alcătui o imagine unitară sugerând ceva 
abstract, observă şi tipul alegoric de interpretare: „orice 
aluzie este un al doilea sens; cine nu o sesizează poate să 
parcurgă întregul context, dar îi scapă un sens pe care dis¬ 
cursul îl conţine. Pe de altă parte (un risc al hipercodifi- 
cării, n.n.), cine găseşte o aluzie pe care discursul nu o 
conţine nu l-a interpretat corect” 2 . 

Aşadar, Schleiermacher admite implicit acest nivel si¬ 
multan (abscons) de semnificare intensivă ca accesibil, de 


1 Lăzăroiu, G.: op. cit., pg. 135. 

2 Schleiermacher, F.D.E.: op. cit., pg. 32. 

acuitate şi rafinament, dar nu indispensabil comunicării 
(lecturii) suficiente. 

Antonomasa, care se construieşte pe seama înlocuirii 
obiectului cu o notă definitorie a lui (ex.: Poetul ţărănimii. 
pentru Coşbuc) este un trop tocmai pentru această substi¬ 
tuire a obiectului, totodată o varietate de sinecdocă. 

Catahreza ( catachreza ) provine, potrivit dicţionarelor, 
din latinescul catahresis (grecescul katachresis) şi are 
semnificaţia de folosire abuzivă. Constă în folosirea unui 
termen figurat pentru denumirea unui obiect în lipsa unui 
termen propriu şi este o varietate de metaforă construită în 
exclusivitate pe imaginar (ex.: „a lua armele împotriva 
oceanului de dureri 11 , Shakespeare). 

Hiperbola (are, ca şi alţi termeni, etimonul în limba 
greacă; hyper = deasupra, ballein = a arunca) constă într-o 
exagerare în sensul măririi sau micşorării obiectului cu 
scopul de a crea un surplus de potenţare a expresivităţii. Se 
înrudeşte cu comparaţia şi cu metafora, cărora li se subsu¬ 
mează şi este frecventă în limba vorbită precum şi în folc¬ 
lor sub forma fabulosului (Gerilă, Sfarmă-Piatră, Zorilă, 
Greul Pământului etc.). Hiperbola, prin acumulare, prin 
repetiţie, este o modalitate de a crea imagini chemate să 
uimească prin adăugire şi asigură o percepţie modificată a 
obiectului în raport cu realitatea. 

Litota (grecescul litotes = simplitate) este o figură de 
cugetare simultană cu una de expresie ce constă în afirma¬ 
rea a ceva prin negarea contrariului (ex.: nu-mi displace, 
folosit în loc de îmi place). 

Metafora, despre care am mai vorbit, îşi are etimonul 
tot în limba greacă, unde metaphora înseamnă a transporta, 
a strămuta, în ideea de transfer în sensul figurat şi constă 
în translarea sensului unui cuvânt de la obişnuit, de la fi- 

rescul din denotaţie, spre o semnificaţie nespecifică, dar 
posibilă pe seama unei comparaţii subsidiare. Giambattista 
Vico ( Scienza nuova) schimbă accepţia renascentistă a ter¬ 
menului, dar rămâne la ideea de ornament stilistic a meta¬ 
forei, plasată absolut în domeniul imaginarului pe criteriul 
interpretării lumii într-un mod diferit de cel obişnuit. 

Romanticii (Jean-Paul Richter: Vorschule der Aesthetik) 
pun metafora pe seama înstrăinării de natură prin raporta¬ 
rea la aceasta ca o consecinţă. Pentru ei rămâne evident că 
metafora este puntea prin care se leagă expresia de repre¬ 
zentare. Simboliştii pretind însă de la metaforă descope¬ 
rirea unei lumi invizibile, revelabile totuşi prin cugetarea 
figurată. Complexitatea acestor reprezentări a atras după 
sine o varietate corespunzătoare în tipologia metaforei: 
metafore personificatoare (ex.: „bătrânul fluviu bate-n 
maluri...“, D. Zamfirescu), cosmologică (ex.: „eşti un cer 
frumos de toamnă, limpede, trandafiriu 11 , Baudelaire), uni¬ 
ficatoare, bazată pe analogie (ex.: „plânsul auriu al unei 
stele“, Al. Philippide), sinestezice („A, negru corset cati¬ 
felat de muşte strălucitoare", A.'Rimbaud). 1 

Lucian Blaga, în studiul său consacrat Genezei metafo¬ 
rei, clasifica acest trop în două categorii: metafore plasti- 
cizante şi metafore revelatorii (ex.: identificarea rândune- 
lelor pe firele de telegraf cu „note pe un portativ", res¬ 
pectiv, „Soarele, lacrima Domnului, cade în mările som¬ 
nului", L. Blaga). 

Metonimia, cu etimonul tot în limba greacă ( metony - 
mia), înseamnă înlocuirea unui nume cu altul, motiv pentru 
care se înrudeşte cu metafora şi catahreza. înlocuirea meto¬ 
nimică se face pe un temei logic între elementele substi- 

1 Exemplele sunt preluate din Dicţionarul de termeni literari. Editura 
Academiei R.S.R.,1976, pg. 266. 

tuibile (de pildă, vorbirea ne-a deprins cu o înlocuire, ac¬ 
ceptată tacit, a conţinutului cu cuprinsul său: ex. „a bea un 
pahar în plus“, înţelegând prin pahar conţinutul său, ori „ca 
dovadă de ce suflet stă în piepţii unei rochii", citându-1 pe 
M.Eminescu). 

Sinecdoca substituie o pluralitate prin singularitatea re¬ 
prezentativă (ex.: „Bolliac cânta iobagul...", M. Emines- 
cu). Ea este un transfer de genul „pars pro toto", după cum 
o defineşte şi Evseev, şi funcţionează în temeiul gândirii 
arhaice, care recurge adesea la înlocuirea întregului cu 
partea. După modelul oferit de sinecdocă, prin intermediul 
simbolului, în basmul fantastic s-a ajuns la semnul de re¬ 
cunoştinţă pentru binele făcut, dat de urs, lup, peştişor, 
vultur etc., eroului căruia i se îndatorau cu un gest com¬ 
pensator la nevoie, după un test de mărinimie prin care 
eroul îşi afirmă calităţile. 

Şi tot la nivelul stilistic de semnificare se pot reţine pen¬ 
tru aria conotaţiei ca mijloace de realizare, inclusiv la în¬ 
demâna creatorului popular, anadiplozele („Mioriţă laie, 
/laie bucălaie"), brahilogiile („preoţi munţii mari /pasări 
lăutari/păsărele mii /şi stele făclii"), paranomaza („d-aiurea 
/pe plaiurea"; „Ene-Caloiene") etc. 


3.8. Limbile naturale 

Ferdinand de Saussure a observat primul dintre lingvişti 
că, spre deosebire de umanitate, limbajul nu are generaţii, 
ci numai vârste, am adăuga noi. El pornea de la ideea că 
pentru nicio limbă, fără a intra în contradicţie cu evoluţia 
ei în sincronie şi în diacronie, nu se poate stabili însă 
vârsta, dat fiind faptul că „oricare limbă este continuarea a 

ceea ce se vorbea înaintea ei” 1 2 . Se reţine de aici, fără echi¬ 
voc, preconizarea ideilor legate de strat, adstrat şi substrat, 
nu ca generaţii în ideea de repetare în exemple succesive a 
aceloraş esenţe şi structuri, ci ca etape ale evoluţiei. Con¬ 
tribuţiile cercului de la Praga, prin Vilem Mathesius (On 
the Potentiality of the Phenomena of Language), aduceau 
în discuţie potenţialitatea în limbă, oscilaţiile statice etc. 

Ni se pare că o istorie universală a limbilor nu ar fi 
neapărat o istorie universală a civilizaţiilor, ci ceva mai 
mult decât atât, dar aceasta ne lipseşte încă, deşi un început 
anunţa Isidor din Sevilla prin Etymologiarum, IX. 1, el reţi¬ 
nând ca limbi sacre ebraica, greaca şi latina. Nu lipsesc 
însă observaţii competente, exhaustive, care să ia pe cont 
propriu lucrări de mare angajament informativ. Umberto 
Eco, unul dintre aceşti întreprinzători, are date suficiente 
care-i permit să clasifice limbile în patru mari clase: oni¬ 
rice, romaneşti sau poetice, vehiculare şi formale. 
Hjelmslev (1943) stabilea la rândul lui conceptul de limbă 
naturală, ca sistem semantic ce se întemeiază pe un plan al 
expresiei cu un sistem fonetic propriu, cu lexic şi sintaxă 
individualizatoare, precum şi cu un plan al conţinutului în 
care se regăseşte totalitatea conceptelor necesare, ambele 
reuşind să organizeze materia într-un continuum. 

Umberto Eco preia şi el această opinie în volumul său 

O 

intitulat In căutarea limbii perfecte şi schiţează astfel cele 
două planuri: 

Conţinut = continuum—substanţă—formă; 

Expresie =formă—substanţă—continuum. 


1 Sâussure, F. de: op. cit., pg. 220. 

2 Eco, Umberto: în căutarea limbii perfecte , Ed. Polirom, Iaşi, 2002, 
Pg- 23. 

Capacitatea de semnificare a unei limbi naturale rezidă 
în posibilitatea de a stabili corelaţii între elementele formei 
expresiei şi elementele formei conţinutului, corelaţie care 
se relevă la nivelul ttem-ilor lexicali articulaţi în sintagme 
care acoperă un sens. Aşa cum am mai spus, o limbă na¬ 
turală trebuie să fie omniefabilă. Şi orice limbă naturală se 
relevă ca un sistem codic redundant prin natura lui. Ea îşi 
creează o mare rezervă de stabilitate în uzaj, echilibrând 
economicosul cu redundantul. Limbile flexionale, după 
Schlegel, sunt ultima treaptă de evoluţie şi sunt limbi cu 
adevărat organice. Ispitit de întrebări esenţiale privind lim¬ 
bile adamice şi postadamice, Eco stabileşte că „înainte de 
construirea blasfematoare a Turnului Babei exista o limbă 
perfectă în care Avraam vorbise cu Dumnezeu" 1 . Adam, 
primul exemplar uman, potrivit Bibliei, trebuie să fi vorbit 
iniţial cu Dumnezeu pe calea revelaţiei, deşi trebuie să fi 
avut toate disponibilităţile naturale specifice graiului, 
fiindcă această facultate naturală îi este proprie omului, 
îngerii, animalele şi nici diavolii nu o au, iar Adam este 
strămoşul direct al umanităţii. Dante chiar s-a grăbit să 
afirme că, potrivit Facerii, cea care va fi vorbit mai întâi a 
fost Eva. Iar Giambattista Vico susţine, la rândul lui, că 
prima limbă, hieroglifica, a aparţinut zeilor şi eroilor. O a 
doua limbă a fost simbolica, iar cea de-a treia limbă a fost 
epistolară. Este evident că suntem în faţa unor criterii dife¬ 
rite de ordonare a aceloraşi date. Nici chiar Părinţii Bise¬ 
ricii, de la Origene la Augustin, nu au ocolit această pro¬ 
blemă. Ei au afirmat că limba primordială, înainte de a- 
mestecul babelic, a fost ebraica. Despre aceasta, Guillaume 
Pastel (1510-1581) susţine că descinde de la urmaşii lui 


1 Idem, pg. 33. 

Noe şi din ea au apărut mai târziu araba, indiana şi numai 
indirect limba greacă. Ipoteza că ebraica este o limbă pri¬ 
mară a fost serios întărită de tradiţia Cabalei, Talmud şi 
Midraş, de textele Hehalot şi piiut, cu teme privitoare la 
călătoria sufletului, comună tuturor religiilor, unirea spiri¬ 
tuală, tetragramă, sefirot, om ( golem ), secretele rugăciunii 
etc., la care vom mai reveni. 

O altă ipoteză, cea indo-europeană, a fost susţinută de 
William Jones (Journal uf the Asiatic society, Bombay, 
1786), care afirma că celtica, gotica şi chiar persana veche 
se înrudeau cu sanscrita, aceasta din urmă, în opinia lui 
Eco, era „mai desăvârşită decât greaca, mai bogată decât 
latina şi mult mai rafinată decât amândouă" 1 . 

Şcoala rusă, reprezentată de Vitali Sevorşkin (1989), 
propune ideea unei protolimbi originare din Africa, vorbită 
cu circa 150.000 de ani în urmă, pe care o şi numeşte drept 
proton-ostraltică, prolifică în şase mari familii orientate în 
tot atâtea direcţii ale migrării popoarelor. 

Şi ca să divagăm puţin, reamintind nivelul psihic al 
semnificării, Henri Wald ne propune în această idee, ca 
prilej de reflecţie, accepţia diferită a câinelui la diferite 
popoare. Elementul infralogic al acestui cuvânt a sprijinit 
şi nu a împiedicat formarea şi transmiterea noţiunii de 
câine 2 . Cuvântul câine, deşi nu muşcă, duce cu sine această 
idee pretutindeni. Să înţelegem, aşadar, că forma infralo- 
gică exprimă atitudinile pragmatico-afective pe care su¬ 
biectul le poate avea faţă de obiectul vizat. 

Şi tot Wald mai aminteşte un alt aspect important de¬ 
spre limbile şi cuvintele sincretice. Ele îşi mai găsesc 


1 Eco, Umberto: în căutarea limbii perfecte, pg. 87. 

2 Wald, H.: Gramatical şi infralogic , pg. 22. 

urmele şi astăzi în limbile mai puţin evoluate. Faptul că 
într-o asemenea limbă cerul poate fi cer al Soarelui, în vre¬ 
me ce pământul se numeşte cer al plantelor, iar marea se 
cheamă cer subpământean, dovedeşte că a existat cândva 
un cuvânt sincretic cer, care denumea toate aceste realităţi 
ce se întind dincolo de raza de acţiune a oamenilor primi¬ 
tivi. 

Ne tentează să credem că, pe un astfel de fond, cuvinte 
de genul iranianului arta, cu sensul iniţial de dreptate, ar 
putea sta la baza fonetică a ceea ce avem astăzi în mai 
multe limbi cu sensul de măiestrie. Atarahie, din aceeaşi 
arie lingvistică, a pătruns în limbajul medical prin forma 
ataraxie. Indianul bala, cu sensul de demon, şarpe ucis de 
Indra, s-ar putea să fie acelaşi cu cuvântul din versul popu¬ 
lar „viperă spurcată,/bală-nveninată“. Baau, din feniciană, 
unde desemna o divinitate a nopţii, ar putea sta la originea 
expresiei ba-bau(sau interjecţia bau!) de care se mai sperie 
încă copiii. 

A fi la cheremul cuiva, expresie ce nu mai trebuie tra¬ 
dusă, ar putea să vină din fenicianul cherem, care înseamnă 
sacrificare rituală a prizonierilor. Indianul jiva, cu sensul 
de duh ce descinde de la zeu, viaţă, s-ar putea identifica în 
jivină, prin filieră slavă (jiti = a trăi). 

Casap, cu sensul de călău, ar putea deriva din asiro- 
babiloneanul kassapu, unde avea sensul de vrăjitor adu¬ 
cător de moarte. De la misieni am putea avea cuvântul 
năbădăi, cu sensul de toane, nebuneală, etimonul prezum¬ 
tiv fiind kapnobatai/kapnabadai, termen cu care se denu¬ 
mea starea de extaz, de euforie creată de aceste rude ale 
geto-dacilor prin inhalarea fumului de cânepă ( kanapis ) şi 
se traducea prin sintagma cei ce umblă prin fum. Prin cu¬ 
vântul maşmaşu, indienii îl desemnau pe magician. De aici 
am putea avea românescul moşmoande, frecvent întâlnit în 

popor cu sensul de vrăji (despre cuvintele de uz ritual, mai 
pe larg în paragraful de mai jos). Paria, tot de la indieni, 
desemna casta de jos a societăţii (una din cele opt caste) şi 
fără îndoială şi-a adus sensul de odinioară până în limbajul 
internaţional actual. 

Sanscritul prana se poate regăsi în pronie (cerească), cu 
sensul de mană, dar dumnezeiesc, iar în limba de origine 
însemna aer, respiraţie, forţă benefică. Soma, băutură ze- 
iască la indieni, s-ar putea afla la originea cuvântului medi¬ 
cal somatic, preluat pe filieră latină. Şi tot de acolo putem 
avea banalul suc, etymonul putând fi sukha-da, înviorare, 
reanimare. 

A avea tapaj cu cineva, adică a avea o suită de probleme 
(o înlănţuire) s-ar putea lega de indianul tapas, care însem¬ 
na suită de operaţii premergătoare ritului. Iar a da iama în 
păsări, tradus cu a da moartea în ele, din limbajul popular, 
se poate crede că are o înrâurire tot cu indiana, unde Yama 
era zeul morţii. 

Dacă termenul sakra îl desema pe Indra şi odată cu el şi 
ideea de sacru, am putea să admitem că tot din indiana 
veche avem şi rădăcina latinescului vir, -i (md.virya), care 
a dat ulterior termenul viril sau virilitate, păstrând în mare 
parte sensul etimonului (vigoare, bărbăţie). 

Se pare că ar trebui să admitem că într-o vârstă sincre¬ 
tică a limbilor au avut loc astfel de înrâuriri fonetice şi se¬ 
mantice, ceea ce nu ne împiedică să suspectăm o oarecare 
comoditate în teza sincretică, mai ales că aceasta a răspuns 
destul de eficient lipsei de diversificare lexicală pe un mo¬ 
ment comun din evoluţia limbilor, înaintea ruperii lor în 
familii mari. Câştigul era simultan în plan semantic, dar şi 
în poetica limbajului. Textele folclorice, după cum vom 
vedea, continuă să noteze prelungiri sincretice în izomor- 
fele indecompozabile semantic. 

3.9. Deschideri lexico-mitice 

în cartea sa intitulată Sacrul în istoria religioasă a ome¬ 
nirii, la care am mai făcut trimiteri, Ries, vorbind despre 
Mircea Eliade, reţine că „mitul, ca istorie a originilor, are 
o funcţie de instaurare, deoarece stabileşte o relaţie între 
timpul actual şi timpul primordial şi arată cum anume 
comportamentul actual trebuie să reactualizeze evenimen¬ 
tul primordial” 1 2 . Şi s-ar mai putea adăuga încă un lucru 
esenţial şi anume acela că ritualul care consacră mitul are 
un model divin, un arhetip. 

Miturile au lăsat să se creadă şi în existenţa unui stră¬ 
moş comun al limbilor: sanscrita, greaca, gotica şi celtica, 
după cum opina într-un discurs ţinut la Societatea Asiatică 
a Bengalului, în 1789, William Jones (1746-1794), unul 
dintre întemeietorii filologiei comparate şi ai lingvisticii 
indo-europene. Insă odată cu faimoasa teză a lui Gorres 
privitoare la migraţia miturilor, la 1810, prin Istoria mito¬ 
logică a lumii asiatice, s-a lăsat loc suficient să se admită 
şi că există un fond de etimoni şi de radicali identici în 
diferite limbi unde semnifică lucruri relativ asemănătoare, 
aşa cum am ilustrat şi noi ceva mai sus în legătură cu teza 
sincretismului a lui Wald. 

Pe de altă parte, Saussure admite că, „chiar înainte de 

/ 

Pictet, Adalbert Kuhn şi alţii folosiseră lingvistica pentru a 
reinstitui mitologia şi religia indo-europenilor” , ceea ce 
sublinia posibilitatea de reconstituire a unei lumi pornind 
de la materialul lingvistic care ne-a ajuns de la aceasta. 

De asemenea, a fost uşor de înţeles că ar fi o greşeală să 
se creadă că absenţa unui cuvânt dintr-o limbă ar conduce 

1 Ries, J.: op. cit., pg. 66. 

2 Saussure, F. de: op. cit., pg. 228. 

în mod direct la judecata că acea civilizaţie nu cunoştea lu¬ 
crul desemnat de acel cuvânt. 

Totodată, parafrazându-1 pe Saussure, se admite că lim¬ 
ba unui popor, în modelul ei sistemic, reflectă caracterul 
psihologic al acelui popor. Ideea aceasta nu a putut fi infir¬ 
mată nici de modelul atomist al lumilor concentrice şi nici 
de mitologiile centrate pe teomahie. 

Un caz aparte de reprezentare, Cabala, sau misticismul 
ebraic cu caracter nomic, este altceva decât o mitologie în 
sine. Mesia va fi cel ce va releva în mod definitiv tainele 
Cabalei, iar diferenţa dintre limbi va dispărea la sfârşitul 
timpurilor, când toate limbile existente vor fi reabsorbite 
de limba sacră, susţine Umberto Eco, după modelul kala- 
samharei indiene (planul spiritual) sau după acelaşi mod 
vedic de structurare a timpului (marea roată pornită de 
Shiva) în eoni, numărul acestora fiind de 72 până la sfâr¬ 
şitul unei ere (care nu corespunde cu vârsta unei lumi). 

Cabala, o mistică în vogă până spre finalul Evului 
Mediu, prin extatica promovată (vezi, de pildă, plânsul ca 
tehnică mistică sau vizualizarea de culori în rugăciunea ca¬ 
balistică), afirma o teurgie a captării după modelul celor 
zece etape ale ascensiunii cereşti a lui Şekina. 

In timp, încercările asupra acestor texte de până la 
Abraham Abulafia (autorul primei sinteze a lor) au fost fie 
incomplete, fie tendenţioase, ultima cercetare remarcabilă 
fiind cea a lui Moshe Idei, despre care am mai amintit. 

Nu au lipsit acuzaţiile dure dintre exegeţii cabalişti. De 
pildă, Messer Leon îi acuză pe cabaliştii dinaintea sa, dar 
şi pe cei contemporani, că au făcut din Dumnezeu o reali¬ 
tate corporală, schimbare şi pluralitate. Nu au lipsit apro¬ 
pierile dintre preceptele cabalistice şi gândirea platonică. O 
altă interpretare, de data aceasta în spiritul filosofiei idea- 

liste germane a Cabalei, venea chiar din partea lui 
Abraham Abulafia, el aplicând categorii cabalistice în in¬ 
terpretarea Bibliei. 

înţeleasă, fără controverse, ca învăţătură orală, Cabala 
cuprinde un volum uriaş de texte care nu au fost încă nici 
azi încredinţate tiparului şi se constituie într-o gnoză şi nu 
într-o perspectivă experimentală realistă. 

Cabala este tot atâta doctrină teosofică pe cât este şi 
teurgie.Textele cabalistice, în virtutea principiului reunirii 
celor două jumătăţi ale întregului spiritual, consideră că 
om, în valoarea lui ontologică, se prezintă prin D şi M, dar 
când acesta, ca jumătate, se uneşte cu Dumnezeu, care este 
Alfa, unirea conduce la ADaM. Tot aşa se reprezintă noţi¬ 
unea de ora ca fiind compusă din două jumătăţi: yod, care 
înseamnă zece, ceea ce în grafie cabalistică se scrie YWD, 
literele Y şi D sunt fiecare câte zece. De asemenea, în gân¬ 
direa cabalistică trebuie să se integreze cele zece Sefirot, 
corespunzătoare tot atâtor elemente: înţelepciune, înţelege¬ 
re, raţiune, forţă, mustrare, putere, dreptate, judecată, dra¬ 
goste şi îndurare, legate de decada Toiagului lui Moise şi, 
respectiv, cele Zece Porunci. Ele trebuie să se integreze în 
obârşia lor, conform tetragramei EhaD. 

Fără legătură cu simbolismul cabalistic al unor litere 
sau cuvinte, printre care şi cel de om, Thomas de Aquino îl 
defineşte pe acesta dintr-o altă perspectivă, în raport cu cel 
de umanitate, care semnifică esenţa omului, „dar în chipuri 
diferite, căci numele de om semnifică esenţa ca întreg (...), 
de aceea numele om este predicat cu indivizii. însuşi nu¬ 
mele umanitate semnifică esenţa ca parte, fiindcă aparţine 
omului în măsura în care este om şi în măsura în care face 
abstracţie de orice desemnare ." 1 


1 Aquino, Thomas de: Despre fiind şi esenţă, pg. 57. 

După cum am văzut, cele două perspective evocate mai 
sus asupra omului şi a umanităţii, respectiv cea cabalistică 
şi cea filosofică, ar putea fi completate în permanenţă, deşi 
pe această temă niciodată bibliografia nu ar putea fi epui¬ 
zată. 

Datinile şi credinţele diferitelor popoare nu au putut 
ocoli reprezentările cosmogonice, nu au putut să nu soli¬ 
cite răspunsuri la marile probleme ontice, argumente plau¬ 
zibile fiind în lexicul acestora, unde unele cuvinte continuă 
să aibă sensuri ştiute doar de cei iniţiaţi. De pildă, în limba 
maori, în tanganeză şi mangarevană. Marcel Mauss 1 gă¬ 
seşte termenul tonga, cu care defineşte proprietatea în sine, 
dar şi ceea ce te poate face bogat, puternic şi influent, însă 
mai poate însemna şi tot ceea ce poate fi schimbat în 
compensaţie cu obiecte. Tonga, deci, în semantica sa nu 
este destul de consistent. 

Obiceiurile despre dar, regulile nescrise privitoare la 
acesta alcătuiesc o etică construită pe cutume care consfin¬ 
ţesc o normă tonga ( taonga ) asimilată simultan unei forţe 
capabile să distrugă în cazul în care se încalcă obligaţia de 
a te conforma regulilor, după primirea unui dar, pe care 
aceasta o presupune. Eventualul refuz de a înapoia darul, 
conform spiritului regulilor, ar fi atras după sine forţa dis¬ 
tructivă tonga. In acelaşi areal, hau desemnează spiritul 
nesfârşit al lucrurilor, iar în particular pe acela al pădurilor 
sau al vântului. 

Nu este exclus ca în contextul migrărilor încrucişate 
acesta să fie, poate, etimonul a ceea ce avem în română 
hău cu sensul de prăpastie, abis. La fel am putea să credem 
şi despre rădăcina tika, cu sensul de nedrept, posibilă în 
cuvântul ticălos sau ticăloşie . 


1 Mauss, Marcel: Eseu despre dar, Ed. Polirom, Iaşi, 1997, pg. 58. 

La graniţa dinspre sincretism a lexicului unor triburi se 
pot întâlni situaţii de polisemie, ca în limba română (ex.: 
cuvântul mare funcţionează atât ca substantiv, dar şi ca ad¬ 
jectiv; nouă poate fi, după context, adjectiv, pronume, dar 
şi numeral). 

Melanezienii din Noua Guinee, ca şi o parte din papua- 
şii aflaţi sub dominaţia lor, au o monedă proprie numită 
tau-tau, care înseamnă totodată şi „împrumutul porcilor", 
spune Mauss, însă mai înseamnă şi totalitatea giuvaerurilor 
şi proprietăţile aparţinătoare familiei, polisemie cu apropi¬ 
eri ciudate pentru noi, nu însă şi pentru băştinaşi. 

Sumerienii, după Ries, prin termenul me reflectau ordi¬ 
nea lumii, prescripţii sacre, norme ce garantează bunul 
mers al lumii. Me este şi atributul cu care operează An şi 
Enlil, cei ce hotărăsc destinele oamenilor. Amuru este nu¬ 
mele dat de mesopotamieni teritoriilor din vest, ceea ce 
poate facilita o posibilă legătură cu un etimon străvechi al 
cuvântului amurg, cu toate că filiera latină a acestuia este 
neîndoielnică, or noi discutăm de posibilităţi mult mai 
vechi decât limba latină. Ana, femininul propriu de la noi, 
ar putea fi şi el pus în legătură cu sumerianul Anu, cu care 
se desemna transcendentul. 

Hmi este o rădăcină semitică regăsită şi în islamicul ha¬ 
rem, expresie ambiguă a sacrului, probabil şi la originea 
bisericescului hram, dar şi a elementului sintagmatic ha- 
ram (s-a ales haramul de ea) , spre deosebire de halal, care 
vrea să însemne fericit în păcat, spus cu sens peiorativ: 
Halal de tine, păcătosule! 

Şi tot în spaţiul spiritual islamic, Jinn{ ii) sunt fiinţe in¬ 
vizibile, misterioase, care locuiesc în pustietăţi, în mine 
părăsite, în cimitire şi în locuri murdare. Ziua se ascund şi 
nu se arată decât noaptea, asemena blajinilor din credinţele 

noastre (despre care se spune că vin după Paşti să se hră¬ 
nească cu resturi de la masa pascală a creştinilor orto¬ 
docşi). 

Kaaba este numit locul din preajma sanctuarelor. De 
acolo, dacă s-ar fi luat pământ pentru a fi dus în altă parte, 
ar fi fost un act de profanare a zeului căruia îi era închinat 
lăcaşul. Contrar însă, în tradiţia noastră, a lua pământ de la 
un mormânt al cuiva spre a-1 duce cu valoare de simbol 
într-un alt loc, mai aproape de rudele care-i fac rânduielile, 
este deja o practică acceptată de biserică pe temeiul consi¬ 
derentului că spiritul defunctului, integrat gliei, poate fi 
transferat fără deshumare într-un mormânt simbolic. 

Mana, cuvântul prin care se desemnează la irochezi, şi 
nu numai, puterea zeului sau a şamanului, se găseşte la mai 
multe popoare cu sensul de prolificitate, belşug, generozi¬ 
tate cerească. Tot la irochezi, a funcţionat pentru aproxi¬ 
mativ acelaşi sens sinonimul orenda, care printr-o extin¬ 
dere de sens ar fi putut însemna şi rigoare rituală, aşa cum 
avem în tradiţia noastră rânduiala (orânduiala). 

Şi tot din bogăţia de informaţii furnizate de Julien Ries 
am reţinut încă ceva: „Utilizarea magică a sângelui, in¬ 
cestul sau asasinatul, mai ales uciderea celor de acelaşi 
sânge, sunt cele trei mijloace principale de violare a tabu- 
urilor‘ l1 . 

Şi nu întâmplător l-am citat pe Ries, pentru că în dreptul 
cutumiar s-au semnalat şi la noi cazuri în care asasinul, în 
virtutea acestui fapt, a fost obligat să bea sânge din victimă 
(în unele medii a fost folosită expresia feroce „beau sânge 
din tine!“, ca ameninţare serioasă). 

Greu de precizat dacă era vorba despre o consanguini- 
tate ulterioară, despre o împăcare cu victima întru iertarea 


1 Ries, J.: op. cit., pg. 18. 

păcatului, act clement pentru asasin, sau dacă nu era vorba 
despre obligarea vinovatului de omucidere de a se face im¬ 
pur pentru tot restul vieţii prin ingurgitarea sângelui, aido¬ 
ma animalelor de pradă (spurcate), ţinând seama că a ucide 
este unul din păcatele creştine strigătoare la cer. Intr-o 
atare situaţie, pedeapsa legii (dacă funcţiona) ar fi fost una 
suplimentară. 

Aşadar, limbajul şi mitul sunt faţete ale semnificării pu¬ 
ternic îngemănate cel puţin pe o anumită etapă a civiliza¬ 
ţiei. Pe treptele timpurii ale culturii umane, spunea 
Cassirer, legătura acestora „este atât de strânsă şi coopera¬ 
rea atât de evidentă încât separarea lor este aproape impo- 

sibiir 1 . 

Limba populară, credinţele, tradiţiile continuă să păs¬ 
treze date esenţiale ale semiozei şi mijloace deictice com¬ 
plexe în contextul celor trei funcţii fundamentale ale lim¬ 
bajului: funcţia mitologică, metafizică şi funcţia pragma¬ 
tică în conexiunile lor. 


Cassirer, Emst: op. cit., pg. 154. 

Cap. IV 

Niveluri mitice de semnificare 


Povestiri despre originea lumii şi a fenomenelor naturii, 
născute la incidenţa dintre planul cosmic şi cel uman, tran¬ 
smise din generaţie în generaţie, miturile, corespunzătoare 
unui mod de gândire incipient, se deosebesc de pildă de 
incantaţiile şamanice sau ritualurile recitative prin perspec¬ 
tiva temporală, mai ales că mitul trebuie să intre într-un 
acord de compatibilitate formală şi semantică cu sistemul 
de reprezentări al tribului şi totodată el trebuie să-şi piardă 
amprenta originii individuale prin asumare. 

Mitul se adaptează cu destulă reticenţă la mutaţiile so¬ 
ciale, însă cel mai uşor se adaptează condiţiilor geografice 
din nevoia de a-şi păstra o legătură cu spaţiul în care se 
desfăşoară. Timpul este o legitimitate interioară a mitului, 
ca discurs şi ca dimensiune a confirmării şi reiterării sale 
ciclice, dar şi ca obiect al său, din moment ce el este refe¬ 
renţial fie şi ca vaguitate: „la început", „în vremuri de de¬ 
mult" etc. 

Potrivit „Dicţionarului de etnologie şi antropologie" al 
lui Pierre Bonte şi Michel Izard 1 , mitologia pune în evi- 


1 Bonte, Pierre; Izard, Michel: Dicţionar de etnologie şi antropologie, 
lid. Polirom, Iaşi, 1999, pg. 439. 

denţă două direcţii ale demersurilor sale: prima porneşte 
de la formele incipiente de viaţă, cu reprezentări fragmen¬ 
tare şi confuze ale evenimentelor obiective. Cea de-a doua 
direcţie recunoaşte coabitarea în mit a mai multor dis¬ 
cursuri bine îmbinate din dorinţa de a da dimensiune com¬ 
plexă vieţii. 

Pe aceste două direcţii se înscriu toate interpretările 
privitoare la mit încă de la primele observaţii care ni s-au 
păstrat, primele fiind probabil cele ce-i aparţin lui 
Xenophanes din Kolophon (sec.al Vl-lea î.Hr.), urmate 
peste un secol de cele ale lui Prodikos din Keos şi de cele 
ale lui Aristotel (sec. al IV-lea î.Hr.). Informaţii descrip¬ 
tive deosebit de utile au furnizat Herodot, Strabon şi 
Diodor din Sicilia, fără a nesocoti contribuţia lui Homer şi 
pe cea a lui Hesiod, primele descrieri etnografice exhaus¬ 
tive pe care le avem şi care au servit ca eşantion lipsit de 
suspiciuni pentru cei mai mulţi istorici ai genului. 

Prima mare exegeză asupra mitului a fost întreprinsă 
abia de Giambattista Vico (1668-1744). El identifica în 
evoluţia mitului patru mari etape, prima fiind cea de uma¬ 
nizare şi divinizare a naturii, a doua era cea de simbolizare 
a triumfului asupra naturii, a treia realiza o socializare a 
zeului, ca în cea de-a patra etapă acesta să fie umanizat 
până la degradarea şi scoaterea lui din statut. Contribuţii de 
seamă în teoriile asupra mitului a mai adus David Hume 
(1757), mai ales în domeniul politeismului. Lui i-au urmat 
reprezentanţii romantismului german (Schlegel, Brentano, 
Schelling ş.a.), apoi Tylor (teoretician al animismului şi al 
minimumului de religie), Lang (cunoscut prin monoteis¬ 
mul său originar), Spencer (animismul, critica cultului 
strămoşilor), Leo Frobenius, cu o carte celebră despre cul¬ 
tura Africii (1933), tradusă şi la noi în două volume de 
Editura' Meridiane în 1982, celebrul sociolog Emile 

Durkheim, sir James George Frazer cu celebra lui Creangă 
de aur , Freud, Jung, Malinovski, Claude Levi-Strauss, V.I. 
Propp etc. 


4.1. Mitul ca premisă 

Sigur este că mitul s-a născut în căutarea adevărului, 
prin intersectarea planului cosmic cu cel uman, şi din ne¬ 
voia omului liber de a-1 controla. „Nu poate exista cu¬ 
noaştere decât în măsura în care există libertate 11 , spune 
Jean-Paul Sartre 1 . Şi, până la confirmarea erorii, mitul a 
reuşit împăcarea tuturor antinomiilor contra oricăror insu¬ 
ficienţe apodictice. Or, opţiunea mitică exclude posibilita¬ 
tea erorii pentru că convingerea rituală era o condiţie a 
perpetuării mitului, iar adevărul nu este nici măcar o po¬ 
tenţialitate, ca să-l parafrazăm pe Sartre, în a cărui opinie 
„condiţia pentru ca adevărul să existe este permanenta po¬ 
sibilitate de a-1 refuza" 2 . 

Se poate spune deci că, în condiţiile semnificării mitice, 
libertatea omului este limitată de rigoarea rituală şi posibi¬ 
litatea de a refuza adevărul (cu argumente în planul reve¬ 
laţiei) nu funcţionează. Astfel, se pune în chip firesc o în¬ 
trebare: este mitul conştient de neadevărul lui? Sigur nu, 
pentru că el nu este căutare, ci exclusivă interpretare şi 
conformare. 

Idealul Adevărului este, în interpretarea lui Sartre, doar 
ca toată Fiinţa să fie luminată şi să rămână astfel. In vir¬ 
tutea acestei exigenţe a Adevărului, „istoria trebuie să aibă 


1 Sartre, Jean-Paul: Existenţă şi adevăr, Ed. Polirom, Iaşi, 2000, pg.51 

2 Idem, pg. 76. 

un sfârşit simfonic” 1 , ceea ce ar face ca ea să nu aibă sens 
ca istorie decât cu un sfârşit catastrofic. 

Şi dacă din întâmplare omul ar fi apucat de la început să 
evite iraţionalul, nu ar fi reuşit decât să-şi apropie sfârşitul 
simfonic, ceea ce nu l-ar fi făcut mai fericit, dacă ducem 
ceva mai departe ceea ce spunea Sartre. Insă dezvăluirea a 
ceea ce este învăluit se face în baza unor referinţe care şi 
ele înseamnă dezvăluirea unor învăluiri, or condiţia iniţială 
a omului a demonstrat, în chip logic, inocenţa tulburată de 
curiozităţi incoerente, ceea ce este în definitiv copilăria 
umanităţii, inocenţa vârstei mitice a interpretării contem¬ 
plative. 

Unica condiţie a Adevărului fiind deci Libertatea, de la 
început ea a însemnat detaşare de frică şi de Necunoscut. 
Omul primitiv, evaluat acum, nu era cu adevărat liber! Pri¬ 
mul mare pas se făcea o dată cu limbajul, esenţa semnului, 
Fiinţa împrumutându-se cu generozitate proiectului 2 3 . Or, 
toate acestea ţin de statutul conştientului, în timp ce vârsta 
mitică a umanităţii se situează într-un transcendent des¬ 
cendent. 

„Transconştientul, ca sediu al sacrului, este propus de 
Mircea Eliade nu numai în opoziţie netă cu conştiinţa so¬ 
cială şi cu inconştientul psihanalitic, pentru a salva antino¬ 
mia religiosului şi a-i da o bază antropologică, ci şi pentru 
a sublinia specificitatea experienţei religioase”, notează 
Aurel Codoban . Această contradicţie netă faţă de conşti¬ 
inţa socială este una genuină, dar nu una de exclusivitate. 

Sacrul, ca valoare, s-a manifestat în primul rând prin 
orientarea reflexiei omeneşti spre latura Fiinţei pentru care 


1 Sartre, Jean-Paul: op. cit., pg. 31. 

2 Idem, pg. 46. 

3 Codoban, Aurel: Sacru şi ontofanie, Ed. Polirom, Iaşi, 1998, pg. 62. 

el reprezintă conceptul fundamental în virtutea căruia con¬ 
ştiinţa omului religios a descoperit funcţia limbajului şi i-a 
pregătit normele sistemice ale limbii. 

Sacrul nu a fost creat, ci numai descoperit, susţine 
Julien Ries 1 . Pentru el sacrul este bipolar: sfinţeniei i se 
opune prihana, aceasta din urmă fiind o categorie malefică 
a sacralităţii. Probabil că Ries a avut în vedere armonia şi 
coeziunea când se referea la sfinţenie şi ideea de disoluţie 
când se referea la malefic. Sfinţenia ar urma să ferească so¬ 
cietatea şi natura de disoluţie, nu numai să le avertizeze, 
iar ele trebuie să fie recreate ciclic prin rituri de transgre¬ 
siune. Pentru acestea se poate sesiza rezervarea unui timp 
profan şi a unuia ritual (însoţit de practici întemeiate pe 
credinţe) pentru care s-a instituit sărbătoarea, ca moment 
privilegiat pentru iniţiere sau reiterare. Pe măsură ce s-a 
avansat în forme ale construcţiei sociale, o dată cu consoli¬ 
darea cetăţii şi mai apoi a statului se remarcă un proces de 
glisare a sacrului, iar religia nu va mai depinde de colecti¬ 
vitate, ci doar de individ. 

Observaţiile unuia dintre cei mai redutabili etnologi, 
Axnold Van Gennep 2 , reţin de la Wundt o periodizare a is¬ 
toriei civilizaţiilor pe care o vor diversifica ulterior şi o vor 
aprofunda. 

Wundt identifica, în acest sens, patru perioade mari în 
evoluţia civilizaţiei: 

1. Epoca Primitivă, în care omul se dezvoltă prin con¬ 
tacte directe cu natura, 


1 Ries, Julien: op. cit., pg. 143. 

2 Van Gennep, Amold: Totemismul. Starea actuală a problemei tote¬ 
mice, Ed. Polirom, Iaşi, 2000, pg. 119. 

2. Epoca Totemismului, în care omul se află sub influ¬ 
enţa animalului, 

3. Epoca Eroilor şi a Zeilor, care derivă din cea a Tote¬ 
mismului, 

4. Epoca Omenirii, cea în care ne aflăm. 

Amold Van Gennep exclude ideea unui totemism euro¬ 
pean, afirmat de alţii, dar îl admite la egipteni, la berberi. 
El previne asupra riscului de a confunda totemismul cu 
bestialitatea rituală, cu dansurile animale, cu ofrandele, cu 
jertfele de stimulare, de răscumpărare sau apotropaice. 

Genep apreciază că legendele cu animale „sunt cele mai 
primitive dintre toate pentru simplul motiv că de bunăvo¬ 
inţa animalelor, de subordonarea lor pe cale magică şi de 
domesticirea lor depinde hrana oamenilor în stadiile de 
început ale civilizaţiei” 1 . 

La majoritatea popoarelor, şamanul mai întâi, sacer¬ 
dotul şi împăratul mai apoi se identifică a fi personajele cu 
un statut privilegiat în raporturile cu zeităţile. Şamanul şi 
sacerdotul erau mijlocitorii consacraţi ai acestor raporturi 
la care, fără a se sustrage, împăratul lua parte după reguli 
speciale în raport de egalitate cu şamanul. 

Romanii aveau 15 flamines (din care trei sunt majores), 
cu un statut de funcţionari publici, oficianţi ai cultului. 
Aceştia, pentru a fi permanent în contact fizic cu pământul, 
aveau picioarele patului înfipte în pământ sau acoperite cu 
pământ, practică cunoscută şi în tradiţia românească legată 
de naştere sau de înmormântare. Gravida, pentru a-i fi mai 
uşoare durerile, sau muribundul, pentru a-şi da duhul mai 
uşor, erau aşezaţi pe pământ, considerându-se că contactul 
direct cu glia ( Gheea )- mumă aduce o astfel de alinare. 

1 Van Gennep, Am: Formarea legendelor, Ed. Polirom, Iaşi, 1997, 
Pg-81- 

Se poate observa deci că mitul concepe mundanul în co¬ 
existenţă cu sacrul, în timp ce teosofia, inclusiv cea caba¬ 
listică, lasă loc interpretării emanatiste, potrivit căreia lu¬ 
mea materială este înţeleasă ca o extensie inferioară a su- 
pramundanului. Observaţia se relevă pentru nivelul mitic 
de reprezentare prin totem şi funcţiile acestuia. 

Totemul nu a apărut pe terenul nefavorabil al hoardei 
primitive, după observaţiile lui Darwin şi Atkinson. Freud 
însă consideră că primitivii găseau o identitate evidentă şi 
completă între ei înşişi şi animale, dar nu cu animalul izo¬ 
lat, ci cu întreaga specie. Discriminările de grad şi rang au 
apărut mult mai târziu, ca rezultat al reflecţiei sugerate de 
excepţii,eşecuri rituale sau de respingerea conformării. 

în evoluţia lor spre totemul colectiv, lucrurile au rămas 
discutabile cu toată contribuţia unui W.H.R. Rivers (The 
History of Melanesian Society, 1914) şi a altora care nu au 
reuşit decât să trimită la situaţia trecutului preistoric ce nu 
evidenţiază convingător apariţia totemismului colectiv şi 
nici nu anticipează evoluţia spre starea actuală a totemis¬ 
mului, critică formulată ulterior de Gennep în lucrarea sa 
despre totemism. Critica lui se întemeiază inclusiv pe fap¬ 
tul că „o adevărată armată de etnografi şi de folclorişti a 
demonstrat că, la majoritatea popoarelor, se găsesc rituri 
identice, cu scop identic şi încă în toate ceremoniile" 1 , ceea 
ce depăşea semnificarea convenţională, specifică unui trib 
şi trimitea spre reguli generale de reprezentare specific 
umane. Gennep crede într-o interpretare mitică prin care 
evoluţiile vieţii sunt puse succesiv în relaţie începând cu 
modelul vegetal, apoi cu cel animal şi în cele din urmă cu 


1 Van Gennep, Amold: Riturile de trecere , Ed. Polirom, Iaşi, 1996, 
Pg-168. 

modelul planetar, ceea ce este în definitiv o idee grandi¬ 
oasă. 


4.2. Totemismul, deschidere ontică 

Lucrarea lui Gennep consacrată totemismului ( L’etat 
actuel du probleme totemique, 1920), tradusă şi în limba 
română de Editura Polirom în anul 2000, este şi rămâne 
încă mult timp de referinţă în domeniu prin exhaustivitatea 
abordării, complexitatea informaţiei şi mai ales prin criti- 
cile argumentate aduse orientărilor anterioare în teoria to¬ 
temică, tributare unor vulnerabilităţi trenante. 

Autorul, cu o informaţie bogată, preluată în bună parte 
de la predecesorii săi în chip critic, are toate datele să 
înţeleagă prin totemism deja „o formă de organizare socia¬ 
lă care reprezintă trei caracteristici principale" 1 , respectiv o 
legătură, o înrudire şi respectul grupului social faţă de ani¬ 
mal, plantă sau obiectele ce nu pot fi mâncate, caracteris¬ 
tici constituite în criterii tabuizante. Reţinem câteva aspec¬ 
te în legătură cu totemul, numai cât să punctăm un alt nivel 
de semnificare identificabil în credinţele popoarelor. 

4.2.1. Teoria individualistă. După teoria lui Lang, tote¬ 
mismul de grup a provenit în chip firesc din cel individual, 
idee acceptată de fapt şi de Spencer, dar şi de Frazer, 
acesta din urmă identificând trei tipuri de totem (totemul 
de grup, dar şi de clan; totemul individual; totemul sexual, 
care a motivat exogamia). Lang, asemenea lui Schmidt, lui 
Wundt şi lui Gennep, admite ideea protectorului unic al 


1 Van Gennep, Amold: Totemismul..., pg. 31. 

grupului totemic cu justificarea descendenţei comune mas¬ 
culine şi feminine. Durkheim face abstracţie de aceste as¬ 
pecte, dar adaugă un lucru nou, originea comună (indivi¬ 
duală sau colectivă) a religiei centrate pe ideea de sacrali- 
tate. 

Contradicţia care a dus la mai multe puncte de vedere a 
fost aceea dintre percepţia religiei ca act individual, iar a 
totemului ca strămoş comun. Teoria lui Emile Durkheim, 
îmbrăţişată ulterior şi de Swanton, ajunge să refuze ideea 
originii unice a totemismului în sine, spre surprinderea lui 
Gennep. El, cu toate că admite observaţiile lui Durkheim, 
nu pune lucrurile cap la cap aşa încât demonstraţia să aibă 
naturaleţe, ci insistă asupra argumentelor etnografice (cen¬ 
trul totemic, vecinătatea totemului cu locul de adunare a 
grupului şi diferenţierea totemului de la un grup la altul, 
aşa încât să se evite eventualele identităţi capabile să ducă 
la absorbţii). 

Rene Dussaud vine, la rândul lui, cu o teorie neovita- 
listă, prin care intenţiona să dea un răspuns unificator, dar 
care se va dovedi incapabil să cuprindă toate aspectele în 
controversă, ci mai degrabă era o adaptare a teoriilor lui 
Frazer la noile situaţii. Problema de ce clanul continua să 
se vadă în chip apodictic legat cu totemul nu fusese rezol¬ 
vată. 

4.2.2. Teoria dinamistă se va remarca după intervenţia 
lui Saintyves pe fondul problemei care căuta o explicaţie 
între totemismul teritorial şi dinamismul magico-religios. 
El este incontestabil pe aspectul manei ca efect intrinsec al 
totemismului colectiv (considerat rezervor de mana), idee 
atinsă în treacăt şi de Lang. 

De ce sălbaticul prefera acest „rezervor de mana“ altor 
forme sau fenomene capabile să o garanteze poate în egală 
măsură rămâne o problemă la care Saintyves răspunde cu 
teoria sa localistă, conform căreia planta sau animalul to¬ 
tem se găsesc din abundenţă pe teritoriul clanului, ceea ce 
alimenta doar o analogie legată de prolificitate, însă nu era 
şi garanţia unei capacităţi de a asigura mana. 

Spiritul teoriei dinamiste şi teritoriale a lui Saintyves se 
continuă în cel al teoriei complexe a lui Reutterskiold, în 
teoriile eclectice ale lui Torres şi Thumwald şi se închide 
în teoria pictografică a lui Piker. Edgar Reuterskiold, din 
Uppsala, se remarcă cu observaţiile asupra meselor sacra¬ 
mentale totemice, în legătură cu care preia opinii legate de 
interpretarea psihologică, idei împărtăşite de teoria dina- 
mistă, de cea utilitară, dar şi de cea localistă. El crede că în 
stadiile incipiente ale omenirii individul nu are nici un rol, 
iar asocierea cu animalul se face numai prin intermediul 
grupului sau al clanului şi nu cu un animal singur, ci cu 
întreaga specie. Cercetătorul suedez subliniază dependenţa 
omului de animal, iar această legătură prin intermediul cla¬ 
nului duce la punerea totemului într-un statut nou, acela de 
aducător de civilizaţie (kulturbringer). 

Richard Thumwald combină şi el alte două teorii pe 
temeiul unor observaţii detaliate asupra unor triburi de in¬ 
dieni din insula Bougainville (arhipelagul Solomon), şi 
anume teoria concepţională a lui Frazer cu cea legată de 
hoarda primitivă exprimată de Atkinson şi Lang. Această 
combinare se va arăta atractivă şi pentru Durkheim. 

El preia nominalismul lui Lang şi concepţionalismul lui 
Frazer, dar va avea în vedere şi teoria pictografică, pe te¬ 
meiul cărora îşi va fundamenta emblematismul său ca teo¬ 
rie originală. 

Un punct de vedere remarcabil exprimă ungurii F. 
Somlo şi M.M. Pikler, interesaţi de împrumutarea numelui 
de la totem, de motivele pentru care clanul nu ucide şi nu 
mănâncă totemul şi de temeiul credinţei că omul descinde 
din totem. Răspunsurile către care se îndreaptă cercetătorii 
unguri merg în general pe linia formulată de Max Muller 
(totemul marcă, nume şi obiect venerat), iar Wilhelm 
Wundt leagă totemismul, asemenea lui Spencer şi Tylor, 
de cultul strămoşilor. 

Prin G.A. Wilken se alunecă spre zoolatrie şi spre me¬ 
tempsihoză pe care o atrage animismul, dar metempsihoză 
nu poate fi în legătură indisolubilă cu totemismul. 

Aşa se explică compromisul la care invită Wundt când 
preia ideile zoolatriei spenceriene, deşi adaugă un element 
novator, cel utilitar. Ceea ce reuşesc totuşi reprezentanţii 
acestui curent este că stabilesc în consens că există un tote- 
mism animal şi unul vegetal, dar şi unul fetişist. Schim¬ 
bând însă unghiul de vedere, plasându-se-n plan social, 
rezultă un totemism de clan, unul individual, unul sexual, 
dar şi unul concepţional (prin totemul neînsufleţit, spre 
fetişism). 

Uzura sistemului totemic a atras instituirea interdicţiei 
de tip tabu, ceea ce, potrivit lui Gennep, înseamnă partea 
negativă a cultului, rit negativ ce se completează prin inter¬ 
mediul cultului cu ritul pozitiv, chestiuni pe care le vom 
readuce în discuţie sub aspectul lor practic când vom trata 
credinţele româneşti. 

Un lucru trebuie avut totuşi în vedere: dinamica în hie¬ 
ratică se semnalează din sensul percepţiei divinităţii, al pu¬ 
terii magico-religioase, al sfinţeniei, împreună dând cultu¬ 
lui o amprentă particulară. 

Aceste elemente ale dinamicii cultului stau la temelia 
rezistentă a credinţelor cu toată tenta lor gnomic-persuasi- 
vă şi cu mijloacele deictice aferente. 

4.2.3. Reîncarnare şi consubstanţialitate 

Rivers observă că populaţia kava din Melanezia, care a 
adus cu sine totemul, se va fi aflat într-o situaţie specială 
prin aceea că, după migrare, kava se va fi găsit în dificul¬ 
tate totemică. Locurile unde au migrat nu le-au mai putut 
oferi totemul din ţinuturile de origine. Soluţia nu a fost nici 
înlocuirea şi nici suprimarea, ci trecerea la pluralismul to¬ 
temic. 

Rivers observa la triburile din insulele Shortland că 
resturile totemice sunt aruncate în apă, fiindcă de acolo era 
şi animalul totem. Explicaţia care a urmat a fost că trebuie 
admisă ideea reîncarnării. Speculaţiile care au venit pe 
această linie au dus la ideea reîncarnării totemului ca om 
în timpul concepţiei, dar şi la aceea a reîncarnării omului 
după moarte în animalul totem. Era de fapt tema deschisă 
de James George Frazer, al cărui concepţionism îşi găseşte 
argumentele tocmai în Melanezia. 

Populaţia warramunga de aici practica interdicţia de a 
se consuma totemul, periodic practica rituri de stimulare a 
înmulţirii speciei totem şi determina alte grupuri totemice 
să treacă la acelaşi totem. Or, lucrurile acestea au schimbat 
mult interpretarea totemului, aducând în discuţie inclusiv 
consubstanţialitatea ca prilej de înfrăţire totemică. 

Observaţiile se vor confirma şi în mecanismul schim¬ 
burilor alimentare practicate în Australia: confreria prin 
produsele de manufactură, generozitatea reciprocă a mem¬ 
brilor clanului, schimbul ceremonial de alimente etc. 

Nu lipsite de interes se arată a fi concluziile lui Alfred 
Loisy (La cosmogonie des Arunta), care analizează magia 
alimentară şi interdicţia totemică, aceasta frizând paricidul 
sau fratricidul (prilej de transfer al caracterului sacru moş¬ 
tenit de la strămoşii mitici), dar clanul şi totemul nu au un 
strămoş unic. După Loisy, strămoşii cei mai apropiaţi ar fi 
naturi hibride, figuri hidoase, între animal şi om (vezi 
monştrii din basmele popoarelor), care numai sub o influ¬ 
enţă externă au evoluat în chip humanoid, de unde şi o ca¬ 
tegorie specială de legende, fundamental diferite de cele 
europene, apreciate ca a fi pozitiviste. 

4.2.4. De la biologic spre psihanalitic 

Sigmund Freud lansa la Paris, în 1915, cunoscutul vo¬ 
lum intitulat La Psychoanalyse des nevroses et des psy- 
choses, ceea ce avea să fie temelia unui curent puternic im¬ 
plicat şi în etnologie, dar şi în dezbaterile mitologice unde 
direcţiona interpretările inclusiv în ce priveşte totemul. 

Freud stabileşte, potrivit concepţiei psihanaliste, că in¬ 
fantilismul primitiv a creat totemismul, motiv pentru care 
se arată surprins de ce cercetătorii acestuia de până atunci 
nu trataseră cu mai multă seriozitate şi în profunzime fap¬ 
tele etnografice respective. 

De pe această poziţie, Freud apreciază că teoriile prede¬ 
cesorilor săi în aria totemismului ar putea fi încadrate doar 
în trei curente esenţiale: cel nominalist, cel psihologizant şi 
cel sociologic. Freud vede o asociere posibilă a ideilor sale 
cu cele ale lui Robertson Smith din domeniul faptelor neu- 
ropatologice, de zoofobie şi bestialism psihic. In temeiul 
acestor asocieri de idei, Freud aprofundează problematica 
hoardei primitive şi masa de comuniune ceremonială în 
contextul primului patricid cu întregul său halou de re- 

muşcări naturale, cu instituirea ulterioară a legăturii de 
sânge pe care s-a întemeiat clanul de fraţi patricizi. 

Freud nu avea cum să cunoască teoriile suedezului 
Reutterskiold, însă cunoscuse teoria diluviană a lui 
Boulanger atunci când susţinea că religiile primitive se în- 
temeiau pe un sentiment colectiv. Şi ar mai fi de reţinut 
ideea lui Thumwald, cu înrâuriri subtile în teoriile lui 
Frazer, potrivit căreia animalul se remarcă în orizontul spi¬ 
ritual al primitivului înaintea altor lucruri, motiv pentru 
care domină ca totem. 

Dar teoria lui Thumwald se caracterizează prin eclec¬ 
tism, după aprecierea lui Gennep, pentru că „nu este alt¬ 
ceva decât un amalgam neinspirat între teoria economică 
alimentară şi teoria concepţională" 1 . Pentru problema se¬ 
xuală, Thumwald făcea trimitere la ştiinţele conexe, după 
ce remarcase la primitivi depăşirea apetitului sexual endo- 
gamic şi trecerea la exogamie, problemă preluată de 
W. Heape şi îndreptată mai apoi împotriva teoriilor con- 
cepţioniste ale lui Frazer. 

Freud punea această problemă pe seama temerilor obse¬ 
sive de incest în clanurile de primitivi. De aici nu numai 
interdicţiile alimentare, ci şi cele sexuale despre care vor¬ 
beşte Heape. 

O altă interpretare care trebuie reţinută este cea a lui 
Herbert Risley (The People of India, 1915). El se întreba în 
legătură cu triburile mici din Australia, a căror populaţie 
era pe cale de dispariţie, cărui fapt îşi datorează prăbuşirea 
demografică, fiindcă altfel conservatorismul totemic ar fi 
dus la menţinerea lumii în stare de permanent primitivism. 


1 Van Gennep, Amold: Totemismul ..., pg. 106 



Ideea modelelor adusă de germanul Goldenweiser se 
arată a fi şi ea criticabilă, după Gennep, pentru că doctrina 
convergenţei vehiculată în Germania, înainte de toate, nu 
se arată a fi tocmai nouă. De o jumătate de veac se tot 
practica transpunerea ideilor religioase pe criteriile ştiinţe¬ 
lor naturale, ceea ce, evident, nu ducea la o justă analiză a 
fenomenelor spirituale, altfel ordonate decât cele biolo¬ 
gice, de pildă. 

De aici şi practica şcolii sociologice de a împrumuta 
termeni din ştiinţele naturale. Este cazul lui Fr. Boas (The 
Origin of Totemism, 1816), când a definit ce înţelege el 
prin convergenţă transferând termeni din ştiinţele exacte în 
analiza totemică. 

Goldenwaiser cita trei factori determinanţi ai conexi¬ 
unii: factorul morfologic, factorul anatomic şi factorul de 
mediu, deşi primii doi sunt strict legaţi unul de celălalt, 
morfologia fiind suport al dezvoltării, iar anatomicul se 
arată invariabil, motiv pentru care de fapt Gennep nici nu-i 
consideră factori. 

4.2.5. Radcliffe-Brown şi emblematismul durkheimian 

Ridicarea interpretărilor totemice la nivelul unei teorii 
sociologice i se pare lui A.R. Radcliffe-Brown mai mult 
decât materialul etnografic de referinţă o merită. 

„O teorie sociologică a totemismului trebuie să fie capa¬ 
bilă să arate că totemismul este pur şi simplu o formă spe¬ 
cială luată în anumite condiţii de un element sau proces de 
cultură care este universal şi necesar", consideră celebrul 
profesor englez de antropologie 1 . 


1 Radcliffe-Brown. R.: Structură şi funcţie în societatea primitivă, 
Ed. Polirom, Iaşi, 2000, pg. 124. 

Din acest punct de vedere el crede că încercarea lui 
Durkheim de a lansa o astfel de teorie în problema tote¬ 
mică este eronată în aspectele ei esenţiale. Totuşi, Brown 
reţine contribuţia durkheimiană în contextul funcţiei rituale 
a totemului. 

Critica lui Radcliffe-Brown are în vedere întrunirea 
simultană a două criterii: 

1) clanul trebuie să depindă esenţial de produsele pentru 
subzistenţă, 

2) o organizare segmentară sau în alte unităţi sociale 
similare a clanului. 

El argumentează cu triburile de andamanezi şi de eschi¬ 
moşi care întrunesc doar una din cele două condiţii: prima. 
Şi continuă cu statutul speciilor personificate în mitologie, 
altul decât cel al strămoşilor sau eroilor culturali. 

Ceea ce reţine însă Radcliffe-Brown ca observaţie valo¬ 
roasă la Durkheim este recunoaşterea că o funcţie esenţială 
în relaţia rituală a clanului (a grupului) în raport cu totemul 
este tocmai consolidarea şi menţinerea solidarităţii prin 
acesta. Şi, în căutare evidentă de argumente plauzibile, 
Brown face o inspirată trimitere la situaţia sfinţilor din 
Biserica Romană: aceştia sunt sacri pentru toţi credincioşii, 
însă Biserica are congregaţii locale care adoptă câte un 
sfânt protector (sfântul de hram, din Biserica Ortodoxă), 
căruia i se închină lăcaşul de cult. Comparaţia cu situaţia 
totemului este convingătoare. 

in opinia lui Brown, Emile Durkheim a greşit conside¬ 
rând că totemul îşi datorează sacralitatea şi ritualismul 
doar poziţiei sale emblematice pentru grupul care îl consa¬ 
cră. Or, între totemul de această sorginte şi situaţia anima¬ 
lelor sălbatice sau a plantelor care ocupă un loc important 
pentru grup din punct de vedere economic trebuie reţinut 

că, şi acolo unde totemul nu este cunoscut, acestea devin 
obiecte de atitudine rituală (la români, de pildă în judeţul 
Bistriţa-Năsăud, la Tăure, se practică un ritual al fertilităţii, 
cunoscut sub numele de „Boul înstruţat", fără a avea argu¬ 
mente ale unui substrat totemic). 

Pentru Durkheim, totemul se poate compara cu „steagul 
unei naţiuni", spune Brown 1 2 , similaritatea făcându-se pe 
seama funcţiei simbolice a drapelului ca şi aceea a regelui, 
învestit cu reprezentativitatea care stimulează sentimentul 
naţional. Durkheim însuşi trimite la o astfel de comparaţie 
prin emblemele totemice reprezentate de desenele anima¬ 
lului totem capabile să substituie animalul însuşi, idee care 
pentru Brown este eşuată din moment ce astfel de desene 
nici în Australia nu sunt răspândite pe toată aria totemului. 

Teoria lui Durkheim, cu toate că este apreciată de 
Brown ca o contribuţie semnificativă şi rezistentă la curen¬ 
tul sociologic, nu este completă, după cum se vede. Rezu¬ 
mată (de Brown), aceasta ar suna cam aşa: „Un grup social 
de felul clanului poate manifesta solidaritate şi permanenţă 
numai dacă este obiectul sentimentelor de ataşament în 
mintea membrilor săi. 

Pentru ca asemenea sentimente să-şi menţină existenţa, 

2 

ele trebuie să primească o expresie colectivă ocazională.” 

Mai mult decât atât, Radcliffe-Brown mai are şi alte 
rezerve în problema totemică, el constatând pe linia tote- 
mismului matriliniar mai multă forţă de răspândire decât la 
cel patriliniar la unele triburi australiene şi aceasta în ciuda 
faptului că totemismul matriliniar nu a putut genera o mi¬ 
tologie totemică bine structurată. 


1 Radcliffe-Brown, A.R.: op. cit., pg. 118. 

2 Idem, pg. 117. 

Situaţia pare a se datora statutului hoardei, constituite 
exclusiv pe linie patriliniară. Pe acest fond, profesorul 
Brown avansează ipoteza unui totemism de jumătate-parte. 

Triburile australiene reclamă în interiorul totemismului 
de sex asocieri pe grupuri de sex diferit ce au ca totem 
specii diferite de animale. De aici şi divizarea tribului în 
două grupuri exogame diferite (pe linie patriliniară şi pe 
linie matriliniară). 

în urma atâtor situaţii complexe, greu de asociat, Brown 
este îndreptăţit să se întrebe dacă „totemismul, ca termen 
tehnic, nu a supravieţuit cumva utilităţii sale" 1 . Desigur, 
întrebarea se justifică, pentru că limbajul păstrează esenţia¬ 
lul semnului: „a-ţi împrumuta fiinţa proiectului care, altfel, 
ar fi pură subiectivitate", după cum spune Sartre 2 . 

Şi, ca să rămânem la acelaşi autor, nu putem să nu re¬ 
luăm că „omenirea înseamnă totalitatea-detotalizată. Idea¬ 
lul Adevărului este doar acela ca toată Fiinţa să fie ilumi¬ 
nată şi să rămână astfel.” 3 


4.3. Religiozitatea 

In contextul în care primitivul identifica lucruri în chip 
explicit încărcate cu o anumită putere generatoare de mana 
(termen melanezian preluat în engleză cu accentul pe ulti¬ 
ma silabă), se instituie tabu- ul, cuvânt cu dublu sens: unul 
specific culturilor de origine, iar cel de-al doilea este una¬ 
nim acceptat ca interdicţie, prohibiţie, abstinenţă. 


1 Radcliffe-Brown: op. cit., pg. 111. 

2 Sartre, Jean-Paul: op. cit., pg. 46. 

3 Idem, pg. 27. 

Primele interpretări ale termenului au fost direcţionate 
spre o conotaţie negativă, interdicţia, şi spre o alta, pozi¬ 
tivă, sacrul. De aici numinosul, principiu viu, comun tutu¬ 
ror religiilor. Acesta, în studiile lui Rudolf Otto {Le Sacre, 
Paris, Payot, 1968), se distinge în patru etape succesive 
prin care omul descoperă şi percepe religiozitatea între 
sentiment şi conştiinţă: prima etapă este cea a sentimen¬ 
tului de creatură care determină omului o anumită depen¬ 
denţă. 

A doua etapă, tremendum, adică aşa-zisa teroare mis¬ 
tică, înseamnă însăşi cucerirea numinosului. Etapa a treia, 
mysterium, constă în perceperea obiectului numinos drept 
un mister. Iar cea de-a patra etapă, fascinans, înseamnă 
dominarea sau stăpânirea omului prin beatificarea lui. Spre 
deosebire de lucrurile numinoase, celelalte au calitatea bi¬ 
polarităţii . însăşi lumea, în modelul ei creat de omul cultu¬ 
rilor primitive, oferă un astfel de model dual. Protecţia 
manei, implicit în lucrurile numinoase (în capitolul urmă¬ 
tor vom insista asupra unor studii ^româneşti în domeniu, 
printre care cartea lui Gh. Pavelescu Mana în folklorul 
românesc, Sibiu, 1944), se face prin rituri cu diferite fina¬ 
lităţi. Cele mai frecvente sunt riturile directe, cu o virtute 
eficientă nemijlocită. Ritul indirect, după Amold Van 
Gennep, este un fel de şoc iniţial care antrenează o putere 
personificată. Prima categorie de rituri ar avea un efect 
automat, pe când cea de-a doua, unul de recul 1 . Gennep 
precizează că riturile pozitive sunt voliţiuni traduse în acte, 
pe când tabu- ul este noliţiune (o interdicţie). Roger 
Caillois, pe temeiul tipurilor de relaţii guvernate de sacru, 
constată că riturile sunt de trei feluri: 


1 Van Gennep, Amold: Riturile de trecere, Ed. Polirom, Iaşi, 1996, 
Pg-20. 

a) - de consacrare 

b) - de desacralizare 

c) - de ispăşire, 

iar tabu -ul se constituie în mijloc ritual. însă o problemă 
fundamentală pentru Caillois este opoziţia dintre pur şi im¬ 
pur. Şi aceasta pentru că „între lumea profană şi lumea 
sacră există incompatibilităţi, şi încă într-o asemenea mă¬ 
sură încât trecerea de la una la alta nu poate avea loc fără 
un stagiu intermediar" 1 2 , spune Gennep, sugerându-ne o tri¬ 
mitere la literatura cultă care a valorificat şi ea în diferite 
genuri ideea unui spaţiu de tranziţie (vezi Dante, în Divina 
Comedie), dar şi la creaţiile folclorice, inclusiv credinţele 
despre vămile văzduhului. 

Genep mai adaugă categoria riturilor simpatetice (crite¬ 
riul similia similibus curantur), „bazate pe credinţa acţiunii 
asemănătorului asupra asemănătorului, a contrariului con¬ 
tra contrariului, a recipientului contra conţinutului, a părţii 
asupra întregului şi, reciproc, a aparentului asupra obiec¬ 
tului sau asupra fiinţei reale şi reciproc, a cuvântului asu- 
pra actului” . E vorba m definitiv de contiguitate, simil- 
ritate şi contrarietate. 

Desigur că rămânem consecvenţi selecţiei materialului 
atât de vastului domeniu al mitologiei în conformitate cu 
obiectivul nostru, nu însă aşa încât să prejudiciem univer¬ 
sul acestei lumi în care îşi au rădăcinile şi credinţele româ¬ 
neşti. Nu se poate însă să nu amintim de riturile de agre¬ 
gare, din clasificarea lui Gennep. Ele se întâlnesc de pildă 
în schimbul de centuri între tineri, schimbul sau dăruirea 
de brăţări, inele, haine, înnodarea unor părţi ale hainelor (a 


1 Idem, pg. 15. 

2 Idem, pg. 17. 

batistei, brăcinarului etc.), atingerea reciprocă, folosirea o- 
biectelor celuilalt, a da de băut celuilalt, comensualismul 
(vezi masa consubstanţială la Toma Alimoş, de pildă, dar şi 
ospăţul sacrifrcial, întemeiat pe legătura de sânge şi pe sa¬ 
crificiul ritual de care vorbea Smith şi care ne trimite cu 
gândul la aşa-zisa pomană a porcului din tradiţia de 
Crăciun), a se înveli împreună, a mânca din acelaşi blid 
(reproş pentru lipsa de consideraţie a cuiva), până şi gestul 
de a primi pe cineva cu pâine şi sare păstrează acelaşi 
substrat al riturilor de agregare. Funeraliile sunt cea mai 
elaborată varietate a riturilor de agregare (agregarea celui 
decedat la lumea morţilor). Amintim cu acest prilej o simi¬ 
litudine între obiceiurile funerare ale indienilor kal şi cele 
ale românilor. 

Indienii îi aşază pe muribunzi pe pământ ca sufletul lor 
să găsească mai uşor drumul spre locul sufletelor, iar po¬ 
ziţia mortului este totdeauna cu picioarele înainte, spre di¬ 
recţia de deplasare, aşa încât sufletul lui să nu mai regă¬ 
sească drumul înapoi (convertirea în strigoi). Nu trebuie să 
uităm nici de riturile denominaţiei practicate la botezul co¬ 
pilului ca act de individualizare şi, simultan, de integrare 
în societate. Tot în această categorie intră şi riturile ordi- 
naţiei, echivalentul hirotoniei pentru religiile precreştine. 

4.3.1. Ontofanie 

Dacă s-a putut remarca pe baza legendelor existente la 
cele mai diferite popoare că lumea demonilor nu este struc¬ 
turată şi nici limitată, tot aşa s-a putut constata că „sfântul 
se deosebeşte de eroul civilizator prin aceea că nu este ni¬ 
ciodată considerat strămoş al unui grup uman” 1 . Tradiţiile 


1 Van Gennep, Amold: Formarea legendelor, Ed. Polirom, Iaşi, 1997, 
pg. 102. 

populare sunt bogate şi în legende cosmogonice pe această 
temă, dar şi în credinţe preluate de creştinism ca un fond 
păgân, nu însă şi eretic. Iar dacă sacrul ţine de ceea ce este 
cu adevărat, adică de Absolut, manifestările existenţei i se 
adaugă şi ele întregindu-1 cu ceea ce numim ontofanie, ter¬ 
men introdus de Mircea Eliade în istoria religiilor. „Sensul 
lui este similar cu cel de hierofanie - manifestare a sa¬ 
crului ca formă - sau cratofanie - manifestare a sacrului 
ca putere. în cazul ontofaniei avem de-a face cu o manifes¬ 
tare a sacrului ca realitate, ca o apariţie a ceea ce există cu 
adevărat” 1 . Eliade menţiona că sacrul se relevă în profan, 
însă tot în el se şi ascunde. La primitivi, o faţetă prevalentă 
a sacrului se relevă în mana totemică. Ea „reprezintă sacrul 
prin excelenţă şi constituie o forţă religioasă colectivă şi 
anonimă a clanului (...). Mana este zeul impersonal, prin¬ 
cipiu al sacrului, centru al religiei totemice 11 , spune Ries 2 . 
Pe o poziţie similară se situează şi M. Mauss când consi¬ 
deră în consens cu tezele unchiului său (Emile Durkheim) 
că totemismul este religie originară. Ca teoretician al ma¬ 
giei, alături de Henri Hubert, Mauss socoteşte că practicile 
magice nu ar fi lipsite de sens, iar ritualul se constituie 
într-un cod care traduce ideea. De aceea orice act magic 
descinde dintr-un raţionament silogistic, zice Mauss, şi 
este o artă a schimburilor, maya, cum spun hinduşii. Tot¬ 
odată, riturile magice se soldează şi cu pregătirea amulete¬ 
lor. Acestea, fiind fabricate în rit, sunt în măsură să-l sub¬ 
stituie la nevoie şi joacă rolul de signaturi, adică sunt 
corespondente simbolice ale ritului. Prezenţa Absolutului 
în conştiinţa oamenilor se permanentizează sub auspiciile 
sacralităţii, iar hierofania este manifestarea acesteia în 
planul experienţei. De aici îşi trage rădăcinile şi simbolul 


1 Codoban, Aurel: Sacru şi ontofanie, Ed. Polirom, Iaşi, 1998, pg. 113. 

2 Ries, Julien: op. cit., pg. 14. 

religios, fiindcă natura însăşi a simbolului, la modul gene¬ 
ral, este permisivă pentru evoluţia sensului său spre reli¬ 
gios. „Icoanele sau moaştele, care sunt pentru creştinismul 
ortodox în primul rând hierofanice, au în acelaşi timp 
puteri miraculoase, sunt în secundar şi cratofanice“, ob¬ 
servă Codoban 1 , cratofania decurgând din simbolistica lor, 
deoarece semnul are o clasă exterioară pentru designatul 
său, după Sebeok. 

Mitul are, ca şi credinţele asupra cărora vom insista, 
calitatea de a explicita simbolurile, de a le deschide inter¬ 
conexiunilor fie şi pe suportul prelungirii experienţei în 
fabulosul cu care aceasta se completează în lumea primi¬ 
tivă căpătând o exprimare figurativă. Pentru Codoban, a 
coborî structurile gândirii magice la nivelul inconştientului 
nu este o soluţie deoarece se minimalizează valoarea aces¬ 
tui tip de gândire. De aceea el crede că „gândirea magică 
este o gândire a cratofaniei, a acţiunii sacrului ca putere, 
ca forţă acţionând asupra lumii şi oamenilor. Gândirea ma¬ 
gică este modul în care lucrează raţionalitatea semnificantă 
devenită operaţională, modul în care simbolurile devin efi¬ 
ciente ca putere” 2 . Schematic, sacrul (Absolutul), prin cele 
două aspecte ale sale (hierofanii şi cratofanii), se manifestă 
prin simbol religios şi, respectiv, prin gândire magică spre 
mit, respectiv ritual, în condiţii ontofanice şi se realizează 
astfel din dogmă, respectiv cult, o ontologie religioasă. 

4.3.2. Simbolul religios 

S-a spus mai ales prin semiologiile structuraliste, dar şi 
prin hermeneutica tradiţională că sistemele simbolice îşi 
menţin autonomia fie şi împotriva evoluţiei evenimentelor. 


' Codoban, A.: op. cit., pg. 78. 

2 Idem, pg. 95. 

Şi totuşi se constată modificări şi în planul diacroniei 
simbolurilor, fiindcă istoria, dacă nu poate desfiinţa struc¬ 
tural un anumit simbolism (autonomia acestuia se mani¬ 
festă în strânsă legătură cu arhetipul care îl generează), îi 
poate adăuga sensuri spre reactualizare. Codoban crede că, 
dacă pentru lumea arhaică leagă doi termeni dintre care 
unul este cunoscut, iar celălalt se cere descoperit, în lumea 
noastră „simbolul leagă termeni la fel de bine cunoscuţi" 1 . 
Avem totuşi o rezervă în legătură cu această aserţiune, la 
care ne obligă o bună parte din opiniile exprimate până 
acum în legătură cu simbolul. Dacă funcţiile lui se pot mo¬ 
difica până la acest nivel, nu cred că mai rămânem în sfera 
simbolului. însă şi simbolurile moarte (arhaice, irecupera¬ 
bile) continuă să rămână simboluri, ca să nu mai amintim 
de simbolul religios ( de altfel cel mai consecvent faţă de 
sine). 

Fideismul doctrinar religios este un garant al simbolis- 
ticii specific religioase. De pildă, simbolul credinţei, men¬ 
ţionează dicţionarele 2 , este „mărturisire de credinţă sub 
formă de rugăciune care reprezintă expunerea succintă a 
dogmelor fundamentale ale religiei creştine: crezul". Cele 
12 articole ale sale cuprind, în esenţă, dogma conform ce¬ 
lor convenite la Sinodul al doilea bisericesc după comple¬ 
tarea cu ultimele cinci articole a celor deja cunoscute de 
la Sfiinţii Apostoli (simbol apostolic). 

M. Mauss şi H. Hubert, în Teoria generală a magiei, 
disting trei forme schematice ale simbolismelor: asemănă¬ 
torul produce asemănător; asemănătorul acţionează asupra 


1 Idem, pg. 88. 

2 Stoian, Ion.: Dicţionar religios, Ed. Garamond, Bucureşti, 1994, 
pg.252. 

asemănătorului; contrariul acţionează asupra contrariului, 
deosebirile constând doar în ordinea elementelor 1 2 . 

Aşa cum am mai amintit, termenul simbol îşi are origi¬ 
nea în limba greacă (symbollo = a pune împreună), unde a 
fost lansat în cadrul relaţiilor tradiţionale ale ospitalităţii. 
Adesea se recurgea la înmânarea unui semn în numele os¬ 
pitalităţii prin ruperea în două a unui obiect (de obicei 
monedă) ale cărui margini rezultate se completau reciproc 
întru recunoaşterea posesorilor ca „a fi împreună" în nu¬ 
mele a ceva. De aici condiţia impusă de simbol ca una din 
părţi să fie recunoscută de şi prin cealaltă. Una din trăsă¬ 
turile simbolului constă în frenezia asociativă care scin¬ 
dează lumea în sacru şi profan, după cum menţiona Ivan 
Evseev. 

Pe acest temei crezul religios este simbol apostolic, la 
care se mai evidenţiază tendinţa de antropologizare a între¬ 
gii firi, identificarea omului cu persoana, a esenţei cu apa¬ 
renţa etc., prilej pentru simbol de a-i ajuta omului să ia 
cunoştinţă de poziţia sa în univers. Simbolul religios, ad¬ 
mite Codoban, „are o valoare existenţială. El face mereu o 
aluzie la o realitate sau la o situaţie care angajează exis¬ 
tenţa umană. Simbolul păstrează altfel decât conceptual 
contactul cu sursele profunde ale vieţii." Simbolismul re¬ 
ligios, pentru homo religiosus, are în permanenţă o funcţie 
de relevare a acelor modalităţi ale realului care altfel nu 
pot fi vizibile prin ele însele. Mircea Eliade defineşte sim¬ 
bolul mult mai aproape de sensul lui religios prin aceea că 
el relevează în contextul hierofaniei pentru credinciosul 


1 Mauss, M., Hubert, H.: Teoria generală a magiei, Ed. Polirom, Iaşi, 
1996, pg. 91. 

2 Codoban, A.: op. cit., pg. 84. 

respectiv conştiinţa dimensiunilor sociale prin prisma legă¬ 
turilor sale cu sacrul. E adevărat că unele idei, cum ar fi 
cele de suflet, Dumnezeu şi altele de acest gen, nu au ne¬ 
voie să fie demonstrate. O explicaţie ar fi aceea că religia, 
căreia îi aparţin aceste idei, începe cu misterul şi se supra¬ 
pune acestuia, altfel ar fi ştiinţă. 

O observaţie se cere adăugată totuşi. Simbolul este rod 
al libertăţii imaginaţiei pe suportul abstractizărilor şi al in¬ 
terpretărilor (s-a vorbit despre condiţia interpretantului), 
dar acestea singure nu pot lărgi la infinit numărul simbo¬ 
lurilor împotriva posibilităţilor imaginaţiei de a păstra un 
echilibru între creaţiile ei şi recunoaşterea acestora. 

4.3.3. Riturile de integrare 

Menţionam mai sus contribuţia lui Van Gennep la stu¬ 
diul riturilor de trecere (preliminare, liminare şi postlimi- 
nare, respectiv riturile de separaţie, de prag şi de 
agregare) tocmai pentru a anticipa o serie de practici din 
tradiţia românească în comparaţie cu practici similare din 
tradiţia altor popoare. 

Trecerea pragului, cu semnificaţia ei de pătrundere 
într-o lume nouă, este un act important în ceremonialurile 
legate de naştere, de nuntă şi de înmormântare. Momentele 
cruciale ale vieţii nu puteau să treacă drept mai puţin 
importante decât obiceiurile de peste an, de pildă, legate de 
înnoirea timpului, de sărbătoresc etc. 

Am putea remarca şi în evoluţia semantică a cuvintelor 
o trecere a pragului semantic, mai ales în planul expresiei 
figurate şi în simbolistică, respectiv o deplasare a sensului 
de la cel principal spre sensurile secundare, spre cele figu¬ 
rate mai apoi (unde se face separarea: stadiul de limită), ca 
apoi să se ajungă într-o fază de postliminaritate semantică 

prin simbol (vezi schiţa de la pg. 54, Semnificare şi comu¬ 
nicare). 

Paştele evreiesc înseamnă în ebraică trecere şi este o 
importantă ceremonie de agregare. Riturile sarcinii, aşa 
cum sunt ele consemnate în etnografia mai tuturor popoa¬ 
relor, menţionează cel puţin aspecte ce pot fi reţinute în 
seama riturilor simpatetice şi contagioase (directe sau indi¬ 
recte, dinamiste sau animiste), scopul lor fiind uşor de în¬ 
trevăzut în sensul uşurării travaliului precum şi în cel al 
protejării mamei şi a copilului de o serie de pericole de na¬ 
tură magică ce s-ar putea abate asupra lor. 

în acest sens, la indienii din Arizona, copilul nou-născut 
este spălat pe cap de trei ori după naştere (în ziua a cincea, 
a zecea şi a cincisprezecea) şi apoi este închinat soarelui, 
cu vădite scopuri apotropaice. La bulgari, femeile îşi îm¬ 
bracă în fiecare zi hainele de la naşterea pruncului până la 
botezul acestuia. în tot acest timp focul nu trebuie să se 
stingă în vatră, iar patul copilului este înconjurat cu o 
sfoară. Mama, impură timp de patruzeci de zile de la naş¬ 
tere, este supusă unor rituri de apărare. 

Revenind la indienii din Arizona, vom observa că ei au 
rituri speciale pentru tăierea ombilicului nou-născutului. 
Dacă acesta este băiat, ombilicul se taie cu un cuţit, iar 
dacă e fată, ombilicul se rupe pe un fus. Pretutindeni însă 
ombilicul desprins de deasupra legăturii de la naştere se 
păstrează fie de mama acestuia, fie de moaşă, dacă nu 
chiar de copil ulterior, ca suflet exterior al acestuia. în alte 
părţi, ombilicul, ca şi părul de la primul tuns, se aruncă în 
lanul de grâu pentru continuă regenerare. 

Şi tot în legătură cu copilul nou-născut, riturile de inte¬ 
grare cunosc o varietate remarcabilă şi comentabilă inclu¬ 
siv sub aspectul importanţei evenimentului. în mod frec- 

vent, copilul este adus în casă pe fereastră sau este trecut 
printr-un obstacol cu valoare de prag ritual. 

La români, copilul nou-născut este pus pe vatră, de 
unde este ridicat de tatăl acestuia în semn de recunoaştere 
şi de integrare în clan. In Golful Guineei, la populaţia 
tchwi, acestuia i se arată diferite obiecte care au aparţinut 
membrilor decedaţi ai familiei. 

Obiectul ales de copil înseamnă că acesta se va identi¬ 
fica întocmai cu strămoşul căruia i-a aparţinut obiectul res¬ 
pectiv, ceea ce înseamnă agregarea pruncului la clan. 

Alte ritualuri de agregare sunt cel al tunsului părului, 
cel al denominaţiei (botezul), precum şi cel al perforării 
urechilor pentru fete, în scopul introducerii cerceilor sau a 
altor obiecte de podoabă feminină. 

Şi ar mai trebui să menţionăm aici că, în India vedică, 
tatăl copilului, după naştere, în a treia zi după luna plină, 
trebuia să-l închine pe copil lunii într-un rit de integrare 
cosmică. 

Ruşii consideră că fiecare prag al casei îşi păstrează 
funcţia de factor ritual, motiv pentru care la intrarea în fie¬ 
care cameră, în prag, se află bătută o potcoavă, considerată 
aducătoare de noroc. Şi tot în această idee, în fiecare ca¬ 
meră este tot o altă icoană. 

Riturile de integrare sau de agregare permit observarea 
prezenţei unor obiecte şi chiar a unor incantaţii similare, 
dar care capătă funcţii diferite, în conformitate cu legea 
contiguităţii rituale. Am aminti aici apa de spălat, drumul, 
hainele, un fruct muşcat de altcineva etc. In acelaşi context 
rămân şi relaţiile dintre individ şi familia sa, dintre individ 
şi animalele sale, după cum reţin Mauss şi Hubert în Teo¬ 
ria generală a magiei. 

în credinţele românilor se menţionează, mai ales în su¬ 
dul ţării, că nu e bine să arunci câinilor ultimul dumicat de 
pâine care ţi-a rămas şi din care ai muşcat, fiindcă îţi dai 
puterea. 

înţelegem de aici că spiritul benefic al pâinii se retrage 
în ultimul dumicat, de care ar putea beneficia câinele în 
cele din urmă. 

Asupra acestor aspecte vom mai reveni însă. 

4.3.4. Sacrificiile 

Religiozitatea a îmbrăcat de-a lungul timpului aspecte 
din cele mai diverse, însă cele mai multe mitologii au con¬ 
semnat sacrificiul ( sacer = sfânt; facere = a face), despre 
care se poate vorbi încă din perioada totemică. Simpla par¬ 
ticipare la ritul totemic avea darul de a asigura participan¬ 
ţilor o certitudine a solidarităţii sacre, a comuniunii tote¬ 
mice. 

Teoreticienii acestor ritualuri 1 au stabilit că sacrificiile 
se împart în trei mari grupe: 

a) - sacrificii de cerere ( Bittopfer ) 

b) - sacrificii de mulţumire ( Dankopfer ) 

c) - sacrificii de ispăşire ( Suhnopfer ). 

O altă categorisire a sacrificiului vorbeşte despre sacri- 
ficiul-dar , sacrificiul-hrană şi sacrificiul-contract . Lapida¬ 
rea şi ofrandele sunt forme individuale de mulţumire (de 
contract), motiv pentru care rigoarea rituală era lăsată la 
aprecierea fiecăruia, aşa cum vom observa şi în credinţele 
româneşti. 

Pe de altă parte, darul (răspândit inclusiv la nivel de po¬ 
mană, act de milostenie), în histrionismul său, completează 

1 Mauss, Marcel; Hubert, Henri: Eseu despre natura şi funcţiile sacrifi¬ 
ciului, Ed. Polirom, Iaşi, 1997, pg. 8. 

pe treapta facultativului ceea ce sacrificiul impune prin an¬ 
vergură, iar ofranda susţine prin conştiinţa gratulării indi¬ 
viduale. 

Materialul etnografic cel mai bogat în astfel de infor¬ 
maţii pe care l-au cercetat Mauss şi Hubert a fost, desigur, 
cel furnizat de Max Muller în cele cincizeci şi unu de vo¬ 
lume ale sale pe teme etnologice. De aici s-au putut reţine 
aspecte complexe legate de sacrificiu, concluzia desprinsă 
fiind că un sacrificiu trebuie să întrunească o condiţie esen¬ 
ţială şi anume aceea ca animalul sacrificat sau prizonierul, 
după caz, să fie distrus integral sau măcar în parte în tim¬ 
pul ritualului. 

După scopul lor, sacrificiile au putut fi votive, cu un 
marcant caracter ocazional, sacrificii curative şi expiatorii. 
Ele au totdeauna un beneficiar în persoana celui care ar 
avea să obţină bunăvoinţa zeului, mana dorită. Dar ca un 
sacrificiu să-şi poată atinge scopul, nu era permisă partici¬ 
parea străinilor, a curtezanelor, a sclavilor şi adeseori nici a 
femeilor. Participarea la misterele respective presupunea 
puritatea credinciosului, motiv pentru care sacrificiul era 
precedat de o suită de etape pregătitoare (ind. tapas ). Puri¬ 
tăţii pe care o conferă pătrunderea în locul sacrificiului tre¬ 
buia să i se adauge o puritate individuală, pregătită în prea¬ 
labil de participant, pe care o regăsim şi în credinţele ro¬ 
mânilor. Credinciosul are o conştiinţă a impurităţii din mo¬ 
ment ce trebuie să se purifice singur înainte de a participa 
la ritual prin detaşarea temporară de tot ce aceasta îi spu¬ 
nea că este impur. 

Nici preotul (sacerdotul), nici paznicul templului, nici 
oficianţii sacrificiului şi nici chiar sacrificatul nu erau 
purificaţi prin funcţiile lor. E adevărat că statutul brahma¬ 
nului indian, ca şi cel al flaminului roman, conferă anumite 

prerogative (de pildă, acestora nu li se puteau aplica pe¬ 
depse corporale, fiindcă erau mai presus de lege), iar aces¬ 
tea erau păzite în primul rând de ei înşişi, în deplină cură¬ 
ţenie trupească şi morală. Şi cu toate acestea, ei aveau obli¬ 
gaţia sacerdotală de a se pregăti special pentru sacrificiu. 
Până şi coroana pe care trebuia s-o poarte animalul destinat 
(adesea predestinat) sacrificiului era pregătită în condiţii 
speciale de puritate. Orice impuritate s-ar fi repercutat asu¬ 
pra sacrificiului în sine compromiţându-1, ba mai mult, atră¬ 
gând mânia zeului respectiv. Oricine ar fi adus un preju¬ 
diciu sacrificiului era considerat eretic şi ar fi fost pedepsit 
cu moartea sau, în cel mai fericit caz, prin excomunicare. 

Cele mai multe popoare credeau că nu toate momentele 
zilei sunt faste pentru sacrificiu. Evident, nici toate locu¬ 
rile, deşi la hinduşi fiecare putea să-şi aleagă locul de sa¬ 
crificiu după voie. Animalul sau prizonierul desemnat pen¬ 
tru sacrificiu nu trebuiau să aibă vreun cusur, iar grecii 
obişnuiau să-i toarne în gură vin, beţia provocată fiind un 
semn de posedare. în alte zone, animalul trebuia să fie adă¬ 
pat înainte de ritual, apa fiind considerată o legătură divină 
cu destinatarul sacrificiului. Şi, înainte ca victima să fie 
dată pentru consum oamenilor care participau la sacrificiu, 
trebuia ca zeii să-şi fi primit prioritar partea. 

Masa sacrificială trebuia să se desfăşoare neapărat în in¬ 
cinta templului, iar resturile rămase de la aceasta erau arse 
sau îngropate în aceeaşi incintă, ca şi ţepuşa pe care se fri- 
gea inima animalului. După masa sacrificială (rit comen- 
sual), se practica spălatul ritual, ca semn de închidere a ci¬ 
clului, ritual preluat şi în finalul slujbei creştine. Preotul, 
după împărtăşanie, spală potirul, se spală pe mâini în semn 
că slujba (ritualul) s-a încheiat, aşa cum se va anunţa prin- 
tr-o formulă consacrată (ite missa est!). 

Aşadar, victima se identifică a fi doar o cale de a se 
atinge fericirea sacră, mana. Din acest motiv, la multe po¬ 
poare care au practicat sacrificiul se crede că sângele văr¬ 
sat în afara ritualului consacrat este impur şi atrage după 
sine o formă de răzbunare. 

Literatura etnologică pe tema sacrificiului este, din câte 
se poate constata, destul de bogată, însă noi ne rezumăm 
doar la a reţine aspecte, aşa cum am facut-o şi în alte si¬ 
tuaţii, care sunt comparabile sau raportabile la credinţele 
româneşti în substanţa capitolului următor. 

De pildă, în mod frecvent, în sacrificiu se reţine o parte 
divină de rangul al doilea, putem spune, partea preotului 
(umărul şi pieptul animalului sacrificat). Acestea nu puteau 
fi mâncate decât de preoţi şi familiile lor, dar tot într-un 
loc sacru. 

Tradiţia etnografică din sudul ţării noastre menţionează 
că, la dezlegarea cărnii porcului tăiat de Crăciun, preotului 
trebuie să i se dea limba animalului împreună cu unele 
fragmente de muşchi. 

Alte observaţii, care trimit la nivelul mitic de semnifi¬ 
care discutat fie şi telegrafic în acest capitol, vor scoate în 
evidenţă elementele rituale şi credinţe speciale în practicile 
predictive, în magia legată de testarea sorţii de către tine¬ 
rele fete, în obiceiurile de la naştere, nuntă sau înmormân¬ 
tare (descrise pe larg de Simeon Florea Marian, Tudor 
Pamfile, G.F. Ceauşianu etc.), pe care noi le vom aborda 
dintr-un alt unghi în continuare. 



Cap. V 

Sistemul semnificării mitice româneşti 


într-un cadru geopsihic strâns legat de etnogeneza lor ca 
popor, românii au adăugat peste un fond arhaic al unor 
culte autohtone, în care se reflectau dimensiuni spirituale 
proprii, valori ale conculturaţiei şi aculturaţiei, ca elemente 
de adstrat. 

Se vorbeşte frecvent şi argumentat despre un fond tra¬ 
cic puternic influenţat de culturile învecinate, despre pre- 
valenţa cultului lui Zamolxis cu tipologia lui originală de 
sacrificiu, despre puternica contaminare a substratului da¬ 
cic cu elementele de creştinism primitiv şi de culte păgâne, 
despre sincretismul religios, organizarea sacerdotală, 
simbolistică teriomorfă, magia numelor etc. Contribu¬ 
ţiile bibliografice sunt diverse (M. Eliade, M. Olinescu, 
V. Kembach, S. Sanie, Gh. Muşu, M. Coman, Romulus 
Vulcănescu etc.), altele remarcabile mai ales prin buna in¬ 
tenţie, dar laolaltă reuşesc să contureze un sistem mitic 
productiv, căruia nu i-au scăpat nici aspectele majore, cum 
ar fi cele cosmogonice, nici cele minore (arhei sau semizei, 
mitologia ocupaţiilor, eroologie), de la graniţa sistemului 
mitic cu eposul folcloric propriu-zis. 

Cele mai structurate contribuţii pe această temă în ulti¬ 
mele decenii ni se par cele ale lui Romulus Vulcănescu 

(Mitologie română, 1985) şi Victor Kembach (Dicţionar 
de mitologie generală, 1989; Universul mitic al românilor, 
1994), sinteze elaborate ale unor lucrări de mare angaja¬ 
ment, cum ar fi cele ale lui T. Pamfile, S.F1. Marian, E. 
Niculiţă-Voronca, A. Gorovei şi alţii, cu un bogat material 
adunat din toate provinciile româneşti de dascăli inimoşi şi 
cercetători romantici ai folclorului românesc. 

Romulus Vulcănescu, după ce explorează în cartea la 
care am făcut trimitere izvoarele din substratul, adstratul şi 
stratul mitologiei române, insistă pe semnificaţiile mitului 
în raport cu viaţa (mitologia sorţii, mitologia morţii, mito¬ 
logia strămoşilor şi moşilor), în raport cu cosmosul şi zei¬ 
tăţile (cosmogonie, teogonie, daimonologie), cu omul şi lu¬ 
mea (antropogonie, etnogonie, nomogonie, zoomitologie, 
fitomitologie, hidromitologie), până la nivelul mitologiilor 
personale. 

Victor Kembach numeşte mitosferă, aşa cum menţio¬ 
nează în Dicţionar şi mai apoi în volumul Mit, mitogeneză, 
mitosferă (1995), „sfera spirituală care, produsă de intelec¬ 
tul uman în ipostazele sale de gândire mitică, înconjoară 
prin acumulare istorică şi răspândire geografică, în mod 
permanent, omenirea planetară şi este expresia vocaţiei de 
cunoaştere prin mituri şi a propensiunii religioase a lui 
homo sapiens pe tot parcursul existenţei acestuia” 1 . 

Cu alte cuvinte, prin mitologie ne plasăm în limitele 
fanteziei ontice, deoarece reprezentările acesteia sunt doar 
aspiraţie de cunoaştere şi nu cunoaştere în sine, fiindcă ce 
altceva ar fi scările de ascensiune la cer, ce ar fi Raiul şi 
Iadul, ce ar fi Ursitele, zeii şi demonii în lipsa oricărui 


1 Kembach,V.: Dicţionar de mitologie generală, Ed. Ştiinţifică şi 
Enciclopedică, Bucureşti, 1989, pg. 39. 

indiciu material care să le confirme existenţa, dacă nu sim¬ 
ple tentaţii de a răspunde cumva uimirii la care invită mira¬ 
colul universal. Acest lucru a fost formulat de Protagoras, 
marele confident al lui Pericle şi prieten al lui Euripide, în 
celebra sa concluzie: „omul este măsura tuturor lucrurilor, 
ale celor ce sunt, anume că sunt, iar ale celor care nu sunt, 
anume că nu sunt". 

Mitologia românească ne propune o interesantă percep¬ 
ţie a timpului, evident diferită de interpretările contempo¬ 
rane ale acestei dimensiuni ontice. Controversele teoriilor 
entropice (vezi de pildă L. Sklar: Space, Time and Space- 
time, Univ. of California Press, Berkeley, 1974), ale direc¬ 
ţiei timpului, ale ordinii temporale, dar şi logica temporală, 
temporalitatea noetică, biotemporalitatea, holonomia, anti¬ 
nomiile modelelor conduc spre o semiotică a temporali- 
tăţii, căreia i-a consacrat un important studiu în 1985 
Solomon Marcus ( Timpul , Ed. Albatros). Un lucru se im¬ 
pune totuşi să remarcăm încă de la început şi anume că 
producţiile folclorice elaborate-în fantezia creatorului ano¬ 
nim propun şi ele modele interesante de reprezentare a 
acestei dimensiuni cosmice 1 . 


5.1. Timpul mitic 

Mitul vedic ne oferă o situaţie specială prin absenţa tim¬ 
pului aşa cum se relevă înainte de trezirea lui Vişnu, cel ce 
doarme nepăsător pe cobra Ananta şi care va pomi roata 
timpului din greşeală, fără ca mai apoi să o mai poată opri. 


1 Vezi prefaţa lucrării noastre intitulate Basmul cu Soarele şi Luna, 
Ed. Minerva, Bucureşti, 1988. 

In mitologia iraniană luăm cunoştinţă de timpul inert di¬ 
naintea naşterii Binelui şi Răului (Ahura Mazda - Angra 
Mainyu). 

Cele mai multe mitologii afirmă timpul divin sau timpul 
veşnic de care se bucură doar zeii şi sufletele celor care se 
mântuiesc. Mitologia vedică, printre puţinele care nu recu¬ 
nosc timpul divin (a se vedea parabola lui Vişnu şi a muşu¬ 
roaielor de furnici, asimilate popoarelor peste care stăpâ¬ 
neşte câte un Indra, prilej de a-i sugera acestuia cât durează 
un eon şi cât trăieşte lumea), afirmă în schimb timpul ab¬ 
solut (ind. kala). 

Conştientizarea acestei dimensiuni cosmice ca lege că¬ 
reia i se subordonează el însuşi a însemnat pentru omul 
primitiv gândirea în consecinţă a tuturor întâmplărilor sale 
şi a universului care începe să i se descopere altfel. Pe 
această coordonată, miturile cuprind în cele din urmă în¬ 
săşi societatea cu cele trei seturi de probleme ale sale: 
probleme de morfologie socială (tipurile structurale), de fi¬ 
ziologie socială (funcţionarea structurilor) şi de dezvoltare 
(dinamica structurilor), după modelul fiinţei umane. Echi¬ 
librul acestor seturi de probleme era numit de grecii sec. al 
V-lea î.Hr. eunomie (ordine, vigoare socială) sau, în cazuri 
opuse, dysnomie (dezordine, anarhie). 

Statornicirea unei optici în aprecierea şi conformarea 
unei temporalităţi obiectiv-subiective a vârstelor (indivi¬ 
duale, colective, universale) se datorează mai înainte de 
toate mitului, dar intervenţiile ulterioare au adus alte per¬ 
spective, până la cea logaritmică pe care o sugerează 
Schopenhauer şi căreia i se consacră ulterior studii mai 
pretutindeni. 

Modelul gândirii mitice româneşti porneşte de la deter¬ 
minările zilei solare, care, prin multiplicare şi ciclicitate, 

descoperă anotimpul şi mai apoi anul solar, după cum no¬ 
tează Ion Ghinoiu într-o lucrare 1 a sa. Peste aceste structuri 
fizice se suprapune, prin sincretismul păgâno-creştin, ca¬ 
lendarul popular, puternic marcat de repere esenţiale ale 
preocupărilor noastre tradiţionale (agricultură, oierit, viti¬ 
cultură, apicultură, pescuit), susţinute de rituri de regene¬ 
rare sau de reîntinerire a timpului. 

Cum însă astfel de ritualuri sunt adesea însoţite de sa¬ 
crificii, ofrande sau daruri care presupun o anumită atitu¬ 
dine rituală de purificare, amintite în înrâurirea lor univer¬ 
sală în capitolul anterior, evenimentul în sine a luat dimen¬ 
siunea unei sărbători cu semnificaţii individuale sau colec¬ 
tive. 

O clasificare a sărbătorilor se poate face după mai multe 
criterii, dar noi vom reţine, în spiritul a ceea ce ne impune 
tema cercetării, sărbătorile periodice (ciclice): săptămâ¬ 
nale, ale solstiţiului de vară şi de iarnă, anuale, dar şi 
sărbători ocazionale, legate de prima brazdă, de seceriş, de 
primul colac din recolta nouă, de pornitul oilor la păşunat. 
Nu putem să nu amintim ceremoniile individuale, legate de 
naştere, botez, nuntă, moarte sau pomenirea morţilor cu o 
solemnitate asimilabilă sărbătorescului (întrunirea condi¬ 
ţiei de puritate rituală, de pildă). 

De asemenea, covârşitoare sunt sărbătorile creştine de 
peste an instituite de biserică, majoritatea gravitând în ju¬ 
rul Crăciunului şi Paştelui. Toate la un loc au dat un număr 
de prilejuri sărbătoreşti destul de mare, fapt ce a prilejuit 
un reproş pentru pornirea românului spre lenevire petrecă¬ 
reaţă. Astfel, într-o conferinţă ţinută la Radio, la 1 mai 
1934 (ora 19), I.A. Candrea (Calendarul babelor) reţine că 


1 Ghinoiu, Ion: Vârstele timpului, Ed. Meridiane, Bucureşti, 1988. 

românul are printre cele 313 zile ale unui an care rămân 
după ce se scad cele 52 de duminici, nu mai puţin de 53 de 
sărbători superstiţioase, fără a mai socoti sărbătorile religi¬ 
oase cu ţinere de la consumul de came, dar şi de la muncă. 
S-ar mai adăuga zilele de marţi şi de joi de după Paşti, apoi 
96 de sărbători cu date fixe, 34 de sărbători mobile. 

Numai pentru a se feri de fiarele sălbatice, ei şi dobitoa¬ 
cele lor, românii consacră 35 de zile de peste an, 19 pentru 
a se feri recoltele de piatră, 15 pentru boli diferite, 11 pen¬ 
tru trăsnete, 9 pentru foc, 6 pentru pocituri, 5 pentru lovi¬ 
turi, 4 pentru şerpi, câte 3 pentru nebuneală şi pentru fri¬ 
guri, câte 2 pentru strigoi şi lăcuste, câte una pentru şoareci 
şi ciori. Toate însă vizează asigurarea manei recoltelor, a 
sporului în casă, a sănătăţii gospodarului şi a familiei lui, 
dar şi prevenirea mâniei lui Dumnezeu prin foc, grindină 
sau alte nenorociri. O condiţie a ritului mana, scrie 
Gheorghe Pavelescu 1 , „este respectarea [lui] cu sfinţenie 
sub ameninţarea ineficacităţii la cea mai mică greşeală", nu 
însă sub ameninţarea de a atrage mânia lui Dumnezeu, aşa 
cum am văzut în cazul mitologiilor păgâne (zeul având ast¬ 
fel de manifestări vanitoase). 

De fapt, pe acest fond creştin se explică şi clemenţa 
sancţiunilor sociale, extrem de nuanţate la alte popoare, 
cum ar fi de exemplu la englezi (cotarea cuiva, în funcţie 
de gravitatea gestului, ca nepoliticos, discourteous\ nema¬ 
nierat, unmannerly, necuviincios, unseemly, compromiţă¬ 
tor, discreditable', dezonorabil, dishonourable\ înjositor, 
disreputable\ scandalos, outrageous\ iar în cele din urmă şi 


1 Pavelescu, Gh.: Mana în folklorul românesc. Contribuţii pentru cu¬ 
noaşterea magicului, Sibiu, 1944, pg. 92. 

în cel mai înalt grad, infamant, infamous), după constatări¬ 
le lui Radcliffe-Brown 1 . 

Românii nu nuanţează într-atât lucrurile pentru că ar fi 
mai toleranţi cu excepţiile, ci, din contră, sunt cât se poate 
de categorici: om/ ne-om; bun/ ne- bun; fârtate/ /ze-fârtate 
etc. La atitudinile sale ieşite din comun, orice sătean îşi 
atrăgea dezaprobarea pentru «e-credinţa lui, iar o astfel de 
sancţiune era cel mai adesea imposibil de reabilitat. Aşa¬ 
dar, încadrarea în normă era un act de solidaritate spiritua¬ 
lă cu grupul, motiv pentru care un străin rămânea toată via¬ 
ţa lui un venetic ( socotit de altă lege) şi abia copiii lui ar fi 
fost asimilaţi, mai ales dacă rezultau dintr-un mariaj cu o 
băştinaşă. La sârbi şi mai ales la albanezi, moştenirea so¬ 
crului de către ginerele venetic era imposibilă, iar repre¬ 
zentarea în obşte se făcea prin intermediul soţiei, chemată 
inclusiv la deciziile legate de apărare, prerogativă altfel ex¬ 
clusiv bărbătească. 

Rolul femeilor în păstrarea tradiţiilor, în ţinerea sărbăto¬ 
rilor, în practica ritualurilor, în magie, spre deosebire de 
cel al bărbaţilor, era covârşitor. Numai la aprecierea şi mă¬ 
surarea timpului bărbaţii aveau întâietate faţă de femeile 
care aveau cunoştinţe similare, iar ele nu se pronunţau de¬ 
cât în lipsa bărbatului. 

Dacă observăm terminologia uzitată numai cu acest pri¬ 
lej, constatăm că ea provine din experienţa imediată a o- 
mului primitiv: andrea (decembrie), brumar (noiembrie), 
cântat ori, Crai Nou, crăpat de ziuă, împroor (ora la care 
se ridică rouă de pe iarbă în zilele de vară; aproximativ ora 
9), măselar (luna august, în sudul Transilvaniei) etc. 

Numele sărbătorilor populare, atât în stilul nou, cât şi în 
stilul vechi, sunt de asemenea alcătuite din termeni ce tri- 


1 Radcliffe-Brown, A.R.: op. cit., pg. 190. 

mit la fondul principal lexical, accesibil pe regiuni întinse 
vorbitorilor, iar acolo unde dialectal se ridicau alte proble¬ 
me, existau termeni sinonimi cu trimiteri chiar la alt con¬ 
ţinut al sărbătorii: Bobotează, Chiraleisa; Iordănitul Femei¬ 
lor, Sântion; Circovii de iarnă, Antanasiile, Miezul iernii, 
Fulgerătoarele; Filipii de iamă, Teclele, Treisfetitele; Mă- 
cinicii, Dochia, Sâmbra plugului; Ropotinul, Marţea ţeste¬ 
lor, Sângiorzul, Blojul şi se poate continua cu numeroase 
alte exemple. Ceva asemănător se întâmplă şi cu zodiile, 
cu simbolistica lor întemeiată pe trăsăturile definitorii ale 
tipologiei umane în conformitate cu cultura psihologică lo¬ 
cală. 

Relaţia paradigmatică a semnelor în structurarea zodia¬ 
cală a timpului a permis clasificări ale unor constante com¬ 
portamentale omeneşti strâns legate de conjunctura astrală 
sub care s-a născut fiecare şi sub al cărei tipar va trăi. Con¬ 
stantele zodiacale, după bogata literatură a genului, se în¬ 
cadrează în patru mari tipuri: zodii de aer, foc, pământ şi 
apă (elemente cosmice majore, determinante ale vieţii în¬ 
seşi). Simbolistica zodiacală preia din tipologia amintită 
caracteristici esenţiale, regăsite în calităţile fundamentale, 
în emblemele atitudinale şi se intersectează cu un anume 
organ vital şi cu un punct cardinal. Această intersectare, în 
funcţie de anotimp şi poziţia astrelor, poate fi favorabilă 
sau nu în unele planuri sau în altele, interpretantului rămâ- 
nându-i mai puţin loc pentru incertitudini. Iconii zodiacali 
sunt ei înşişi embleme definitorii. 

Zodii de aer, gemenii, balanţa şi vărsătorul îşi lasă am¬ 
prenta asupra nativilor inclusiv în veselia care îi caracte¬ 
rizează, fiind zodii de primăvară, călăuzite de punctul car¬ 
dinal sudic. 

Zodiile de foc, berbecul, leul, săgetătorul, îşi împrumută 
şi ele numele de la constelaţiile specifice, caracterizate prin 
comportament nervos instabil şi sunt zodii ai căror nativi 
îşi au steaua norocoasă în est. 

Nativii zodiilor de pământ, taurul, fecioara şi caporicor- 
nul, născuţi toamna, sub semnul nordului, sunt melanco¬ 
lici, îngânduraţi, predispuşi la reflecţie şi sunt consideraţi 
temperamente reci şi uscate, spre deosebire de cei din zo¬ 
diile de apă, reci şi umezi, care sunt calmi şi chiar leneşi, 
născuţi sub semnul vestului, iama. E vorba despre cei din 
rac, scorpion şi peşti. 


5.2. Sărbătoarea. Susţinere rituală 

Cu excepţia unor descrieri etnografice ale sărbătorilor, 
de o bogăţie informaţională copleşitoare, cum ar fi cele 
realizate de Simeon Florea Marian, Tudor Pamfile, Miron 
Pompiliu şi alţi câţiva cercetători de la sfârşitul secolului al 
XlX-lea şi începutul secolului al XX-lea, putem spune că 
ne lipsesc lucrările de sinteză cu trimitere la morfologiile 
sărbătorilor, la schiţele desfăşurării rituale în conformitate 
cu specificul lor, cu scopul în sensul căruia se derulează. 
Prima lucrare care vine să răspundă dintr-un anumit punct 
de vedere acestei nevoi este semnată la noi de Vasile 
Golban şi se cantonează în special pe aspectele etico-este- 
tice ale sărbătorii 1 . 

Autorul face o clasificare a acestora pe seama a cinci 
criterii (al frecvenţei, al naturii sacre sau profane a aces- 


1 Golban, Vasile: Dimensiunea etico-estetică a sărbătorii. Casa de 
Editură Panteon, Piatra-Neamţ, 1995. 

teia, al gradului de participare, al locului desfăşurării şi al 
modului de instituire). Potrivit acestor criterii, sărbătorile 
populare, după frecvenţă, sunt ocazionale şi periodice 
(săptămânale, anuale), după natura lor sacră sau profană 
sunt religioase (fixe şi mobile), laice (fixe şi mobile), după 
gradul de participare sunt familiale şi comunitare, iar după 
modul de instituire sunt în exclusivitate datorate tradiţiei. 

Am adăuga la criteriul naturii sacre sau religioase a săr¬ 
bătorilor, după contribuţiile remarcabile ale lui Ion 
Ghinoiu, sărbătorile conexe, care gravitează în posturile 
religioase creştine în jurul marilor sărbători: Crăciun, Paşte 
etc. Menţionăm că marile sărbători sunt însoţite de sacrifi¬ 
ciu (mielul pascal, sacrificiul porcilor de Crăciun, al unui 
cocoş la fondaţia unei case etc.), dar şi de ţineri (postire) 
ori practici apotropaice. 

Sărbătorile laice de la încheierea unui ciclu agrar sau 
pastoral finalizează cu ofrandele rituale (vezi obiceiurile 
legate de prima pâine din noua recoltă 1 2 , obiceiurile păsto- 
reşti , dar şi alte obiceiuri de la sfârşitul secolului al XIX- 
lea). Nu de puţine ori, obiceiurile şi unele practici conti¬ 
nuă şi post festum (a se vedea unele obiceiuri practicate a 
doua sau a treia zi de Crăciun sau de Paşti). Menţionăm, 
fie şi în treacăt, că strădaniile regimului comunist din 
România de a suprima tradiţia, de pildă, nu au avut rezulta¬ 
tul aşteptat tocmai pentru că o astfel de întreprindere a 
omis o serie de factori de conştiinţă colectivă a căror 
obiectivitate nu se tratează ca o simplă prejudecată. Modul 
popular creator românesc pare vulnerabil pentru că, rapor- 


1 Chivu, L: Cultul grâului şi al pâinii la români, Ed. Minerva, Bucu¬ 
reşti, 1997. 

2 Buhociu, Oct.: Folclorul de iarnă, ziorile şi poezia păstorească, Ed. 
Minerva, Bucureşti, 1979. 

tat la cel ştiinţific, se arată a fi eterogenist, individualist, 
izolaţionist, temporar, lipsit de ordine, indiferent, capricios 
şi subiectiv. El se caracterizează în comunicare prin mobi¬ 
litate şi deschidere, fiind însă capabil să treacă, în virtutea 
altei mobilităţi, din stilul dominator-autoritar în cel 
submisiv-supus (vezi clasificarea japonezului Magoroh 
Maruyama, citat de M. Kramar, 2002). 

O observare minuţioasă a sărbătorilor, evident pe seama 
bogatului material etnografic cules la sfârşitul secolului al 
XlX-lea şi începutul celui de al XX-lea, realizează Ion 
Ghinoiu în sintezele sale din volumul intitulat generic 
Vârstele timpului \ în care împărţirea anului pe anotimpuri 
şi stabilirea timpului diurn relevă concentrarea sărbătorilor 
populare cu caracter laic în jurul începerii şi încheierii ci¬ 
clului agrar şi a celui păstoresc, în jurul solstiţiului de vară 
şi a celui de iarnă, dar şi în jurul echinocţiilor de primăvară 
şi toamnă, ca fiind legate de călătoria anuală a Soarelui, 
considerate momente critice, de cumpănă ale astrului. 
Vartolomeului, care împarte vara în două, îi corespunde la 
mijlocul iernii Sânnicoară; Dochiei, care împarte şi ea pri¬ 
măvara, îi corespunde toamna Sântămăria Mică. Astfel, 
orologiului cosmic i se adaugă orologiul biologic şi cel 
social. 

Tradiţiile se concentrează în jurul aratului (pornirea plu¬ 
gurilor), al semănatului, al întreţinerii culturilor şi al recol¬ 
tatului şi vizează mana, ca de altfel şi în cadrul anului pas¬ 
toral: deschiderea anului pastoral (văratul), Sântilie, ierna¬ 
tul. Ciclic, survin sărbători ce ţin de cultul morţilor, previ¬ 
ziuni ale vremii şi ale destinului, practici divinatorii, cule¬ 
gerea rituală a plantelor de leac, înrouratul şi scăldatul 
ritual etc. 


1 Ghinoiu, Ion: Vârstele timpului, Ed. Meridiane, Bucureşti, 1988. 

Credinţele care însoţesc şi întreţin persuasiv practicile şi 
sărbătorile populare, fără variaţii esenţiale în profil terito¬ 
rial, exprimă o consecvenţă viguroasă. Ele cuprind un uni¬ 
vers spiritual coerent, funcţional, care nu scapă nici eveni¬ 
mentele omului, de la naştere până la moarte, nici pe cele 
ale cosmosului, ale preocupărilor, ale lumii vii şi nici ale 
lumii de dincolo. Natura relaţiilor despre acestea este dife¬ 
rită. Exprimarea instituie semne predictive, simboluri, 
iconi şi simptomi. 


5.3. Universul credinţelor româneşti 

După ce au fost în atenţia predecesorilor săi (Simeon 
Florea Marian, Elena Niculiţă-Voronca, Tudor Pamfile 
ş.a.), credinţele poporului român i-au prilejuit ldi Artur 
Gorovei consacrarea unei lucrări speciale care a văzut lu¬ 
mina tiparului în 1915, anul în care se publica celebrul 
Curs al lui Ferdinand de Saussure, Freud venea cu celebra 
sa psihanaliză, orientalistul ceh Bedrich Hrozni descifra 
scrierea hittită, iar Herbert Risley îşi publica celebra lu¬ 
crare The People of India. în timp, lucrarea lui Gorovei, 
primită cu entuziasm la vremea ei nu numai printre folclo¬ 
rişti, ci şi în cercurile Academiei, a cunoscut mai multe 
ediţii, una dintre cele mai bune fiind cea realizată de 
Iordan Datcu la Ediiura Grai şi Suflet - Cultura Naţională 
în 1995, adică la 80 de ani de la ediţia princeps. Textul 
acesteia, cu micile scăpări semnalate de editor, precum şi 
cu altele pe care le remarcăm şi noi, ne-a servit ca material 
documentar pentru investigaţia care urmează. 

Cu toate că Gorovei repetă unele credinţe în cele 1086 
de articole (fără a mai socoti adăugirile şi predicţiile despre 

vreme şi despre animale de la final), mai puţin contează 
acest lucru chiar şi pentru relevanţa numerică a lor. Cele 
4549 de credinţe cuprinse în aceste articole sunt distribuite 
diferit, numărul lor abia sub acest aspect devenind relevant 
în planul concluziilor care fac obiectul temei noastre. Cele 
mai multe credinţe, 241, sunt în legătură cu uneltele şi o- 
biectele din gospodărie. După ele urmează, în finalul lu¬ 
crării, cele 228 de credinţe despre vreme, cărora li s-ar mai 
adăuga altele 19 risipite în prima parte a cărţii. Urmează 
cele privind omul (soarta, corpul, relaţiile), 188 şi, în ordi¬ 
nea descrescătoare, adăugăm animalele, păsările şi insec¬ 
tele cu 126 de credinţe, plantele cu 94, mitologice cu 85, 
abstracte 66, boli 41, alimente 37, sărbători 29, morale 25, 
casa, ograda, lotul 18, elementele naturii 18, minerale 17 
etc. ( vezi fig. 1). 


meteoro- 


Ionice un8lt8 ’ 



Fig.l 


Cifrele ne trimit cu certitudine spre orizonturile în care 
au operat cu predilecţie observaţiile, interesele şi temerile 
românilor, precum şi, în chip implicit, practicile magice de 
contracarare, de stimulare, de gratulare, apotropaice. 

După cum observa în Agricultura la români cunoscutul 
etnograf Tudor Pamfile, românul a fost dintotdeauna dor¬ 
nic să ştie dinainte cum va fi vremea aşa încât să spere din 
timp la o recoltă bună, folosind eficient timpul optim de 
lucru în câmp şi acasă. Aşa se explică de ce majoritatea 
credinţelor sale şi a practicilor magice conexe operează în 
acest areal cu scopul de a da relaţii predictive şi de a ga¬ 
ranta mana. Uneltele, obiectele din gospodărie veneau şi 
ele cu o capacitate sesizabilă numai de cunoscători spre a 
da relaţii în legătură cu mersul casei, al holdelor, al sănă¬ 
tăţii etc. Aşa se explică frecvenţa cu care survin. 

Credinţele care trimit expres la om şi la soarta lui trec 
pe un loc destul de important, urmate fiind de cele privind 
animalele şi păsările, plantele, credinţele de sorginte miti¬ 
că, noţiunile abstracte, bolile, alimentele, sărbătorile, valo¬ 
rile etice, casa şi gospodăria, elementele naturii, mineralele 
etc. 

Dintr-o altă perspectivă, ceva mai detaliată, universul 
spiritual al credinţelor trimite şi mai convingător spre un 
sistem funcţional bine structurat pe elemente din proximi¬ 
tate, dar şi îndepărtate, pe semnele uranice ca şi pe cele te¬ 
lurice, pe datele lumii de aici şi din perspectiva lumii de 
dincolo, pe relaţiile lumii vegetale şi ale lumii minerale, pe 
datele mitologiei autohtone şi nu în ultimul rând pe valo¬ 
rile unui cod etic conservator, centrat pe bunul simţ. 

5.3.1. Dihotomia viaţă-moarte şi perspectiva ontogene- 
tică, regăsită în articolele cărţii lui Gorovei, din aceeaşi ar¬ 
gumentare numerică, ne propune o diagramă la fel de su¬ 
gestivă: 

moarte 



Fig.2 

La capitolul moarte, se regăsesc 241 de credinţe ce dau 
conţinut vieţii înseşi. La cel legat de naştere sunt 132. Pri¬ 
vitor la noroc se consemnează 82, referitor la nuntă sunt 
40, ursita, împreună cu augurii, totalizează 32 de credinţe. 
Cununia este reprezentată în 24 de credinţe (însurătoarea 
singură în 15 credinţe, iar mireasa numai în 2, altele decât 
cele privind cununia). Botezul cunoaşte 15 credinţe ca arti¬ 
col distinct, deşi în legătură cu el se exprimă sub alte titluri 
mult mai multe credinţe. Viaţa, în sine, priveşte 8 credinţe 
sub acest titlu, iar învierea preocupă doar o singură dată, 
structură numerică ce nu poate fi reţinută efectiv în seama 
autorului.Oricum, Gorovei avea imaginea proporţiilor bine 
fundamentată. S-ar putea spune că şi sub aceste dimensiuni 
constatăm autohtona defensă mioritică, un abandon de sine 
al românului în seama destinului ineluctabil, un abandon în 
seama norocului, care scapă controlului; prea mult hazard 
şi prea puţină raţiune. Şi dacă ne-am rezuma numai la atât, 
am putea pune în seama românului şi prea puţina credinţă. 
S-ar mai putea spune că antinomia fast-nefast guvernează 
toată înţelepciunea sa. 

însă iată ce relevă în continuare materialul cules de 
Artur Gorovei din mai tot spaţiul spiritual românesc de la 
sfârşitul secolului al XlX-lea şi începutul celui de-al XX- 
lea: 

5.3.2. Zilele săptămânii vin să sublinieze şi ele aceeaşi 
idee avansată mai înainte relevând de la prima zi a ciclului 
un potenţial negativ, continuat şi marţi, urmând ca acesta 
să scadă până vineri, când semnele sunt capabile să încline 
când spre malefic, când spre finalizări pozitive: 


15 11 16 



Fig.3 

Ţinând seama că luni este prima zi a săptămânii, ea este 
totodată şi un semn al mersului lucrurilor pe această peri¬ 
oadă. Orice început, crede ţăranul român, are această capa¬ 
citate de a da semne despre continuarea sa; luni este o pars 
pro toto. Această credinţă se înscrie în iraţionalismul coti¬ 
dian, despre care vorbea şi Mircea Eliade. în contextul a- 

cestui iraţionalism, „fenomene mistice inferioare apar în 
planul realităţii fizice şi biologice, precum şi în lumea su¬ 
fletească. Pilde: anulări de legi fizice, sau enigme mecani¬ 
ce (anularea impenetrabilităţii materiale); modificări inex¬ 
plicabile în cauzalitatea biologică (vindecări miraculoase 
etc.); evadări din mecanismul cunoaşterii (claire - vovance, 
preziceri, psihometrie etc.).” 1 

Credinţele legate de ziua de luni, 15 la număr (1949- 
1963; pe parcursul lucrării vom folosi în paranteze nume¬ 
rotarea lui Gorovei), sunt în cea mai mare parte (11) inter- 
dictive, în 3 cazuri sunt predictive şi într-un singur caz, 
prescriptive. 

Ziua de marţi are un alt statut faţă de cea de luni. Cele 
11 credinţe adunate la acest articol arată că nici un lucru 
început în această zi nu va continua bine şi nu are şansă de 
împlinire. Marţi, sau marţolea, este rea de moarte. O boală 
care ar începe în zi de marţi nu mai are leac, crede româ¬ 
nul. Pe fondul acestui potenţial, marţi se ţine pentru a fi 
pedepsit un răufăcător necunoscut (2142). Credinţa spune 
că în a treia săptămână, şi tot marţi, răufăcătorul va muri 
răpus de boală, dacă cumva nu vine singur să fie iertat de 
păgubaş. 

La jumătatea săptămânii, miercuri este adnotată cu o 
singură credinţă: „miercuri nu se spală cămăşi, că pe ceea 
lume bei zoala“ (2221). Joile însă, în special cele nouă de 
după Paşti, precum şi cea din Săptămâna Patimilor, se ţin 
fără a se lucra din teama de păcate. 

Vineri se regăseşte în 16 credinţe cu adresare preponde¬ 
rent femeiască. Fetelor şi femeilor li se interzic în această 


1 Eliade, Mircea: Profetism românesc, Ed. Roza Vânturilor, Bucureşti, 
1990, voi. I, pg. 52. 

zi spălatul, mâncarea de frupt (de dulce), cusutul, pieptăna¬ 
tul, măturatul în casă, făcutul leşiei. Bărbaţii e bine să ţină 
şi ei această zi spre a fi scutiţi de furtună (4116). Vinerea 
Prohodului sau Vinerea Seacă poate vindeca de epistaxis, 
de migrene şi de durerile oaselor (reumatism). Sâmbătă 
este ziua căreia nu i se consacră un articol individual, pro¬ 
babil din lipsa unor informaţii care să reclame acest lucru. 
In schimb, duminica se numără 9 credinţe (1237-1245) ce 
ţin în exclusivitate de sărbătorescul creştin ortodox. Nici 
măcar spălatul pe cap nu este îngăduit în această zi, fiindcă 
femeii căreia ar face acest lucru nu-i va putrezi părul după 
moarte. 

5.3.3. Elementele cosmice sunt prezente în credinţele 
românului în conformitate cu percepţiile sale, cu sistemul 
său de reprezentări la acest nivel, sistem ce respinge ideile 
de vid şi infinit ca fiind fără conţinut 1 . 

Luna predomină în credinţe chiar şi faţă de Soare, dar şi 
faţă de cer, de stele, de Pământ şi mai ales faţă de Lucea¬ 
făr, acesta din urmă prezent doar în 3 credinţe. 

Graficul de mai jos (fig. 4) reflectă această reprezentare 
numerică în legătură cu care se pot face mai multe obser¬ 
vaţii, de altfel cunoscute de folclorişti (vezi lucrarea lui Ion 
Ghinoiu, Vârstele timpului, la care am mai făcut referire, 
dar şi Mitologie română a lui Romulus Vulcănescu etc.). 

Luna (1926-1944), potrivit poporului, păstrează iconic 
semnele primului fratricid, cel al lui Abel de către Cain. 


1 Bemea, E.: Spaţiu, timp şi cauzalitate la poporul român, ed. a Il-a, 
Ed. Humanitas, Bucureşti, 2005, pg. 96. 

Lună 



Fig. 4 

Insă. Luna, mai ales în faza ei de Crai-Nou, este în mă¬ 
sură, după credinţele poporului, să dea indicii prin haloul 
său despre înrăutăţirea vremii. De la ea aşteaptă cei bol¬ 
navi însănătoşirea, gospodinele aşteaptă tot de la lună să le 
fie casele ferite de ploşniţe şi'tot ele păzesc să nu toarcă pe 
lună nouă, fiindcă aceasta va fi mâncată de vârcolaci (e- 
clipsă de lună). Singurele interdicţii referitoare la aceasta 
se referă doar la a nu pleca în acele zile în călătorie şi a nu 
aşeza copiii mici să doarmă cu faţa spre luna nouă, că vor 
slăbi. 

Soarele este în credinţe în general purtător de forţe po¬ 
zitive, dar cu toate acestea omul trebuie să se poarte cu 
destulă consideraţie pentru el. Gunoiul nu se aruncă dumi¬ 
nica spre soare, fiindcă cel ce ar comite o astfel de impie¬ 
tate ar rămâne orb (împăienjenirea, înceţoşarea vederii). 

Răsăritul şi apusul sunt momente bine delimitate de cre¬ 
dinţe: răsăritul nu este bine să te prindă în pat, iar apusul 

nu trebuie să mai găsească rufele la uscat. Dacă un copil 
mic se uită în soare, e semn că va fi „prea iubitor" (3504). 
Iar despre drumul parcurs de astru pe boltă se spune (3505) 
că îl face mai întâi tras de doi bivoli, până la prânz, apoi 
de un bou până la amiază, de o căprioară până „îndeseară", 
iar către asfinţit de un iepure şchiop. El reglementează la 
apus munca oamenilor. O muncă nu se începe în asfinţit, ci 
după aceea, dacă nu este posibil să se înceapă înainte de 
răsărit (3510). Şi dacă se întâmplă să se vadă trei sori pe 
cer (iluzie optică!), e semn că „e sfadă între împăraţi" 
(3511). 

Cerul, ca simbol cvasiuniversal al credinţei în fiinţe su¬ 
preme, potrivit Dicţionarului de simboluri \ semnifică ac¬ 
ţiune, putere supremă. Deşi nu este decât simbolic putere 
supremă, constituie totuşi polul pozitiv al acesteia. In cre¬ 
dinţele româneşti, el este accesibil doar celor curaţi de pă¬ 
cate, numai aceştia au privilegiul să vadă deschiderea lui 
de Anul Nou, de Bobotează sau de Paşti şi numai după ce 
au postit în ajun. 

Credinţa în şapte ceruri ierarhice (707) se reţine ca re¬ 
prezentare cosmogonică, aidoma celei a vămilor văzduhu¬ 
lui, cerul de deasupra pământului fiind ultimul, prin care 
se strecoară ploaia, după ce le-a udat din belşug pe cele¬ 
lalte, „că nu numai noi suferim, ci şi naţiile celor şapte ce¬ 
ruri”. O altă credinţă (706), oferă o altă reprezentare ale 
cărei referinţe sunt aparţinătoare de contingenţele tradiţio- 


1 Chevalier, Jean; Gheerbrant, Alain: Dicţionar de simboluri , Ed. 
Artemis, Bucureşti, 1995, voi. I, pg. 287. 

* O lucrare recent tradusă şi la noi, Lumea simbolurilor de Solas 
Boncompagni, profesor la Florenţa (Ed. Humanitas, Bucureşti, 2004), 
dezvoltă tema simbolisticii numerelor, a literelor şi a figurilor geome¬ 
trice. 

naiului: Carul Sfântului Ilie, „spre a nu răpaga (aluneca) în 
mersul său, are pe talpa roţii cuie mari ce-i slujesc la înţe¬ 
penire. Aceste cuie, îngăurind bolta cerească, lasă să curgă 
ploaia", într-o originală reprezentare meteorologică. 

Steaua individuală, hărăzită fiecărui om spre a-i călăuzi 
destinul de la naştere până la moarte, în cosmogonia româ¬ 
nească, este altceva decât steaua indexicală cu coadă roşie, 
vestitoare de război nimicitor (3581, 3582), sau puzderia 
de stele căzătoare (indicativ) peste locurile în care sunt as¬ 
cunse comorile. 

Luceferii (de seară şi de dimineaţă) ar fi, în aceeaşi cos¬ 
mogonie (1896), fiii Soarelui şi ai stelelor, motiv pentru 
care Luna nu-i primeşte lângă ea. Cel de dimineaţă ar apar¬ 
ţine împăratului rus, iar cel de seară împăratului nemţilor, 
după cum şi pe pământ se ridică şi stăpânesc marile puteri. 
Căderea luceafărului (de seară sau de dimineaţă) ar vesti 
moartea împăratului căruia îi aparţine (1898). 

La rândul lui, Pământul, menţionat în acelaşi Dicţionar 
de simboluri 1 ca simbol pasiv, se opune cerului şi, potrivit 
lui Paul Diel, el reprezintă omul ca fiinţă conştientă, lumea 
subterană cu monştrii ei, simbol deci al conflictualităţii na¬ 
turii umane. In credinţele cosmogonice româneşti (2996), 
el pluteşte pe o apă imensă şi se întinde cât cuprind poalele 
cerului. Credinţele îl conştientizează doar prin seisme (da¬ 
torate femeilor neglijente ce lasă între Filipi şi Andrei lim¬ 
bile meliţelor să se bată singure), care dacă se petrec noap¬ 
tea e a belşug,iar dacă se petrec ziua e a pagubă (2998). 


1 Chevalier, Jean; Gheerbrant, Alain: op. cit., voi. HI, pg. 40. 

5.3.4. Credinţele meteorologice, inclusiv predicţiile 
despre vreme, structurează, sub acest generic un bogat ma¬ 
terial. Previziunile vremii şi practicile predictive, asupra 
cărora vom insista ceva mai jos, totalizează 227 de cre¬ 
dinţe. Le urmează cele despre ploaie cu 19 credinţe, cele 
despre tunet cu 16, curcubeul şi grindina cu câte 10, 
trăsnetul cu 9, fulgerul cu 8, vârtejul cu 7, vântul cu 4, iar 
frigul cu 2. 


5.3.5. Elementele mitologice, reprezentate în credinţe, 
inclusiv numeric (vezi fig. 5), sunt distribuite astfel: 



Diavol Strigoi Iele Duhuri Ursitoare Muma Pădurii Zmei 

61 25 6 5 5 4 2 


Fig. 5 

Această situaţie, rezultată din numărul de credinţe sub¬ 
scrise articolelor din lucrarea lui Gorovei, relevă firea te¬ 
mătoare a românului. Forţa malefică covârşitoare este Dia¬ 
volul (Dracul) sau Nefârtatele, contemporan cu creaţia în- 

saşi, din care îşi revendică, partea sa şi o ispiteşte şi pe cea¬ 
laltă. In mitologia universală, mitul său se înrudeşte cu cel 
al dragonului. Psihologic, semnifică sclavia fără răscumpă¬ 
rare a celui ce cade în ispită, prăbuşirea în focul cel veşnic, 
tentaţia tuturor slăbiciunilor umane. Mitologia românească 
ni-1 prezintă cu 80-82 de nume, cele mai multe de natura 
unităţilor sintagmatice sau cognomene care au funcţionat 
ca formule eufemiste de evitare tabuizantă a lui ,,Bată-l 
Crucea" (Ăl de pe Comoară, Ducă-se pe Pustii, Iaca Cine, 
Ăl cu Coame, Comea, Nichipercea, Tartorul etc.). 

Strigoiul, după Theodor Burada 1 , este prezent ca termen 
în regiunea dacoromână şi la macedoneni, iar la megleno¬ 
români apare ca vampir. Strigoii sunt „făpturi mitice sexu- 
ate, de ordin inferior, care joacă un rol important în daimo- 
nologia română. Cutumiarul românesc menţionează două 
soiuri de strigoi: aşa-zisul strigoi viu şi strigoi mort, mai 
precis om-strigoi şi mort-strigoi” 2 . 

El apare în numai 25 de credinţe, faţă de cele 61 câte îl 
pomenesc pe dracul. Şi numeric se poate spune că strigoiul 
are o forţă malefică secundară, posibilităţile de contraca¬ 
rare a acestuia fiind mult mai eficiente şi mai la îndemâna 
omului (neutralizare magică), mai ales că acestuia îi este 
dat să se nască şi să trăiască printre oameni, pricinuindu-le 
răutăţi chiar fără să vrea. De pildă, simplul fapt că se ui¬ 
meşte de ceva atrage asupra acelui lucru deochiul. 

Strigoiul se naşte ca al şaptelea fiu sau fiică în familia 
părinţilor săi şi are căiţă pe cap la venirea pe lume. Teama 
că după moarte acesta s-ar putea întoarce împotriva celor 

1 Burada, Theodor: Datinile poporului român la înmormântări. Iaşi, 
1882. . 

2 Vulcănescu, Romulus: Mitologie română. Editura Academiei Ro¬ 
mâne, Bucureşti, 1985, pg. 301. 

vii a dus la o serie de măsuri de contracarare (3600, 3609, 

3613...). 

Totodată se cunoaşte şi credinţa că nerespectarea rituală 
a tradiţiilor de la înmormântare s-ar putea întoarce împo¬ 
triva defunctului făcând din el strigoi (a nu se da cocoş 
peste groapă, să nu treacă mâţa peste mort etc.). Şi dacă se 
crede că un mort a fost strigoi (căruia nu i s-au aplicat 
obiceiurile de neutralizare la înmormântare), pentru alun¬ 
garea acestuia se cunosc şi alte practici, cum ar fi de pildă 
ungerile apotropaice cu usturoi, similare fumigaţiilor cu tă¬ 
mâie. Peste mormântul celui bănuit a fi fost strigoi se în¬ 
cearcă a se trece un armăsar negru sau un gâscan; aceştia 
nu trec peste mormânt dacă acolo este într-adevăr un stri¬ 
goi (3617). 

Ielele, spre deosebire de strigoi, sunt asimilate unor 
zâne ale văzduhului despre care tradiţia românească afir¬ 
mă o adevărată poligenezie: femei vrăjite care nu-şi află 
alinarea, fiicele lui Rusalini-împărat care trăiesc prin pă¬ 
duri şi-i urăsc pe creştini, trei fiice ale lui Alexandru 
Machedon care au băut din greşeală apă vie şi au început 
să zboare, femei frumoase blestemate de Nefârtate să bân¬ 
tuie prin lume. Şi ele cunosc mai multe nume (Dânsele, 
Muşatele, Hălea, Milostivele, Sfintele etc.), cu uz local. 
Credinţele afirmă (1717) că acestea se prind în horă neîn¬ 
cheiată la 16 aprilie, iar locul de verdeaţă unde au jucat 
rămâne ca după foc, însă iarba care va creşte după aceea în 
acelaşi loc va fi de o frumuseţe deosebită. Dacă va bea 
cineva apă din fântâna de unde au băut ielele, acela va fi 
pocit şi de aceea dimineaţa, în mai multe zone, cei care 
beau din fântâni lasă în apa aceea un semn (o scamă de 
haină, un capăt de aţă etc.) aşa încât să se neutralizeze 
eventualele consecinţe. Tot la fel se fereşte iarba fragedă, 

crescută în pâlcuri rotunde pe sub pomi, crezând că aceluia 
ce o va călca i se vor poci picioarele. 

Puterea malefică a ielelor atinge apogeul luni, în a opta 
zi după Rusalii, când oamenii ţin cu străşnicie să nu lu¬ 
creze de teama acestora. Tot aşa se procedează cu toată 
săptămâna de după Duminca Mare. Şi tot de teama lor 
(1722), nu e bine să ieşi afară noaptea dacă cineva te chea¬ 
mă şi nici să răspunzi din casă dacă îţi auzi numele, fiindcă 
se crede că ielele cheamă oamenii pe nume şi apoi îi po¬ 
cesc. 

Izomorfele maleficului propun în sistemul credinţelor, 
alături de cele menţionate până aici, şi duhurile necurate. 
Dacă strigoii şi ielele nu atrag mânia lui Dumnezeu, aces¬ 
tea din urmă reuşesc să o facă, motiv pentru care se refugi¬ 
ază chiar în sufletele oamenilor, făcându-le cu atât mai rele 
(1232). Uneori, Dumnezeu (1234), ca să piardă un duh rău, 
poate să-l trăsnească pe om, răsplătindu-i sufletul cu un loc 
în rai. Ele bântuie noaptea peste tot, de aceea este bine să 
nu ieşi afară înainte de a cânta cocoşul de dimineaţă, spun 
credinţele (1236) şi nici să nu dormi cu ferestrele deschise. 
Iar dacă se întâmplă să dormi în pădure sau pe câmp, e 
bine să faci în trunchiul copacului sub care îţi pui culcuşul 
o cruce pentru a goni duhurile rele (1233). 

Ursitoarele, nu ursita, adică zâne specializate ale sorţii, 
nu ipostazele sorţii, sunt reflectări în tradiţie a zeiţei 
Bendis, învestită de daci cu atributul destinului, asemenea 
zeiţei Artemis la greci, zeiţei Hecate şi Parcelor la romani. 
Mitologia românească afirmă simultan ursitorii şi ur¬ 
sitoarele într-un sistem de împuterniciţi şi mesageri divini 
discreţionari ai destinului uman. 

Ursitoarele, Ursitele sau Ursele sunt de regulă o trinitate 
( Torcătoarea, Depănătoarea şi Curmătoareă) care stabi- 

leşte cursul vieţii şi sfârşitul acesteia pentru orice nou-năs- 
cut în cea de-a treia zi de la venirea lui pe lume, motiv 
pentru care se practică o serie de tradiţii de îmbunare a lor, 
săvârşite de moaşa copilului. Se crede că trebuie aşteptate 
cu masa întinsă, plină de bunătăţi (3968), iar părinţii copi¬ 
lului, opt zile de la naştere, trebuie să păstreze o veselie 
rituală (3969) ce se va repercuta asupra vieţii copilului. 

Muma-Pădurii este unul dintre arhedemonii cei mai cu¬ 
noscuţi, despre care se afirmă 1 că ar fi mama îndrăciţilor. 
Metamorfozată într-o fecioară atrăgătoare, s-a împreunat 
cu Satana şi au rezultat diavolii cei răi şi mulţi. Sălaşul ei 
se află într-o lume minerală, umedă şi întunecată: în pă¬ 
durile neumblate, în hăţişuri etc. Exclusiv fiinţă malefică, 
practică magia neagră, aducătoare de nenorociri oamenilor 
cărora le este ostilă. Este bine portretizată în basme, dar şi 
în credinţe (2489-2494). Acestea din urmă o prezintă mai 
ales ca pe un pericol pentru copiii mici. De teama ei, co¬ 
pilul nu se scoate din casă înainte de a fi botezat (40 de 
zile), iar scutecele nu se lasă la uscat după apusul soarelui, 
fiindcă Muma-Pădurii (numele unei boli provocate de ea 
copiilor) îi face să plângă toată noaptea. 

Contracararea Mumei-Pădurii se poate face (2492) prin- 
tr-o practică magică simplă, la îndemâna mamelor: cu co¬ 
pilul în baraţe, acestea iau o seceră sau un topor şi înţeapă 
de trei ori umbra copilului (suflet exterior), zicând un des¬ 
cântec de alungare a demonului. Şi tot profilactic, după bo¬ 
tez, se pun lângă copil un obiect din fier, o mătură, tărâţe şi 
spuză din vatră ca să nu poată veni Muma-Pădurii să-i ia 
sufletul sau să îl schilodească. 


1 Vulcănescu, R.: op. cit., pg. 315. 

Spre deosebire de acest monstru malefic, zmeii sunt 
monştri htonici (locuiesc pe tărâmul celălalt), hibrizi noc¬ 
turni ai Nefârtatelui, monozigoţi (incapabili a se repro¬ 
duce), dar care fură fetele de împăraţi şi le duc în palatele 
lor subpământene de unde, în basme, le salvează Făt- 
Frumos. Zmeoaicele (1286), potrivit unor credinţe larg răs¬ 
pândire în sudul ţării (suprapuse peste cele ce vizează zbu¬ 
rătorii), vin în vis şi chinuie bărbaţii. Antidot nu există, 
decât remedii pentru durerile ce apar după un astfel de 
coşmar şi care se alungă prin unguente cu untură de porc 
oprită special în ziua de Ignat. De aceleaşi răutăţi sunt în 
stare şi zmeii, cărora Dumnezeu nu le-a îngăduit să vadă 
lumina soarelui (4478). Ei stau ascunşi prin scorburile nu¬ 
cilor şi ale alunilor de unde ies numai seara. 

5.3.6. De remarcat sunt şi principalele elemente din na¬ 
tură, prezente şi ele în credinţe astfel: 


Apă 



Foc 


Piatră 


Pamant 


Fier 


Fig. 6 


163 




Apa este prezentă în 51 de credinţe, focul în 49, pă¬ 
mântul în 7, fierul în 5 şi piatra în 3 credinţe, pe celelalte 
le-am considerat nesemnificative. 

Apele, în Mitologia 1 2 lui Romulus Vulcănescu, după 
cum ne relevă hidromitologia românească, se împart în ape 
cereşti şi ape pământeşti şi reprezintă un element primor¬ 
dial încă din actul creaţiei prin colaborarea Fârtate - Ne- 
fârtate. 

Se cunoaşte legenda cosmogenetică potrivit căreia 
Dumnezeu l-a trimis pe Satana în fundurile apei fără de 
margini a începuturilor să-i aducă o mână de pământ ca să 
urzească planeta oamenilor, dar acesta îşi revendică în 
gând partea sa din creaţie. Dumnezeu ştie ce gândeşte şi îl 
ceartă pentru asta, mai ales că datorită gândului său viclean 
Satana vine cu mâna goală, fiindu-i pământul din mână 
spălat de ape. După mai multe încercări în care diavolul nu 
renunţă la gândul său, Dumnezeu îi scoate pământul de sub 
unghii, suflă asupra lui şi urzeşte planeta. In reprezentările 
mitice ale poporului, există deci apele cereşti, apele pă¬ 
mânteşti şi cele subpământene, afirmate inclusiv de bas¬ 
mele noastre. Insă se cunoaşte şi o clasificare funcţională a 
apei în: apă consacrată, fastă-nefastă, apă lustrală, apa ne¬ 
începută, apă v/e-apă moartă, apa morţilor (apa sâmbetei). 

Simbolic, apa îşi structurează funcţiile în trei direcţii 
esenţiale: origine a vieţii, mijloc de purificare, centru de 
regenerescenţă . Ea t r imite la temelia divină a universului, 
la puritate, la viaţă. 

Credinţele românilor adunate de Gorovei la acest articol 
se referă în exclusivitate la apa ca mijloc de purificare, ca- 


1 Vulcănescu, R.: Mitologie română , pg. 475-476. 

2 Chevalier, J.: Gheerbrant, A.: Dicţionar de simboluri, Ed. Artemis, 
Bucureşti, 1994, voi. I, pg. 107. 

pabilă de virtuţi apotropaice şi profilactice. De la simpla 
neîndemânare în a turna cuiva apă pentru abluţii sau de 
băut (65, 66), apreciată de rău augur, la apa cu virtuţi cura¬ 
tive (67, 70, 100, 106) din Vinerea Seacă, Joimari, de 
Drăgaică, de Schimbarea la faţă şi de Crăciun, la apa fastă, 
apa nefastă şi până la apa diluviană, aceasta este cu con¬ 
secvenţă sursă şi resursă a trupului şi a sufletului, predicţie 
şi terapie. 

Apei îi urmează focul, care, ca şi aceasta, este ceresc, 
pământesc, htonic, sacru şi viu 1 şi se prezintă în dublă 
ipostază stihială, focul ceresc deosebindu-se de focul de la 
îndemâna oamenilor, furat de Nefârtate, aspect valorificat 
în miturile prometeice. 

Simbolistica focului îşi are originile în miturile hinduse 
ale lui Agni, Indra şi Surya, care şi ele propun focurile lu¬ 
mii terestre, ale lumii intermediare şi ale celei cereşti (soa¬ 
rele, trăsnetul), al penetrării şi al distrugerii, respectiv 
Vaishvanara şi Agni. Focul reprezintă înţelepciunea divi¬ 
nă, vigoarea fecundităţii, ambivalenţa conştiinţei, purifi¬ 
care şi regenerare. 

în credinţele românilor, spiritul focului se bucură de o 
protecţie motivată prin teama de repercusiuni devastatoare 
(1341, 1342, 1351, 1355 etc.). El dă semne despre vreme, 
despre relaţiile cu duşmanii (1349), poate fi purificator 
(vezi trecerea copiilor peste focul din ziua de Joimari). Foc 
din casă nu se dă seara dacă la acea casă este copil mic, 
fiindcă copilul va plânge toată noaptea aceea. O seamă de 
credinţe vizează paza de foc prin respectarea riguroasă a 
unor datini (1378, 1384, 1375 etc.). 


1 Vulcănescu, R.: op. cit., pg. 380, 485. 

Pământul apare în mitologia românească în ipostaze 
care se înscriu într-o viziune cosmogonică fecundă: pă¬ 
mântul ceresc, pământul-mumă, cu o geografie originală. 

Legendele geogonice amintesc de creaţia dumnezeiască 
în colaborare cu Nefârtatele sau în colaborare cu ariciul, 
acesta fiind cel care dă soluţia dispunerii suprafeţei în for¬ 
me de relief. Pluralitatea morfologică a pământului este 
structurată (sincretic) pe pământuri cereşti, spaţii sacre ac¬ 
cesibile doar celor virtuoşi (Raiul) sau celor pierduţi în pă¬ 
cate (Iadul) şi aşa-zisul pământ-mumă, reprezentat pe două 
niveluri în care se separă lumea albă sau lumea luminată 
de lumea neagră a tărâmului celuilalt, spaţiu htonic vag de¬ 
limitat, în permanentă contradicţie cu primul şi între care 
se comunică prin sorbul-pământului. Din lumea tărâmului 
celuilalt vin monştrii malefici care tulbură viaţa celor din 
lumea luminată. Şi acolo se încumetă să plece eroii pozi¬ 
tivi ai basmelor în misiunea lor de a îndrepta răutăţile pri¬ 
cinuite (vezi V.I. Propp, Morfologia basmului). 1 

Simbolica pământului* se susţine în credinţele româ¬ 
neşti la acest articol prin şapte relaţii menţionate de 
Gorovei din Moldova. Ele vizează, aşa cum am mai men¬ 
ţionat, în special cutremurele (2992-2995; 2997-2998). O 
singură dată se face trimitere al imaginaţia cosmogonică 
populară (2996), conform căreia „pământul pluteşte pe o 
apă ce se întinde dincolo de poalele cerului". 

Fierul, ca element, este simbolic asociat cu robusteţea, 
asprimea, rigoarea şi rigiditatea („tare ca fierul/ iute ca oţe¬ 
lul") şi a cunoscut la egipteni, de pildă, interdicţiile tabui- 
zante, deşi tot acolo era considerat simbol al fertilităţii. 


1 Propp, V.I.: Morfologia basmului, Ed. Univers, Bucureşti, 1970 
* Vezi paragraful consacrat (5.3.6), pg. 164. 


166 



La români, fierul are virtuţi protectoare împotriva duhu¬ 
rilor rele, în special pentru femeile lehuze (1294), şi augu- 
rale pentru copilul nou-născut (1293). înfăşarea unui copil 
cu un lanţ din fier are un efect protector asupra acestuia, ca 
şi asupra celui care, la auzul primului tunet din an (1291), 
se loveşte cu un fier peste frunte ca să nu aibă dureri de 
cap tot anul. O altă credinţă fereşte lanţul de fier să nu fie 
furat pentru că acela care ar face-o ar avea parte de înlăn¬ 
ţuirea cu acesta pe lumea cealaltă. în magie (1300), fierul 
este semnalat cu ocazia lăsării secului de brânză, când 
obiecte din acest metal se agaţă la coş pentru a lega gura 
fiarelor sălbatice (fier / fiară\). 

Piatra nu este menţionată într-un articol special consa¬ 
crat, însă ea apare în legătură cu altele. Simbolistica uni¬ 
versală a pietrei trimite la legăturile ei cu sufletul şi se 
asociază cu androginul, dar şi cu pasivitatea (piatra brută). 

Cremenea este piatra trăsnită şi se folosea la romani, de 
pildă, la sacrificiul porcului drept chezăşie la încheierea 
unor tratate. La islamici, piatra neagră sau dreapta Domnu¬ 
lui se folosea la consfinţirea unui jurământ ca garant al 
acestuia, lucru întâlnit şi la noi, însă (1818) piatra se lua în 
sân dacă cel ce jura o făcea minţind, ca urmările să se aba¬ 
tă asupra pietrei. în credinţele noastre (238) se afirmă pia¬ 
tra aducătoare de rău, motiv pentru care la casa unde se 
mută un duşman se pun astfel de pietre la colţurile ei ca 
nimic să nu-i sporească acolo. O ultimă credinţă legată de 
piatră vizează efectul pe care pronunţarea acestui cuvânt 
de către un copil (598) l-ar fi avut asupra osificării cutiei 
craniene. Când un copil poate deja să pronunţe „piatră", se 
consideră că oasele capului sunt destul de tari. 

5.3.7. Elementele meteorologice care aduc mai întâi 
atingere recoltelor şi mai apoi oamenilor, după cum men¬ 
ţionam mai sus, sunt prezente într-un număr remarcabil de 
credinţe: despre vreme 227, ploaie 19,tunet 16, grindină 
10, curcubeu 10, trăsnet 9, fulger 8, vârtej 7, vânt 4, frig 2. 


4 

n 

■ *ttî î I î 

frig vânt vârtej fulger trăsnet grindină curcubeu tunet ploaie vreme 

Fig. 7 

în ce priveşte vremea*, similar credinţelor despre lu¬ 
crurile care se lasă greu anticipate, neputinţa omului de a 
vedea un liman a inventat soarta, de la care a aşteptat sem¬ 
ne după criteriile unei mantiei care nu de puţine ori a cu¬ 
noscut aspecte personale, pentru că omul s-a arătat a fi din- 
totdeauna „făptură răscolită de o sublimă sete de absolut”, 
care a trebuit „să-şi măsoare elanurile cu etalonul dramatic 

* Vezi art. nostru Predicţiile - mantică sau experienţă, în „Revista de 
Etnografie şi Folclor", tom. 39, nr. 5-6, pg. 439, Bucureşti, 1994, în 
care am detaliat aceste aspecte. 

al caducităţii sale” 1 . Astfel, a citit în preajma sa semne ale 
lucrurilor viitoare, trimise să-i dea predictiv informaţii des¬ 
pre evoluţii care îl îngrijorau. Privitor la vreme, semnele 
sunt imediate sau ale iminenţei (Fulgeră seara, plouă până 
dimineaţa), dar şi semne la distanţă (Dacă plouă la 
Bobotează, va fi vara lungă). 

într-o altă ordine de idei, semnele pot fi categorisite în 
semne care vizează exclusiv recolta (Câţi cocori vezi pri¬ 
măvara întâi, atâtea chite de cânepă faci), vremea (Broasca 
neagră cântă numai a ploaie), călătoriile (Când se crapă 
mămăliga, faci drum lung curând), viaţa (Dacă-ţi cântă 
cucu-n curte şi ai bolnav la casă, bine nu se mai face), eve¬ 
nimente sociale majore (Stea cu coadă roşie, semn de răz¬ 
meriţă între ţări este), primirea de oaspeţi (Dacă-ţi cântă 
cocoşul pe prispă sau la fereastră, îţi vin neamurile), dra¬ 
gostea (Dacă se udă câinele pe zidul casei, ai femeia iu¬ 
beaţă) etc. 

Aşadar, drama cunoaşterii contemplative se consumă 
numai între semnificat şi semnificant, iar omul „cere gân¬ 
dirii magice să-i dea un sistem de referinţă în sânul căruia 
să se poată integra date care până atunci erau contradic¬ 
torii” 2 

Observarea practicilor predictive (ale semnificării, im¬ 
perative şi interdicţii, jocuri şi testări magice) ne permite 
împărţirea acestora în două categorii: predic (ii prin evi¬ 
denţă (constată şi interpretează semne instantanee), pre- 
dicţii prin prospectare magică (ocazionează demersul ma- 


1 Pavel Dan, Sergiu: Proza fantastică românească, Ed. Minerva, 
Bucureşti, 1975, pg. 22. 

2 Levi-Strauss, CI.: Antropologie structurală, Ed. Politică, Bucureşti, 
1978, pg. 220. 

gic prin stârnirea semnelor spre a putea fi interpretate). 
Mergând mai departe cu analiza, se pot constata în natura 
semnelor unele relaţii care corespund regulii semnelor al¬ 
gebrice: + x- = -; + x + = +;-x- = +. 

Bivalenţa semnului (masculin/feminin) cunoaşte în pre- 
dicţia românească despre vreme încrucişări şi împerecheri 
care se reduc la o posibilă regulă a combinărilor asemănă¬ 
toare aceleiaşi reguli algebrice: 

1) semn masculin în act masculin poate avea relevanţă 
= +/- 

2) semn feminin în act feminin poate avea relevanţă 
= +/- 

3) semn masculin în act feminin, ca şi semnul feminin 
în act masculin au aceeaşi relevanţă = +/-*. 

Dar iată câteva exemple: Un obiect este potenţat de un 
prilej ritual atât încât să capete relevanţă într-un act magic. 
De pildă, de Crăciun, de Anul Nou ori de Bobotează, căr¬ 
bunele (tăciunele din vatră), inert până atunci, capătă rele¬ 
vanţă în testările despre vreme în funcţie de arderea lui 
completă sau incompletă (+/-). Această testare este de tipul 
1 (semn masculin în act masculin). 

Pentru al doilea tip de relaţie, unde actul feminin (după 
principiul uscat/umed) este asimilat fertilităţii, este ilustra¬ 
tivă practica predictivă (împlinită de autor femeie) în seara 
Sf. Vasile cu scopul de a testa mersul sorţii fiecărui mem¬ 
bru din familie pentru acel an. * * 


* Pentru mai multe detalii, vezi articolul nostru intitulat Natura şi 
funcţiile semnului în predicţiile româneşti, în „Revista de Etnografie şi 
Folclor", tom. 40, nr. 1, Bucureşti, 1995, pg. 39-42. 

* * Gospodina rânduieşte în noaptea Sf. Vasile pentru fiecare membru 
din familie câte o lingură cu apă, apoi aşază lingurile într-o tavă la 


170 



în ilustrarea celui de al treilea tip.de relaţii (semn mas¬ 
culin în act feminin sau semn feminin în act masculin), 
amintim practica tinerelor fete din aceeaşi noapte a Sf. 
Andrei de a-şi citi ursita în colţurile oglinzii la care se pu¬ 
neau patru lumânări aprinse (lumânările sunt simboluri 
masculine, privitul în oglindă este act feminin al fertili¬ 
tăţii). 

Similar, în aceeaşi seară şi în acelaşi scop, aceleaşi fete 
îşi testau ursita cu un colier făcut din oasele rămase de la 
masa comună. Oasele, înşirate pe o aţă de către fiecare 
participantă, precum mărgelele, erau lăsate lângă uşa de la 
intrare şi colierul pe care îl lua câinele însemna că fata 
care îl făcuse avea să se mărite în anul ce începe în curând 
(înşiratul pe aţă = act masculin, respectiv autor feminin = 
relevanţă +/-). In actul predictiv, deci, semnul şi semnifi¬ 
caţia au egală importanţă. Semnul apare în dihotomii de 
tipul: A - masculin/feminin (uscat/umed, stânga/dreapta, 
răsărit/apus, sus/jos, cald/frig, impar/par etc.), B - femi¬ 
nin/feminin, ori C - masculin/masculin. 

Iată şi câteva exemple luate cu predilecţie din predicţiile 
despre vreme, în conformitate' cu tipurile stabilite: 

A) Dacă luna iese cu coamele în sus, vesteşte lună plo¬ 
ioasă. (M-f), 

Dacă sunt nori alungiţi la răsăritul soarelui, va ploua. 
(M-f) 

Vara, când te frig picioarele de cald, va ploua, (us¬ 
cat/umed) 

Dacă e cald vara, iama va fi geroasă. ( cald/frig) 

Când soarele se uită îndărăt la apus, a doua zi plouă; iar 
când vara răsare roşu va fi vânt peste zi. (răsărit/apus) 


fereastră (sau la vatră) şi dimineaţa va observa a cui lingură a pierdut 
din apă, semn că aceluia nu-i va merge bine în anul care începe. 

Când apar doi sori, plouă; dacă se văd trei, e a secetă, 
(par/impar)* 

B) Dacă se udă sarea în tiugă, e a ploaie; dacă se bat 
holdele pe câmp sau dacă ceaţa pe văi e întunecoasă, e a 
ploaie. (F-f) 

C) Când sclipeşte paiul grâului, e a vreme bună. (M-m) 
Când zboară ciocârlia dimineaţa sus de tot, e a vreme 

bună. (M-m) 

Observarea credinţelor despre vreme şi a practicilor 
predictive, respectiv a testărilor, îngăduie constatarea altor 
tipuri de legături, cum ar fi de pildă unele repere din calen¬ 
darul creştin: Crăciun-Paşti, Mucenici-Paşti, Paşti-Rusalii 
ca dihotomii în opoziţie sau de identitate; Bobotează - 
toată vara, Sf. Gheorghe - toată vara, Rusalii - toată vara, 
Sf.Ilie - toată vara, Sf. Nicolae -toată iama, ca dihotomii 
de identitate cu un termen vag. Exemple: 

Dacă e vremea rea de Crăciun, e frumoasă la Paşti. 
Dacă plouă la Mucenici, plouă şi la Paşti. 

Dacă e vremea rea de Paşti, e rea şi la Rusalii. 

Sau: 

Dacă plouă la Rusalii, plouă toată vara. 

Dacă bate vântul la Sf. Gheorghe, nu vor avea oile 
lapte în vara aia. 

Dacă nu plouă până la Sf. Ilie, nu mai plouă toată 

vara. 

Dacă e vreme bună la Mucenici, e bună toată vara. 
Dacă e zăpadă la Sf. Nicolae, iama e scurtă. 

Dacă e cald în luna lui Cuptor, va fi iama geroasă. 

* O descriere relevantă a accepţiei simbolice a numerelor o face Solas 
Boncompagni în lucrarea sa Lumea simbolurilor , apărută la Ed. Huma- 
nitas (Bucureşti, 2004), cu o documentare remarcabilă, inclusiv în 
etnologie. 

Dacă tună la Simion Stâlpnicul, va fi toamna lungă 
(adică predicţii la distanţă). 

5.3.8. Credinţele despre om, în articolele cărţii lui Artur 
Gorovei, sunt numeroase şi eterogene şi cu toate acestea 
ele suscită un interes aparte. O primă selecţie cuprinde 
doar omul şi părţile corpului său: copilul este prezent în 
53 de credinţe, părul în 39, capul în 30, somnul în 27, 
mâna în 22, ochii în 20, dinţii în 11, buricul în 10, gemenii 
în 8, buza în 6, femeia în 5 şi omul (bărbatul) într-o sin¬ 
gură credinţă. O reprezentare grafică pe criteriul numeric 
nu este mai relevantă decât simbolica acestor articole şi 
forţa lor prescriptiv-persuasivă. 

Copilul/pruncul este asociat cu simbolul inocenţei, deşi 
cărţile de vise 1 i-au dat acestuia o simbolistică negativă, 
asociindu-1 cu boala şi alte neplăceri. Copilăria simboli¬ 
zează simplitatea naturală, spontaneitatea, începând din 
mitologia hindusă şi până la noi. Chiar şi evanghelistul 
Matei (18.3) spunea că, „De nu veţi fi ca pruncii, nu veţi 
intra în împărăţia Cerurilor* 1 . Luca adăuga şi el: „Cine nu 
va primi împărăţia lui Dumnezeu ca un prunc nu va intra 
în ea“ (18.17), iar francmasonii se consideră copiii vădu¬ 
vei, adică ai zeiţei Isis, cea care îşi căuta soţul sfârtecat. 

Credinţele românilor pe această temă (855-907) sunt 
variate şi cuprind o plajă largă de predicţii (de la fecundi¬ 
tatea cuplurilor până la cursul vieţii copilului), de reco¬ 
mandări de natură profilactică până la interdicţii greu de 
asociat unui criteriu. O grijă deosebită este vizibilă în aces¬ 
tea pentru a nu-i pricinui copilului suferinţe care să-l facă 


1 Tamaş, Veronica: Marele dicţionar al viselor, Ed. Miracol, 
Bucureşti, 1997, pg. 56. 

să plângă: a nu-1 scoate din casă înainte de botez fiindcă ar 
căpăta mugetul vitelor, a nu ieşi cu ţigara aprinsă din casa 
unde este copil mic, ca să nu plângă noaptea etc. 

Alte griji vizează creşterea armonioasă a pruncului 
(878-884), hrănirea acestuia (891), sănătatea lui (901) etc. 
Părul bogat este, conform credinţelor româneşti (3037), un 
semn de noroc şi belşug, cei cu părul creţ sunt mincinoşi şi 
cei cu părul roşu sunt răi, după cum se spune. Grija pentru 
podoaba capilară se susţine şi din punctul de vedere al cre¬ 
dinţelor pe o argumentare de tip special: de pildă părul 
care cade sau părul tuns nu se aruncă (3044-3046) la în¬ 
tâmplare pentru că ar pricinui dureri de cap sau chiar che- 
lirea. O credinţă (3041) recomandă să nu se ardă părul pen¬ 
tru că pierzi puterea, ceea ce trimite la trădarea Dalilei din 
Vechiul Testament. Şi din nou aducem în atenţie grija deo¬ 
sebită care se poartă pruncului ce urmează a se naşte: fe¬ 
meia însărcinată nu trebuie să lovească cu piciorul câinele 
sau pisica pentru că ar naşte copilul plin de păr, motiv pen¬ 
tru care pune în scăldătoarea acestuia păr de pisică sau 
câine, ca să prevină riscul dacă cumva nu-şi mai aminteşte 
că a lovit un astfel de animal (3052). Iar dacă ar mânca 
cumva din oală sau ar face mămăligă în timp cât este însăr¬ 
cinată, mama riscă să nască un copil fără păr pe cap 
(3053). Grija de a nu cheli întreţine şi ea alte credinţe: 
fetele să nu mănânce despletite, că le cade părul (3066), să 
nu se mănânce seminţe de tiugă (3063), fiindcă se riscă a 
rămâne ca tiuga fără păr, sau să nu te speli pe cap în 
săptămâna brânzei (3060). In schimb, se recomandă 
(3058-3059) ca fetele mari să se ungă pe păr cu untură de 
arici (efect prin contagiune) sau să dea cu salcie pe păr în 
ziua de Florii. 

La Sf. Toader se spală pe cap cu iarbă mare şi i se adre¬ 
sează sfântului cu rugăciunea: „Toadere,/ Sân Toadere,/ dă 
cosiţe fetelor/ cât cozile iepelor' 1 (3070). Deci se poate re¬ 
ţine că părul, asemenea unghiilor, conservă relaţii intrin¬ 
seci cu trupul şi legăturile lor magice sunt evidente. 

Pletele sunt indicii ale unor virtuţi, ale virilităţii, ale 
puterii. De aceea prima tăiere a acestora este una rituală la 
mai toate popoarele. în China antică, de pildă, tăierea păru¬ 
lui era considerată o mutilare asemenea emasculării şi in¬ 
terzicea celui ras în cap accesul la anumite demnităţi. în 
confruntările bărbăteşti, tunderea adversarului era un semn 
al capitulării şi al triumfului în acelaşi timp, precum scal- 
parea practicată de triburile de sălbatici. Pentru femeile 
adultere, în unele medii, se practica tunsul ca mutilare. In 
vise, părul este asociat cu bucuria şi dreptatea, dar şi cu 
desfrâul, cu regretele, durerile, paguba etc. 

Capul, spre deosebire de păr, nu interesează în credinţe 
în chip special decât pentru eventualele îmbolnăviri, motiv 
pentru care se respectă preventiv o serie de reguli cu tri¬ 
mitere la magia simpatetică (608), o serie de interdicţii 
(604, 611, 620), dar şi practici terapeutice (605, 607, 614, 
619). 

Somnul este în vise tradus cu sensul de curaj, propunere 
tentantă, afaceri duse la bun sfârşit, reuşită în viaţă şi mai 
puţin cu sensul de adversitate 1 . în schimb, somnolenţa se 
traduce cu zădărnicia în acţiuni, dezlegarea la răutate, 
apropiindu-se astfel de conţinutul celor mai multe credinţe 
care recomandă să nu dormi în zilele unor sărbători mari 
(3516), cum ar fi de Paşti (3517), de Sf. Vasile (3518) ori 
de Sf. Gheorghe (3520), dar nici în alte zile să dormi mult 
(3527) pentru a nu te îmbolnăvi de gălbenare (hepatită). 


1 Tamaş, Veronica: op. cit., pg. 186. 


175 



Cei deştepţi au somnul uşor (3519), spre deosebire de 
„bondolani" (prostănaci n.n.). Practicile reţinute de 
Gorovei la acest articol reliefează grija pentru somnul co¬ 
pilului, dar şi pentru somnul adulţilor (3532) care trebuie 
să protejeze mâna dreaptă spre a putea să-şi facă şi noaptea 
semnul crucii cu ea. Femeile, când dorm în câmp, cu pri¬ 
lejul lucrului, trebuie să facă semnul crucii peste locul 
unde urmează a dormi (3542) ca să nu fie pocite de iele. 
De reţinut somnul indus magic cu ajutorul legătoarei pi¬ 
cioarelor morţilor, la care recurg furii (hoţii) pentru a putea 
fura din casele oamenilor fără a fi simţiţi (3515), iar dacă 
aceştia ar lega şi uşa casei cu legătoarea, cei din casă 
nu s-ar mai scula decât dacă vine cineva să dezlege uşa. 

5 . 3 . 9 , în planul relaţiilor interumane guvernează noro¬ 
cul (82), după cum atestă numărul credinţelor reţinute la 
acest articol, urmându-i: furtul (60), oaspeţii (31), călători¬ 
ile (25), dragostea (15), duşmănia şi duşmanii (14), vădu¬ 
via (8), bucuria (5), negoţul (4), omorul (3), mânia (2), ar¬ 
vuna (1), iscoadele (1) etc. Dicţionarele viselor au reţinut 
norocul cu o semnificaţie opusă (ghinion, perioadă neagră) 
şi mai puţin în chip pozitiv (ieşire dintr-o perioadă difi¬ 
cilă), însă credinţele, prin modul lor direct de reflectare a 

norocului, îl pun în centrul atenţiei sub câteva aspecte, aşa 
cum am mai văzut şi în alte cazuri: semne ale norocului, 
testarea, atragerea şi păstrarea lui. Din cele 82 de credinţe 
despre noroc, 36 sunt semne ale prezenţei sau absenţei lui 
(a), 23 sunt practici (b) ale păstrării norocului (grija de a 
nu-i aduce prejudicii), 17 sunt practici de atragere a noro¬ 
cului (c), iar 6 sunt testări ale acestuia (d), vezi fig. 8. 

Se remarcă semne de noroc în special la naşterea prun¬ 
cului (2684, 2700-2704), la nuntă (2708, 2709), la înmor¬ 
mântare (2716, 2717), dacă îşi fac sau nu cuiburi rândune- 
lele la casa gazdei, după zborul gâştelor etc. 

Păstrarea norocului însă nu se mai rezumă la semne, ci 
presupune practici speciale (2686, 2692, 2715), avertizări 
(2735, 2736) sau interdicţii (2705, 2712, 2724, 2754). 
Atragerea norocului (2687, 2693) poate să însemne şi 
practici (2726, 2734), cum ar fi de pildă înhumarea unui 
liliac în faţa casei după ce ai pus un bănuţ pe el, iar asta îţi 
va aduce noroc. Testările norocului sunt practici indivi¬ 
duale ocazionate de unele sărbători cruciale: de Paşti 
(2681) se fac testări cu un ou roşu care se va păstra un an, 
sau 40 de zile (2683), iar atunci, dacă va fi gol, e semn de 
nenoroc; de Sf.Vasile, când pentru fiecare membru al 
familiei se va rândui câte o lingură cu apă aşezată într-o 
tavă (2690), a căruia va fi secat până dimineaţa, acela nu 
va avea noroc; de Sânziene (2695), când fetele împletesc 
cununiţe din planta cu acest nume şi le aruncă pe casă pen¬ 
tru a vedea a căreia rămâne acolo, fiindcă aceea se va mă¬ 
rita curând. 

Furturile (a fura bani, a fura obiecte, documente) sunt 
prezente în vise ca prelungiri ale grijilor diurne constante 
în legătură cu acestea, iar interpretarea dată de mantica 
onirică (oniromanţie / oniromancie) vizează poli opuşi: de 

vei visa că furi, primejdie înfricoşătoare vrea să însemne, 
însă văzând cum se fură, înseamnă că îţi surâde norocul, 
după cum arată cărţile de vise 1 . 

Credinţele, cum am mai arătat, atestă o veche grijă faţă 
de acest fapt (1477-1486) şi ele merg de la semnele de aju¬ 
tor în identificarea celui ce are această deprindere (Omul 
cu gropile în obraji are obiceiul luatului -1481; Când te 
pişcă şoarecele în casă, înseamnă că de cei din casă eşti 
furat -1485), până la semnele reuşitei la furat (Când te 
duci la furat, şi în timpul când stai şi asculţi ca să te în¬ 
credinţezi că nu-i fi prins de cineva furând, de a rage 
atunci o vacă, nu te prinde nimeni, iar de-a necheza un cal, 
atunci tnai bine să nu furi, că te prinde ca din oală -1480). 

Dar furtul este în general incriminat şi de păgubaşi, şi 
de răsplata lui Dumnezeu: cine fură ghizdele sau altceva de 
la fântână pe lumea cealaltă mănâncă foc şi catran (1477). 
Sau, ca în mitul lui Sisif, cine fură pepeni din bostănărie pe 
lumea cealaltă se fac mari, iar păcătosul e silit să-i ridice 
din vale pe deal, şi iar, şi iar, deoarece aproape de vârf îi 
scapă din nou la vale (1479). Numai în noaptea Paştelui 

1 Tamaş, Veronica: op. cit., pg. 84. 

furatul e de „bun augur“(!), pentru că acela care fură atunci 
(1478) poate fura tot anul fără a fi prins. Iar dacă prinzi 
hoţul în curte la furat (1693), „să nu-1 împuşti, că îi iei 
păcatele". 

5 . 3 . 10 . Ocupaţiile, în special cele domestice şi agricole, 
se regăsesc în credinţe într-o ierarhie sui-generis : 

După cum se poate vedea, predomină credinţele referi¬ 
toare la ţesut (38), apărute şi întreţinute în legătură cu 
această ocupaţie şi cu sporul dorit de gospodine, lor ur- 
mându-le cele privitoare la semănat (11), ţinute cu sfin¬ 
ţenie şi de bărbaţi. Celelalte preocupări gospodăreşti se re¬ 
feră la tors (2) şi la depănat (1), adiacente ţesutului, dar şi 
la ciur şi cernutul făinii (2), la facerea ţestelor (1) sau la 
măciniş (1), cele mai multe legate de ocupaţiile feminine. 

Ţesutul, îndeletnicire de industrie casnică, era ocupaţia 
cea mai importantă cu care femeile îşi petreceau mai toată 
iama făcând pânza sau abaua necesare confecţiilor şi lăzii 
de zestre pentru tinerele fete. îndeletnicirea este străveche 
şi se pare că la români a pătruns prin influenţă islamică, 
ştiut fiind că în ţările arabe arta ţesutului simboliza miş¬ 
carea stelelor şi a universului în întregul lui prin aceea că 
este act de creaţie. Ajuns la rang de artă, ţesutul s-a gene¬ 
ralizat ca măiestrie a minuţiozităţii feminine (vezi pânza 
Penelopei din poemele homerice), până şi zeiţele sunt ade¬ 
sea reprezentate (marea zeiţă hittită) cu unelte ale ţesutului 
(de regulă fus sau furcă), iar ţesutul este interpretat ca sim¬ 
bol al reluării permanente a ciclurilor persoanei, ale istoriei 
şi ale universului 1 . 


Chevalier, J.: Gheerbrant, Alain: Dicţionar de simboluri, Ed. 
Artemis, Bucureşti, 1995, voi. III, pg. 400. 

în credinţele noastre legate de ţesut, ca de altfel şi în 
cultul grâului şi al pâinii, prelucrarea fibrei textile se face 
în condiţiile păstrării manei şi ale grijii pentru spiritul 
plantei, căruia nu trebuie să i se aducă prejudicii, ceea ce 
s-ar repercuta în recolta anului viitor (în ciclul productiv 
care începe). De aici şi practicile de stimulare (3838) de la 
urzitul pânzei, care privesc în egală măsură recolta de câ¬ 
nepă, dar şi sporul în război (pânza să iasă ca fumul pe coş 
sau cum merge minciuna în sat). Pusul pânzei pe sulul 
războiului se face de către femei fără a fi văzute de bărbaţi, 
pentru că s-ar înmuia marginile acesteia (3844). 

Şi în acest caz întâlnim o serie de practici menite să 
protejeze lucrul femeii (3836, 3850, 3855), ţineri cu acelaşi 
scop (3823, 3825), dar şi acte de gratulare la încheierea lu¬ 
crului (3827, 3855), predicţii (3858) etc. 

Semănatul, care în oniromanţia românească este un 
semn în exclusivitate de bun augur, se arată a fi lucrarea 
agricolă cea mai importantă, fiindcă, în funcţie de momen¬ 
tul ales (a nu se semăna la lună nouă - 3397), se decid 
sorţii viitoarei recolte. Cum aceasta rămâne sub semnul in¬ 
certitudinii până la strângerea de pe câmp, gospodarul se 
teme de orice ar putea să-i aducă vreo atingere 1 şi de aceea 
este prevăzător: semănatul începe cu ochii închişi (3398), 
se hrănesc păsările cerului cu resturi de la masa lăsatului 
de sec ca să nu strice recolta (3400), nu se dă împrumut 
nimănui din grâul de sămânţă etc. Iar sacii cu sămânţă se 
aşază cu rânduială, ca sporul să se întoarcă acasă, şi se ţin 
legaţi la gură să nu se risipească mana etc. 

1 Vezi lucrarea noastră, Cultul grâului şi al pâinii la români , Ed. 
Minerva, Bucureşti, 1997. 

5.3.11. Valorile etice sunt şi ele în atenţia înţelepciunii 
populare, inclusiv în credinţe. Sunt stigmatizate cu precă¬ 
dere defectele omeneşti, după codul etic creştin ortodox. 

Gorovei face în virtutea acestui cod deosebiri de mare 
fineţe între noţiuni (nărav/cusur; necinste/nedreptate ş.a.) 
şi structurează materialul etnologic aşa, încât izbuteşte să 
surprindă, în complexitatea sa, portretul moral tradiţional 
al românului. 

Furtul, despre care am vorbit ceva mai sus, este urmat 
de numeroase alte apucături : cinste (3), curvar (2), lene 
(2), necredinţă în căsnicie (2), zgârcenie (2), dărnicie (1), 
nărav (1), necinste (1), nedreptate (1), nemilostivire (1) 
etc. 

Cinstea se arată a fi virtutea care înnobilează, cu toate 
că autorul nu-i consacră un articol separat (1311, 2141, 
4132). Grija pentru această virtute este de aceeaşi intensi¬ 
tate ca aceea despre noroc. Tocmai pentru asta nici o fată 
nu ia de la alta de pe cap o floare să şi-o pună sieşi, astfel 
ar lua cinstea aceleia, cu atât mai mult cu cât are motive să 
nu o facă. Cu acest prilej, Gorovei face referire şi la vise 
(alt nivel de reprezentare cu altă relevanţă, alt nivel de 
semnificare, cu o simbolistică specială) şi ne aminteşte 
(2141) că, dacă visezi că urci sau cobori un deal, câştigi 
sau, respectiv, pierzi cinstea şi, tot la fel, dacă te visezi 
zburând (4132), vei spori în cinste. 

Patima iubirii extraconj ugale, potrivit credinţelor din 
Vâlcea, îşi are cauza într-o neglijenţă a mamei care îşi 
sărută pruncul în spate (1064) sau îi dă un prilej înainte de 
împlinirea vârstei de un an să se uite în oglindă (2903). O 
astfel de patimă pecetluieşte viaţa copilului, iar acesta îi 
va sluji şi după căsătorie prin necredinţă. Un semn îl poate 
da câinele/căţeaua când udă peretele casei (556, 557). 

Când câinele dă un astfel de semn, stăpânul casei se arată 
necredincios, iar când o face căţeaua, „vesteşte patima fe- 
meiei“. 

Lenea, judecată după credinţe, nu pare să fie un dat, ci 
mai degrabă un accident; a vedea un miel pentru prima 
dată în an culcat înseamnă ca în acel an să-ţi fie tot timpul 
lene (2213), se crede în Vâlcea. Spre deosebire de alte 
apucături , lenea are un remediu: „Să ieşi până la poartă 
după cel ce-ţi vine în casă, căci numai aşa iese lenea din 
tine, ori dintr-ai tăi“ (1863), se crede în zona Tecuciului. 

Zgârcenia este previzibilă încă din faşă: copilul care are 
barba lată şi o gropiţă adâncită la mijloc are să fie zgârcit 
(177), ca şi acela care îşi ţine mâinile strânse pumni 
(2034). 

Necinstea, necurăţenia fetelor nemăritate sunt semnalată 
printre ele ori de câte ori plouă cu soare (3210), însă ne¬ 
dreptatea, care nu mai este o problemă personală, ci una 
contractuală, nu ţine de cald omului (2646). 

5.3.12, Dincolo de aceste vicii de comportament, mult 
mai zgomotoase însă, se regăsesc bolile trupului. Cuprinse 
în articole intitulate după numele lor tradiţional sau identi¬ 
ficabile sub alte titluri (de care îşi leagă cauzele), bolile 
sunt în majoritatea lor cele cunoscute din descântece (tera¬ 
pie magică simptomatică a lor). 

Numele bolilor, ca etimologie, nu se circumscriu sco¬ 
purilor anunţate din titlul acestei lucrări. Nominaţia, ca act 
de semnificare, a operat şi în acest caz pe criteriul selecţiei 
semnului (simptom) esenţial, a remarcabilului distinctiv: 
friguri, gâlci, junghi, spaimă etc. 

Nu mai puţin interesante sunt credinţele despre etiolo¬ 
gia şi terapia lor. Reprezentarea numerică a acestor cre- 

dinţe poate fi inclusiv un argument de arheologie medi¬ 
cală; numărul credinţelor în legătură cu o afecţiune sau alta 
relevă înainte de toate incidenţa bolii şi îngrijorarea pe care 
ar fi provocat-o ca molimă, de care se leagă şi morbiditatea 
ei, în consecinţă. 

în virtutea acestui criteriu, iată în ordine descrescătoare 
care este situaţia rezultată: bubă (45), friguri (44), deochi 
(42), boală (24), lehuzie (11), spaimă (8), oftigă (7), brâncă 
(6), junghi (6), gâlci (4), dambla (2), boală lumească (1), 
boală rea (1), dalac (1). 



bubă friguri deochi boală lehuzie spaimă oftigă gâlci etc. 


Fig. 10 

în cea mai mare parte consecinţe ale unor infecţii, bu¬ 
bele erau purtătoarele unor germeni contagioşi, ceea ce 
atrăgea atenţia ca factor de risc, lăsând la o parte suferinţa 
bolnavului cu simptomatica ei destul de zgomotoasă. în 
medicina populară se reţine riscul de a se ajunge la buba 
neagră (dalacul), când mai nimic nu s-ar mai fi putut face. 
De aceea se manifestă atâta grijă pentru prevenirea unor 
riscuri de acest gen, iar în calendarul popular se consacrau 

ţineri speciale, cum ar fi de pildă „zilele bubatului", res¬ 
pectiv 4, 5 şi 6 decembrie, când femeile nu mănâncă se¬ 
minţe şi copiilor nu li se dau boabe coapte, ci fierte numai, 
pentru a le fi bubatul (pojarul, varicela) mai uşor de trecut, 
din moment ce se accepta că aceste boli ale copilăriei sunt 
inevitabile ba, mai mult, erau considerate prilejuri de imu¬ 
nizare naturală. 

Cele 45 de credinţe adunate la articolul consacrat aces¬ 
tor afecţiuni sunt cu trimiteri la un spectru larg de cauze, 
de la unele neglijenţe în ţineri, de exemplu a nu mânca fa¬ 
sole în prima săptămână a postului mare (387), la unele 
tentaţii cum ar fi de pildă să prinzi ceva cu degetele din 
gunoi (395), până la interdicţii de genul celei ce opreşte 
femeia gravidă să dea cuiva cărbuni aprinşi (pentru a face 
focul), fiindcă ar fi născut copilul cu bube pe trup (390). 
Se semnalează şi factori agravanţi: „când ai vreo bubă, nu 
e bine să intri în vie, căci se obrinteşte şi atunci mai rău te 
doare“ (400), după cum se crede în Vâlcea. 

Focul, de obicei, poate în anumite condiţii să provoace 
astfel de îmbolnăviri: joaca copiilor cu focul (391), a nu 
strica urma oalei de la foc (404). Dar cu teama de a con¬ 
tracta bube se ajunge până acolo încât numai a te uita la cel 
ce-şi arată astfel de suferinţe e de ajuns să te îmbolnăveşti 
(406), sau pur şi simplu a te privi în oglindă îndată după un 
bubos (373). 

Friguri este numele generic al unei boli din medicina 
populară care se caracterizează, aşa cum este de presupus, 
prin simptomul senzaţiei nefireşti de frig. Semnul de boală 
punea diagnosticul imediat, chiar dacă este un indiciu şi 
pentru alte boli cu debut zgomotos, şi terapiile uzuale îşi 
intrau în atribuţii: afumatul cu puf din cuibul unei rându- 
nele (1420), afumatul cu păr de urs (1421) când se aprecia 

că frigurile s-au făcut de frica animalului văzut de cel în 
cauză, tăierea unor fire de păr şi a unghiilor celui cuprins 
de boală şi punerea lor în amestec cu coaja unui ou la 
răscruce de drum (1415), până la a stoarce balega de cal şi 
a da zeama rezultată în amestec cu apă celui bolnav să o 
bea (1417). 

Deochiul are un spectru larg de simptome şi se arată a 
fi mai mult o stare de rău general, cu frisoane şi chiar cu 
temperatură, dar şi cu greţuri, dureri intestinale, diaree, 
după descrierea făcută de terapeuţi. Afectează în special 
copiii mici (cei nebotezaţi, fiind necreştinaţi, nu se deoa- 
che), dar şi pe cei mai mari, adesea şi pe adulţi. 

Mijloacele de prevenire a deochiului sunt variate: copi¬ 
lul înţărcat nu se mai întoarce la sân că va deochea (1086), 
pentru a nu fi deocheat, copilului i se dă piept de la o ţi¬ 
gancă (1089), nu se pupă copilul până nu împlineşte un an 
pentru a nu se deochea repede (1093), nu se lasă doi copii 
mici faţă în faţă pentru a nu se deochea amândoi, a se feri 
de omul cu ochii verzi (1090) etc. 

In terapia deochiului însă apar cu forţă protectoare, ase¬ 
menea amuletelor, unele obiecte magice: şnurul sau firul 
roşu (1095, 1096, 1107, 1108, 1111), o lingură (1113), 
cruciuliţa, firul de păr (1094) şi altele. Terapia, după cre¬ 
dinţele adunate la acest articol, se arată a fi destul de limi¬ 
tată (descântecul ar fi suficient) şi pe alocuri se rezumă 
doar la a i se face deocheatului un benchi (semn) în frunte 
cu tină de sub talpa mamei sale (1125), cu cenuşă albă 
(1123), cu unt de vacă (1117), cu usturoi (1119) sau la 
simple abluţiuni cu apă descântată. 

5.3.13. Un loc aparte îl ocupă şi în credinţele românilor 
elementele magice: vrăjile, farmecele, blestemele, apa din 

scăldătoare, iarba fiarelor etc. Tratarea lor ca manifestări 
ale obscurantismului angajează o atitudine ostilă lor îna¬ 
inte de a cunoaşte uiversul lor original, iar strădania ateistă 
de înlăturare a acestor credinţe obscure în România anilor 
postbelici, inclusiv cu intervenţia regretabilă a unor etno¬ 
logi şi folclorişti, respectabili altfel, nu a avut efectul scon¬ 
tat. 

Cauzele care au generat astfel de credinţe, aşa cum am 
arătat la un capitol anterior, nu puteau fi eradicate prin de¬ 
crete sau prin articole în revistele de specialitate. Iar ceea 
ce se încerca a se pune în loc în campanii susţinute nu avea 
legătură obiectuală cu credinţele milenare*. Pentru o astfel 
de „revoluţie 11 se impuneau mutaţii sociale esenţiale care 
să aducă în chip implicit un alt mod de percepere şi de in¬ 
terpretare a fenomenelor, a vieţii, a universului şi a umani¬ 
tăţii. 

Sociologii, ca să nu mai vorbim de antropologi, ştiau 
bine că se comite o eroare gravă inclusiv de ritm; credin¬ 
ţele consolidate timp de milenii, oricare ar fi fost progre¬ 
sele sociale, nu puteau fi suprimate, cu atât mai mult cu cât 
alternativa oferită excludea din calcul şi biserica, singura 
care putea face câte ceva în acest sens, dar nu totul. 

Vrăjile, subiect şi obiect în credinţele populare, au con¬ 
stituit prilejul magic de intervenţie în cursul firesc al lucru¬ 
rilor, dar şi teama implicită care le-a consolidat statutul. 
Ele se regăsesc sub acest titlu într-un număr de 33 de cre¬ 
dinţe la Artur Gorovei, urmate fiind de cele despre apa din 
scăldătoare (24), de farmece (14), blesteme (6) şi iarba fia¬ 
relor (2). Autorul inventariază separat vrăjile de farmece, 
din câte se observă, noţiunile fiind diferite pentru el. 


* Vezi articolul nostru Orientări în folcloristica românească după 
1947, în revista „Academica 11 , martie, 2004. 

Cărţile de vise interpretează vrăjitoarele ca simboluri 
ale maleficului (necazuri, relaţii stricate, pierderi importan¬ 
te), ele fiind asimilate unei imagini degradate prin însăşi 
practica vrăjitoriei a vechilor preotese şi sibile druide, an¬ 
titeză a imaginii idealizate a femeii. La români, în ţinutul 
Sucevei, prin vrăjitoare se înţelege constant acea femeie 
care ia mana de la vaci şi nici nu putrezeşte după înmor¬ 
mântare (4201, idem 4235). 

După Gorovei, testările de soartă la care recurg fetele 
cu prilejul înnoirii timpului (în mod frecvent la Anul Nou 
sau la Bobotează), ori la Sf. Andrei, sunt notate ca vrăji 
(4202^4214, 4219). Şi tot la acest articol autorul notează 
câteva practici de atragere a sorţii sau a băieţilor mai ales 
la hore (4224-4228). Un interes aparte îl prezintă obiectele 
folosite de fete în testările de soartă, simboluri ale trăsătu¬ 
rilor fizice, morale ale viitorilor soţi, simboluri ale bună¬ 
stării sau prosperităţii. 

Astfel, identificăm: scuturatul lingurilor şi lătratul câini¬ 
lor, stâlpul de la gard legat în-noaptea Anului Nou, sculatul 
vitelor prin lovire cu piciorul, arderea a două fire de păr în 
foc, plumb topit şi turnat în apă, bruma de pe firul de busu¬ 
ioc, călcatul în urma preotului la Bobotează, aruncatul cu 
papucul peste casă, ca şi aruncatul cununiţei pe acoperiş la 
Drăgaică etc. 

Gorovei notează însă şi practici care, prin rigoare ma¬ 
gică, se înscriu în noţiunea de vrajă (4223, 4228, 4231). 
Ele constau în aducerea din câmp în zi de duminică a unei 
tufe de mătrăgună în locul căreia se lasă o traistă cu pâine, 
sare şi rachiu. Mătrăguna se aduce pusă pe cap, cu respec¬ 
tarea condiţiei de taină, lucru studiat în detaliu de Mircea 
Eliade. 

Simbolice sunt şi cheotorile pe care fetele le procură din 
hainele băieţilor pe care şi-i doresc de bărbaţi şi pe care le 
pun la nasturii lor sau pe cap, ori numai că le poartă la 
sine, cu credinţa că vor fi luate de aceia de soţii. 

La articolul despre scăldătoare (3461-3484), Gorovei 
adună doar credinţele care se leagă de copilul nou-născut, 
deşi sunt numeroase credinţe şi în legătură cu scalda mire¬ 
sei şi a mortului. Aici trebuie să menţionăm flexibilitatea 
funcţională a semnului în raport de conţinutul evenimen¬ 
tului de referinţă (a se vedea argumentele flexibilităţii se¬ 
miotice a colacului, de pildă, în raport de evenimentele 
vieţii sau de prilejurile sărbătorilor de peste an, la care am 
făcut referiri speciale în Cultul grâului şi al pâinii la ro¬ 
mâni). 

Din tradiţiile consemnate reţinem importanţa dată scăl¬ 
datului, capabil să îşi pună amprenta pe tot cursul vieţii 
copilului. De aceea nu lipsesc din scăldătoare busuiocul, 
banii de argint, bujor, miere, pâine, zahăr, un ou, lapte dul¬ 
ce, agheasmă. Fiecare dintre aceste ingrediente are menirea 
de a-şi transfera asupra vieţii pruncului amprenta simbolu¬ 
lui în care s-a consacrat: busuiocul atrage iubirea oameni¬ 
lor, argintul aduce puritatea (afirmată şi în descântece), bu¬ 
jorul aduce rumeneala obrazului (semn de sănătate), mie¬ 
rea atrage vorba dulce, pâinea înseamnă îndestulare, zahă¬ 
rul aduce dulceaţa vieţii, laptele dulce e culoarea feţei, oul 
înseamnă sănătate trupească, iar apa sfinţită este protec¬ 
toare de duhuri rele (3461). 

In Mălinii Sucevei (3462) se folosesc şi altele: planta 
numită lemnie, cătuşnică, cânepă, popchişor şi chiar untură 
de purcel, ca pruncul să fie gras (ceea ce este în credinţele 
românului tot un semn de sănătate). în alte zone se pune şi 
sare ca să nu se opărească copilul pe la încheieturi. în scal- 

da de după botez se aruncă şi o coardă de vioară ca să aibă 
voce să cânte când va fi mare, motiv pentru care tot acum 
se foloseşte o oală nouă. Moaşa îşi spală şi ea picioarele în 
scăldătoarea copilului (similia similibus ...) ca acesta să 
plece repede în picioare (3466), iar înainte de a se arunca 
apa la trunchiul unui pom, în loc curat, se scuipă în ea 
(3472), gest de anihilare, ca să nu îşi bage coada necuratul 
în viaţa copilului. 

Totodată scăldătoarea este şi un prilej terapeutic pentru 
copiii cu o sănătate şubrezită (3480), iar scăldatul la râu nu 
este permis (Adămeşti - Teleorman) în primăvară, înainte 
de a mânca brânză proaspătă din laptele acelui an. 

Farmecele, la Gorovei, sunt, cum am mai spus, altceva 
decât vrăjile făcute de tinerele fete ca testare a sorţii. Ele 
îşi propun un efect grav, care ar putea periclita viaţa şi să¬ 
nătatea, mana holdelor şi armonia dintre oameni. Şi în 
acest caz, obiectele a căror forţă malefică poate fi antrenată 
în scopul propus sunt variate: ţărâna din urma dreaptă a su¬ 
biectului sau din umbră, apa cu care a fost spălat un câine, 
floarea de toaie (Bucovina). 

Credinţele recomandă şi o serie de practici anihilante: 
de la banalul cântărit de Sf. Gheorghe, la purtatul unei 
amulete (1267) de către mireasă, purtatul unei haine sau a 
unui ciorap pe dos (1269), fixarea unei potcoave în prag, 
până la desfăcături (1278). 

Pe de altă parte, blestemul se arată a fi chiar mai înspăi¬ 
mântător decât vrăjile şi farmecele, probabil şi prin aceea 
că el este o reacţie de răspuns în răzbunarea unui rău prici¬ 
nuit (motiv, nu capriciu) cu bună-ştiinţă, la care se cere, 
justiţiar, ajutorul sfinţilor de prim rang. Cele 6 credinţe 
sunt în majoritate (5) recomandări preventive formulate în 
genul: e bine să (se poarte inel în deget pentru a nu se 

apropia blestemele), să nu (le toarne părinţii copiilor apă 
ca să se spele, fiindcă, dacă îi vor blestema cândva, se vor 
lipi blestemele de ei) etc. Cel mai de temut este însă bleste¬ 
mul de preot (262), fiindcă cel blestemat nu va mai putrezi. 

5 . 3 . 14 . Un loc aparte trebuie să acordăm credinţelor 
care vizează belşugul, banii, mana, sporul, averea, notate 
în articole distincte şi care, în ordine descrescătoare (res¬ 
pectiv, 36, 17, 10, 6, 1) relevă că o grijă constantă se în¬ 
dreaptă către belşug, în sensul de prosperitate, ideal supe¬ 
rior în care se regăsesc aspiraţiile personale şi răsplata pen¬ 
tru curăţenia morală, sfinţenia cu care se ţin sărbătorile 
(credinţele) tezaurizate în conştiinţa colectivă şi nu în ulti¬ 
mul rând sârguinţa şi credinţa fiecăruia. 

In chip firesc, belşugul este în centrul atenţiei celor mai 
multe credinţe, de el depinzând însăşi existenţa fiecăruia. 
Asigurarea acestuia este motivată deci, mai înainte de toa¬ 
te, în trebuinţele primare ale omului. De aceea la nivelul de 
semnificare şi argumentare al credinţelor pentru belşug lu¬ 
crurile sunt vizibil tranşante: a avea sau nu prosperitate. In 
centrul atenţiei rămân consecvent holdele (231), în legă¬ 
tură cu care te poţi asigura dacă vei nota în ce zi a săptă¬ 
mânii a nins în acel an ca să ieşi în aceeaşi zi la semănat, 
garanţie a belşugului. 

De fapt, preocupat să ştie din vreme cum vor fi sorţii 
lanurilor, omul a căutat semne prevestitoare de la testările 
practicate de Anul Nou sau în perioada dintre Crăciun şi 
Bobotează (vezi calendarul din foi de ceapă) până la ele¬ 
mentele minore citite în culcatul găinilor (233), creşterea 
viguroasă a unor flori sau plante, ca rodul-pământului 
(232), a conurilor de brad (230), până şi în ghinda stejaru¬ 
lui (225). Nu lipsesc nici practicile stimulative (altele decât 

cele de atragere a ploii): a pune sub prima brazdă din pri¬ 
măvară pâine şi sare (223), a face de Trifonul viilor sfeşta¬ 
nie în câmp cu preotul şi în alaiul participanţilor în exclu¬ 
sivitate bărbaţi etc. 

Banii vor spori vizibil în casa aceluia care de Crăciun, 
de Paşti şi de Rusalii se va spăla cu apă de pe bani (166), 
cred ardelenii de la Sobolciu. Or, grija pentru sporul aces¬ 
tora se vede la naşterea copilului, la nuntă (169), la prima 
simbrie (172), în vânzare (173) până şi în vise. Semnele 
prognostice se pot citi în mâncărimea din podul palmei 
drepte sau stângi (159), în scuipatul întâmplător pe haine 
(161), la vederea lunii noi (168) etc. 

Mana, s-ar putea spune citind credinţele adunate de 
Gorovei sub acest titlu, are o trimitere aproape exclusivă la 
sporul laptelui vitelor dacă nu ar figura acolo (2033) o cre¬ 
dinţă care se referă la interdicţia (pe considerentul sporu¬ 
lui) de a da împrumut altora din grâul pentru sămânţă. Au¬ 
torul reţine cu predilecţie o serie de practici preventive sau 
de contracarare a furatului manei: a nu vinde unt celor care 
au şi ei vite (2024), a face o bortă în cornul vacii la Sf. 
Gheorghe, în care moldovenii pun pâine şi sare apoi o as¬ 
tupă cu un cep de lemn. Şi tot preventiv, în ajunul Crăciu¬ 
nului, de Bobotează şi de Paşti vitelor de lapte li se dau 
spre consum anumite furaje (curativ, tărâţe cu luminăriţă). 

Sporul, în al cărui sens se începe orice muncă, se asi¬ 
gură dacă nu porneşti acel lucru în zile de marţi, joi sau 
sâmbătă (3568), dacă nu te spurcă pitpalaca (3567), dacă 
nu mănânci cu cusăturile în poală (valabil pentru femei) 
sau cu cartea în sân (3569). In orice caz, când pleci cu sapa 
la praşilă, să te închini dacă vrei să ai spor (3572). 

5 . 3 . 15 . Credinţele despre alimente sunt puţine ca specii 
şi am reţinut doar articolele despre mâncare (71), la modul 
general, mămăligă (25), pâine (12) şi vin (5). 

Cercetând credinţele despre alimente, se poate constata 
la români un adevărat cult pentru masă, ca moment impor¬ 
tant început cu rugăciuni şi încheiat cu mulţumiri lui Dum¬ 
nezeu. Masa este simbol al cerului, păstrat ca atare de bise¬ 
ricile creştine în prestolul lor, dar şi un centru spiritual, 
principiu unificator, altar al familiei, simbol al stabilităţii şi 
bunăstării. In credinţele despre masă se regăsesc elemen¬ 
tele etice privitoare la hrană şi de aceea se zice că e mare 
păcat să scoli pe cineva de la masă, „că şi turcul, de e turc, 
te lasă să mănânci şi apoi îţi taie capul“ (după cum am au¬ 
zit în Scrioaştea-Teleorman) şi că dacă trosneşte masa fără 
motiv, e semn că în familia aceea se vor întâmpla lucruri 
grave. 

Una dintre credinţele adunate sub acest titlu (2071) con¬ 
sideră ca benefic, în numele mesei şi al cultului pentru a- 
ceasta, mâncatul de fructe dintr-o livadă străină sau dintr-o 
vie, dar nu îngăduie a lua şi acasă, pentru că aceasta „se 
ţine de furt". De aceea o altă credinţă adaugă: „Când ţi-e 
poftă de ceva, mănâncă, ori cere, că nu-i păcat" (2094). Iar 
când mănânci, dacă se întâmplă să-ţi ceară cineva, să-i dai 
nu numai să-i zici „na“, fiindcă înseamnă că-i minţi pe cei 
morţi din neamul tău (2057), iar cel care a cerut, dacă este 
un copil, nu va mai creşte (2058) şi dacă este o femeie gra¬ 
vidă, va pierde copilul (2059). O altă credinţă (2107) este 
menită să întreţină în chip pragmatic statutul stăpânului ca¬ 
sei: „Când mănâncă stăpânul casei, să nu lucre nime în ca¬ 
să, că nu-1 va lua nimene într-o seamă când vorbeşte în 
adunări". 

O serie de alte credinţe reglementează conduita la masă: 
să nu mănânci culcat (2104), să nu mănânci stând pe coate 
(2106), să nu mănânci cu lucrul în poală sau citind, să nu 
mănânci din oală, să nu mănânci când mergi la fântână, 
până şi să nu mănânci de două ori din mămăligă fără a lua 
şi din udătură (din ciorbă), să nu mănânci pe vatră că tragi 
a calicie, să nu mănânci cu stânga, să nu mănânci din poală 
etc. 

Nu lipsesc nici aici recomandările: fetele e bine să mă¬ 
nânce aluatul ras de pe covată ca să placă flăcăilor (2088), 
gospodina să şteargă imediat masa după mâncare, că altfel 
nu va putea vinde la târg ceea ce duce de vânzare (2067), 
să mănânci în ziua de Crăciun mai întâi carne de vrabie ca 
să fii uşor ca vrabia la muncă (2085)... 

Aliment de bază pe masa românului, mămăliga este pre¬ 
zentă şi în credinţele lui (25 la număr), răspândite în toată 
aria etnologică respectivă. Nu de puţine ori este conside¬ 
rată saţul casei, în timp ce pâinea este cinstea mesei, iar 
trupul lui Dumnezeu se află şi în aceasta, din moment ce se 
exprimă credinţa „să nu prefaci mămăliga de multe ori, că 
găseşti vine de sânge prin ea. Ii păcat să arzi trupul lui 
Dumnezeu de multe ori“ (2001), după cum se spune la 
Broştenii Sucevei. Şi nu numai acolo se recomandă ca 
„mămăliga şi pâinea să n-o calci în picioare, că-i păcat" 
( 2000 ). 

O altă credinţă spune că mămăliga nu are gust pentru că 
dracul îl fură din sac în momentul când ieşi din moară 
(1999). O serie de indicaţii protectoare pentru bunul mers 
al omului şi al gospodăriei se dau şi în legătură cu pregăti¬ 
rea mămăligii, cu turnatul ei pe masă, cu ceaunul, lingura, 
melesteul, tăiatul mămăligii etc. De asemenea, interdicţiile 
protejează şi ele viitoarea recoltă: „să nu mănânci mămăli- 

gă din ceaun, că faci a sărăcie 11 (2012), „să nu tai mămăliga 
cu aţa de jos în sus, căci se scumpeşte păpuşoiul" (2019). 
Mămăliga, crede românul, are şi virtuţi tămăduitoare: „Cu 
mămăliga găsită, dacă te ungi peste negei, ei pier" (2023). 

Pâinea, în schimb, în jurul căreia se manifestă un cult 
coerent, bine conturat în toate tradiţiile de peste an şi din 
ciclul vieţii*, este prezentă ca articol distinct, reprezentat 
în 12 credinţe adunate în majoritate din Moldova şi 
Bucovina şi numai două dintre ele sunt din Vâlcea şi 
Teleorman. Simbolic, sensul cuvântului pâine este un 
semn pozitiv inclusiv în scrierile patristice: „Fericiţi cei 
care hrănesc pe cei flămânzi de dreptate, împărţindu-le 
Pâinea", scrie Clement Alexandrinul. Nu întâmplător 
ebraicul Belth-lehem înseamnă „Casa Pâinii" şi nu întâm¬ 
plător pâinea este element euharistie. 

Oniromanţia a preluat şi ea acest simbol cu aceleaşi 
semnificaţii, dar cum cazuistica visului este diversificată, 
pâinea caldă înseamnă boală grea, a tăia pâinea înseamnă 
necredinţă, iar pâinea uscată înseamnă oboseală 1 , altfel în¬ 
seamnă bunăstare, mulţumire, sănătate, prieteni fideli, pu¬ 
tere. 

în cele 12 credinţe adnotate de Gorovei, pâinea se în¬ 
scrie în simbolistica generală impusă de cultul grâului şi 
chiar aminteşte de un ritual al ofrandei (3002) prilejuit de 
prima pâine din recoltă nouă, cunoscut în mai toată zona 


♦ Trimitem şi cu acest prilej la lucrarea noastră „Cultul grâului şi al 
pâinii la români”, Ed. Minerva, Bucureşti, 1997, în care am insistat 
asupra celor mai multe aspecte socioculturale în care subzistă cultul 
complex, întreţinut de la gesturi cotidiene până la rituri prilejuite de 
momente consacrate de semănat, seceriş, coptul pâinii, precum şi din 
ciclul vieţii, cultul strămoşilor etc. 

1 Tamaş, Veronica: op. cit., pg. 152. 

sudică a ţării: „Când se face întâi pâne de grâu, se fac colă- 
cei, se leagă de ciutură cu fir roşu şi sporiş (o plantă al 
cărei nume susţine credinţa, n.n.), se scufundă ciutura cu 
ele (gest de stimulare simbolică a fertilităţii, n.n.), apoi 
scoţându-le afară, se dau copiilor să le mănânce", se sem¬ 
nalează din Catane, jud.Dolj. 

Gorovei notează şi o practică magică în care pâinea este 
folosită cu scopul de a asigura un avans de autoritate asu¬ 
pra cuiva (3010). Această practică presupune să se ia două 
pâini, coapte primele, şi să se ascundă în biserică cât să 
treacă peste ele două liturghii, apoi să se dea celui vizat, 
înşelându-i buna-credinţă. De fapt pâinea apare de cele mai 
multe ori în magie cu scopuri benefice şi pretutindeni ea 
dă semne pozitive: dacă în timp ce se coace pâinea în cup¬ 
tor ai oaspeţi, se spune că aceştia vor avea parte de atâtea 
cămăşi câte pâini sunt în cuptor (3000). Dar pâinea uitată 
în cuptor, care uitată se cheamă, nu se dă copiilor spre a fi 
mâncată, fiindcă vor deveni uituci, şi nici fetelor de mări¬ 
tat, că vor fi uitate de flăcăi (3006, 3007). Socotită „cinstea 
mesei", după cum spuneam mai sus, pâinea impune gospo¬ 
darului şi celor care o mănâncă un respect cultic consec¬ 
vent: pâinea din care ai muşcat nu se dă altuia s-o mănân¬ 
ce, fiindcă îţi dai puterile (3003), iar firimiturile de pâine 
ce cad de pe masă nu se aruncă la întâmplare, ci numai la 
foc sau în loc curat şi nici nu se calcă în picioare (3005), 
pentru că e păcat. Iar dacă la masă a rămas o bucată de 
pâine nemâncată după ce a fost începută, e semn că unul 
dintre meseni s-a sculat de la masă fără a se fi săturat, ceea 
ce este un semn de nelinişte pentru gazdă. 

5 . 3 . 16 . Fără a fi de ultimă importanţă, elementele religi¬ 
oase relevă in extenso dimensiunea factorului creştin în 

conştiinţa românului, iar chestionarul lui Gorovei o atestă 
ca atare. 

în această idee am cercetat şi am reunit articolele cu¬ 
prinse de autor în volum despre credinţele românilor privi¬ 
toare la subiecte concrete ale religiozităţii: popă (28), păcat 
(23), pomană (18), Maica Domnului (16), lumânare (16), 
Rusalii (14), Paşti (12), icoană (12), Sf. Andrei (10), Filipi 
(8), Crăciun (5), Alexie (5), Florii (4), cruce (3), călugăr 
(3), An Nou (2), candelă (2), tămâie (2). 

Lor le sunt consacrate articole separate, dar le-am adău¬ 
gat şi acele credinţe risipite sub alte titluri, aşa încât putem 
spune că avem o imagine statistică a religiozităţii româ¬ 
neşti şi a exhaustivităţii ei. Fără doar şi poate că preotul 
este în atenţia credinţelor, chiar dacă în ele se pot citi şi 
semnele confruntărilbr dogmatice la nivel inferior: întâlni¬ 
rea unui preot în drum nu este de bun augur, după cum 
vom remarca în credinţe, însă prezenţa acestuia în casa 
creştinului cu botezul este benefică. Ideea de păcat este 
percepută din perspectivă creştină şi, din cele 23 de cre¬ 
dinţe consemnate de Gorovei, doar 5 se află în articolul 
consacrat, celelalte regăsindu-se alături de prilejurile căro¬ 
ra li se asociază. 

Cultul morţilor este prezent prin articolul consacrat po- 
menilor, termen ce înseamnă ceva mai mult decât simplul 
parastas, consacrat de biserică. Ele se fac în numele celor 
răposaţi şi sunt prezenie doar în 9 credinţe afectate artico¬ 
lului (3230-3238), altele 9 fiind asociate cu prilejurile lor. 

Maica Domnului se bucură şi în credinţele românilor de 
un cult central, cu o bogată susţinere în descântece, legen¬ 
de, poveşti şi balade, Maica Domnului acoperind cultul 
Marii Zeiţe sau al Zeiţei Mamă (Terra Mater, Magna 
Mater). Ea este considerată ocrotitoarea naşterilor şi a 

pruncilor nou-născuţi, motiv pentru care este prezentă şi 
în descântece („Să rămână X curat,/ luminat,/ Cum Maica 
Domnului l-a lăsat“). 

Lumânarea este simbolul creştin al luminii, întrebuinţat 
în prilejuri variate în sensul de axă a lumii, de lumină sa¬ 
crală, veşnică, de ardere cu denotaţii interpretate în divi¬ 
naţii. Ea însoţeşte viaţa omului de la naştere la înmormân¬ 
tare, în cultul morţilor, la sărbătorile de peste an ale cul¬ 
tului creştin ortodox, împărtăşit de majoritatea românilor. 

Sărbătoarea Rusaliilor, Cincizecimea, cum mai este cu¬ 
noscută în popor, este de sorginte precreştină şi s-a asociat 
în conştiinţa populară cu numele unor spirite feminine 
extrem de active în această perioadă (Rosalia, la romani), 
care se cer îmbunate prin rituri speciale (a se vedea obice¬ 
iurile din suita Căluşului) şi cărora li se consacră toată săp¬ 
tămâna premergătoare (Săptămâna Rusaliilor), cu interdic¬ 
ţii şi cu ţineri riguroase, a căror neglijare sau minimalizare 
ar avea efecte malefice imediate. 

Rusaliilor li s-au consacrat în folcloristica şi etnologia 
românească numeroase studii care au admis în general ori¬ 
ginea daco-romană a sărbătorii pe criteriul riturilor cu care 
se însoţeşte şi peste care biserica creştin-ortodoxă a aşezat 
ziua Sfintei Treimi sau Pogorârea Sfântului Duh. Credin¬ 
ţele poporului legate de Rusalii vin să consfinţească o serie 
de practici protectoare şi mai ales să întreţină cultul acestor 
zeităţi. 

Ziua de Paşti este şi ea marcată de credinţele poporului 
cum se cuvine pentru o sărbătoare creştină de maximă im¬ 
portanţă: învierea Domnului. Sărbătoarea nu are o dată 
fixă pentru că se leagă de un prilej astronomic prin funcţia 
simbolică: cea de a 14-a zi de la faza de lună plină de după 
echinocţiul de primăvară. 

Ciclul de tradiţii consacrate de sărbătoarea pascală a 
fost descris în numeroase lucrări de etnologie dintre care 
amintim doar Sărbătorile la români a lui Simeon Florea 
Marian, la care am mai făcut trimiteri. în virtutea credinţei 
că între Paşti şi Rusalii cerul este deschis, creştinii orto¬ 
docşi din România au instituit o serie de credinţe şi obice¬ 
iuri legate de cultul morţilor. 

Asemenea Paştelui, icoana apare tot în 12 credinţe, ea 
însă fiind reţinută ca reprezentare iconică a sfinţilor din 
calendarul ortodox şi se bucură nu numai în biserică de un 
loc privilegiat, ci şi în fiecare casă de creştin în care, îm¬ 
preună cu vatra, reprezintă polarităţi cultice importante, 
consacrate de credinţe nestrămutate şi de rituri specifice 
(de icoană se leagă mijlocirea rugăciunilor cotidiene, de 
vatră se leagă practicile magice mărunte, domestice). 

Alte elemente ale religiozităţii româneşti, cum ar fi cru¬ 
cea, candela, tămâia, călugării, dar şi numele unor sărbă¬ 
tori de peste an de care se leagă credinţe puternic motivate, 
au şi ele simbolistica lor. 

Crucea, de pildă, este unul dintre cele mai vechi simbo¬ 
luri universale alături de simbolul şarpelui şi se regăseşte 
în figurinele cruciforme aparţinând neoliticului. Arheolo¬ 
gia relevă că aceasta este un simbol precreştin omniprezent 
care însă a fost potenţat esenţial de jertfa lui Isus Hristos 
şi de creştinism. în credinţe, ea este asociată cu un gest 
magic protector în numele Mântuitorului. 

Candela se asociază cu lumânarea în simbolistica ei şi 
se aprinde ca şi aceasta ocazional, dar numai la icoane. 
Aprinderea candelei este în conştiinţa populară un gest 
protector şi de alungare a spiritelor rele şi însoţeşte cu pre¬ 
dilecţie rugăciunile credincioşilor, spre deosebire de lumâ¬ 
nare, care se foloseşte şi în magie. Tămâia, al cărei miros îl 

alungă pe diavol de peste tot şi îl chinuie fără milă, se folo¬ 
seşte în special în fumigaţii de purificare ca şi în cădirea 
preotului. 

Prezenţa acestuia, spun credinţele, mai ales când vine 
cu crucea la Bobotează, este benefică pentru casa în care 
intră, motiv pentru care femeile aruncă în calea lui boabe 
de porumb (3245). Acestea, dacă vor fi date găinilor, le-ar 
stimula să facă ouă multe. Şi tot atunci e bine să mături 
după preot, că în vara aceea nu vei face pureci. Cel ce se 
va face preot se cunoaşte de mic pentru că numai acela că¬ 
ruia îi cresc mai întâi dinţii de sus are această şansă (3248). 
Altfel, orice întâlnire cu preotul nu prea este aducătoare de 
noroc, spun credinţele, cu o singură excepţie: dacă treci 
prin dreapta lui (3249). 

Despre păcat, Gorovei notează doar 5 credinţe la arti¬ 
colul respectiv, cele mai importante fiind cele indicative: 
„Pe morţi şi pe bătrâni să nu-i vorbeşti de rău, că le iei 
păcatele" (2949), „Dacă moare o femeie lăuză, i se lasă 
mai multe fire de păr neîmpletite anume, ca să o vadă 
Dumnezeu şi să-i ierte păcatele" (2951) şi „Cine împuşcă 
când plouă capătă păcate" (2952). Se notează şi o credinţă 
semnal cu referire la ţipătul de la expulzarea nou-născutu- 
lui: „Când se naşte copilul, el ia 7 păcate din păcatele mai- 
că-sa, pentru a-i răsplăti durerile. De asta nu se poate om 
fără păcate" (2950). 

Credinţele despre pomană prilejuiesc şi o contradicţie 
pe care o interpretăm ca urmare a reprezentărilor confuze 
despre lumea cealaltă: „Orice se dă omului de pomană nu 
se pierde, ci le capătă în cealaltă lume îndărăt" (3232) şi, 
respectiv, „Dacă nu faci pomană pe lumea asta, n-ai ce 
mânca pe lumea cealaltă" (3237). Cele două credinţe, ad¬ 
mise după criteriile comune, reclamă lipsa oricăror cunoş- 

tinţe despre relaţia stabilită între cel ce dă de pomană şi cel 
ce primeşte pe lumea cealaltă pomana. 

Şi aceasta cu atât mai mult cu cât se consemnează şi 
discriminări („Să nu dai de pomană la ţigani.sau inter¬ 
dicţii („Când se dă de pomană, să nu se dea peste gard, 
căci acea pomană nu este primită pe lumea cealaltă 11 ). Şi se 
reţine încă o credinţă cu o reprezentare a lumii de dincolo 
după modelul celei vii: „Să dai rogojină de pomană, ca să 
ai cu ce-ţi face adăpost pe lumea cealaltă, când o fi vreme 
rea“ (3238). 

Grija pentru curăţenia lucrului dat de pomană străbate 
în numele cultului morţilor şi credinţele despre lumânare: 
„Cine face lumânări, punând în ele bostan, sau faină, ori 
altceva, pe lumea cealaltă i se vor arde ochii şi inima 11 
(1911). 

O imixtiune în structura curată a lumânării este interpre¬ 
tată ca un păcat de neiertat pentru amăgirea conştiinţei oa¬ 
menilor, ca o profanare a spiritului acestui obiect de cult 
capabil să dea relaţii în virtutea aceluiaşi cod semiotic de¬ 
spre lucruri care privesc destinul (1914), viaţa (1924), 
moartea (1925), vremea (1918), norocul (1917) etc. La 
rândul ei, icoana îşi afirmă cultul într-o singură credinţă 
obiectivă: „E mare păcat dacă rupi sau părăseşti o icoană! 
Cel mai bun lucru e să o iei într-o sărbătoare şi să o arunci 
pe o apă curgătoare 11 (1708). Totodată, „E foarte aleasă po¬ 
mana când o faci cu o icoană 11 (1713). Şi dacă acela care 
dă lumânări de pomană se va bucura de lumina lor pe lu¬ 
mea cealaltă, celui ce va da icoane de pomană îi vor fi pri¬ 
mite rugăciunile. In dosul icoanei care a stat pe pieptul 
mortului şi sub protecţia ei, sufletul acestuia va sta 40 de 
zile până a se ridica la ceruri (1714). Şi nu doar dacă tros¬ 
nesc icoanele sau cad de pe pereţi, ci şi când se leagănă sau 

se izbesc de perete sunt tot atâtea semne rău prevestitoare 
la acea casă (1709-1712). 

Nu mai revenim aici asupra sărbătorilor religioase la 
care ne-am mai referit în paginile anterioare (An Nou, 
Crăciun, Sf. Andrei), cruciale pentru creştinul român, însă 
în calendarul popular se afirmă în paralel şi cu intensitate 
sărbători care au acumulat motivaţii păgâne de durată, în 
legătură cu soarta, sănătatea omului şi a animalelor, sporul 
casei, vremea, animalele sălbatice etc. 

Astfel, Filipii, ţinuţi în 7 zile ( succesive sau disparate, 
în funcţie de zonă), sunt consacraţi lupului, după 14 noiem¬ 
brie, odată cu sărbătorirea bisericească a Sf. Apostol Filip 
(Gădineţul Şchiop sau Filip cel Şchiop, cel mai de temut 
între Filipi), precum şi după 25 ianuarie. 

Zilele Filipilor se înscriu într-un complex mitico-simbo- 
lic de sinteză păgâno-creştină cu origini care coboară în 
substratul totemic al sărbătorii. Pretutindeni, în arealul spi¬ 
ritual românesc, Filipii se leagă de asigurarea protecţiei 
omului şi a animalelor împotriva lupului. 

Gorovei (1305) menţionează sărbătoarea cu o durată de 
trei zile atât la 14 noiembrie (Lăsatul Secului de Crăciun), 
cât şi la 30 ianuarie, de ziua Sfinţilor Trei Mari Ierarhi 
Vasile, Grigore şi Ioan, când gunoiul nu se scoate afară din 
casă, nu trebuie să coşi (mai ales cu roşu), să împleteşti 
lână, însă se recomandă spălatul cămăşilor ca să se opă¬ 
rească gura gavătului (lupului). 

O altă sărbătoare în care muncile feminine, cărora li se 
atribuie o simbolistică cosmică şi magică, se stopează pen¬ 
tru a nu crea efecte nedorite, este cea a Alexiilor, de la 17 
martie. Sfântul Alexie (Alexi Bojî, slav), Omul lui Dumne¬ 
zeu, preia în conştiinţa creştină românească simbolul mitic 
greco-roman al Pandorei, acestui sfânt încredinţându-i 

Dumnezeu gângăniile (insectele) cele rele spre a le arunca 
în mare ca să scape omul de ele. Alexie nu şi-a putut stă¬ 
pâni curiozitatea (motiv dezvoltat şi în poveşti prin lada cu 
jivine/lada cu bogăţii prin care se testează lăcomia/modes¬ 
tia eroinei) şi a deschis racla, iar insectele au năpădit din 
nou lumea. 

De aceea numele sfântului este asimilat unei zeităţi hto- 
nice şi se leagă în calendarul popular de ziua învierii insec¬ 
telor pentru un ciclu care se încheie la înălţarea Sfintei 
Cruci (14 septembrie), odată cu intrarea în pământ a aces¬ 
tora. Cele 5 credinţe menţionate de autor sunt suficiente 
pentru a confirma legendele care însoţesc numele lui 
Alexie: interdicţii tabuizante (36), practici curative (35, 
măturatul ogrăzii), practici magice (33, legarea foarfecelor 
cu aţă ca şerpii sau alte jivine să nu muşte animalele sau 
oamenii, fumigaţii cu tămâie, busuioc şi lână din cojoc 
pentru a se alunga aceste pericole din preajmă) şi în acea zi 
nu se umblă cu pieptenele (35). 


5.4. Structuri semiotice în credinţe 

Funcţiile constitutivă şi comunicativă ale limbajului, 
evocate de H. Wald, despre care am amintit la un capitol 
anterior, cunosc în contextul credinţelor nuanţări de caz, 
nu modificări de esenţă. 

Credinţele se regăsesc undeva între posibilitatea de a se 
reprezenta ceva şi a şti ceva, sau a reprezenta ceva în com¬ 
paraţie cu altceva ( cognoscere , după Kant), fără a se vedea 
undeva năzuinţa spre adevăr, ci mai degrabă spre semnifi¬ 
caţie şi revelaţie. 

Şi aceasta numai pentru că, prin credinţe, semnificaţia 
se instituie statutar la conexiunea dintre nivelurile de sem- 

nificare evocate până aici; orice schimbare de raport între 
aceste niveluri ar duce la un alt produs cultural care nu ar 
mai răspunde aceloraşi aşteptări. în ele nu se vede „năzu¬ 
inţa spre adevăr“ fiindcă lipsesc semnele căutării lui, însă 
cea spre semnificaţie se constituie pe subsidiaritatea cone¬ 
xiunii acestor niveluri de semnificare: psihic ( operator - 
semnificant), mitic ( ritual-argumentativ ), lingvistic (pre¬ 
ponderenţă semantică), religios (de conformare dogmati- 
co-referenţială), etic ( sociointegrator ). Astfel, corespon¬ 
denţa dintre limbă şi gândire, despre care Wittgenstein 1 
spunea că trebuie să fie totală, se garantează şi pentru ni¬ 
velul sociocultural în care credinţele semnalează, regle¬ 
mentează şi sancţionează cu aceeaşi eficienţă cu care în 
societăţile modeme o face doar ştiinţa, în considerarea ex¬ 
clusivă a adevărului. 

Credinţele, s-ar putea spune, nu au funcţie conativă, 
fiindcă nu sunt în exclusivitate comunicare: se asigură 
condiţiile de non-evaluare, condiţiile de non-interpretare, 
dar nu şi condiţiile de non-copşiliere şi non-chestionare, pe 
care le stabilea Abric, iar limbajul nu ilustrează puternice 
angajamente ontologice. în credinţe nu funcţionează o re¬ 
laţie de comunicare de tip locutor - colocuţie - colocutor, 
ci una de tip locutor - alocuţie (prescriptivă, indicativă) cu 
apropieri formale de relaţia triadică ireductibilă semn- 
obiect - interpret, definitorie pentru semiotică în viziunea 
lui Sebeok, în raport de care Bougnoux trasa graniţa dintre 
natură şi cultură. 

5.4.1. Categoriile semnului 

Semiotica a demonstrat dificultăţile de a delimita noţiu¬ 
nea de semn de aceea de simbol prin definiţiile pe care ni 


1 Vezi Caietul albastru, Ed. Humanitas, Bucureşti, 2005. 

le-a furnizat până acum. Aşa cum am văzut, Peirce trimite 
la capacitatea semnului de a fi complex, de a cuprinde cla¬ 
se diferite de iconi, indecşi şi simboluri distincţii pe care 
Sebeok le-a dus mai departe, iar în urma lor clasificarea 
semnelor a devenit mai detaliată: semnal, simptom, icon, 
index, simbol, nume. In sensul subiectului nostru, judecând 
după Peirce, credinţele ne pun în faţa a trei criterii de ana¬ 
liză simplificată: 

a) după cum semnul în sine este o simplă calitate, un 

semn real sau o lege, 

b) după cum relaţia semnului cu obiectul său constă în 
a avea o anumită însuşire, sau într-o relaţie exis¬ 
tenţială cu acel obiect sau în relaţia sa cu un inter- 
pretant, 

c) după cum interpretantul îl prezintă ca un semn de 
posibilitate, ca unul de fapt şi mai puţin ca unul de 
raţiune. 

în conformitate cu aceste trei criterii, credinţele ne-au 
oferit suficientă substanţă, universul semnificativ în care 
operează subliniind atât din punctul de vedere al interpre- 
tantului cât şi din cel al semanticii, al reverberărilor mitice, 
al determinaţiilor psihice, al fondului religios şi al cadrului 
etic generalizat. Astfel, semiotica a stabilit trei aspecte ale 
semnelor remarcabile în credinţe: 

1) aspectul paradigmatic (relaţia semn/om), 

2) aspectul semantic (semn/semnificat), 

3) aspectul sintagmatic (relaţia dintre semne). 

Interpretarea pe care am dat-o semnelor s-a făcut după 

criteriul preeminenţei (cu implicarea gradului) şi al preva- 
lenţei (cu implicarea persistenţei lor). S-a subliniat totodată 
conexiunea a nu mai puţin de patru factori de structurare a 
semnelor în tot atâtea registre factoriale: factorul ontic, 


204 



factorul gnoseologic, factorul structural (în care sintagma¬ 
ticul şi paradigmaticul se determină reciproc) şi factorul 
cultural. 

în continuare vom încerca, pe clasificarea lui Sebeok, să 
ilustrăm referenţialitatea credinţelor prin prisma caracteris¬ 
ticilor acestora (de adevăr, ale denotării concordante, ale 
denumirii şi extensiunii) în raport de sinonimitatea (identi¬ 
tatea semnificaţiei) şi de significaţia acestora (sediul sem¬ 
nificaţiei). Caracteristica de adevăr, cum menţionam mai 
sus, trebuie înţeleasă în condiţiile pe care le presupune fi¬ 
nalitatea riturilor (de consacrare, de desacralizare şi de is¬ 
păşire), aşa cum sunt ele prezentate de Roger Caillois. Se 
poate spune că prin credinţe rămânem încă în lumea ritului 
şi a adevărurilor acestuia. Multe dintre ele, după cum am 
văzut, implică ritul ca practică magică, iar altele păstrează 
doar condiţia de fond, ca să nu mai spunem că ritul este el 
însuşi semnul credinţei sau condiţia lui sine qua non. 

Semnul de tip semnal este omniprezent în credinţe prin 
faptul că el este furnizat de natură (a se vedea semnele de 
tip semnal pe care le-am regăsit în credinţele despre vre¬ 
me. Ex.: „Când apusul soarelui se face în nori, vremea se 
va strica" -4320), dar cele mai neîndoielnice semnale sunt 
tunetele, fulgerele. Semnalul poate fi şi artificial, dar şi o 
informaţie mijlocită de un vehicul fizic, identificabile şi ele 
în universul credinţelor. 

Semnul de tip simptom este unul compulsiv, non-arbi- 
trar, automat, iar cuplarea semnificantului la semnificat se 
realizează printr-o legătură naturală. In condiţiile simpto¬ 
mului, ceea ce pentru subiect este subiectiv, pentru inter- 
pretant devine obiectiv (ca în relaţia pacient /medic, în 
care cel de-al doilea reţine cu obiectivitate simptomele su¬ 
biective ale celui dintâi). Am putea remarca în credinţele 

despre unele boli că interpretantul nu are dubii asupra 
diagnosticelor şi trece fără ezitări la terapie. De regulă 
terapiile se adresează simptomelor, nu bolii: „Când te 
scutură frigurile, dacă vrei să te lase îndată, să-ţi toarne o 
cofă cu apă pe cap o femeie care a fost furată de bărbatul 
său; da să se păzească să n-o vezi, căci se duc frigurile de 
dânsa“ (1405), se recomandă în jud. Suceava în cazul celor 
cuprinşi de una din cele 77 de forme de friguri (1397). 

Jakobson, în demonstrarea funcţiilor iconice ale limbii, 
a admis iconul nu numai în subclasele sale privitoare la 
imagine, efigie şi diagramă, ci şi ca metaforă, el definindu- 
se ca semn convenţional independent care îşi reprezintă 
reprezentatul, nu şi invers. Pe această relaţie am putea in¬ 
clude, în toată varietatea lor relaţională, semnele din pre- 
dicţiile despre vreme, analizate mai sus (5.3.7). 

Indexicalitatea, în virtutea contiguităţii şi eventual a 
consubstanţialităţii cu semnificatul pe care le presupune, 
însoţeşte credinţele magice şi pe cele despre mană în chip 
pregnant: pe temeiul contagiunii, sub faţa mesei (îndestu¬ 
late) de Crăciun se pun puţine tărâţe din care se va da mai 
apoi vacilor ca să aibă mană (2025), sau în sâmbăta Paşti¬ 
lor se face o „păscuţă" care va fi dată apoi vacilor s-o mă¬ 
nânce ca să aibă mană (2027). 

Simbolul se bucură de o frecvenţă aparte în credinţe pe 
relaţii directe („Să nu umbli după ucisul greierilor prin 
casă, că-i păcat, deoarece greierul e semn de belşug“ - 
1627 -, iar uciderea lor în casă ar însemna implicit preju¬ 
dicierea belşugului; la fel se constituie în simbol al lacri¬ 
milor Maicii Domnului mazărea, despre care se spune că 
nu e bine s-o verşi prin casă - 2204). 

în cazul credinţelor, un semn sintetic se anunţă a fi 
numele , care prin numori, membri ai aceleiaşi familii de 


206 



semne (identifiori) ca pereche non-lingvistică, şi descrip¬ 
torii semnifică după referinţe incluse în conotaţie. 

5.4.2. Structurarea funcţională a semnelor 

După aceste considerente privitoare la semne, o abor¬ 
dare a lor în conformitate cu factorul structural, în care sin¬ 
tagmaticul şi paradigmaticul se pun reciproc în lumină, e- 
videnţiază funcţionalităţi speciale ale semnelor în credinţe, 
de la simple constatări la recomandări şi interdicţii de tip 
tabu. Astfel, prin credinţe suntem în contact cu semne 
constatative, semne ce atrag recomandări, semne ce impun 
verdicte, semne predictive, semne apotropaice şi propiţia- 
torii, semnele practicilor magice şi ale ofrandelor, semnele 
interdicţiilor (inclusiv cele tabuizante), semne contradicto¬ 
rii, precum şi relaţii de contrarietate şi de identitate între 
semne ( vezi 5.3.7). 

Nu credem că o evaluare statistică a acestor tipuri func¬ 
ţionale ar avea relevanţă cantitativă mai importantă decât 
relaţiile pe care le stabilesc. De aceea ne rezumăm în con¬ 
tinuare doar la aspecte descriptive şi mai puţin normative. 
Semnele constatative se regăsesc în credinţele simple: 
„Când îţi asudă palmele, ai să iei bătaie" (181), „Cine 
plânge în ziua de ajunul Crăciunului sau a Bobotezei va 
plânge tot anul" (3193). Se găsesc în credinţele mitologice: 
„Să nu dai gunoiul spre răsărit, că e păcat" (1655), „Fetele 
mari să nu dea afară gunoiul măturat din casă, dimineaţa, 
spre faţa soarelui, căci se mărită anevoie" (1654). De ase¬ 
menea, se găsesc şi în credinţe escatologice: „La vremea 
de apoi, poporul are credinţa că pe la toate vadurile vor fi 
mori şi pe la toate răspântiile vor fi cârciume" (4466), „Se 
zice. că la vremea de apoi Dumnezeu are să facă altă lume, 

cu nişte oameni aşa de mititei, încât or întoarce 12 cu dru¬ 
gii un ou de găină" (4465) etc. 

Semnele constatative atrag, după o relaţie logică, reco¬ 
mandări: „Femeia e creată din bărbat, şi anume: coasta ei 
dreaptă e coastă stângă de bărbat, coasta stângă a lui; 
coasta stângă a femeii e de drac. De aceea nici nu-i lua din 
mâna stângă, nici nu-i sta în partea stângă, că te ispiteşte şi 
te pierzi cu firea" (1285), „Gunoiul se cară pe câmp numai 
la lună nouă, ca să înnoiască pământul şi să nu facă 
viermi" (1648), „Dacă te încalţi în pat, îţi vor muri porcii 
de brâncă" (3255). în multe credinţe semnele impun ver¬ 
dicte (diagnostice): „Se crede că oamenii cu pete pe faţă 
sunt buni" (1280), „Femeia care merge legănându-se, care 
se bâţâie, nu prea e poamă bună" (1288), „De copiii din 
flori nu se prind farmecele, vrăjile, nici blestemele" 
(1270). Semnele predictive, numeroase în credinţe, sunt în¬ 
soţite cel mai adesea de practici curative: „Doi copii năs¬ 
cuţi în aceeaşi zi sunt zânateci. Aceştia, când se căsătoresc, 
sau moare vreunul, celălalt se bagă în fiarele de la coş" 
(4474), „Când scapi piper pe masă, ai să umbli bătut" 
(3169), „Dacă se încâlceşte peteala miresei, în casa ei n-are 
să fie Doamne ajută" (3133), „Dacă mirele şi mireasa sunt 
lunateci, e bine să împiedici mireasa şi s-o ţii de la asfinţi¬ 
tul soarelui până ce-a veni vornicul şi mirele s-o despie- 
dice, căci altfel n-are parte de ea" (1948). 

Semnele apotropaice şi propiţiatorii se regăsesc în mod 
frecvent în numărul par: „Să nu faci paşti, nici ouă roşii 
fără soţ, că nu-i bine" (3544), cum de altfel s-au consacrat 
ca simboluri benefice drumul spre dreapta, lucrurile făcute 
cu mâna dreaptă, aşezarea în dreapta cuiva, spre deosebire 
de drumul la stânga, lucrurile făcute cu mâna stângă, aşe¬ 
zarea în stânga cuiva („Să nu frămânţi pânea cu mâna stân- 

gă, că nu se face grâul“ -1391). Şi cu toate acestea, se con¬ 
stată şi numere impare cu sensuri pozitive: „De vei mânca 
de 7 ori hrean, te-i curăţa de păcate, ca cum te-ai împăr¬ 
tăşi" (1694). Tot apotropaic, ouăle sub cloşcă se pun în nu¬ 
măr impar din credinţa gospodinelor că nu se vor lipi de 
ele farmecele vecinelor. 

In practicile magice şi în ofrande semnele mijlocesc 
purificarea, ispăşirea (răscumpărarea) şi gratularea. De pil¬ 
dă, în scopul curăţirii caselor de greieri se recurge la un 
gest asupra unei părţi (pars pro toto) de la care se aşteaptă 
efecte asupra întregului: „Pentru a alunga greierii din casă, 
prinde un greier, leagă-1 cu o aţă şi târându-1 afară din casă, 
îl batjocoreşti în tot felul. Ajungând la o răspântie de drum, 
îl anini cu aţa de un stâlp şi-l laşi acolo. Toţi greierii din 
casă vor ieşi pentru a nu se mai întoarce niciodată" (1623). 
Un alt gest magic (sensul invers, contrarietatea) recoman¬ 
dă: „Când e mort în casă, să se măture gunoiul de la uşă 
înspre fundul casei, pentru ca să nu iasă gunoiul înaintea 
mortului; tot aşa şi la cârciumă, pentru a avea muşterii" 
(1662). 

Alteori, gestul magic este eficient doar în anumite mo¬ 
mente şi în anumite condiţii: „Cine are guşă, sâmbătă sara, 
când toacă popa de vicemie, să ieie un băţ de alun, să se 
bată peste guşă cu el de trei ori, dacă vrea să-i treacă, şi să 
zică: «Popa toacă, guşa sacă»“ (1674). Practica se însoţeşte 
cu un moment sacru lovind guşa de trei ori (număr propi- 
ţiator) cu un băţ de alun, arbore sacru, cu proprietăţi mira¬ 
culoase, legat de lumea de dincolo, a cărui mitologie e larg 
răspândită la celţi şi la slavi, dar şi la saxoni (se ştie, de 
pildă, că şi tinerii spartani stimulau fertilitatea în templul 
Artemisei prin lovire cu crengi de alun). 

în cazul ofrandelor, semnele de gratulare îşi fac efectul 
în condiţii de rigurozitate rituală şi cu garanţia purităţii sa- 

crale: „Când se macină grâu de ăl nou, se fac doi colaci. Se 
leagă cu un fir de aţă roşu de ciutură, mai adăogând şi spo- 
riş (o plantă), fiind credinţa ca să se sporească grâul. Se 
scufundă ciutura în fântână; se scoate afară, se frâng cola¬ 
cii şi se dau la copii" (1613). Şi tot în legătură cu mana 
recoltelor, în semn propiţiator: „Când e secetă, ca să plouă, 
să omori broaşte, ori să azvârli lingura tigăii în fântână, 
fără să te vadă cineva" (3489). 

Astfel de gesturi propiţiatorii se cunosc în mai toate lu¬ 
crurile şi îndeletnicirile etnice de la care se aşteaptă spo¬ 
ruri; „Când găteşti de urzit, torni apă peste urzitor, ca să-l 
adăpi”(3836), aici adăpatul urzitorului fiind un gest asi¬ 
milat ofrandelor. 

In alte contexte, aminteam anterior, semnele garantării 
rituale de ordinul interdicţiilor, formulate conjunctiv, ajung 
adesea la imperativele prescriptive şi, e drept, în puţine 
cazuri, chiar la interdicţii tabuizante, într-un crescendo 
funcţie de miza cauzei. Aşa se porneşte de la interdicţia 
pur şi simplu: „Foc peste foc să nu pui, că-i păcat" (1354), 
„Să nu umbli seara cu foc în mână, că te pişi în pat" 
(1356). Se ajunge la interdicţia cu sancţiuni în avutul 
gospodăresc: „Să nu munceşti în ziua de Trif, că-ţi ia lupul 
vitele" (1973), „Să nu mături vatra, că n-ai noroc la paseri" 
(4079). Şi femeia gravidă se supune unor interdicţii cate¬ 
gorice, cu o motivaţie convingătoare: „Femeia îngreunată 
să nu mănânce cap ue peşte, căci nu vorbeşte copilul cu¬ 
rând" (3126). 

Sărbătorile cu dată fixă comportă şi ele o serie de inter¬ 
dicţii specifice: „De Sf. Dumitru nu se piaptănă, că-i pri¬ 
mejdios de lupi" (3165), „Vinerea să nu dai niciodată gu¬ 
noiul afară, că-i rău" (1644), „în ziua de Paşti sau de 
Crăciun, nu se ţipă gozu din casă" (1645). Alte interdicţii 

prevestesc semne de rău augur: „Să nu iubeşti sau să te 
însori cu preuteasă, fiindcă ele-s afurisite de preuţii lor“ 
(3275). 

Nu de puţine ori se interzic gesturi care pot opera în 
transcendent: „Când o persoană şade la gura sobei în care 
arde foc şi vreun tăciune sfârâie, să nu scuipi în el, căci în 
timpul acela se ceartă Dumnezeu cu diavolul şi dacă 
scuipi, face pe voia diavolului, iar de nu, pe a lui Dumne¬ 
zeu" (1351). Această interdicţie are o consecvenţă largă, 
afirmată şi de basmele noastre, unde în lupta dintre cele 
două forţe concurente (Făt-Frumos şi zmeu), ajutorul inter¬ 
vine aducând apă rece unuia şi fiartă altuia. 

Nu lipsesc, după cum se vede, nici interdicţiile tabui- 
zante. Ele vin să garanteze finalizarea rituală sau să prote¬ 
jeze de un efect nedorit: „Cine a văzut ielele făcând hore 
noaptea prin poieni şi cântând, dacă o va spune, amuţeşte" 
(1721). Şi tot de un tabu verbal se leagă şi faza de lună 
nouă: „Când vezi lună nouă, să nu spui în casă, căci se 
sparg oalele" (1941). Pieptenele, adesea folosit în magie, 
este un semn rău. De aceea se ajunge până la instituirea 
unui tabu în legătură cu numele acestuia: „Poporul crede 
că acela care umblă cu pieptenele în ziua de Sf. Andrei va 
fi mâncat de lup; de aceea mai cu seamă femeile se feresc 
în acea zi nu numai de a umbla cu pieptenele, dar şi a-i 
rosti numele" (1967). Iar un alt tabu vizează numele unei 
alte jivine, şarpele: „în ziua de Alexi Bojî, nu se zice 
şerpe, că vezi şerpi mulţi, ci se zice peşte" ( 36). Şi cei cu 
migrene ţin un tabu: „Duminică, să nu spui că te doare 
capul, căci te va durea mai rău" (613). 

Cărţile de vise în special, care se întemeiază de fapt pe 
aceleaşi credinţe, îşi interpretează semnele pe criteriul ace¬ 
loraşi relaţii de similitudine sau de contrarietate (determi- 

nate de revelaţia lor nocturnă) sau pe consacrarea unor per¬ 
cepţii cu sensuri pozitive (aşa cum am văzut în cazul o- 
biectelor sfinte sau pâinea, coşarul etc.) ori negative (şar¬ 
pele, şobolanul, diavolul, bivolul etc.). Formulările de 
acest gen, după cum am văzut, abundă în credinţe. Iată, de 
pildă, una construită efectiv pe interpretarea contrarie: 
„Dacă visează cineva că plânge, se va bucura“ (4128), se 
spune în Bucovina. 

Această relaţie între semn şi interpretarea lui este mai 
degrabă specifică visului, el însuşi perceput de oameni ca 
activitate psihică nocturnă necontrolată şi ca atare bântuit 
de spiritele amăgitoare ale nopţii, de aceea interpretarea se 
face în contradictoriu: plânsul de noaptea anunţă în vis bu¬ 
curia diurnă. 

Un interes aparte îl poate avea corespondenţa semnelor 
sub aspectul semnificaţiilor lor. Exemplificăm în continua¬ 
re câteva aspecte concrete fără a le interpreta în detaliu. 
Zborul este perceput ca aspiraţie a omului şi atribut al pă¬ 
sărilor cerului, dar şi al îngerilor. „Se crede că dacă se vi¬ 
sează cineva zburând va spori în cinste“ (4132). Şi tot pen¬ 
tru vis este valabilă o altă relaţie a semnelor care nu anunţă 
altfel nici o legătură: „Dacă visezi că baţi pe cineva, vei 
căpăta oaspeţi" (4134), singura relaţie posibilă ar fi aceea 
că bătaia este o stare conflictuală scăpată de sub control, o 
tulburare a firescului, a armoniei, tot aşa cum şi oaspeţii 
tulbură armoniile domestice cotidiene, deşi prezenţa lor se 
asociază cu bucuria revederii şi cu petrecerea. 

Şi tot la articolul consacrat de Gorovei visului găsim o 
altă credinţă în care însăşi pâinea (proaspătă, caldă mai 
ales) este interpretată ca un semn rău: „Se crede că dacă 
visează cineva că mănâncă pâne proaspătă i se va întâmpla 
ceva nepriincios" (4137). însă nu numai visul poate oferi 

astfel de legături pentru interpretant. „Când sunt şoareci 
mulţi, are să fie belşug în acel an“ (3715), se spune prin 
părţile Vasluiului, în timp ce vâlcenii cred despre o altă 
rozătoare că anunţă sărăcie: „Când sunt şobolani mulţi, are 
să fie sărăcie" (3439). Şopârla este şi ea furnizorul unui 
semn rău prevestritor: „Când iese şopârla în drum, la mare 
nenorocire să se aştepte omul" (3728), cu toate că se crede 
că este mare păcat s-o omori (3726), ceea ce nu se poate 
spune şi în legătură cu şarpele. „Primăvara, când vezi mai 
întâi şerpele, sileşte-te a-1 omorî, că de nu, atunci îţi suge 
sângele" (3697). Ba chiar se consideră mare păcat să nu 
ucizi şarpele (3695), iar în legătură cu acesta se instituie în 
timpul când el iese din pământ un tabu: „Să nu zici şerpe 
în luna lui mart, căci toată vara îţi iese în cale" (3693). 

Legendele biblice consideră şarpele ca simbol al ispitirii 
omului în Rai, de la care i se trage decăderea, ceea ce se 
asociază cu muşcătura fatală a şarpelui veninos şi atrage 
asupra sa aversiunea neîmpăcată a omului. Alte semne rele 
sunt acele incidente care tulbură firescul, ele fiind consi¬ 
derate anunţuri ( semnale ) ale unor iminenţe ineluctabile: 
„Când pocneşte sticla de la lampă, înseamnă nenorocire în 
casă" (2659) şi, tot aşa, „Când cade oglinda/icoana/ din cui 
şi se strică, e semn de moarte" (2364), când trosnesc scau¬ 
nele sau masa „din senin" e, de asemenea, semn de întris¬ 
tare. 

Noaptea este în toate credinţele asociată cu un sens 
nefast (2671-2680): nu se uită înapoi, în fântână, nu se se¬ 
ceră şi nu se coseşte noaptea, nu se mătură prin casă, nu te 
speli pe ochi, scăldătoarea copiilor mici nu se aruncă afară 
şi nici scutecele nu li se lasă la uscat noaptea pe gard. 

Nefirescul este totdeauna în credinţe asociat cu un semn 
prevestitor de rău. Când o găină cântă cocoşeşte, aproape 

peste tot se consideră că e semn rău; singura excepţie o 
face o credinţă (1559) notată în localitatea Holda, Suceava, 
care susţine că „familiei la care a cântat are să-i meargă 
bine“. Neîndoielnicul semn rău prevestitor cunoaşte totuşi 
practici de confirmare (1156, 1158): găinii i se jumol pe¬ 
nele de pe cap şi, dacă îi vor creşte altele negre în loc, e cu 
adevărat semn rău, iar dacă îi vor creşte pene albe, nu este 
prilej de îngrijorare. 

Aşadar, în lipsa unei corespondenţe stabile dintre semne 
şi semnificaţiile lor, ceea ce poate fi şi o problemă a inter¬ 
pretatului, analiza poate merge mai departe în cazuistica 
credinţelor la nivelul determinărilor, aşa cum am văzut în 
cazul predicţiilor despre vreme. 


Motivaţia deictică: semiotică, lingvistică, psihică, 
mitică, etologică, ocazională etc. 



Fig. 11 

O astfel de investigaţie are, incontestabil, raţiunile şi 
relevatele ei, dar într-un alt context. In sensul temei noas¬ 
tre, am insistat pe nivelurile de semnificare, tipologia sem- 

nificării, sinonimiile acesteia şi pe problemele de sediu ale 
significaţiei, iar în cele ce urmează ne vom opri atenţia 
asupra functorilor persuasiunii ca operatori deictici. 

Ostensibilul şi subtilul din paradigmatica semnelor con¬ 
sacrate de credinţe interesează nu numai în ocurenţele lor, 
ci şi în plan sintagmatic. Mijloacele persuasive, ca şi cele 
deictice sunt coroborative la fiecare nivel de semnificare. 

Deictica şi motivaţia pe care aceasta contează rezidă, 
după cum am încercat să reprezentăm schematic, în factori 
constitutivi de natură mitică sau numinali (mirum, miste- 
rum, tremendum şi fascinans), în constante psihice deter¬ 
minate de etologia socială, în fondul semiotic şi lingvistic, 
toate acestea antrenate de evenimente ocazionale, de mo¬ 
mente propice în timp şi în rituri de cerere, de gratulare şi 
de ispăşire. 

Credinţa este însăşi corelaţia acestor determinante capa¬ 
bile să declanşeze răspunsuri convingătoare la nivel psihic, 
mai întâi, în plan mitic (de confirmare sau infirmare) şi în 
sens etic sau de conformare, mai apoi. 




Cap. VI 

Deictica şi persuasiunea semnului 


6.1. Stilul de gândire 

„Le style c’est l’homme meme“, proclama în 1785 
cunoscutul naturalist Buffon într-un discurs de recepţie la 
Academia Franceză, admiţând în această apreciere şi 
punctul de vedere al psihologilor privitor la structura com¬ 
plexă şi completă a comportamentului uman. De la stilul 
propriu de gândire, care presupune o anumită orientare în 
sensul valorificării modalităţilor, mijloacelor şi manierelor 
de proiectare, organizare şi finalizare a activităţilor, la sti¬ 
lul naţional nu este doar o simplă însumare de indivi¬ 
dualităţi, ci şi o întreagă contextură de determinări so¬ 
cioculturale, geografice şi istorice obiective. 

Exemplar unic, irepetabil, omul este totodată şi deţină¬ 
torul unui singur psihic, capabil să armonizeze în proporţii 
diferite gândirea teoretică (atâta câtă deţine) cu gândirea 
practică şi pe acestea amândouă cu trebuinţele sale (mate¬ 
riale, spirituale, imediate sau îndepărtate în timp etc.). 

Dacă avem în vedere omul în al cărui univers spiritual 
au operat credinţele ca atare, trebuie să apreciem că sun¬ 
tem în faţa unui stil preştiinţific de gândire, deprins cu ju¬ 
decăţile predictive şi mai puţin cu judecăţile evaluative, cu 


216 



toate că pentru acel tip de gândire credinţele erau un mo¬ 
del de înţelegere conflictuală a vieţii şi a lumii, studiat în 
1956 de sociologul american Lewis Coser (The Functions 
of Social Conflict). 

Ca tip creator, omul credinţelor se dovedeşte a fi în 
stare să ordoneze, să clasifice şi să categorisească pentru 
că distinge, izolează şi apreciază fenomenele şi, chiar dacă 
se arată eterogenist, nu este şi interactiv, iar dacă este con¬ 
textual, nu este şi simultan. 

Stilul său cognitiv nu poate depăşi determinările care-i 
estompează evaluările, iar percepţiile sale poartă amprenta 
epocii în care trăieşte, deşi comunicaţional exprimă deschi¬ 
dere şi mobilitate. El nu putea depăşi un anumit sincretism 
în care se confrunta cu confundarea gravă a rezultatelor 
acţiunilor proprii cu schimbările obiective din preajma sa. 
Lipsa unei atitudini critice şi a unei gândiri cauzale îl 
menţinea în limitele interpretărilor magice şi fenomenolo¬ 
gice ale lumii. Principiul care a prevalat într-o astfel de 
cultură psihologică şi care a asigurat autoritatea senectuţii 
s-a rezumat doar la „experientia docet“. 

Filosofra schimbării i-a preocupat şi pe preartistotelici, 
începând cu Heraclit, ei remarcând după cosmogoniile gre¬ 
ceşti numărul destul de mare al criteriilor de clasificare a 
antinomiilor şi conchizând imposibilitatea coexistenţei an¬ 
tinomice (antinomiile pot fi cel mult alternative, ori succe¬ 
sive, dar nu la intervale calculabile). 

Principiul opuşilor, despre care am mai vorbit, şi impo¬ 
sibilitatea coexistenţei polarităţilor au dus la sinteza aristo¬ 
telică a legii noncontradicţiei. Gândirea antică chineză, 
prin afirmarea principiilor opuse yin şi yang, corespunză¬ 
toare principiului masculin şi celui feminin, prin concepţia 

ondulatorie privind forţele care urcă şi coboară, a afirmat 
şi ea conceptul de schimbare. 

Credinţele românilor, despre care am vorbit in extenso 
în capitolul anterior, sunt o dovadă de gândire antinomică, 
cu considerarea coautorilor în comunicare: Ego/Alter 1 2 3 , pe 
care neokantienii şi-au construit principiul dialogic al filo- 
sofiei lor. Ei erau buni cunoscători ai psihologiei sociale şi 
aveau în vedere că oamenii comunică experienţă de viaţă, 
emoţii, gânduri în relaţia Ego/Alter, detaliată de Ivana 
Markova, distinsă profesoară la Universitatea din Stirling 
(Scoţia). 

Ea aminteşte de criticile aduse lui Martin Buber , unul 
dintre cei mai remarcabili neokantieni, de către 

o 

Rosenzweig , într-o scrisoare în care îi atrăgea atenţia că în 
relaţia EU - TU ar trebui să-l includă şi pe Creator. Astfel 
se anticipează gândirea triadică: Ego/Alter/Obiect din mo- 
delul-organon al lui Buhler (unul-celălalt-lucruri). în 
fond, eroarea le aparţine cu certitudine grecilor, care nu au 
considerat gândirea ca începând din comunicare, ci ca fiind 
prerogativă a activităţii individuale, notează Ivana 
Markova 4 . 

Trimiterea la consideraţiile lui Eugen Rosenstock 5 poate 
fi reţinută şi în argumentaţia noastră, fiindcă într-adevăr 
gramatica ar fi avut o altă înfăţişare sistemică dacă nu no- 


1 Markova, Ivana: Dialogistica şi reprezentările sociale, Ed. Polirom, 
Iaşi, 2004. 

2 Buber, M.: I and Thou, Edinburgh, 1923. 

3 Rosenzweig, F.: Foi et Savoir, Librairie philosophique J. Vrin, Paris, 
2001 . 

4 Markova, Ivana: op. cit., pg. 126. 

5 Rosenstock, E.: Die Sprache des Menschengeschlechts: eine leibhaf- 
tige Grammatik, /,//, Schneider, Heidelberg, 1963-1964. 

minativul şi subiectul ar fi pe primul loc, ci dativul şi com¬ 
plementul indirect sau vocativul, cu apelul către altul. 

Credinţele noastre relevă şi ele că obiectele sunt mono¬ 
logice, spre deosebire de oameni, care sunt prin excelenţă 
dialogici. 

Dialogistica „construieşte şi re-construieşte lumea so¬ 
cială, lumea realităţilor variate şi polifonice situate în cul¬ 
tură (...), construieşte produse ale minţii umane, care sunt 
orientate către alte minţi umane şi către cunoaşterea lor" 1 . 
Din acest punct de vedere se consideră dialogistica drept 
ontologie a umanităţii, alter însemnând, mai mult decât al¬ 
tul, ceilalţi. 

Credinţele vin cu un tip de cunoaştere de simţ-comun, 
altceva decât spiritul cartezian al raţionalităţii. Conceptul 
de reprezentare socială, în care credinţele sunt o instituţie 
simbolic-funcţională a adevărurilor revelatorii, aduce în 
discuţie cunoaşterea de simţ-comun, în virtutea căreia „oa¬ 
menii nu inventează singuri totul pe baza experienţei lor 
individuale, ci se nasc în cadţpl fenomenelor simbolice şi 
culturale" 2 3 . 

Şi dacă raţionaliştii au susţinut că antropogeneza a creat 
capacitatea de a gândi raţional pe fondul înnăscut al acestei 
capacităţi, dialogistica adaugă ipoteza că aceasta s-a dato¬ 
rat relaţiei Ego-Alter, cu toate că susţinerile lui Chomsky 
şi ale lui Gellner rămân şi ele adevărate în ce priveşte ine¬ 
galitatea dintre gândirea de simţ-comun şi cea ştiinţifică. 

Aceeaşi problemă a celuilalt (Alter) şi-o pune şi Michel 
Foucault în cursurile sale de la College de France (1981- 

o 

1982) despre „hermeneutica subiectului" , cu cele trei 


1 Markova, I.: op. cit., pg. 131. 

2 Idem: pg. 196. 

3 Foucault, Michel: Hermeneutica subiectului , Ed. Polirom, Iaşi, 2004. 

tipuri de autoritate a formării în dialogurile platonice, for¬ 
marea prin subiectivitate şi practica sinelui. Foucault iden¬ 
tifică trăsăturile cele mai caracteristice ale practicii sinelui 
astfel: prima caracteristică se referă la îmbinarea practicii 
sinelui cu formula generală a artei de a trăi. 

A doua trăsătură constă în adoptarea necondiţionată a 
preocupării de sine, iar cea de-a treia este însăşi „problema 
Celuilalt, problema lui Altul, problema relaţiei cu ceilalţi, 
cu altul ca mediator între această formă a mântuirii şi con¬ 
ţinutul care va trebui să-i fie atribuit" 1 . 

Foucault găseşte în punctul ideal al existenţei, ca scop 
pozitiv, privilegiul de a fi bătrân, cu generalizarea preocu¬ 
pării de sine (vocaţie universală), cu apropierea de medici¬ 
nă, cu funcţia critică şi cu controlul stoic asupra tensiunilor 
sufletului. In cultura greacă, de pildă, bătrâneţea este în 
mod evident onorabilă, „dar câtuşi de puţin dezirabilă". 

Senectutea, odată cu creştinismul şi cu perspectiva vieţii 
de apoi, capătă nobleţe inclusiv prin îndepărtarea de pa¬ 
siunile şi tulburările tinereţii generate de plăceri şi de do¬ 
rinţa de a acumula averi şi putere. 

De acelaşi statut s-au bucurat şi la traci, la geto-daci şi 
mai apoi la români toţi bătrânii, depozitarii experienţelor 
existenţiale, a căror apropiere era dătătoare de linişte până 
şi în cele mai tensionate momente ale vieţii, în încercările 
sorţii etc. 

Creditul acordat din această perspectivă bătrânilor se 
justifică şi se certifică prin solicitarea lor diagnostică şi cu¬ 
rativă în astfel de momente; dintre mai multe femei cunos¬ 
cătoare ale unui descântec, într-o comunitate de tip arhaic 
este totuşi preferată cea mai vârstnică, practica magică res- 


1 Foucault, M.: op. cit., pg. 131. 

pectivă, prin repetări succesive, ar avea mai mari şanse de 
succes, novicele trebuind să lase timpul ca să le afirme. 

Sistemul de credinţe are o funcţionalitate teleologică şi 
pragmatic-apodictică: are o finalitate pozitivă evidentă şi 
coerentă, îşi întăreşte persuasiunea prin funcţia fatică şi 
este apodictic prin afirmarea unor raporturi tipice între lu¬ 
cruri (situaţii) şi trăsăturile lor. 

Sistemul este o autologie non-teoretică şi non-decida- 
bilă, însă are o argumentaţie de tip special (vezi fig.l 1), cu 
o motivaţie ce rezidă în nivelurile de semnificare, mai mult 
sau mai puţin conştientizate, dar care este capabilă să dea 
răspunsuri satisfăcătoare pentru nivelurile de cunoaştere de 
tipul doxei platonice sau al gnozelor pleromice promovate 
de magi. 

Această funcţionalitate se autoîntreţine şi nu a fost afec¬ 
tată nici chiar de reconsiderarea platonic-carteziană a indi¬ 
vidului cunoscător şi a reprezentărilor colective afirmate 
de teoria cunoaşterii sociale trecând de la dialogistica de 
tip Ego/Alter la cea de tip Ego/Alter/Obiect, unde obiec¬ 
tele, fiind non-responsive, rămân monologice, în timp ce 
responsivitatea oamenilor îi face dialogici, ceea ce nu îm¬ 
piedică gândirea triadică. 

„Prin triada Ego-Alter-Obiect am obţinut o unitate de 
cunoaştere care diferă radical de cea formată de cunoscă- 
tor-obiect din epistemologiile tradiţionale. Această unitate 
nu se poate descompune în constituenţi, Ego , Alter şi 
Obiect .Triada Ego-Alter-Obiect poate funcţiona numai ca 
întreg. Dacă am descompune unitatea în componentele sale 
şi le-am trata separat, ne-am întoarce la epistemologia tra¬ 
diţională” 1 , spune Ivana Markova. 


1 Markova, Ivana: op. cit., pg, 214. 

Gândirea triadică nu scade tensiunea dialogică prin în¬ 
soţirea acesteia cu obiectul, ci doar o ancorează în realitate. 

Sistemul românesc de credinţe este în cele din urmă o 
relaţie triadică: Ego este eul ştiutor, Alter este subiectul 
reflexiv, iar Obiectul este agentul corelator. 


6.2. Modalităţile argumentării 

Credinţele nu exprimă o dimensiune clarificatoare, ci 
doar una prescriptivă, pentru că ele funcţionează în legă¬ 
tură cu un scop şi, după cum am văzut, rareori au dimen¬ 
siune descriptivă, în special fiindcă se însoţesc de o prac¬ 
tică magică prin care se aşteaptă să finalizeze sau să con¬ 
firme. 

E adevărat că în cazul lor se remarcă un explanans cu 
premisele sale în enunţurile singulare, de descriere a con¬ 
diţiilor iniţiale relevante şi mai puţin în ansamblul legilor 
generale ce subsumează evenimentul de explicat. Expla- 
nandum se deduce din explanans, precizează Teodor 
Dima 1 . 

Credinţele propun o categorie aparte de explicaţii şi 
anume explicaţiile teleologice, în termeni de scop şi mij¬ 
loc: „Dacă lucrează cineva din greu şi i se dezvăleşte mâ¬ 
na, apoi este bine să-şi lege la mână aţa cu care s-a întors 
vreun bout şi s-o poarte câteva zile, şi apoi îi va trece “ 
(2055). în explanans se găseşte mijlocul care, împreună cu 
scopul (îi va trece) , fac o explicaţie teleologică, specifică 
unei însemnate părţi dintre credinţe. 


1 Dima, Teodor: Explicaţie şi înţelegere , Ed. Ştiinţifică şi Enciclope¬ 
dică, voi. I, Bucureşti, 1980, pg. 58. 

Explicaţiile cu care operează credinţele sunt în exclusi¬ 
vitate practice pentru că răspund la întrebări-cum (Cum se 
face X lucru?) şi se dau răspunsuri în soluţii şi procedee. 

Alteori, explicaţiile sunt neprecise sau lipsesc: „Se cre¬ 
de că dacă voieşte cineva să-i crească părul, apoi îi bine să 
puie pe cineva ca să-i răteze părul pe când creşte luna, şi 
anume de o persoană binevoitoare, şi părul îi va creşte fru¬ 
mos; dacă-i rătează cuiva părul o persoană zgârcită sau 
răuvoitoare, pe timpul scăderii lunei, apoi nu-i va creşte 
părul" (3062). 

De altfel „completitudinea este greu de atins, dar este 
indezirabilă” 1 , observă Teodor Dima. Credinţele vin şi cu 
explicaţii liniare, cu sprijin preponderent pe cauzalitate, ca 
legătură între efect şi o condiţie suficientă: „Când se îneacă 
cineva, va ploua 40 de zile“ (3198). 

Enunţurile în credinţe sunt formal contrafactuale prin 
relaţia condiţională între lucrul ipotetic şi posibilul lui 
efect: „Dacă-şi fac lăstunii cuib sub straşina casei, se fac 
ploşniţe în casă“ (3214). 

Şi cele mai multe credinţe sunt exprimate sub forma 
enunţurilor condiţional contrafactuale, care „spun ce s-ar fi 
întâmplat dacă ceva ar fi avut sau ar avea loc” 2 . 

în acest chip se comunică experienţe în legătură cu care 
credinţele nu conţin semne de îndoială, motiv pentru care 
în toată exhaustivitatea spectrului lor sunt preluate ca sem¬ 
ne ale unui tip de ştiinţă a lucrului îndelung verificat: 
„spun ăi bătrâni", „din bătrâni, din oameni buni" sau „vor¬ 
ba ăluia". 


1 Dima, T.: op. cit., pg. 99. 

2 Idem,pg. 171. 

Observaţiile lui Paul Ricoeur 1 2 se opresc şi ele asupra 
actului de discurs în a cărui ierarhie actele subordonate se 
distribuie pe trei niveluri: nivelul actului locuţionar sau 
propoziţional (actul de a rosti), nivelul actului sau forţei 
ilocuţionare (ceea ce se face în momentul rostirii) şi ni¬ 
velul actului perlocuţionar (ceea ce se realizează prin vor¬ 
bire). Toate trei se regăsesc, ca structuri dialogice ale dis¬ 
cursului prin evocarea credinţelor în chip gnomic. Expri¬ 
marea laconică este de natură să faciliteze memorarea, for¬ 
ţa ilocuţionară rezidă în „zicerea" de către o persoană auto¬ 
rizată de vârstă, iar actul perlocuţionar vine cu forţa lui 
persuasivă. Din perspectiva mecanismelor semnificării, 
implicarea criteriilor în actul de semnificare duce la pola¬ 
rizarea manifestărilor care, în raport cu unul sau altul din 
criterii, ar rămâne dilematice: sau/sau. 

Codul verbal, prin implicarea lui, notează Lucian 
Culda , evidenţiază caracterul dihotomic al manifestărilor 
sale prin însăşi autonomia termenilor ( bun/rău, util/inutil, 
drept/nedrept etc.). De aceea orice credinţă este reţinută ca 
„vorbă din bătrâni", în legătură cu a cărei veridicitate nu se 
exprimă îndoieli, în special din motive de consideraţie 
pentru cei vârstnici. Faţă de această forţă persuasivă, 
Bergson se uimea să constate „că superstiţia cea mai vul¬ 
gară a fost atâta amar de vreme un fapt universal. De altfel 
ea subzistă încă. Atât în negurile veacurilor, cât şi astăzi. 
Chiar există societăţi umane ce nu au nici ştiinţă, nici artă, 
nici filozofie. Niciodată însă n-a existat vreo societate fără 


1 Ricoeur, P.: Eseuri de hermeneutică, Ed. Humanitas, Bucureşti, 
1995, pg. 97. 

2 Culda, Lucian: Omul, valorile şi axiologia, Ed. Ştiinţifică şi Enciclo¬ 
pedică, Bucureşti, 1982, pg. 120. 

religie.” 1 2 De fapt Bergson, având dimensiunea neputinţelor 
ştiinţei, ajunge la o concluzie mult mai gravă în acest sens: 
„unii biologi sunt de acord că ştiinţa este mai departe decât 
niciodată de o explicaţie fizico-chimică a vieţii” , evident 
cu exagerările implicite ale filosofului. 

Pentru el, având în vedere că în viaţa unui popor cu cât 
o religie este mai veche, cu atât ocupă un loc mai însem¬ 
nat, datinile nu se transformă în lege decât în momentul în 
care interesul pe care îl prezintă este cât mai recunoscut şi 
se însoţeşte cu posibilitatea de a fi exprimat în temeiul 
acelei religii. Simplitatea acestor datini constă în simplita¬ 
tea credinţelor pe care se întemeiază, iar simplitatea aces¬ 
tora din urmă decurge din simplitatea genezei lor, după 
cum am văzut. Aşa se explică şi simplitatea fundamentării 
lor logice şi a formulării. 

Fals cognitive din punct de vedere epistemic, propozi¬ 
ţiile în care se exprimă credinţele comunică totuşi infor¬ 
maţii. In plus, ele au pragmatismul lor prin capacitatea de a 
determina o acţiune şi mai puţin de a formula aprecieri. 

Pragmatismul acestor propoziţii este în primul rând 
normativ: „Când vine popa cu căldăruşa la Bobotează, 
fetele mari iau mărgelele de la gât şi le pun în pragul uşii, 
ca să treacă popa peste ele. Când este aproape să treacă şi 
cântăreţii, le ia, ca să le îndrăgească băieţii" (1224). Sau 
are caracter de recomandare: „Din Joi Mari (joia de-nain- 
tea Paştelui) şi până la Ispas (înălţarea Domnului), nu se 
toarce, nu se coase, nu se fierb cămăşi joile, că bate piatra 
ori se-ntorc ploile şi se face secetă" (1631). Dar pot avea şi 


1 Bergson, Henri: Cele două surse ale moralei şi religiei, Ed. Institutul 
European, Iaşi, 1992, pg. 104. 

2 Bergson, H.:, op. cit., pg. 112 

caracter imperativ: „Când nu plouă, să furi tiparele ţiga¬ 
nilor cu care fac cărămida şi să le arunci în puţuri, căci ei 
leagă ploile. Să uzi ţiganii pe care-i vei întâlni în drum“ 
(3212). în formulare apar şi indici ai obligativităţii, ai 
permisivităţii şi ai interdicţiei, aşa cum am văzut în cazul 
interdicţiilor tabuizante (613, 1721, 1941 etc.). 

în credinţa că „există o autoritate care poate promulga 
norma şi poate sancţiona încălcarea ei" 1 , pragmatismul 
acesteia este funcţional şi garantează simultan persuasiu¬ 
nea necesară. Pe acest temei se acceptă anterior un fapt 
care protejează de un efect nedorit, avertizează asupra 
oricăror efecte potenţiale şi instituie norma apotropaică. 

Persuasiunea prsupune niveluri de certitudine diferite, 
în mod indiscutabil pe prim plan aflându-se documentele, 
lor urmându-le faptele, mărturiile, apoi opiniile şi numai în 
cele din urmă sentimentele. în cazul credinţelor se impune 
să admitem acordul iniţial în argumentare incontestabil în¬ 
tre cel ce argumentează şi cel ce recepţionează. In baza 
acestui acord tacit, formularea credinţelor ajunge să depă¬ 
şească ipostaza argumentării pe considerentul incontesta- 
bilităţii ei, cu atât mai mult cu cât premisele alese de sursă 
nu contează neapărat pe fapte şi pe valori acceptate de re¬ 
ceptor şi alegerea premiselor se face unilateral, fără discer¬ 
nământul necesar (dacă se poate pretinde în această relaţie 
un discernământ, ceea ce ar însemna o disponibilitate de a 
contesta, greu de imaginat pentau nivelul de conculturaţie 
al coabitării). A fi dus, pentru acel nivel de cultură, un pa¬ 
cient în altă parte decât la şaman (o imposibilitate mate¬ 
rială, de altfel), a-i fi aplicat o terapie atipică însemna o 


1 Enescu, Gh.: Fundamentele logice ale gândirii , Ed. Ştiinţifică şi 
Enciclopedică, Bucureşti, 1980, pg. 201. 

ieşire din rigorile rituale, un eretism greu de conceput şi 
mai ales de acceptat, o ieşire din religiozitatea grupului. 
Probabil ar fi însemnat cam acelaşi lucru cu^a duce omul 
modem, cu convingerile lui, nu la medic, ci la u vrăjitoare. 

Pentru orice fel de cultură ( excepţie făcând cea ateistă, 
dacă cu adevărat există o astfel de cultură), în care, după 
Bergson, religia ocupă în chip material un loc esenţial, 
„Justiţia erga deos religio dicitur“ (Religia înseamnă înde¬ 
plinirea datoriei faţă de zei), se impune o riguroasă fideli¬ 
tate faţă de ritualurile datorate zeilor. 

Intr-o fază incipientă, religiozitatea însemna teamă, 
scmpul, lealitate faţă de zeu şi mai târziu precăderea se 
concentra asupra scrupulului religios, asupra superstiţiei, 
pietăţii, credinţei religioase, ceremonialului şi sacralităţii, 
în opoziţie cu impietatea, profanarea şi sacrilegiul. Iniţial 
teama însemna o frică generică, ancestrală poate, din care a 
rezultat în consecinţă credinţa, subordonarea necondiţio¬ 
nată, după care lealitatea a fost instaurată de ideea înspăi¬ 
mântătoare de profanare, de sacrilegiu (prin faptă neleală). 
Sacralitatea atrăgea dihotomia curat/necurat, consemnată şi 
de credinţele românilor: „Cine se aruncă în apă, în ziua de 
Bobotează, se vindecă de orice boală. 

Din ziua de Bobotează, şase săptămâni, toate apele sunt 
curate şi sfinte, chiar şi în vârful munţilor", (286) /„Când 
calul trage într-un loc unde începe să bată cu copita, să ştii 
că dedesubt nu-i curat" (464), sau „Dacă vrei să nu-ţi mai 
vie o boală avută, aruncă scăldăturile la un loc curat" (269) 
/„Când sameni grâul, să fii cu cămaşa spălată şi curată de 
noaptea (abstinenţă, n.n.), ca să nu facă grâul tăciune" 
(1607). 

Aceste aspecte se pot interpreta şi din sensul opoziţiei 
consonanţă/disonaţă 1 , relaţia de disonanţă, de pildă, cu 
baza în două elemente din cogniţia unei persoane, rele¬ 
vante unul pentru celălalt, exclude orice alte elemente cog¬ 
nitive relevante pentru unul sau altul din cele două ele¬ 
mente iniţiale, în timp ce consonanţa le admite. 

De fapt, enunţurile văzute în Credinţele lui Gorovei, au¬ 
tentice incontestabil, pentru regiunile româneşti de unde 
vin, nu numai sub aspect lingvistic, se încadrează în mode¬ 
lul lui Toulmin 2 , citat de de Eugen Năstăşel şi Ioana Ursu, 
pentru relaţia date-justificare-concluzie: „Când ţi-i poftă 
de ceva, mănâncă, ori cere, că nu-i păcat. Femeia poate 
pierde, iar omul poate lăsa lapte din ţâţă, şi i se coc apoi" 
(2094). Şi tot în credinţe, argumentul este şi entimematic. 
Aristotel socotea că entimema este un silogism cu originea 
în semne, lipsit de valoare demonstrativă, mai mult de 
interes retoric. 

Credinţele, deci, sunt preponderent entimematice, dat 
fiind că ele valorifică prin excelenţă câmpul semiotic, după 
cum am văzut (trimitem în primul rând la semnele privind 
predicţiile despre vreme din paragraful consacrat), în con¬ 
diţiile unui context cultural favorizant. 

Philipp Vandenberg, consacrând misterelor oracolelor 
antice un studiu tipărit şi la noi, ne invită „Să ţinem cont: 
Pytia nu prezicea din nesiguranţă în formule bogate în 
figuri de stil, ci o făcea pentru că era în firea vremii. înde¬ 
plinirea prezicerilor ei era o problemă de credinţă" 3 şi ni¬ 
mic mai mult. 


1 Năstăşel, Eugen şi Ursu, Ioana: Argumentul sau despre cuvântul bine 
gindit, Ed. Ştiinţifică şi Enciclopedică, Bucureşti, 1980, pg. 155. 

2 Toulmin, S.: The uses of argument, Cambridge University Press, 
Cambridge, 1975. 

3 Vandenberg, Philipp: Secretul oracolelor antice, Ed. Saeculum I.O., 
Bucureşti, 2001, pg. 128. 

Desigur că lectura acestei cărţi i-a prilejuit cititorului o 
redescoperire a fondului românesc de credinţe în contextul 
ontofanic de semnificare: nivelul mitic (inclusiv religios) 
cu temeiul său numinos, nivelul lingvistic cu angajamentul 
său ontic, nivelul semiotic în temeiul denotaţiilor flexibile, 
toate acestea cu convergenţa în asumpţia comunitară de tip 
ex ego , pe criteriul autorităţii de vârstă. Aparent incoe¬ 
rente, susceptibile de un eclectism de suprafaţă, sintezele 
întreprinse în această lucrare sunt convergente în proiecţia 
lor semiotică. De la determinantele şi condiţionările com¬ 
plexe ale apariţiei limbajului până la gramaticalitatea mo¬ 
dernă a comunicării, semioza nu şi-a încheiat rolul, doar 
planul deictic persuasiv a impus, după o dinamică argu- 
mentativă largă, în consecinţă, evoluţii semantice impor¬ 
tante. In acest context, credinţele româneşti sunt doar o 
secvenţă în diacronia antropologică universală. Iar dacă mi 
s-ar cere să sintetizez în câteva rânduri problemele dez¬ 
bătute, aş refuza să o fac, pentru că nu pot să aduc preju¬ 
dicii prin simplificare obiectualităţii acestui tip de gândire, 
strădaniei acesteia de a se angaja ontologic. Ar trebui să 
neglijez fondul factual al judecăţilor turnate în tiparele reli¬ 
giozităţii precreştine, să sfidez diacroniile paralelismului 
logico-gramatical, funcţiile constitutivă şi comunicativă 
afirmate de limbaj. Referenţialul acestui limbaj, astăzi total 
discordant şi desuet, îşi raporta denotările la adevărurile 
sale şi nu la cele durabile ale epistemologiei. Aşa se ex¬ 
plică de ce astăzi trăsnetul, care prilej uia primitivului o 
dramă epistemică şi adăuga un nou mit celor precedente, 
nu-i mai produce omului modem aceeaşi spaimă şi, impli- 




cit, aceeaşi reacţie în reprezentări. Banalizarea acestor 
credinţe nu se datorează unei crize deictic-persuasive a 
sistemului lor funcţional, ci unui efect al acumulărilor ar¬ 
gumentaţi ve covârşitoare din domeniul ştiinţific şi tehnic. 
Această istorie uitată, totuşi o istorie culturală, înainte de a 
fi contestată, merită oricum zăbava de a o cunoaşte. 

